
l 
Netikėtas pakvietimas 


indaugas? Siunčia savo sūnų ? 

Gerokai pražilę tėvo Žybarto antakiai pa- 
sišiaušė ir vos pastebimai kilstelėjo. Tik taip jis 
parodė, kad žinia buvo netikėta ir svarbi. 

— Taip, - patvirtino Uvis. 

— Savo sūnų Vaišvilką? 

— Vaišvilką... — pakartojo Uvis. 

— Bet jis juk dar visai jaunas... Dar vaikiščias. 

— Pavasarį sukako penkiolika. 

— Ar girdite?.. Jis tik penkiolikos, ir siunčia. O aš... - pro- 
verksmiais įsiterpė jauniausioji Žybarto duktė Gailė. Jos balsas 
virpėjo iš nuoskaudos. Tėvas stengėsi nežiūrėti ton pusėn, - jis ir 
taip žinojo, kad ašaros lyg pupos ritasi dailiais jos skruostais, ku- 
rie nuo susijaudinimo pražydo raudoniu. — Aš gi senų seniausiai 
aštuoniolikos... Ir manęs niekur neišleidžia... - toliau šniurkštė 
nosimi Gailė. - Aš suaugusi, o tas tik... 

— Jei tokia jau didelė, ko žliumbi?.. - nenoriai burbtelėjo tė- 
vas. Nudelbęs akis jis žvelgė į ąžuolines, nuo amžiaus patamsėju- 
sias skobnio lentas ir jautė, kad visų šeimos narių žvilgsniai įbesti 
būtent į jį. Gailės, žinoma, verksmingas, o sūnaus Uvio susido- 
mėjęs ir tiriantis — šis greičiausiai svarsto, kaip čia jį paveikus. 
Daubaro žvilgsnis — tiesus ir geraširdis. Stipruolis Daubaras su 
tėvu retai ėjo į ginčus. Gerai, kad nėra nei Einiaus, nei Jundos, 
nes tuodu nepraleidžia progos priešgyniauti. Bet svarbiausias 
žvilgsnis, žinoma, buvo žmonos Medeinos. Žybartas lėtai pakėlė 
akis žmonos pusėn. Ji sėdėjo skobnio gale, tiesi ir ori, kaip visada 
dvelkianti ramybe. Ne veltui ji turi teisę aukoti pačiai deivei Me- 
deinai, kuriai dar kūdikystėje buvo pašvęsta ir kurios vardu pava- 
dinta. Šviesa krito iš šono, tad jos veidas skendėjo prieblandoje ir 
akių negalėjai įžiūrėti. Tačiau iš laikysenos Žybartas suvokė, jog 
žmona jam nevisiškai pritaria. 

Senasis rikis atsiduso. Gal tikrai pasikarščiavo pareikšdamas, 
kad jauniausios dukros jokiu geru neleis į tokį tolimą kelią. Die- 
vai maloningieji, net į patį Černigovą! Ir kuriam galui? Vien to- 
dėl, kad Nalšios Daujoto Žmona įsigeidė savo dukrai turėti kil- 

mingą palydą! Jeigu taip nori, tegu kviečiasi iš arčiau! Nalšios 
Krėva toli, o iki Černigovo, dievai žino, kiek to kelio. O dabar 
taip imti ir išsiųsti Gailę. Kaip sykis jo gražuolę Gailę!.. Ji gi pati 
jauniausia. Kiek čia laiko praėjo nuo tų dienų, kai ją jodindavo 
pasisodinęs ant kelio, o ta krykštavo iš džiaugsmo. O dabar imti 
ją ir išleisti į tokią tolimą ir nesaugią kelionę?.. 

Jis atsiduso dar kartą, tačiau akių nepakėlė. 

— Tas Vaišvilkas... - pradėjo lėtai. - Kiek teko girdėti, jis tru- 
putį pramuštgalvis?.. 

Klausimas buvo skirtas Uviui. Kai būdavo kalbama apie įvy- 
kius už Ventės pilies sienų, tai dažniausiai būdavo klausiama 
būtent jo. Uvis daugiausia keliavo, daugiausia mokėjo kalbų ir jo 
imlus protas aprėpė beveik viską. 

— Jis baisus padauža,- sutiko Uvis. 

— Nebūtų Mindaugaitis. 

— Kalbama, kad po motinos mirties sunku jį suvaldyti, ypač kai 
tėvas išvykęs iš Vilniaus. 

— Aha... Matyt, atsikratyti bent trumpam nori, todėl ir siun- 
čia. 

— Ne, tiesą sakant, reikalas kur kas svarbesnis. Nalšios Daujo- 
tui rūpi parodyti Černigovo kunigaikščiui, kad jo dukra ne šiaip 
sau nuotaka, — tegul žino, kad jos tėvą remia ir Mindaugas, ir 
žemaičiai. Todėl ir kviečia Žybartaitę. 

— Et... - suniurzgė nepatenkintas Žybartas. Sūnaus dėstomos 
priežastys skambėjo pernelyg įtikinamai. - Įsigeidė, matai, pasi- 
puikuoti. O mums per tai tik vargas. 

— Tai kad visai ne vargas. Aš taip norėčiau, tėve... - nutaikė 
progą įsiterpti Gailė. - Taip norėčiau... Ir joks ten vargas. 

— Ką tu Žinai, viščiuk. Toks kelias... Tokie pavojai. Ne kartą ir 
ne du ton Rusion esmi keliavęs. Ir Daubaras. 

— Ugi taip, - pritardamas sududeno Daubaras. - Kelias, pasa- 
kyčiau, tolimas. 

— Tolimas tai tolimas, tačiau nepavojingas, - ramiai dėstė Uvis. 
— Palydą duos ir Daujotas, ir Mindaugas. Be to, ir su Černigovo 
kunigaikščiu Michailu sutarta: jis jaunąją mokės apsaugoti. Čia 

juk ne karo žygis. Be to, neblogai būtų parodyti, kad mes vienas 
kitą remiam. Sumažintų pagundų dėtis su teutonais. 

Tai suprato ir Žybartas, todėl dabar ir kramtė apatinę lūpą. 

— Sakai, Daujotas... Bet jei čia įveltas Mindaugas, tai, minėk 
mano žodį, jis viską ir tvarko. Jei būtų kitaip, savo sūnaus nesiųs- 
tų. O su Mindaugu man ne pakeliui. 

— Ugi ne pakeliui, - vėl sududeno Daubaras. 

— Gal ir taip, - sutiko Uvis. — Gal ir Mindaugas reikalus tvar- 
ko. Bet iš esmės tai nieko nekeičia - svarbu sudaryti įspūdį, kad 
mes išvien. Net jei ir nemėgsti Mindaugo. Daug kas jo nemėgsta. 
Bet prieš rusus — mūsų reikalas bendras. 

Žybartas buvo sumanus karys ir suvokė tokio reikalo svarbą. 
Jei nebūtų pasikarščiavęs tuoj po to, kai išklausė iš Nalšios atke- 
liavusį žygūną, būtų ir pats taip nusprendęs. Sūnus, žinoma, tei- 
sus. 

— Gerai jau, gerai... Bendrystę iš tiesų reikia parodyti. Bet kuo 
čia dėta Zybartaitė? Kam išsirinkome Vykintą valdovu? Jei jau 
reikia parodyti Žemaičių paramą, tai savo dukrą jis turėtų siųsti. 

— Kokią dukrą? - ramiai paklausė Medeina. 

— Nagi, kuo ji ten vardu? Pamenu, mergiščia visai nesenai bu- 
vo, bet dabar turėtų būti jau paaugusi. Tai koks jos vardas? 

— Ar tu apie Svajūnę? 

— Va va. O kodėl jos Vykintas nesiunčia?.. 

— Tėvai... Ji ištekėjo prieš trejus metus. - Medeina ir toliau 
kalbėjo ramiai, tačiau jos veide pasirodė vos juntama šypsenėlė. 
— Vaiką turi. Girdėjau, ir antro laukiasi. Juk vestuvėse šokom... 

— Negi? 

— Ugi buvom, - pritarė net Daubaras. - Tada aš laimėjau risty- 
nes. 

— Kad tu dažnai laimi, - numojo ranka Žybartas, nors papras- 
tai sūnaus pergalėmis didžiuodavosi. - Kaipgi atsiminsi. Na, gal 
ir buvome... 

— Prašau, prašau, teveli... Aš turiu keliauti. Privalau. Nes ką 
tie rusai pagalvos?.. - Gailė matė, jog tėvas sutrikęs, ir nors apie 
santykius su rusais beveik nieko nenusimanė, tačiau sumojo dar 


8 


pridurti. - Mes turime parodyti vienybę... Be to, mane juk kvie- 
tė. 

— Pakaks... Dar ir ta pradės. Gerai jau, gerai... Vykintas tin- 
kamos dukros neturi, bet yra kitų. Kodėl tuoj Žybartas? 

— Greičiausiai nuotakos motina pasiūlė, - paaiškino Uvis. — 
Daujoto žmona, kunigaikštienė Galaunė, arba Sofija, kaip ji no- 
ri, kad ją vadintų. Ji įsidėmėjo Žybartų moteris per tuos įvykius 
Vilniuje*. Žybarto vardas garsus — jį žino. Ir ne tik Vilniuje ar 
Krėvoj. Todėl ir kviečia. O Černigovo kunigaikštis vienas svar- 
biausių visoje Rusioje. Jo sūnaus vestuvės su nuotaka iš Nalšios — 
neeilinis įvykis. 

— Didelė garbė... Ir tau garbė, tėve, - paskubėjo pridurti Gai- 
lė. - Kitaip neaišku, ką tas rusų kunigaikštis pagalvos... 

— Man nusispjaut, ką Černigovas apie mane galvoja, - tėškė 
Žybartas. - Kai rusai pajuto mūsų kalavijo ašmenis, tai ir vardą 
sužinojo. Tik taip su jais reikia. O čia dabar vedybos!.. Viskas per 
tai, kad Daujotas žmonos nebenuvaldo. Ta pametė mūsų dievus, 
todėl ir taikosi prie rusų. Ir savo dukrą siunčia. 

— Ugi? - pakėlė akis Daubaras. - Ji pametė dievus?.. 

— Tie nalšėnai rusų pašonėje gyvena, ten būdavo ir daugiau 
tokių... - paaiškino Uvis. - Daujotienė todėl ir vardą keitė... 

— Išpjaut tokius išverstaskūrius reiktų arba pririšus girnapusę 
sudrėbt į pelkę, - atsigavo Žybartas. - Rusai vienam tetinka, — 
auginti mums javus ir galvijus, kad rudeniop nujoję galėtum pasi- 
1mti. O dievų turime pakankamai savų. 

— Tas tai taip, ne kitaip, - tuojau pat pritarė Daubaras. 

— Atleisk, tėve... Į Černigovo pusę kol kas žygių nerengei, — 
stengdamasis kalbėti ramiai, tęsė Uvis. - Daubaras - irgi ne. Vis 
į Vitebską, Pskovą, Smolenską. Kodėl? 

— Kaip tai - kodėl? Ten kelias žinomas. Be to, visi sako, kad 
Černigovas stipresnis. 

— Bet tie šiaurės kraštai jau apipešioti. Gerokai nustekenti. 
Vis mažiau apsimoka ten žygiuoti... Kaip manai, Daubarai?.. 

* Apie tai. kaip Medeina su savo dukra Junda vyko į Vilnių pas Šventaragio slėnio žynius, 
skaitykite Skomanto knygoje “Jundos lemtis". 


— Ugi teisybė, - palingavo galva Daubaras. — Pernai su vienu 
žirgu išjojau ir tik su dviem grįžau. 

— Pats matai. O tie pietiniai rusų kraštai turtingi... Kur kas 
turtingesni už šiaurinius. Ten, sako, svirnai lūžta nuo javų, o lau- 
kinių žirgų kaimenės trypia tyrus. Ten tai yra ko pasišienauti... 

Uvis mįslingai nutilo, tačiau ir Žybartas, ir ypač Daubaras tuoj 
nutvėrė jo mintį. 

— Tai keliautum ir tu, broleli? — tiesiai paklausė Daubaras. 

— Kas nors juk turi palydėti Gailę. O ir apsižvalgyti verta. Kaip 
manai, Griaumedi? 

— Ugi verta, - sutiko Daubaras. - Su Erdvilu mudu jau aną- 
dien kalbėjova, kad reiktų pasukti į pietus. Patyrinėtume kelius ir 
brastas. Apžvelgtume pilis. Patikrintume, ar stiprios. O tada... 

Daubaras nutilo ir palingavo savo stambią galvą. Nieko nesa- 
kė ir Medeina. 

Gailė suvokė, jog jai taip pat geriau tylėti. Tylėjo visi ir laukė, 
ką pasakys rikis Zybartas. Sis atsikrenkštė, o kai prabilo, jo balsas 
jau skambėjo nuolaidžiai. 

— Bet... Ką dievai pasakys?.. Jų taip ir nepaklausėm... - paga- 
liau tarė jis pusbalsiu ir pakėlė akis į Medeiną. 

— Paklausti būtina, - sutiko ji. - Prieš aušrą nueisiu į alką. 

— O ką jie pasakys, mama? Ar sutiks? — paklausė Gailė vilties 
kupinu balsu. 

— Nujaučiu, jog bus palankūs. 

— Na... Jei taip, - numykė Žybartas ir, suleidęs kairiosios ran- 
kos pirštus į barzdą, pasikasė smakrą. - Jei jau taip, tai žiūrėsim. 

Gailė nors ir dėjosi esanti didelė, visgi buvo dar tik aštuonioli- 
kos. Ji sukrykštė iš džiaugsmo, pašokusi apibėgo aplink skobnį ir 
abiem rankom apkabino tėvo kaklą. 

— Ačiū! Ačiū! Ačiū! - kartojo ji bučiuodama tėvo skruostus. — 
Aš pažadu, kad rusai sužinos, kas tokie tie Žybartaičiai. 

— Taip... Ko gero, sužinos, - burbtelėjo Žybartas. Kova buvo 
pralaimėta ir nevertėjo vaizduoti, kad yra kitaip. Jis stengėsi tvar- 
dytis, kad nepradėtų šypsotis. Gailė buvo jauniausia ir, kaip visi 
jam kartojo, gražiausia. Ne tik Ventėje, visoje Žemaitijoje. Tuo 

Žybartas neabejojo, tačiau ir rodyti to nederėjo. - Pakaks šnekų! 
Tik negalvok, kad būsi ten svarbiausia. Žinok, viščiuk, svarbiau- 
sia ten bus nuotaka. Be to, keliaus ir Mindaugaitis... 

— Et... Kas ten žiūrės į Mindaugaitį. Juk pats sakei, kad nuo- 
taka svarbiausia. O kuo ji vardu? 

— Gabija, - tarė Uvis. - Tik kaip ją pavadins Černigove, dar 
nežinia. 


Krėvos pilis budo iš šalto nakties snaudulio. Tamsą pamažu 
keitė pilkas apyaušris, apimdamas vis daugiau dangaus ir žemės 
plotų, o netrukus pasirodė ir pirmieji saulėtekio atšvaitai. Kaž- 
kur pamiškėj, matyt, dieną nuklydęs nuo bandos, graudžiai blio- 
vė ožiukas, pasiilgęs šilto motinos šono. Prieblandoje taip rūsčiai 
atrodę pilies kuorai, paliesti pirmų apyaušrio atspindžių, ėmė ro- 
dyti gyvybės ženklus: baugus juodumas tirpo, stori, apsamanoję 
sienojai, apšviesti rytmečio saulės spindulių, primasino iš miško 
atskridusį kėkštą, kuris atsitūpęs ant sargybinių bokštelio davė 
valią gerklei. 

— Štiš, gerliūge!.. - Netikėtai pažadintas iš snaudulio sargybi- 
nis paleido į rėksnį medinį kaušą, - matyt, vėsią rugpjūčio naktį 
bandė susišildyti midumi. — Rado kur plyšoti!.. 

Paukščiui nuskridus, dar kartą pasipurtė, susirūpinęs apsižvalgė 
ir sumurmėjo: 

— Nejaugi snustelėjau? 

Rūpintis buvo ko, nes Krėvos pilyje už tokį apsileidimą grėsė 
sunkios bausmės. Tuo labiau dabar, kai tiek svarbių svečių į pilį 
susirinkę! Tačiau, matyt, užmigo jis akimirkai, ir tas prakeiktas, 
tiesiog šuns uoslę turintis sargybos viršininkas jo neužklupo. Bū- 
tų nuplakę taip, kad nugaroje sveiko ruožo nebeliktų... Ir dar 
spoksant visiems pilėnams, net virtuvės mergoms! 

Persisvėręs pro bokšto angą, sargybinis budriai apžvelgė pa- 
mažu blėstančius pilies kiemo šešėlius. Viskas atrodė taikiai, tik 
svečių arkliams skirtose arklidėse jau girdėjosi bruzdesys, šūks- 

niai, garsiai prunkštė žirgai. Jauname, dar bebarzdžiame sargybi- 
nio veide įsižiebė susidomėjimas. Daug svečių jis matė Krėvos 
pilyje, bet dabar, kai ruošiamasi siųsti vyriausiąją kunigaikštytę 
Gabiją į tolimą Černigovą, jų susirinko dar daugiau. Prie rusų 
sargybinis jau buvo įpratęs, tačiau su Žemaičiais susitiko pirmą 
kartą. Žmonės kaip žmonės, gal tik kiek augalotesni ir jų žirgai 
gauruotesni. Tačiau mergina, kuri lydės Gabiją, jį pribloškė. Nors 
matė ją tik iš toliau, bet tokių mėlynų akių, tokio liemens liaunu- 
mo, tokių rausvų skruostų jis dar nebuvo regėjęs. 

— Nejaugi ten visos tokios?.. —- sumurmėjo pats sau. - Kur jau 
bus... Kad viena tokia graži, tai kitos tuo bjauresnės... 

Ši mintis jam patiko. Turėjo pagaliau būti lygsvara pasaulyje, 
1r jei dievai vienai paskyrė su kaupu, tai greičiausiai kitoms pri- 
trūko. Jos, ko gero, Žvairos ir kreivadantės... 

Išgirdęs bildesį už nugaros, panaktinis krūptelėjo. Kažkas lipo 
bokšto laiptais. Jis stipriai suspaudė ieties kotą ir pabrėždamas 
savo budrumą pro bokšto angą įsmeigė žvilgsnį į tolį. 

— Ar maumas tavęs nenusinešė naktį, a, mažyti?..- griausmin- 
gai sududeno atėjęs pakeisti sargybinio augalotas juodabarzdis 
vyras. 

— Joks aš tau mažytis, - niūriai burbtelėjo sargybinis ir pasitry- 
nė vos apsipūkavusią panosę. 

— Gerai jau, gerai, — nusileido griausmabalsis ir paplekšnojo 
draugui per petį. - Tiesą sakant, nėra kada mums vaidytis. Reikia 
žiūrėti, kad nieko nenutiktų. Ar girdėjai? Mindaugiukas atjoja! 

— Tas padauža? Vaišvilkas? 

— Kito kol kas nėra. Jis irgi lydės mūsų Gabiją. 

— Tegu tik jie kuo greičiau ją išlydi, - atsainiai numojo jaunasis 
sargybinis. - Per tuos svečius ir nusispjauti nėra kur. O žemaičiai 
tai blogiausi. 

— Kuojie tau užkliuvo? — nusistebėjo balsingasis. - Tas jauna- 
sis rikis — tikras karžygys. Kalaviju kerta iš kairės lygiai taip pat 
šauniai kaip ir iš dešinės. 

— Gal ir taip... Bet... - Jaunasis sargybinis atsiduso ir numojo 
ranka. Matyt, šis atodūsis ir išdavė jo sutrikimo priežastį. 

— Aa! Ta jų mergina į akį krito! Na, pats Žinai, - ne tavo no- 
siai... - Griausmabalsis suraukė kaktą ir pagalvojęs ryžtingai pa- 
purtė galvą. - Ne... Eik verčiau išgerk kokio karštimo. Labiau 
sušildys negu Žemaičių mergos... 


Kai sargybinis virtuvėje gėrė jau antrą šutinto pieno kaušą, Iš 
didžiojo pilies pastato išėjo dvi jaunos moterys. Jos kiek kilstelė- 
jo ilgus sijonus ir rasotu pilies kiemo grindiniu pasuko arklidžių 
link. Buvo akivaizdu, jog abi iš kilmingos giminės: siuvinėtiems 
lino apdarams netrūko nei sidabro segių, nei mėlyno stiklo karo- 
lių, o vienos iš jų plaukus puošė net ypatingo atspalvio sidabro 
antgalvis: ne baltas, o švelniai pilkas. Turbūt jo atšvaitas buvo kal- 
tas, kad merginos veidas atrodė liūdnas ir susirūpinęs, o tamsios 
akys —- apsiblausiusios. Užtat antroji, liekna šviesiaplaukė, spin- 
dinčiom melsvom akim, tiesiog tryško džiaugsmu. Timptelėjusi 
rimtąją draugę už plačios rankovės, ji paragino: 

— Eime greičiau, nes Uvis vėl tą netikšą kumelę pabalnos. Taip 
ir risnosiu pamažėle pačiam gale. 

Liūdnoji su priekaištu pažvelgė į savo naująją draugę. Nors 
susipažino jiedvi tik vakar, jau spėjo išsikalbėti ir susibičiuliauti. 
Gal todėl, kad būdo buvo gana skirtingo. 

— Ar tau taip skubu į tą Černigovą, Gaile? - paklausė ji tyliai. 

Gailė skėstelėjo rankomis ir nusijuokė. 

— Skubu. Bet tai tau turi būti skubu, Gabija!.. - šūktelėjo išveng- 
dama balutės, telkšančios po vakarykščio lietaus. - Tik pagalvok, 
ten tavęs jaunikis laukia! Dūsauja. Akis baigia pražiūrėti! 

Tai Gabijos nė trupučio nepralinksmino. 

— Jaunikis... - sumurmėjo. — Mielai aš tau jį atiduočiau. 

— Atiduotum! Tai dosnumas! Bet kad aš... — Gailė prikando 
lūpą, nes jai vos neišsprūdo, jog ji jokiu geru už ruso netekėtų. — 
Bet juk Rimgaudas sakė, kad jis juodbruvis ir visai gražus... Ir 
žemių turi daugiau už tavo tėvą. Kunigaikštienė būsi! 

— Bet Gabija nebūsiu. Per krikštą ten net vardą keičia. 

— O ašvis tiek tave Gabija vadinsiu, - paguodė Gailė. - Pama- 
tysi, viskas bus gerai. Bus didelės, šaunios vestuvės... O tu būsi 
pati gražiausia nuotaka! 

Grožio Gabijai netrūko, tačiau ji suvokė, kad naujoji draugė 
yra kur kas gražesnė. Pagaliau tai liudijo visų sutiktų vyrų žvilgs- 
niai. Į Gabiją jie žvelgė pagarbiai, kaip į valdovo dukrą, tačiau į 
viešnią iš Žemaitijos žiūrėjo visai kitaip. Sutrikę ir susidrovėję, 
tarsi vienu metu juos apimtų ir nuostaba, ir nenumaldoma aistra. 

Gabija atsiduso, žengė žingsnį 1r sustojo. Abi merginas sustabdė 
didoka bala. Kadangi bala telkšojo nuo arklidės pamatų iki pati- 
žusio tako į didžiuosius vartus, nebuvo aišku, kaip ją apeiti. 

— Gal geriau neikim ; tas arklides... - nedrąsiai pasiūlė Gabija. 
Nors ji buvo vyresnė, tačiau jautė, kad neturi teisės įsakinėti savo 
naujajai draugei. - Gal tavo brolis pats ateis į protą? 

— Uvis? Niekad! Tu nežinai, kokį baisų brolį turiu! — atšovė 
Gailė, nors jos balse kažkodėl skambėjo nuoširdus pasididžiavi- 
mas. — Jis man būtinai išrinks pačią rambiausią kumelę. Ir dar 
pasakys: todėl, kad tavęs nenumestų! Argi ne baisūs tie vyrai? 

Gabija pritardama palingavo galvą. Vyrais išties negalėjai pa- 
sitikėti! Kol kas svarbiausias vyras jos gyvenime buvo tėvas, ta- 
čiau būtent tėvas nusprendė, jog jai teks vykti į tolimą, nepažis- 
tamą kraštą ir tekėti už lietuviškai nekalbančio, visiškai svetimo 
vyro. Nors, tiesą sakant, jaunikį surado jos motina. 

— Žinai, ko labiausiai bijau? — sudejavo Gabija, žvelgdama į 
drumzliną balą. - Bijau numirti svetimam krašte... Tu man pasa- 
kyk, kaip mano vėlė suras kelią į dausas, jei jos vardas bus pakeis- 
tas? Kaip ją šauks mano senoliai? 

Gailė nebuvo linkusi gilintis į tokius sudėtingus klausimus. Ji 
taip veržėsi į šią kelionę, taip svajojo nors trumpam ištrūkti iš 
Ventės! Keli mėnesiai, praleisti Ordino pilyje Kuoknesėje, paro- 
dė jai, kad pasaulis nesibaigia Žemaitija. Nors juodvi su motina 
ir buvo įkalintos toje pilyje, ji tiek daug per tą laiką išmoko... Be 
to, viskas baigėsi gerai, Uvis jas išvadavo*. O šią kelionę vaini- 
kuos puiki vestuvių puota. 


* Apie tai rašoma Skomanto knygose “Užkeiktas lobis" ir “Dievų valia". 

— Tavo vardas Gabija, ir baigta! Nereikia sukti sau galvos, — 
tarė ji, nutraukdama Gabijos dejones. Tačiau bala nuo tų žodžių 
neišdžiūvo. - Nejaugi teks bristi? O gal pašaukime Uvį?.. 

— Tau lengva kalbėti, - su nuoskauda tarė pietinės Nalšios val- 
dovo dukra. - Tavo tėvas tavęs neverčia keliauti į ČCernigovą. 

Jos naujoji draugė smagiai nusijuokė: 

- Kurjis tau vers... Žinotum, kiek teko vargti, kol išleido!.. 

Gailė atsisuko į arklides ieškodama pagalbos. 

— Kurgi tas Uvis? — pasakė ji garsiai. - Turi progą pernešti Nal- 
šios valdovo dukrą, o jo nei kvapo! Udry! — sušuko pamačiusi 
pažįstamą karį. - Ei, Udry, tave šaukiu. į 

Udrys, prakaulus vaikinas iš rikio Sirpučio pilies Zemaitijoje, 
prisijungęs prie Uvio joties, prie arklidžių balnojo savo žirgą. Jis 
atsigręžė ir sutrikęs pažvelgė į merginas. 

— Mane? - paklausė. 

- Taip. Tau pasisekė, Udry. Tau Laimos nusišypsojo. Turi pro- 
gos pasitarnauti valdovų dukterims. 

— Nejaugi? — sumurmėjo ilgšis Udrys. Pasisekimą jis suprato 
savaip. Jam sėkminga diena buvo ta, kuriai besibaigiant pilies vi- 
rėjas nepagailėdavo lašinių. - Kaip pasitarnauti? 

Gailė jau ruošėsi jam aiškinti, kad teks bristi per balą, tačiau 
jos dėmesį atkreipė sujudimas prie vartų. 

— Atjoja! Vartus! Mikliai! - šaukė griausmabalsis sargybinis. 

Didieji vartai buvo užverti, bet dabar net trys pripuolę kariai 
skubėjo atstumti sklendę - storą ąžuolinį rąstą. Girgždėdami at- 
sivėrė vartai, ir apsiputojęs žirgas skriete įskriejo į pilies kiemą. 
Kanopos kaukšėjo kiemo grindiniu, taškydamos pasitaikusias ba- 
lutes. Pasistiebęs balne raitelis mosavo kepure sveikindamas Krė- 
vos pilėnus ir ragindamas savo ir taip įsibėgėjusį žirgą. UŽ jo ma- 
tėsi du lėčiau jojantys raiteliai. Vienas jų, kaip paaiškėjo, buvo 
Uvis, o kitas - kokių trisdešimties metų vyras, dėvintis grandijų 
šarvus ir šalmą, iš po kurio matėsi tik stambi nosis ir reta barzda 
apžėlęs smakras. Bet visų buvusiųjų kieme akys smalsiai sekiojo 
tik pirmajį. Ilgos kaštoninės raitelio garbanos plaikstėsi nuo vėjo. 
Jis prijojo beveik prie pat laiptų, kurie vedė į didžiąją pilies me- 

nę, ir taip staigiai pasuko žirgo galvą, kad tas sumalė kojomis ir 
vos atgavo lygsvarą. Po to, nemažindamas greičio, pasileido ar- 
klidžių link. Žirgo kanopos slidinėjo šlapiais grindinio akmeni- 
mis. Prijojęs prie iki sienos atsitraukusių merginų, raitelis paban- 
dė žirgą sustabdyti, tačiau didžiosios balos jam išvengti nepavy- 
ko. Ištiško purvinas vanduo, ir Gailei, užstojusiai naująją draugę, 
kliuvo daugiausia. 

— Ei, mergiūkšte!.. Ko maišaisi kur nereikia!.. - šūktelėjo Žirgą 
stabdantis raitelis. Jo ilgi plaukai dengė pusę veido, bet kai jis 
juos rankos mostu nubraukė atgal, jos pamatė visai jauną vaiki- 
ną, beveik vaiką. 

Gailė sužaibavo akimis. Šįkart jos buvo ne tik žavios, bet ir 
įsiutusios. Kaip nesupyksi, kai tavo baltos drobės geltonais raš- 
tais siuvinėtą sijoną aptaškė beveik iki juosmens! 

— Gėdos turėtum! - šūktelėjo ji. - Joji kaip koks piemuo... Kas 
tu toks? 

Jaunasis raitelis sutriko. Išsižiojo, tarsi norėtų ant jos užrėkti, 
bet pažvelgęs į lino žiedo spalvos akis pasimetė. 

— Aš Mindaugo sūnus... — burbtelėjo. - Vaišvilkas. 

— Man nesvarbu, kieno tu sūnus, - atšovė Gailė. —- Esi tikras 
nevėkšla. 

Nuleidusi galvą ji šluostė nuo sijono purvą. Jos akys buvo pa- 
sislėpusios po ilgomis blakstienomis, tačiau Vaišvilkui jau spėjo 
įstrigti jų skaidrus mėlynumas. Jis bandė rasti žodžių atsikirsti, 
tačiau jautė, kaip išrasojo kakta, paraudo skruostai, o lūpos buvo 
tarsi surakintos. Tylėdamas jaunasis raitelis apgręžė žirgą ir pri- 
jojo prie savo palydovų, kurie tik dabar įbildėjo į kiemą. 

— Na, ir nesiseka... Aptaškiau nuotaką, - tarė jis Uviui, kuris 
buvo išjojęs iš pilies pasitikti Mindaugo sūnaus. 

— Kur? - paklausė Uvis. 

— Ten... Ta iš kairės, - parodė Vaišvilkas merginas, kurios kie- 
mo pakraščiu gyvai kažką aptarinėdamos grįžo į pilį. 

— Kad ta visai ne nuotaka, - tarstelėjo Uvis. - Nuotaka melsva 
skraiste. 

— O kas gi ta? 

— Čia mano sesuo... Nesikrimsk... 

— Sesuo? — Vaikiškas Vaišvilko veidas vis dar atrodė sutrikęs. — 
Tai ji nežada tekėti? 

— Bent kol kas - ne... - Uvis paieškojo akimis, kur galėtų būti 
Rimgaudas, nes šis buvo Nalšios valdovo Daujoto patikėtinis ir 
vyriausias palydos vadas. Vaišvilkui atvykus, jau galima ir iške- 
liauti. Uvis galvoje permetė, ar viskam pasiruošta. 

— Bet... Bet ar ji taip pat keliaus su mumis? — Vaišvilkas tryp- 
čiojo šalia, žvilgčiodamas tai į tolstančias merginas, tai į Uvį. 

— Gailė? Deja, taip. Tarsi mums rūpesčių trūktų. Udry! - šūk- 
telėjo Uvis pamatęs ilgšį karį - Ar jau baigėt ruoštis? Kur garbu- 
sis Rimgaudas? Pagaliau ir Mindaugaitis atvyko! 

— Ką tik čia buvo. Jau laukiam jūsų. Sveikas atvykes, rikuži. — 
Udrys, atsisukęs į Vaišvilką, nulenkė galvą. Tačiau šis kaip pri- 
kaustytas žvelgė rūmų pusėn. Pasuko galvą ir Udrys. Ten plaiks- 
tėsi tolstančių merginų sijonai, tačiau Udrio dėmesį atkreipė kas 
kita. Laiptais iš pilies menės leidosi didikas visiškai baltais plau- 
kais, bet dar tik Žilstelėjusia barzda - Rimgaudas. Už jo tarpdu- 
ryje pasirodė ir pats Nalšios valdovas Daujotas. 

Sujudo, sušurmuliavo pilies kiemas. Išties atėjo metas iške- 
liauti. 

— Vadinasi, tavo sesuo negrįš atgal į Žemaitiją? - vis dar min- 
džiukavo Vaišvilkas. 

— Kur ji dėsis?.. - nekantraudamas metė Uvis. - Geriau ruoš- 
kis keliauti, valdovo sūnau. Kaip mat išjojam. 

Vaišvilkas nubraukė delnu savo ilgus plaukus ir nusišypsojo. 
Iki šiol ilga kelione jis nesižavėjo. Menkas malonumas lydėti kaž- 
kokią merginą per Pripetės balas iki tolimojo Černigovo, kai 
miškuose abipus Neries prasideda medžioklės metas... Tačiau da- 
bar jis suvokė, jog kelionė gal turės ir privalumų. 

Jis metė paskutinį žvilgsnį į kopiančias laiptais merginas ir nu- 
silenkė atsakydamas į Rimgaudo pasveikinimą. 

? 
Kelionės pradžia 


ik per pusę dienos kelio nutolus nuo gimtosios Krėvos 

pilies sienų, Gabija galutinai ir giliai pajautė, kad iške- 

liauja suvisam. Žinoti ji žinojo ir anksčiau, tačiau neti- 

kėjo, kol ją supo pažįstamos storų pušinių rąstų sienos, 
kol ausis glostė gimtinės garsai, kol jauste jautė, kad ją lydi namų 
dvasios, ir net uoste užuodė jų kvapą. Tačiau vos tik išjojus UŽ 
pilies vartų, šis jausmas išnyko. Anksčiau ji vylėsi, jog motina jai 
įduos kokią dalelę namų, kad ji galėtų išsinešti bent kažką arti- 
ma. Įduos taip, kaip karių motinos, išlydėdamos žygin savo sū- 
nus, įduodavo jiems užkalbėtą Žžiupsnį žemės ar džiovintos duo- 
nos kriaukšlę. Ji dažnai tai matydavo. Tai dalelė gimtinės, dalelė 
namų dvasių, kurios privalėdavo lydėti iškeliaujančiuosius, 0 pas- 
kui parodyti kelią namo. Tačiau motina tik pabučiavo jos kaktą ir 
peržegnojo savo rusišku papročiu. Net nuo laiptų nenusileido. 
Stovėjo apsisiautusi melsva auksu siuvinėta skara ir, nors jos blaks- 
tienos virpėjo, bet skruostai buvo sausi. Tėvas išjojo kartu su jais 
ir lydėjo dar dvi mylias. Iki Šiorės upelio, prie kurio ją dar mažą 
kelis kartus buvo atsivežęs vėžiauti. Čia vilkstinė stabtelėjo, ir jis 
atsisveikino antrąjį kartą. 

— Tu... Tu nepamirši mūsų?.. - sušnibždėjo jai tėvas, pasilen- 
kęs nuo savo didelio, klusniai stovinčio žirgo ir ją apkabinęs. Tė- 
vo balsas virpėjo, matyt, todėl jis tų žodžių neištarė garsiai. 

Gabija papurtė galvą. Ašaros užtvindė akis ir ji tik galėjo su- 
murmėti, kad tikrai, tikrai nepamirš. 

— Taip reikia, dukrele... Tau ten bus gerai. Pamatysi, - jau gar- 
siau tarė tėvas. Visų akys buvo įsmigę į juos, ir Nalšios valdovas 
negalėjo kitų akivaizdoje parodyti savo graudulio. 

Gabija nė nebandė slėpti riedančių ašarų. Tėvas apgręžė žir- 
gą Ir pamojo jį lydintiems kariams: metas grįžti! Su Gabija liko 
penki kariai, rikis Rimgaudas, dvi jos tarnaitės, du pasiuntiniai iš 
Černigovo bei du jų tarnai ir palyda iš Vilniaus bei Žemaitijos. 

Jų laukė neregėtai tolimas kelias. Juo labiau jie tolo nuo Krė- 
Vos, juo tuščiau darėsi Gabijos sieloje. Pakeliui daugėjo miškingų 
aukštumų, pasitaikydavo pušynais ir balkšva samana apaugusių 
skardžių, mėlynus miškų ežerėlius keitė raguvos, priaugusios krū- 

mokšnių ir aukštos žolės. Nors augmenija niekuo nesiskyrė nuo 
gimtųjų vietų, Gabijai atrodė, kad kraštas nejaukiai tuščias ir bau- 
gus. Atrodė, kad pakelės žilvičiai, tarsi kibūs ploni laumių pirštai 
braukia jos kumelės strėnas, o toliau stovintys medžiai jai rūsčiai 
grūmoja. Darėsi vis sunkiau kvėpuoti, kaktą išpylė prakaitas. Pri- 
jojus piktai šėlstantį nedidelį upelį, jai pasidarė visai silpna, ir 
bejėgės rankos paleido vadžias. Jos klusnioji kumelė sustojo. Ša- 
lia jojęs karys, pažvelgęs į išblyškusį veidą, nesumojo ką daryti ir 
spustelėjęs pentinus pasivijo Rimgaudą. Tas atsigręžė, metė žvilgs- 
nį į valdovo dukrą ir supratingai palingavo galvą. 

— Ar Slogutė tave pavijo, Gabija? - paklausė prijojęs arčiau. — 
Nesikrimsk, taip dažnai būna, kai išjoji pirmą kartą iš namų. 

Gabija atrodė išbalusi, pravertos lūpos gaudė orą. Apie Slo- 
gutę ji buvo girdėjusi. Ši nelaboji seka keliauninkams iš paskos, o 
pavijusi stengiasi juos įbauginti. Keleiviai ima baimintis ne tik jų 
tykančio pavojaus, bet ir tamsos, pelėdos ūbavimo ar lapės šmės- 
telėjimo, mirksinčių žvaigždžių ar net savo šešėlio. 

— Aš nežinau... — sušnibždėjo ji, sukaupusi visas jėgas. — Aš 
jaučiu, kad manęs jau nelydi namų dievai. 

— Viena deivė lydi, bet ji pikta, - švelniai tarė Rimgaudas. — 
Mes ją pabandysim atbaidyti. Suskaldysim ją. Duokit savo valdo- 
vei puodelį, - kreipėsi jis į sutrikusias tarnaites. Kai tos ištraukė 
gelsvai dažytą molinį puodelį iš pintinės su įvairiais kelionės daik- 
tais, Rimgaudas įspraudė jį į suglebusias Gabijos rankas. 

— Sudaužyk jį, - tarė. - Bet trenk taip, kad subyrėtų. Subyrės 
tada ir Slogutė. 

Gabija stengėsi atsitiesti. Puodelis tarsi suteikė jėgų. 

— Ne; žemę mesk, o; akmenį, - perspėjo barzdotasis Rimgau- 
das. — Turi net šukės išlakstyti. 

Gabija apsidairė. Upelio paplautoje pakriūtėje akmenų ne- 
trūko. Vienas jų, geros arklio galvos didumo, kyšojo visai netoli. 
Gabija užsimojo, ir puodelis, atsitrenkęs į akmenį, pasipylė skam- 
biomis šukėmis. 

— Labai gerai, - padrąsino ją Rimgaudas. - Išsigandusi Slogu- 
tė toli nulėkė. Jos nebėra, ar ne? 

Iš tiesų! Gabija giliai įkvėpė oro ir pajuto, kad atgauna jėgas. 
Ji paragino savo kumelę, ir visi pajudėjo iš vietos. Gamta vis dar 
atrodė nyki, bet dabar ji bent nebaugino. 

Pirmosios nakties poilsiui Rimgaudas parinko erdvią laukymę 
prie Berezinos upės. Jos pakraštyje kyšojo keletas stambių riedu- 
lių, vienas iš jų didumo sulig stumbru. Dideli akmenys ženklina 
palankias Žmogui vietas, tad Rimgaudas nedvejodamas ten ir pa- 
suko. Nors čia dar buvo Nalšios žemės, jis Žinojo, jog atsarga gė- 
dos nedaro, ir keliems palydos kariams liepė budėti. Likusieji nuo- 
takos palydovai suskato rengtis nakvynei. Vyrai nubalnojo žirgus 
ir nukėlė sunkius ryšulius nuo nešulinių arklių, keli kariai nuėjo 
prie upelio palaužyti nendrių, kad moterims būtų minkštesnis gul- 
tas, o dvi Gabiją lydinčios tarnaitės jau triūsė prie užkurtos ug- 
nies rengdamos vakarienę. Kadangi bejojant nelabai gali pasikal- 
bėti, atsirado galimybė tinkamai susipažinti. Nors, antra vertus, 
kai kurie jau buvo ir susidraugavę. 

— Ar savo žirgo, Vaišvilkai, nenubalnosi? — paklausė rūstaus 
veido, nutrintus grandijų šarvus vilkintis Vaišvilko palydovas Ruk- 
lys. — O tuos du, kuriuos valdovas davė pamainai, reikia supan- 
čioti, kad nenuklystų per toli. 

Vaišvilkas slampinėjo apie didįjį akmenį, prie kurio buvo įsi- 
taisiusios moterys. Nors kelis kartus taikėsi pašnekinti Gailę, bet 
drąsos netrūkdavo. Šis susierzinimas dabar įsiplieskė ūmiu pyk- 
čiu. 

— Man - nubalnoti? — pasisuko jis į Ruklį. Jo skruostai parau- 
do, žalsvai pilkos akys piktai sužaibavo. - Aš valdovo sūnus. Tam 
yra tarnai. 

— Tarnai yra Daujotaitės. Tai ji čia svarbiausia. Mes tik palyda. 

— Na, otu? 

Keliais užgijusiais randais paženklintas Ruklio veidas irgi vos 
pastebimai raustelėjo. 

— Aš esu rikis. Toks pat kaip tu, — tarė jis tvardydamasis. - O 
svarbiausia, taip įsakė valdovas Mindaugas. 

— Įsakė, kad jo sūnus taptų arklininku? Ar pablūdai? 

— Tau pačiam jis aiškiai pasakė, kad elgtumeisi kaip žygūnas, 0 
man liepė ne tik tave saugoti, bet ir prižiūrėti, kad išmoktum tin- 
kamai elgtis. Tad reikia pradėti mokslus. Va, žiūrėk. 

Vaišvilkas norėjo atkirsti, kad jis ne vaikas ir jo nereikia sau- 
goti, tačiau vis dėlto pažvelgė, kur rodė Ruklys. Laukymės pa- 
kraštyje žilagalvis rikis Rimgaudas žolių kuokštu atsidėjęs trynė 
savo Žirgo nugarą. Ten, kur ją kelionės metu spaudė balnas. 
tęsė Ruklys. — Ir atsarginius taip pat. Kaip gali būti kitaip? Kas 
kitas geriau pažins žirgą jeigu ne raitelis? 

Vaišvilkas norėjo paprieštarauti, gal net aprėkti Ruklį, tačiau 
tas nebuvo nusiteikęs ilgiau klausytis, atsuko Vaišvilkui nugarą ir 
ramiai nužingsniavo prie savo arklio. Likęs vienas, įtūžęs Vaišvil- 
kas atsigręžė ir pamatė, jog ta mėlynakė, sudrumstusi jo ramybę 
žemaičio rikužio sesuo žvelgė tiesiai jo pusėn. Nejaugi girdėjo? 
Vaišvilkas visiškai pasimetė. Net pyktis išgaravo. O jam atslūgus 
Mindaugaitis suprato, kad Ruklys sakė tiesą. Išlydėdamas į kelią 
tėvas įsakmiai priminė, kad elgtųsi kaip dera. “Tai bus pirmas 
tavo žygis, - kalbėjo jis. — Nors, kas tiesa, ne į karą, bet išmokti 
galėsi daug. Tik, žiūrėk, elkis kaip pridera." Negana to, net ke- 
liems pilėnams girdint, pabrėžė, kad jis klausytų Ruklio. Klausy- 
tų nesiginčydamas. Pasiginčyti, jei be to negali, galės sugrįžęs, bet 
Žygyje klusnumas būtinas. Tiesa, visa tai išdėstęs tėvas nepridūrė, 
kad teks prižiūrėti savo žirgus. Matyt, jam tai buvo savaime su- 
prantama. 

"Tuo tarpu Uvio sesuo nuleido akis ir atsisukusi į būsimą nuo- 
taką jai kažką aiškino. Nejaugi kalba apie jį? Tik to ir trūko, kad 
jos pradėtų iš jo juoktis. Bet ne. Daujoto dukra tik liūdnai pakra- 
tė savo galvą ir atsilošė į didįjį akmenį. 

Vaišvilkas atsiduso Ir papurtė savo ilgas kaštonines garbanas. 
Pyktis išblėso, ir neliko nieko kito, tik eiti ir nubalnoti savo žirgą. 
Tegul tik jie nemano, jog jis to nesugeba! Jis jį ne tik nubalnos, 

bet ir ištrins jo nugarą ir kojas. Taip, kaip darydavo jo tėvo arkli- 
ninkai. 


* 


Černigovo kunigaikščio Michailo patikėtinis bojarinas Glebas 
suraukė kaktą ir nepatikliai dėbtelėjo į savo vertėją rudabarzdį 
Mikulą. Pats jis tokio vertėjo jokiu geru nebūtų pasirinkęs. Viena, 
jis žemos kilmės, antra, - pas pagonis išmoko ne tik tos prakeik- 
tai sunkios kalbos, bet ir neregėto įžūlumo. Tačiau ką beveiksi? 
Pats Nalšios kunigaikštis Daujotas per savo pasiuntinius pareiš- 
kė, jog vertėjo pasiimti nereikia. Jis turįs belaisvį rusą, kuris pa- 
kenčiamai kalba lietuviškai ir kuriam jis šia proga suteiks laisvę. 
Teko priimti pasiūlymą, o dabar tenka ne tik kęsti to Mikulos 
įžūlumą, bet ir visą laiką svarstyti, kiek juo galima pasitikėti. 

— Klausyk, Mikula. Berods, tu mane tikinai, jog tas jaunasis tai 
Lietuvos kunigaikščio sūnus? 

Išsitiesęs šalia jo ant žolės Mikula pasirėmė alkūne ir, dėbte- 
lėjęs į tą pusę, kur pirštu rodė bojarinas Glebas, vėl abejingai 
atsidrėbė. 

— Taip ir yra. Mindaugo. 

Glebas susiraukė, nes Mikula nepridūrė “šviesiausiasis pone" 
ir kitaip neparodė pagarbos, kurios jis visada susilaukdavo iš Že- 
mesniojo luomo. Jis vėl pažvelgė į jaunuolį, kuris su tikru įtūžiu 
trynė bėro žirgo nugarą ir kojas. 

— Tauški niekus! Gi matai, kad pats šiūruoja arklio strėnas tar- 
si būtų koks tvarto bernas. 

Mikula trūktelėjo pečiais. 

— Taip jau ten yra. 

— Ką čia man bandai meluoti? — pasipiktino Glebas. Jis jau ir 
taip jautėsi įžeistas, nes jam pačiam į kelionę kunigaikštis Mi- 
chailas leido pasiimti tik du tarnus. - Koks gali būti kunigaikštis, 
jei tarnų neturi? 

— Tarnų jiems pakanka, - abejingai dėstė Mikola. - Bet žygyje 


---- -— 

— Laukinis kraštas! - sušnarpštė Glebas. - Nieko nesupranta 
apie kilmingumą. Tik įsivaizduok, nusižemina iki arklininkų! Ir 
tu per tuos metus sulaukėjai. Laikas prisiminti paklusnumą. Gal 
užmiršai, kad tu man ne lygus? 

To jau buvo per daug! Jau ne pirmą kartą šis Černigovo pasi- 
pūtęs gaidys bandė elgtis taip, tarsi jis, Mikula, būtų tik paprastas 
tarnas. Mikula buvo kilęs iš, tiesa, nusigyvenusios, bet vis dėlto 
kilmingos giminės, tad tokio elgesio pakęsti negalėjo. Tuo labiau 
dabar, po penkerių Daujoto dvare praleistų metų, kur gerai 1š- 
moko nalšėnų kalbą ir pajuto savo vertę. Be jo šis didikas būtų 
lyg aklas šunytis! 

— O kas iš to kilmingumo, jei nuo pagonių gaunate į kailį? — 
paklausė jis atsisėsdamas ir nukreipdamas karingą žvilgsnį į Gle- 
bą. - Ir nebandyk prieštarauti. Savo akimis mačiau iš Rusios grįŽ- 
tančius pulkus. Su tokiu grobiu, kad vos pavilkti rogėmis galėjo, 
su tiek belaisvių, kad net tiršta. Iš gėdos nors į žemę lįsk! 

Glebo veidą užliejo raudonus. 

— Neiš Černigovo jie grįžo, - iškošė pro dantis. - O jei nusiau- 
bė Vitebską ir Smolenską, tai tik todėl, kad puola kaip skėriai. 
Jiems sekasi tik dėl didžiulės persvaros. 

Mikula atsikrenkštė ir nusispjovė. 

— Tik jūsų pasakose jie turi persvarą, - numojo jis ranka. - Aš 
gi pats mačiau jų pulkus. Ir išjojant, ir grįžtant. Jokia ten persva- 
ra. Tik va, Žygyje jie neturi nei tarno, nei arklininko, nei virėjo, 
nei sakalininko, nei kokio kito pakaliko. Vieni kariai. O kiek to- 
kių į žygį lydi kunigaikštį Michailą? Aa? 

Glebas paraudo dar tirščiau. Pikčiausia, kad Mikula sakė tie- 
są. Iš tiesų Michailo karinėje palydoje buvo daugybė Mikulos iš- 
vardytų patarnautojų. Bet Glebas negalėjo nei nusileisti, nei gin- 
čytis su žemesnio luomo žmogumi. 

— Tavo įžūlumas neturi ribų! - sušvokštė jis. - Pas tuos pagonis 
sulaukėjai ir per daug sau leidi. Palauk, sugrįšime namo... Dar 
pamatysim... 

Balsas buvo grėsmingas, ir Mikula, nors norėjo ir galėjo atsi- 
kirsti, prikando liežuvį. 

— Na, jūs paklausėt, aš ir atsakiau, - tarė jis kuo švelnesniu 
balsu. Niekur nedingsi, Černigove jis ir vėl priklausys nuo tokių 
pasipūtėlių. - Manot, man neskauda, kai muša mūsiškius? Todėl 
ir bandau suprasti, kodėl taip yra. Viena iš priežasčių — jų pul- 
kuose visi kariai, tai patvirtintų ir kiti, kurie geriau už mane nusi- 
mano. Todėl jie ir sugeba greitai keliauti ir pulti kaip Žaibas. O 
mes? Kai esame apsikrovę įvairiausia manta, tarnais ir patar- 
nautojais... 

Glebas grasinamai pakėlė ranką, ir Mikula nutilo. 

— Užteks!.. Manai, tu tik vienas apie tuos pagonis nusimanai? 
O galjie laimi todėl, kad jiems padeda šėtonas. Ar apie tai nepa- 
galvojai? 

— Pagalvojau, - prisipažino Mikula. - Pagalvojau, kadjų dievai 
jiems padeda, 0 gal ir pats šėtonas... O bylinos pasakoja apie lai- 
kus, kai Nalšia Kijevo kunigaikščiui duoklę mokėjo. Tada jie len- 
kė savo kietus sprandus rusams. O dabar? 

Jis nutilo, nes toliau tektų pasakyti, kad dabar jau pagonys 
plūsta per Rusios žemes ir grobia kas tik jiems patinka. Glebas 
pažaliuotų iš pykčio, nes visada teisybė akis bado. 

— Todėl ir norėjau šviesiausiojo bojarino paklausti... - tęsė Mi- 
kula prisiversdamas pavartoti šį kreipinį. —- Jūs, be abejo, esate 
svarbus asmuo kunigaikščio Michailo dvare, nes būtent jus pa- 
siuntė parvežti nuotakos jo sūnui... 

Maloniai nustebintas tokios permainos, Glebas pritariamai pa- 
lingavo galvą. 

— Kas tiesa, tai tiesa... Kunigaikštis man palankus. 

— Tai va!.. Jūs man ir paaiškinsit. Kodėl nuotakos jis ieško bū- 
tent pas pagonis, o ne, sakykim, pas Volynės Danilą? Jis, berods, 
turi dukrą, ir ne vieną... 

— Pas tą niekšą Danilą? - Glebas susiraukė, tačiau šįkart ne iš 
pykčio. Suraukė nosį, tarsi būtų užuodęs kokią smarvę. - Nejaugi 
nežinai, kokią jis iškrėtė kiaulystę? 

Iš nustebusio Mikulos veido Glebas pats suvokė atsakymą. 

— Na, tiesa... Buvai gi pas pagonis penkerius metus. Gal ir 
negirdėjai, kad tas niekšas išdrįso pulti Černigovą. 

Mikulos veidas dar labiau ištįso. 

— Nejaugi... - sumurmėjo jis. - O ką tada Vladimiro Riuriko- 
vičius? Nejaugi jis nepadėjo kunigaikščiui Michailui? 

— Ar padėjo? Taip, tas šunsnukis padėjo. Bet Danilai. Toks 
tokį susirado. — Glebo veidas staiga paseno dešimčia metų. Jis 
papurtė galvą, tarsi pats tuo netikėtų. - Oi Mikula, Mikula... Tu 
nežinai, kokius sunkius laikus turėjo ištverti tavo gimtinė... 

— Vladimiras kartu su Volyne? - Mikula pešiojo savo rudą barz- 
dą ir kramtė lūpą. - Juk jie susivaidiję... Karą viens kitam žadėjo 
skelbti. 

— Tai buvo tik akių dūmimas, - karčiai tarė Glebas. - Tik akių 
dūmimas, kad kunigaikštis Michailas budrumą prarastų. O tada 
užpuolė iš pasalų... Pirmiausia Kijevą. 

— Visų miestų motiną Kijevą! - Vienas netikėtumas sekė kitą, 
ir Mikula visiškai pasimetė. - Patį šventąjį Kijevą? Nejaugi? Ir 
kas tada? 

— Kas... — atsiduso Glebas. Jis atsisėdo ir nukarino galvą. — 
Kijeve dabar Danilos vietininkas. Štai kas. Bet to negana. Užėmę 
Kijevą, jie apgulė Černigovą... Abi kariaunos. Ir dar pagalbinin- 
kų prisirinko visą krūvą. Argi trūksta niekšų Rusios žemėse? 

Glebas nutilo ir tik garsiai šnopavo. Iylėjo ir Mikula. 

— Bet neužėmė?.. - paklausė Mikula tyliai, nes dabar jis buvo 
pasiruošęs pačioms blogiausioms naujienoms. 

Glebas papurtė galvą. 

— Aa... Tai vis dėlto kas nors padėjo!.. - su palengvėjimu tarė 
Mikula. Jis gerai suvokė jėgų santykį ir suprato, kad Vladimirui 
susidėjus su Volyne ir dar pasitelkus užimto Kijevo pulkus, Čer- 
nigovas jokiu geru negalėtų atsispirti. - Kas pagelbėjo? Smolens- 
kas? 

Glebas papurtė galvą. 

— Ne.. Tie teisinosi, kad jiems nuo lietuvių gintis reikia. 

— Turovas? 

— Ne... 

— Tai kas? 

Glebo nuleista galvą nukaro dar žemiau. 

— Polovcai... — teištarė tyliai. 

— Polovcai!?. - sulemeno priblokštas Mikula ir užsimerkė. Po- 
lovcai buvo viena iš karingiausių klajoklių tautų, kurios ganė di- 
džiules žirgų kaimenes pietinėse stepėse ir nuolat nusiaubdavo 
Rusios žemes. Tai buvo amžini ir nuožmūs priešai. Plačiai sklido 
pasakojimai apie šiurpą keliantį jų Žiaurumą, 0 motinos jais gąs- 
dino savo neklusnius vaikus. 

— O kas kunigaikščiui Michailui beliko? - dusliai tęsė Glebas. 
— Tas niekšas Danila būtų jį nužudęs. Ir sūnų, ir visą šeimą. 

— Aha... Šit kaip... Šit kaip! - Mikula visais penkiais pirštais 
įnirtingai pasirausė savo rudoje barzdoje. Jei pradedi apie tai gal- 
voti, nieko kito nelieka, tik susitaikyti su tuo, kas vyksta. Nors ir 
nelengva. Tačiau, tiesą sakant, ir tie patys pagonys lietuviai, pas 
kuriuos jis praleido penkerius metus, buvo laikomi baisesniais už 
patį Belzebubą. Jais irgi motinos gąsdino neklaužadas vaikus. O 
štai jis vis dėlto gyvas. Ir ne taip ten blogai buvo. - Dabar supran- 
tu... Paaiškinot... 

— Ką supranti? 

— Kodėl kunigaikštis Michailas savo sūnui ieško nuotakos net 
Nalšioje. Taip ir maniau, kad ne iš gero gyvenimo. Jei jau polov- 
cai sąjungininkai, tai kodėl gi ne Lietuva? 

— Ne tau, Mikula, apie tai spręsti. Tam yra gudresnių galvų. — 
Glebas atsirėmė ranka į žolę ir sunkiai atsistojo. Temo. Ilgaplau- 
kis vaikinas, Mindaugo sūnus, jei tikėti Mikula, paėmęs tris ar- 
klius už pavadžių vedė juos į upelį girdyti. - Bet vis tiek negaliu 
šito suprasti... — tarė jis sau. - Kunigaikščio sūnus... Ir su tokiais 
Į sąjungą!.. 

Mikula atsiduso ir nieko neatsakė. Prisitraukė balno gūnią ir 
užsiklojo galvą. Jam reikėjo dar kartą pergalvoti visa tai, ką išgir- 
do. 

o 
Aula upės dievams 


au beveik savaitę Gabijos Daujotaitės palyda keliavo per 

retai gyvenamą kraštą. Sausų pušynų pasitaikydavo vis re- 

čiau, pirma sumažėjo, paskui beveik visai išnyko kalvos, 

gausu buvo tik neaukštų berželių ir tankių drebulynų. Veš- 
lia žole apaugusią žemę keitė liulančios pelkės, šaltiniuoti du- 
buriai, dirva buvo "drėgna ir durpinga. Vis dažniau tekdavo 
klampoti per bevardžius upelius. Tie susivijusiom kilpom išrai- 
žė žemumas, tad neretai tekdavo juos perbristi ne vieną kartą. 
Kelionę sunkino spiečiais juos lydintys uodai - vakare, kai aprim- 
davo vėjas, nuo jų buvo sunku atsiginti. 

Gyventojų šitame krašte jie sutiko nedaug, ir tie patys buvo 
suvargę ir išsigandę. Kadangi būrys keliavo nesislapstydamas, kai- 
miečiai juos dažniausiai pastebėdavo iš tolo ir sprukdavo į miš- 
kus. Tik vieną kartą teko nakvoti šalia didesnio kaimo, kurio gy- 
ventojai, išvydę jų vilkstinę, neišsilakstė. Paaiškėjo, kad ten įsikū- 
rę ne rusai, O jotvingiams giminingi žmonės. Pasistengęs, galėjai 
su jais visai pakenčiamai susikalbėti. 

— Pinsko- Turovo krašte dabar mes esam, - dėstė Rimgaudas 
Vaišvilko palydovui tyleniui Rukliui, žirgams sunkiai klampojant 
patižusia žeme. - Pavasarį ir nebandyk per čia keliauti. Tokiu me- 
tų laiku dar įmanoma, o mūsų būriui ir saugiausia. Bent kolei kas 
Turovas nesivaidija su Černigovu. 

— Dabar man aišku, kodėl per žygius aplenkiam šį kraštą, — 
kaip visad niūriai ištarė Ruklys ir šiurkščiu delnu nubraukė nuo 
kaktos sutūpusius uodus. - Uodai suryti baigia, o ir pelkėn gali- 
ma prasmegti, tik grobio - jokio... Tik keli nušiurę kaimai. O kur 
tie rusų bojarinai? 

— Panašu, kad čia tik duoklės surinkti atjoja. Didesnių pilių 
reta, - toliau dėstė Rimgaudas. - Nėra ko pešti. Todėl valdovas 
Mindaugas, matyt, ir traukia tiesiai į pietus. Volynės kraštas — 
visai kas kita. Pats, kiek Žinau, esi ten buvęs? Pažįsti jį gerai, tie- 
sa? 

— Truputi... - krestelėjo galvą Ruklys. Be reikalo kuklinosi, nes, 
Rimgaudo žiniomis, prieš kelerius metus jis buvo pakliuvęs į ne- 
laisvę, o Mindaugas Danilai už jį sumokėjo nemažą išpirką. Ver- 


30) 


tėjo sumokėti, nes po to Ruklys ne kartą vadovavo žygiams į tą 
pusę... 

— Taip, į Volynę žygiuoti apsimoka, - tęsė Rimgaudas. - Kraš- 
tas turtingas, nors, kiek girdžiu, Danilos ranka sunki. Beje, kaip 
jums sekasi sutarti su jotvingiais? 

Ruklys nežymiai gūžtelėjo pečiais, parodydamas, kad klausi- 
mą suprato, bet atsakyti neturi ko arba nenori. Jis įbedė akis į 
priekį ir jo rūstus veidas sakyte sakė, kad daugiau burnos aušinti 
neketina. Rimgaudas suraukė antakius ir apžvelgė jojančią vilks- 
tinę. “Su Mindaugu nelengva, - mąstė jis. - Pats savo daro su 
niekuo nesitardamas, 0 ir bendrus pasirenka tokius, kad nežinai, 
kas dedasi jų galvoje... Žinia, šitam paskirta prižiūrėti pramušt- 
galvį. Tačiau, be abejo, tai tik dalis jo pareigos ir įsakyta jam kur 
kas daugiau. Juk pasiuntė patyrusį, pulkams vadovavusį rikį. Ir 
rusiškai, be abejo, Ruklys moka, nors viešai ir neparodo". 

Rimgaudas atsiduso. “Net su rusais lengviau, — toliau mąstė 
jis. - Nors tie ir stengiasi vaizduoti nežinia ką, bet juos perkąsti 
paprasta. Svarbiausia - atsiminti, kad tie jų kunigaikščiai labiau- 
siai bijo vienas kito. Tas pats Michailas po Černigovo apgulties 
išgąsdintas visiems laikams. Vos kailį išnešė, todėl ne veltui siun- 
tė svarbiausią savo patikėtinį lydėti nuotakos. Labai norėtų, kad 
nors Nalšia paliktų jį ramybėj. O tuo tarpu Mindaugui rūpi, kad 
Nalšia su Černigovu per daug nesusidėtų."' Jis pažvelgė į Ruklį, 
bet tas jojo nudelbęs akis į klampų kelią ir net nesiteikė baidyti 
uodų, kurie juodu spiečiumi zyzė apie jo galvą. “Tegu sau knap- 
so, jei šnekėt nenori, - vėl nugrimzdo į padrikus apmąstymus 
Rimgaudas, gainiodamas uodus nulaužta beržo šakele. — Gaila 
tik, kad tas Mindaugaitis per jaunas ir per paikas, kad tėvas jam 
ką nors galėtų patikėti. Negana, kad nepaklusnus ir karštakošis, 
dabar žūtbūt prieš tą gražuolę nori pasirodyti. Dar pienburnis, o 
Jau mat kas parūpo..." 

— Ne vaikiščias, o tikra pintis! Kad kas, tuoj plyksteli, - burbte- 
lėjo panosėje Rimgaudas, pažvelgęs į priekį, kur Vaišvilkas, pali- 
kęs kelią, brovėsi su savo žirgu tiesiai per šabakštynus. Šį kartą 
Jam, atrodo, knietėjo aplenkti rusų pasiuntinius. Neapsikęsda- 

mas šalia jojančio Ruklio tylėjimo, Rimgaudas pats paragino sa- 
vo arklį. Reikia paklausti rusų, ar dar toli tas Dnepras. Jis pats 
truputį rusiškai suprato, nors dabar to ir nereikėjo. Po Krėvoje 
praleistų penkerių metų tas rudabarzdis kalbėjo lietuviškai taip, 
kad tik gerai įsiklausęs galėjai nutuokti, jog jis ne nalšėnas. 

Barzdotasis Mikula aiškiai didžiavosi, kad kaip lygus su lygiu 
gali kalbėtis su pačiu rikiu Rimgaudu. Kol buvo Krėvoje, gyveno 
tarnų patalpose ir tokių progų nepasitaikydavo. 

— Pelkės baigsis maždaug už dienos kelio. Prasidės žemumos, 
pievos, šiek tiek kalvų, o paskui... O paskui pamatysite, ko ne- 
matę!.. 

Jis atsiduso ir, kad įspūdis būtų didesnis, pakėlė akis į dangų. 

— Paskui bus upė, kuriai lygių nėra. Dnepras, garsusis Slavuti- 
čius. Vandens nelygu mariose, paukštis, per jį lėkdamas, pailsta, 
žuvis kito kranto nesuranda!.. 

Jis nutilo paveiktas savo gražbylystės ir nusišluostė išrasojusią 
kaktą. 

Rimgaudas atsiduso. 

— Paukštis pailsta... - burbtelėjo jis. - Jūs, rusai, linkę persūdy- 
ti. Bet jau tiek to, - pridūrė pamatęs besižiojantį Mikulą. - Neau- 
šinkim be reikalo burnos. Svarbu, kad netoli, kitaip mus prakeik- 
ti uodai suės. Ar prie Dnepro jų irgi devynios galybės? 

Mikula įsižeidė. 

— Jokių uodų prie tėvelio Dnepro nėra! - sušuko jis. - Tik pla- 
tuma tokia, kad sunku ir apžvelgti. Tokia, kad galva svaigsta. 

Kilmingasis Glebas, kuris nieko nesuprasdamas sekė jų po- 
kalbį, suraukė juodus antakius. Iš Mikulos balso jis nusprendė, 
kad čia dėl kažko nesutariama. 

— Ar jam kas neaišku?- paklausė jis. - Gal atgal pasukti nori? 

— Ne... Jis netiki, kad Dnepras visų upių tėvas, - paaiškino Mi- 
kula. - Kad toks galingas. 

Glebui tai buvo vos ne asmens įžeidimas. 

— Galingas... — patikino jis ir plačiai išskėtė rankas. — Labai 
platus ir galingas. 

Sitiek rusiškai suprato ir Rimgaudas. 

— Tebūnie ir taip, - numykė nenorėdamas ginčytis dėl kažko- 
kių svetimų vandenų. Tekštelėjo sau per skruostą, nubraukė už- 
muštą uodą ir pasukęs žirgą į šalį palaukė, kol prijojo moterys. 
Gabija buvo įsisupusi į skarą, bet tai mažai tegelbėjo, nes pro 
plyšelį žvelgiančios akys atrodė užtinusios. Uodai neaplenkė ir 
Gailės, tačiau, nors ir sukandžioti, jos skruostai vis vien švytėjo 
rausvu lygumu. Susigretinusi su Rimgaudu, ji net nusišypsojo. 

— Sako, Dnepras jau nebetoli, - padrąsino merginas Rimgau- 
das. - O užjo baigiasi pelkės. Bus mažiau vargo. 

— Nejaugi nebebus uodų? - viltingai paklausė mėlynakė že- 
maitė. 

— Sako, kad ne. 

— Oi oi, garbusis Rimgaudai, kaip aš pasirodysiu Černigovo 
kunigaikščio sūnui?.. - guodėsi Daujoto dukra, pirštų galiukais 
atsargiai liesdama patinusius antakius. - Visas jo dvaras pama- 
nys, kad Nalšioje nuotakas dilgėlėm plaka!.. 

— Nieko. Bus gerai, viskas bus gerai... - padrąsino nuotaką Rim- 
gaudas. Žinoma, jis būtų galėjęs pridurti: “Juk ne dėl akių, o dėl 
tėvo pulkų tave ima...", tačiau merginos skaudinti nenorėjo. Jam 
patiko vyriausia Daujoto dukra, tačiau dabar nerado tinkamų pa- 
drąsinimo žodžių. - Būsi puiki nuotaka, - tepridūrė. 

— Tikrai taip! - pritarė gražuolė žemaitė. - Turiu mamos žole- 
lių nuoviro. Patrinsim vakare, ir kaipmat atslūgs sutinimas. Būsi 
skaisti kaip jaunas mėnuo. 

Daujotaitė šniurkštelėjo gailėdama pati savęs ir dar tvirčiau 
įsisupo į skarą. 


Rytojaus dieną visi ėmė nekantrauti. Ypač nerimavo Černigo- 
VO pasiuntiniai. Orusis Glebas bandė to neparodyti, tačiau ruda- 
barzdis Mikula nenustygo balne. Vis pajodavo į priekį, pasidairy- 

davo pasistiebęs ir aiškiai nusivildavo, - jo išgirtojo ir išsvajotojo 
Dnepro vis dar nebuvo matyti. Pagaliau, vėjeliui pakeitus kryptį 
ir padvelkus iš rytų, Mikula sumosikavo rankomis ir atsigręžęs į 
atjojančiuosius lietuviškai sušuko: 

— Jau!.. Jau!.. Užuodžiu jį. Visų upių tėvą. Aa!.. Koks smagus 
kvapelis!.. | 

Per būrį nuošė pagyvėjęs šurmulys, ir nors paties Dnepro dar 
nesimatė, pasistengęs išties galėjai pajusti jo alsavimą. Ore pa- 
dvelkė upės gaiva ir pakrantės meldų kvapu. Kaipmat pajautė tai 
ir Žirgai — pastatę ausis suprunkštė ir guviau ėmė žengti į priekį. 

Dar teko prajoti keletą kalvelių, tačiau upės dvelksmas vis stip- 
rėjo ir štai pagaliau nuo nedidelės aukštumos visa savo grožybe 
sutvisko didinga upė. Popiečio saulė, nuauksindama Dnepro van- 
denis, atsispindėjo jame kartu su baltais debesų kamuoliais: atro- 
dė, kad žvelgiant tolyn pasroviui dangus ir vanduo susilieja ir upė 
dingsta kažkur už akiračio. Kitas krantas dunksojo taip toli, kad 
negalėjai įžvelgti atskirų medžių. 

Taip ilgai nelaisvėje išbuvęs Mikula nesidrovėdamas nubrau- 
kė ašarą. 

— Štai ir Dnepras, - tarė jis susijaudinęs. - Čia tai upė!.. Va, čia 
tai upė!.. Na, ar ne puiki upė?! 

— Gerai jau gerai. Upė... - suniurzgė niūrusis Ruklys, kuriam 
tą dieną teko joti šalia Mikulos. Ruso liaupsės savo upei jam spė- 
jo įkyrėti. - Kad tik joje nepriburbuliuotum... 

Vilkstinės drausmė pakriko. Pirmasis šuoliais pasileido Miku- 
la, po to, kaip visada norėdamas pasirodyti, paspaudė žirgą pen- 
tinais jaunasis Vaišvilkas, net ramiai greta Gabijos jojusi Gailė 
paragino savo kumelę. Į priekį greitai išsišovė Vaišvilkas: jis turė- 
jo tris gerus žirgus ir jojo juos keisdamas, tad, palyginti su kitų 
keliauninkų, jo Žirgai dar turėjo jėgų. 

— Ei! Atsargiai... Nenusigauk per toli!.. - dar šūktelėjo Ruk- 
lys, bet Vaišvilkas jau buvo per tokį atstumą, kad neišgirdo ar 
apsimetė negirdįs. Rukliui nieko kito nebeliko, kaip pusbalsiu nu- 
sikeikti ir leistis iš paskos. Ką besakytum, jo pagrindinė pareiga 
buvo saugoti Mindaugaitį. 

Keliautojai pasidalijo. Pačiame priekyje šuoliavo Vaišvilkas, 
jam įkandin jojantieji išsidėstė vorele, o didžiuma palydos, risno- 
dami įprasta Žžingine, gerokai atsiliko. Nusiplūkusiems nešuliniams 
arkliams Dnepras per daug nerūpėjo. 

— Gerai bent, kad toli matyti. Atrodo, niekas iš pasalų nety- 
ko... - murmėjo nepatenkintas Rimgaudas, kuris visą laiką rūpi- 
nosi keliautojų saugumu. Taisyklės reikalavo, kad keliaujančių 
vora nesubyrėtų ir kad niekas nedingtų iš ją lydinčių karių akių. 

Vieta pasalai iš tikrųjų netiko. Dnepro pakrantėje augo tik ne- 
aukšti, matyt, pavasarinių potvynių nuolat lamdomi karklynai, ir 
viskas aplink buvo kaip ant delno. Vaišvilkas jojo prigludęs prie 
žirgo kaklo, tarsi tai būtų lenktynės, tad pakrantę pasiekė gero- 
kai anksčiau už kitus. Tačiau ir prie vandens prijojęs nesustojo. 
Nors žirgas prieštaraudamas ir suprunkštė, raitelis jį taip stipriai 
spustelėjo pentinais, kad tas beveik nestabtelėjęs puolė į vande- 
nį. Kanopos slidinėjo Žvyringu dugnu, vanduo tiško į šonus - at- 
rodė, kad jie tuoj pargrius. Tačiau žirgą Vaišvilkas suvaldė. Jis 
sustojo įbridęs ko ne iki pilvo į Dnepro vandenis ir apsisuko. 
Nenuorama pasistiebė balne ir išdidžiai nužvelgė atsilikusiuosius. 
Visų pirma jam parūpo, ar tokį jo šaunumą įvertino Gailė. O Gailė 
šį kartą, atrodo, įvertino. Kaip ir Gabija, kaip ir tarnaitės, ji žvel- 
gė į neįprasto platumo vandenis išplėtusi akis, jausdama neaiškią 
baimę ir žavėdamasi nutrūktgalviška Mindaugaičio drąsa. Vaiš- 
vilkas pamojo jai ranka. Mostas reiškė: nėra ko baimintis, ji gali 
drąsiai joti, nes jis, Vaišvilkas, kelią jau patikrino. Šįkart truputėlį 
sutriko Žybarto dukra. Ji pristabdė savo kumelę ir, švystelėjusi 
auksine kasa, staigiai nusigręžė nuo Vaišvilko. 

Rimgaudas nepatenkintas sučiaupė lūpas. 

— Su upe visada reikia atsargiai. Ypač su tokia, - tarė jis Uviui, 
akimis apmesdamas plačius Dnepro vandenis. - O Mindaugaitis 
gatavas šokte ją peršokti. Kad tik sprando nenusisuktų. 

— Krantas lėkštas. Todėl taip platu. - Uvis pasistiebė balne ir 
apsidairė. — Šitokiam būriui prireiks tvirto plausto. Gal net ke- 
lių... Bet svarbu, kad nesupyktų upės dievai. Kaip aukosime? 

Rimgaudas atsiduso ir pasikasė paausį. 


35 


— Prieš kelerius metus kėlėmės gerokai aukščiau prieš srovę. 
Čia upė išties platoka. O su dievais tai nedaug težinau. Tą kartą 
buvo pats Daujotas, jis paaukojo midaus statinaitę. Matyt, patai- 
kė, nes viskas klostėsi gerai. 

— Nepraradot žirgų?.. 

— Nė vieno. 

— Dabar nežinia. Dalis jų gerokai pavargę. 

Rimgaudas gūžtelėjo pečiais. 

— Jei prarasim kelis, tai jaunosios uošvis gal duos. 

— Kažin... Tikėkimės grįžti su savais. 

— Tą kartą grįžome bent su antra tiek žirgų! - Rimgaudas pa- 
tenkintas nusijuokė. - Tiesa, nieko neprašėm. Pasiėmėm, kiek 
mums reikėjo. 

* - Šit kaip... Dabar būtų tarsi ir nepatogu... Vertėtų pasitarti 
su Rukliu, - pasiūlė Uvis. - Jis daug keliavęs rusų kraštuose. Gal 
žinos, kokiam dievui aukoti... Kad ir plaustas nenuskęstų, ir per- 
kėla klotinga būtų. Upė didelė, reikėtų su jos dievu geruoju. 

Į abi puses krantu pasiųsti žvalgai grįžo jau iš tolo mojuodami 
ietimis. Vadinasi, pavojus netyko. Vyrai nusėdo nuo žirgų. Rim- 
gaudas padėjo nulipti Gabijai, kuri jau spėjo nusisiausti skarą, 
nes uodų čia išties kaip ir nebuvo. 

Virš mėlynų upės vandenų, vis šaižiai klyktelėdamas, skraidė 
sakalas, tarsi ragindamas greičiau tęsti kelionę. 

Bet palydos vyrai neskubėjo. Reikėjo duoti arkliams atsipūsti 
ir juos pašerti, o svarbiausia, reikėjo surišti tvirtą plaustą. Supok- 
šėjo kirviai, sušniokštė virsdamos storakamienės pušys. 

Plaustą surišo ilgą ir platų. Storus pušų kamienus standžiai 
sutvirtino lanksčiais Žilvičių metūgliais, tarpus užpildė riešo sto- 
rumo lazdynų ir juodalksnių kartimis. Kai bendromis jėgomis 
plaustą įstūmė gana giliai, kad rąstai nesiektų dugno, atėjo metas 
sunešti mantą, surinkti draugėn keliautojus bei jų arklius ir prieš 
atsistumiant nuo kranto būtinai paaukoti šios plačios ir sraunios 
upės dievams. 

Po to, kai ryšuliai ir pintinės atsidūrė ant plausto, kur visą mantą 
tinkamai pritvirtino, atėjo laikas perkelti ir moteris. Kad nesu- 
šlaptų kojų, Gabiją nuo kranto iki plausto nunešė Rimgaudas. 
Vaišvilkas, visą kelią ieškojęs progos pasitarnauti Gailei, ryžosi 
pasiūlyti savo pagalbą. Ta sumišusi šyptelėjo ir papurtė galvą. 

— Tai ką aš turiu padaryti, kad nebepyktumei? — užsiplieskė 
Vaišvilkas. - Sakyk, pagaliau! 

— Nebepykčiau? - nuoširdžiai nustebo Gailė ir atidžiau pažiū- 
rėjo į priešais stovintį jaunuolį. —- Už ką nebepykčiau? 

— Už tą aptaškymą... — numykė rausdamas Vaišvilkas. - Aš gi 
nežinojau... Jei būčiau žinojęs... 

— Aa... Tiesa, - atsiminė Gailė. - Tai tu ten Krėvoje taškeisi. 
Nesuvaldai žirgo. Esi dar jaunas... 

— Ir dar kaip suvaldau! - atšovė Vaišvilkas. Jis ir šiaip negalė- 
davo pakęsti, jei kas primindavo jo jaunumą, o čia - tuo labiau. — 
Visada suvaldau. Manai, aš pusbernis koks? 

— Na, bet dar ir ne vyras, - trūktelėjo pečiais Gailė. Ji pasilen- 
kė ir ėmė atrišinėti savo kurpaičių raištelius - iki plausto nutarė 
nubristi pasikaišiusi sijoną. 

Vaišvilko skruostai kaito. Dar šį rytą vos atsibudęs jis prašė 
deivės Mildos suteikti drąsos ir žodžių prakalbinti į širdį kritusią 
žemaitę, bet dabar tų žodžių apverktinai trūko. 

— Aš esu vyras!.. — iškošė jis pro dantis. 

— Ką? — Gailė susikaupusi atrišinėjo raištelius. 

— Esu vyras! Aš tuoj parodysiu... 

— Kaip? 

— Leisk, nunešiu į plaustą. 

Gailė tik nusijuokė. Vaišvilkas būtų galėjęs daug ką ištverti, 
bet šis lengvas mergaitiškas juokas jį visiškai sugniuždė. Žodžiai 
įstrigo gerklėje ir jis, jausdamas stulbinantį bejėgiškumą, tegalė- 
Jo stebėti, kaip Gailė kaire ranka sugriebė savo nusiautas kurpai- 
tes už raištelių, dešine iki kelių pasikėlė sijoną ir nerūpestingai 
taškydama Dnepro vandenį neskubėdama nubrido plausto link. 
Ten jai ranką padavė viena iš Gabijos tarnaičių ir ji, užmetusi kur- 
Paites ant rąstų, vikriai ant jų užsiropštė pati. 

— Matai, berniuk, - šūktelėjo atsigręžusi ir nusišypsojo. - Pati 
neblogai sugebu. 

Gerai, kad tuo metu palydos vyrai buvo užsiėmę arkliais, ku- 
riuos reikėjo tvirtai laikant už pavadžio vesti į vandenį, ir niekas 
nematė, kaip bergždžio pykčio ir kitų nesuprantamų jausmų su- 
audrintas Vaišvilkaš vogčia nubraukė ištryškusią ašarą. 

O su arkliais vyrams vargo netrūko. Keli apkrauti gyvuliai ypač 
spyriojosi ir juos teko pirma supančioti, po to vos ne traukte įtrauk- 
ti upėn, o tada jau, pririšus prie plausto, vėl atpančioti. Jau raga- 
vę žygių žirgai prie vandens buvo pripratę, todėl brido per daug 
nesispyriodami. 

Beliko tik atlikti dar vieną prievolę, kuri nelauktai pasirodė 
esanti gana kebli. 

“— Iš rusų tokia ir nauda, - pasiskundė nepatenkintas Rimgau- 
das. - Atrodytų, jų kraštas, tad turėtų žinoti, kokie upės dievai ir 
kaip jiems aukoti. Bet ne, mykia, krato galvas ir nieko nesako. 

— Su krikščionims taip jau būna, - pridūrė žinovo balsu Uvis. — 
Nors jie garbina ir kitus dievus, bet kai reikia viešai pasakyti, tai 
įtikinėja, kad turi tik vieną. 

Rimgaudas atsiduso ir pažvelgė į retais debesimis nusėtą dan- 
gų, tarsi ieškodamas jame pagalbos. 

— Ką gi. Tebūnie tas jų dievas ten, viršuj... Bet jis negali aprėp- 
ti visko! Jokiu geru nesusitvarkytų. O ypač su tokia upe! - Jis 
atsigręžė į šalia jo upėn žvelgiantį Ruklį. - Ką pats galvoji"? 

Ir taip niūrus Ruklio veidas tapo dar atšiauresnis. 

— Belaisvių turėtumėm, tai sudegintumėm vieną, - tarė jis. — 
Tai visada dievams patinka. 

— Ne sudegint, o paskandint reikėtų, - pataisė Rimgaudas. — 
Vis dėlto upė... 

Ruklys suraukė kaktą. 

— Gal ir tavo teisybė. Geriau būtų skandinti. Bet kad ir vie- 
naip, ir kitaip neišeina. Gal kokį arklį? 

Rimgaudas papurtė galvą. 

— Ne! Nebent žirgą... Paprastu nešuliniu čia neatsipirksi. Tik 
dar daugiau gali užrūstinti. O dėl žirgo... 

Jis nutilo, nes atsakymas buvo ir taip aiškus. Visi vertino savo 
žirgus. Aukoti, kai net nežinai, ar būtent tokios aukos norėtų die- 
vas, niekas nebūtų ryžęsis. 

— Gal Vaišvilkas?.. - sumurmėjo Uvis. Abu rikiai suvokė, ką jis 
norėjo pasakyti. Visi turėjo po du joti tinkamus žirgus, nes ke- 
liaujant be ilgesnio sustojimo dviejų ir reikia. Tačiau Vaišvilkas, 
tėvo pamalonintas, vedėsi tris. 

Ruklys trūktelėjo pečiais. 

— Paklausti galime, - tarė jis. - Nors nežinau. Vargas man su 
tuo vaikiščiu, o šioje kelionėje tai jau ypatingai. 

+ 

Vaišvilkas buvo surūgęs kaip reta. Akys atrodė paraudusios, ir 
kai Ruklys išsigandęs paklausė ar neįsimetė kokia liga, vaikinas 
tėškė jam, kad tėvas jam įsakęs būti palydovu, o ne aukle. O kai 
Ruklys atsargiai užsiminė apie auką, Vaišvilkas atrėžė, kad jis jO- 
kiems rusiškiems upių dievams aukoti neketina. Teprasmenga šis 
kraštas su visais savo dievais pas patį Pykolį. O apie žirgo aukoji- 
mą negali būti ir kalbos! 

Tačiau prieš akis vis tiek tvyrojo bauginančios Dnepro platu- 
mos, kurias reikėjo perplaukti... 

Vėl teko tartis su Mikula bei jam vertėjaujant - ir su kuni- 
gaikščio Michailo pasiuntiniu Glebu. Šis tik dar labiau supainio- 
jo reikalą pareikšdamas, kad reikia ne aukoti upės dievams, o 
sukalbėti maldą šventajam Teodosijui ir paprašyti jo užtarimo. 
Kitiems stebint jis, plačiais mostais persižegnojęs, tą maldą ir su- 
kalbėjo. Tačiau lietuviai žinojo, jog vien žodžiais neatsipirksi. 
Spręsti, kas darytina, teko Rimgaudui, nes žygiuose, kuriuose ne- 
būdavo žynio, apeigas atlikdavo vyriausiasis vadas. Rimgaudas 
manė, kad rusų dievai, įskaitant ir upinius, labiausiai mėgsta ge- 
riamą auką. Bent jau tą kartą, kai jis prieš kelerius metus su Dau- 
Joto žygūnais kėlėsi per Dneprą, jie tokią auką priėmė. Tiesa, jie 
kėlėsi aukštupyje, kur Dnepras buvo kaip Neris prie Vilniaus. 

— O dievai! - iškėlęs į viršų rankas, pradėjo rikis Rimgaudas. — 

O nežinomi, bet galingi šios plačios ir sraunios upės dievai!.. "Te- 
būnie mums leista pasiekti kitą krantą, nes mes neturime piktų 
kėslų nei prieš šią upę, nei prieš šio krašto žmones... Priimkite 
šią kuklią auką, dievai! 

Rimgaudas atmušė vienos vestuvėms vežamos nedidelės mi- 
daus statinės kamštį ir staigiu mostu ją apvertė. Mikula ilgesingai 
pažvelgė į upėn kliuksintį midų ir giliai atsidusęs persižegnojo. 
Dėl viso pikto persižegnojo ir Uvis. Paabejojęs jis vokiškai sukal- 
bėjo “Sveika Marija“. Iš visų kadaise Rygoje išmoktų maldų šitą 
mokėjo geriausiai, nes ją tekdavo kartoti, kai Ventės kalviui Ker- 
niui padėdavo grūdinti ginklams skirtą plieną“. 

Ar priėmė senieji rusų dievai šią auką, turėjo netrukus paaiš- 
kėti, tačiau ilgiau delsti nebuvo galima. Padėdami vienas kitam, 
visi užlipo ant plausto. Paskutiniai užsiropštė kariai, prieš tai nu- 
stūmę plaustą į gilesnius vandenis ir apraminę ilgomis virvėmis 
pririštus besispyriojančius arklius. Kol plaustas plaukė palei kran- 
tą, jie darbavosi kartimis, tačiau kai šios ėmė nebesiekti dugno, 
plaustą pagavo stipri srovė. Dabar teko irtis tuo, kas papuolė po 
ranka. Net ir šalmai čia pravertė. Padėjo ir keli paklusnesni Žir- 
gal, kurie savo raitelių raginami pasuko tolimojo kranto krypti- 
mi, traukdami paskui save ir plaustą. Tačiau iš kitų arklių naudos 
buvo mažai. Pririšti virvėmis, jie plaukė iš paskos ir prunkšdami 
stumdėsi. Retkarčiais kažkuris Iš jų gailiai sužvengdavo. 

Iš pradžių didžiosios upės dievai buvo maloningi. Plaustą sma- 
giai nešė srovė, o bendros Žmonių ir gyvulių pastangos pamažėle 
ji stūmė kito kranto link. Laimei, už kokios mylios upė dideliu 
lanku suko į dešinę. Dabar pati srovė juos nešė prie išganingo 
kranto. Posūkio viduryje jie jau turėtų priartėti tiek, kad kartys 
vėl užgriebtų dugną. Tada sunkiausia bus atlikta. Kairysis upės 
krantas pamažu artėjo ir jau galėjai įžvelgti atskirus medžius. Plau- 
kiančiųjų veiduose palengva atslūgo įtampa. Rimgaudas, drąsin- 
damas kitus, plačiai šypsojosi. Tačiau būtent dabar vieno iš nešu- 
linių arklių jėgos išseko, jis ėmė blaškytis, beviltiškai bandyda- 
* Apie tai, kodėl grūdinant ginklus tekdavo kalbėti “Sveika Marija“, skaitykite apysakoje 
“Ventės kalvis". 

mas išsikapanoti, nes srovė jį traukė vis gilyn. Sunerimo ir kiti 
arkliai, susistumdė, sukeldami tokią sumaištį, kad net susiūbavo 
plaustas, kurio gale sutūpusios tūnojo moterys. 

— Virvę!.. - šūktelėjo Rimgaudas, ir vienas iš karių prišokęs 
peiliu perpjovė ir taip jau įtemptą saitą. Atlaisvintas arklys trum- 
pam atgavo jėgas. Kimiai suprunkštė, priekinėmis kanopomis ėmė 
malti putojantį vandenį, ir jo galva paniro. Ir čia prasidėjo! Ma- 
tyt, nelaimėlis kojomis užkabino dar bent dviejų arklių saitus, nes 
netrukus ėmė skęsti ir jie. Vaišvilkas, kuris sėdėjo nugara atsirė- 
męs į sukrautą mantą, staiga pašoko. 

— Ką padarei, beproti! - riktelėjo jis 

Už plausto vanduo tiesiog virte virė. Arkliai grūdosi vienas 
ant kito. Iškildavo tai vieno nugara, tai kito išplėstos nuo siaubo 
akys. Tarp jų buvo ir Vaišvilko mylimiausias Žirgas Juodširdis. Nu- 
silpusio nešulinio arklio kūnas, matyt, įsipainiojo į saitus ir trau- 
kė kitus į dugną. Plaustas suposi vis grėsmingiau, vanduo tiško 
virš storųjų rąstų. 

— Pasitrauk! Pasitrauk, sakau!.. - įsakmiai sušuko nuo plausto 
vidurio atskubėjęs Rimgaudas. Jis pastūmė Vaišvilką į šalį ir, išsi- 
traukęs kovinį peilį, pats perpjovė dar tris saitus. Tuos, kuriuos 
visu savo svoriu buvo įtempęs grimstantis arklys. 

Išlaisvintas plaustas net šoktelėjo į viršų, o tolėliau išniro pir- 
ma vieno, 0 paskui kito žirgo galva. Jie garsiai šnarpštė, pūsdami 
iš šnervių vandenį. Srovė juos nešė vis tolyn. 

— Ten Juodširdis!.. Paleidote Juodširdį!.. - spiegė Vaišvilkas. — 
Mano žirgą. Kaip drįsot!.. 

— Nebūk vaikas, - nekantriai atkirto Rimgaudas. - Būtų ne tik 
prigėręs, bet dar ir plaustą iš paskos nutempęs. 

— Juodširdį! - aimanavo Vaišvilkas. Jis atsigręžė, jo ilgus plau- 
kus taršė vėjas. Pro plaukų šydą jis pamatė, kad atsistojusi jo pu- 
sen žvelgė Gailė. Ji atrodė išsigandusi. 

Nieko daugiau netaręs Vaišvilkas atsitraukė per kelis Žings- 
nius nuo plausto krašto, įsibėgėjo ir stipriai atsispyręs šoko per 
arklių nugaras į vandenį. Į tą pusę, kur virš bangų vis dar iškilda- 
vo Juodširdžio galva. 

Kelias akimirkas visi stovėjo tarsi netekę žado. Vaišvilkas iški- 
lo virš vandens ir, nors jo rankų mostai buvo tvirti, visi suprato, 
kad srovė pagavo jį ir negailėdama neša tolyn. 

— Še, laikyk! - išgirdo įsakmų balsą Uvis. — Tvirtai laikyk. 

Ruklys į jo ranką įbruko ilgą virvę, kitą jos galą prisirišo prie 
diržo. Jis jau buvo suspėjęs nusiauti ir nusimesti apsiaustą. 

— Ir tu šoksi? 

Niūrusis Ruklys keistai šyptelėjo. 

— O kas belieka? — metė jis per petį. - Prarasiu vaikiščią, pra- 
rasiu Ir... 

Ką jis bijojo dar prarasti, Uvis nespėjo išgirsti, nes Ruklys jau 
paniro vandenin. 


Vaišvilką jis vis dėlto išgelbėjo. Per stebuklą, nes kai jį pasivijo, 
virvės beveik jau buvo nelikę. Priplaukęs prie Vaišvilko, sugriebė 
ji užvandenyje išsidraikiusių plaukų. Kai tas atsigręžęs kažką šūk- 
telėjo, taip stipriai trūktelėjo, kad Vaišvilkas paniro ir užspringo 

vandeniu. Tada Ruklys tvirtai nutvėrė jį abiem rankomis. 

Uvis, atsispyręs į plausto rąstus, traukė įsitempusią virvę. Pri- 
bėgo dar vienas karys, ir netrukus Ruklys su Vaišvilku buvo pri- 
traukti prie plausto krašto. Rūstusis rikis laikė valdovo sūnų taip 
stipriai, kad tas, spėjęs įsitikinti, jog prieš jį nepaspurdėsi, leido 
save tempti. Tačiau tai dar nereiškė, kad jis pasidavė. 

- Būčiau išgelbėjęs Juodširdį... — tėškė jis vos užkopęs ant 
plausto. - Beveik jau buvau pavijęs... Ko lindai? 

Ruklys nesakė nieko. Jo niūriu veidu žliaugė vanduo. Rikis 
delnais nubraukė vandenį nuo krūtinės ir pasilenkė, bandydamas 
atnarplioti prie diržo pririštą virvę. 

— Ko lindai? Ko lindai, po Pykoliais?.. - nenurimo Vaišvilkas. 
Vandenyje žirgą užstojo bangos, todėl dabar, užlipęs ant plausto, 
jis dairėsi į upės tolį. Šalia stovintis karys parodė pirštu. Toli, tarsi 
koks upe plaukiantis pagalys, bolavo žirgo galva. 

— Pradanginai mano žirgą... - suvaitojo Vaišvilkas. 

— Pakaks, Mindaugaiti, - kaip visada ramiai tarė Rimgaudas. — 
Esi dar jaunas, bet metas jau įgauti proto. Paskendę būtumėt abu. 

Vaišvilkas pa galvą. Nuo jo ilgų AE tekėjo vanduo. 

— Būtumėm išplaukę... 

— Prieš dievų ir šitos upės valią? — Rimgaudas atsiduso paro- 
dydamas, kokios tai bergždžios pastangos. - Dėkok Rukliui... Bū- 
tum buvęs priedas prie aukos. 

— Dėkoti jam! Už ką? 

— Pats matai, ko reikėjo rusų dievui! - Rimgaudas prisimerkęs 
žvelgė į upės duburį, kur dar prieš kelias akimirkas šmėkščiojo 
Juodširdžio galva. Dabar galvos nebesimatė, tik tolumoje ribu- 
liavo susiliejančios bangos. - Žirgo jam reikėjo, štai kas. Sakiau, 
kad nešuliniu neatsipirksi. Kelis praradom? 

— Tris... — tarė karys, prieš tai perpjovęs skęstančio nešulinio 
arklio saitą. — Teko paleisti dar vieną. 

— Melskim dievų, kad to pakaktų, - sumurmėjo Rimgaudas. 
Prie plausto pririšti arkliai jau buvo aprimę. — Saugok va tą šir- 
mį... Ar netempia jo koks upės kaukas už pakinklių? 

— Tai kad ne... Tai vienas iš žemaitiškių, - paaiškino karys. - Jis 
gudrus. Plaukia visas pasinėręs, tik šnerves iškišęs. Taip lengviau. 

— Kudloti tie jų arkliai, nelyg meškos, - pridėjo antrasis. - Bet 
ir patvarūs, tas teisybė. Nė vieno dar nepraradom. - Jis vogčia 
pažvelgė į tebestovintį šalia permirkusį Vaišvilką. Jo veidas atro- 
dė išblyškęs, skruostai virpėjo tarsi kalentų dantys. 

— Gal tau skrandą atnešti?.. —- pasiūlė. 

— Atstok! Atstokit visi, - suniurzgė Vaišvilkas. 

Karys trūktelėjo pečiais. Jis pats turėjo jaunesnių brolių ir Ži- 
nojo, kad su tokiais nelabai pasiginčysi. Paėmė kartį ir priėjęs 
prie pat plausto krašto įkišo į vandenį kiek siekė ranka. Tada pri- 
tūpė, kad galėtų pasiekti dar giliau. Kartis grimzdo gilyn ir staiga 
bakstelėjo į dugną. 

— Užgriebiau!.. Jau siekiam dugną! - sušuko karys. 

Nors atstumas iki kairiojo kranto dar likęs nemažas, buvo alš- 
ku, kad Žemę jie pasieks. 

į 
Černigovas 


ersikėlus per Dneprą, kelionė tapo lengvesnė. Baigėsi 

pelkės, nebekamavo uodai, o trečią kelionės dieną, pa- 

kilę ant neaukštų kalvų keteros, jie išvydo bekraštes ste- 

pes. Daugelis buvo girdėję apie pievas be galo ir krašto, 
nusidriekusias iki pat tolimos šiltos jūros, kurią vadino Juodą- 
ja.Tiesa, čia stepių platybes dar skaidė medžių giraitės bei upelių 
raguvose išsikeroję krūmai, tačiau akys jau skendo žalioje bega- 
lybėje. Joti tapo lengviau, pasitaisė ir keliautojų ūpas. Tik Vaišvil- 
kas vis dar krimtosi ir stengėsi laikytis vilkstinės gale. Susirūpinęs 
atrodė ir penkerius metus Nalšios nelaisvėje praleidęs Mikula. 
Nors kiti keliautojai, net ir priekin pasiųsti žvalgai visai įsidrąsi- 
no, kuo labiau artėjo Černigovas, tuo Mikula darėsi atsargesnis. 
Jis atidžiai apžvelgdavo kiekvieną tankymę, arkliui pasiekus kal- 
vos keterą sustodavo ir ilgokai tyrinėdavo prieš jį atsivėrusį vaiZ- 
dą. Uvis, kuris taip pat stengėsi įsiminti kraštovaizdį, kad prirei- 
kus gebėtų šį kelią atsekti, pastebėjo Mikulos dvejones. 

— Ką tikiesi pamatyti? - paklausė jis tiesiai, kai Mikula, sustab- 
dęs žirgą, pažvelgė ne tik priekin, bet ir atsisuko atgal. 

Mikula krūptelėjo tarsi prasikaltęs. 

— Aa... Nieko tokio, - sumurmėjo jis. - Seniai buvau. 

— Na taip. Penkeri metai prabėgo. — Uvis suraukė antakius. 
Suglumęs Mikulos veidas tik padidino jo įtarumą. - Gal kaimo 
kokio ieškai ar draugą nori vėl sutikti? 

Mikula papurtė galvą. 

— Ne. Jei jau tiesą sakyt, tai sutikti jų nenorėčiau. Be to, kokie 
jie man draugai! 

— Kas tokie? 

— Polovcai... - atsiduso Mikula. — Dievo rykštė Rusiai... 

- Aa... Tarsi girdėjau apie juos. Kas jie tokie? 

- Laukiniai. Žvairakiai. Šėtono išperos. 

— Girdėjau, kad jie gyvena toliau į pietus. 

— Pragare jie turėtų spirgėti. Visi iki vieno! 

— Nepanašu čia į pragarą, - šyptelėjo Uvis apžvelgdamas tyvu- 
liuojančias pievas. Už kalvų ganėsi nemaža kaimenė arklių. Kai- 
mas, kuriam jie priklausė, greičiausiai buvo netoliese. Bet vis dėl- 

to keistoka. Smolensko žemėse, per kurias jie ne kartą žygiavo, 
arklių kaimenės taip nesiganydavo. - Nejaugi jie atsibasto iki čia? 

— Būdavo, kad ir atsibastydavo... Bet dabar... - Mikula parodė 
pirštu priekyje jojantį kilmingąjį Glebą. - Dabar tas man sako, 
kad pats kunigaikštis Michailas juos čia laiko. Negaliu patikėti. 

— Kaip tai laiko? 

— Na... Pasikvietė į pagalbą, ar kaip ten. Kas juos supaisys. Bet 
man tai netelpa galvoj. Mano du dėdes polovcai nužudė. Vienam 
nelaisvėje akis išdūrė ir tik tada pasmaugė, o kitą pamovė ant 
mieto... Prakeikta veislė. 

Uvis pažvelgė į neapykanta žėrinčias Mikulos akis. 

— Užjaučiu... Bet jei tie polovcai išties sąjungininkai, gal nerei- 
kėtų jų baimintis? 

— Bijok Dievo, gerbiamasai!.. - rūsčiai tarė Mikula. - Jie vis 
tiek kraugeriai ir plėšikai. Nuo chano Končiako laikų jie tikras 
rusų žemės siaubas. 

Jis nutilo. Rūstis lyg juodas debesis užtemdė iškalbingojo čer- 
nigoviečio veidą. 

— Dabar gi, - nenoriai tarė jis stipriau suspausdamas pavadį, — 
pats kunigaikštis Michailas savo dvare juos priima. Jei jie Černi- 
gove įsiveisė, tai, ko gero, ir jo apylinkėse siaučia. 

Mikula šmaukštelėjo žirgui rimbu ir tas šoktelėjęs pasileido 
risčia pavymui tolstančių keliauninkų. Uvis dar norėjo paklausti, 
kodėl Černigovo kunigaikštis pasikvietė polovcus, bet nespėjo. 
Kas jie tokie? Jei Mikula vadino juos “laukiniais“, tai jie turbūt 
ne krikščionys. Vadinasi, pagonys. O jei taip, vertėtų su jais arti- 
miau susipažinti. 


Proga susipažinti pasitaikė kur kas anksčiau, negu Uvis tikėjo- 
Si. Tačiau šį kartą pasinaudoti ja nepavyko. 

Kelio iki Černigovo tebuvo likusi viena diena. Kraštas tapo 
dar lygesnis ir atviresnis. Vietomis lygioje kaip skobnis, vos ne iki 
akiračio nusidriekusioje stepėje iškildavo keisti kauburiai. Vieni 

beveik apvalūs, kiti labiau pailgi. “Tai kurganai, - paaiškino Mi- 
kula. - Senų senovėje juos supylė čia gyvenę milžinai. Tai jų kau- 
lai po jais ilsisi. Prie jų neretai net vaidenasi, todėl, saulei kryps- 
tant vakarop, geriau juos aplenkti dideliu lankstu." 

Didžiuma keliauninkų Mikula patikėjo, ir vilkstinė pasukdavo 
į šoną vos tik išvydusi kurganą. Netrukus jiems kelią pastojo net 
trys: vienas pailgas, o du apvalūs it šieno kupetos. Pailgojo viršū- 
nėje styrojo aukštas stulpas. Priekyje jojęs Mikula paragino žval- 
gus sukti į kairę, ir tie, Rimgaudui leidus, taip ir padarė. Kurga- 
nai liko dešinėje. Kai vilkstinė lenkė pailgąji, Uvis pamatė, kad 
ant to stulpo užmauta tarsi žveries kaukolė. Jis jau buvo besukąs 
savo Trabantą į šoną, norėdamas įsitikinti, ar taip iš tikrųjų yra, 
kai staiga šalia stulpo išdygo raitelis. Jo žirgas buvo bėras, grakš- 
čių laibų kojų, uodega ir karčiai šviesesnio plauko ir gerai iššu- 
kuoti. Akį traukė ir pats raitelis: neaukštas, stipriai suręstas pla- 
čių pečių vyras tamsiais lyg naktis plaukais, kurie buvo surišti ir 
kaip lapės uodega kabojo permesti per kairįjį petį. Ant odinės 
palaidinės žvilgėjo vario skydeliai. Rankoje raitelis laikė ietį, pa- 
puoštą margomis paukščio plunksnomis, už nugaros buvo pririš- 
tas dvigubo lenkimo lankas. Žirgas ir raitelis stovėjo ant kurgano 
tarsi suakmenėję ir nejudėdami žvelgė keliautojų pusėn. 

- Šventoji Fiokla, apsaugok mus, - persižegnojo Mikula, - Po- 
lovcas, pasiutęs šuo... 

Vilkstinė sustojo, ir Rimgaudas išjojo į priekį. 

— Tik nejokit ten, valdove, - sušuko Mikula. - Jis tikrai ne vie- 
nas. Jie nelyginant šunų ruja, laksto gaujomis. 

Rimgaudas sustojo. 

— Paklausk garbiojo Glebo, kas patartina daryti, - tarė jis, ne- 
norėdamas pasirodyti sutrikęs. - Černigovas visai arti, dabar jo 
žodis lemia. 

Glebas ryžtingai papurtė galvą ir pusbalsiu kažką paaiškino 
Mikulai. 

— Kunigaikščio patarėjas Glebas sako, kad geriau nejoti... — 
išvertė Mikula. - Nors polovcai dabar Černigovo krašte su kuni- 
gaikščio Michailo leidimu, bet pasitikėti jais neverta. 

Rimgaudas trūktelėjo pečiais. 

— Daug jų už tų kauburių negali slėptis... Nebent keli, - burb- 
telėjo jis. — Na, bet... Ne mūsų čia kraštas. 

Rimgaudas pamojo raiteliui, kviesdamas jį artyn, bet tas net 
nekrustelėjo. Vadas plačiai išskėtė rankas rodydamas, kad nelai- 
ko jokio ginklo, tačiau ir tai nepadėjo. Raitelis ir žirgas stovėjo 
sustingę ant pailgojo kurgano keteros ir tik lengvas vėjelis jaudino 
šviesius žirgo karčius. Tamsios polovco akys sekė kiekvieną 
keliautojų judesį. 

— Tiek to, - nusprendė Rimgaudas. - Keliaujam... Jaunikis 
laukia. 

Vilkstinė pajudėjo pirmyn. Viskas atrodė kaip ir anksčiau. Nors 
ne visai. Vykdydami Rimgaudo įsakymą, penki palydos kariai su- 
sibūrė vilkstinės gale. Atsiliko ir Ruklys. Jis palaukė, kol pro kur- 
ganą prajos Vaišvilkas, ir tik tada paragino žirgą. 

Uvis vis atsigręždavo, tačiau juos stebintis polovcas nepajudė- 
jo iš vietos. Raitelis ir Žirgas tarsi įbesti stovėjo ant pailgojo gūb- 
rio ir tik keliautojams nusileidus į nedidelę daubą pranyko iš akių. 


0 


Rytojaus dieną, saulei jau krypstant vakarop, keliauninkai iš- 
vydo Černigovo mūrus. 

Pirmiausia gelsvai blykstelėjo cerkvių kupolai, po to miesto 
vartų bokštai, pagaliau pasirodė medinės gynybinės sienos dan- 
tyta briauna ir malksnomis dengtų namų stogai. 

— Štai, pasigrožėkite! — susižavėjęs sušuko Mikula. - Štai ir 
auksastogis Černigovas!.. Girdite Paraskevos-Piatnicos varpus!.. 
Ar girdit"? 

Įsiklausius ausis pasiekė varpų gaudimas, tik kažin, ar vienos 
cerkvės. Artėjant varpų girdėjosi ne vienas —- didesnių ir mažes- 
nių. Matyt, netrukus prasidės vakarinės pamaldos. Pagaliau jie 
prijojo ir pirmuosius už miesto sienų sutūpusius priemiesčio na- 
mukus. Nors vakaro saulės spinduliai smagiai nušvietė virš tam- 
sios gynybinės sienos kyšančius cerkvių kupolus, bet juos supan- 

tis vaizdas buvo liūdnas. Pasirodė, jog nemaža dalis lūšnelių buvo 
apdegusios. Vienur jau dengė naujus stogus, kitur dar kyšojo apan- 
glėjusios gegnės. Prie namų dirbantys vyrai žvelgė į juos nepatik- 
liai, už lūšnų kampų prajojančiuosius sekė smalsios vaikų akys. 
Artėjant prie gynybinės sienos, vaizdas buvo dar niūresnis. Čia 
namelių nebuvo likę nė pėdsako. Pati miesto siena buvo aprūku- 
si, rąstai kai kur apanglėję. Kiek toliau prie sienos stovėjo priremti 
pastoliai, šalia riogsojo krūvos akmenų. 

— Nejaugi polovcai? - paklausė prie Mikulos prijojęs Uvis. 

Pats Mikula nustebęs žvalgėsi aplink ir liūdnai purtė galvą. 

— Ne... Glebas sako, kad Černigovą šį pavasarį buvo apgulę... 

— Tiek suprantu ir pats. - Uvis dar vaikystėje matė Mežuotnės 
tvirtovės apgultį, po to pats dalyvaudavo žygiuose, kai tekdavo 
pulti pilis. Karo paliktas žymes jis pažinojo, tačiau tokių griuvėsių 
pasitaikydavo retai. - Nemaža kariuomenė. Kieno? 

— Volynės... - atsiduso Mikula. - Glebas sakė, kad Volynės Da- 
nila didžiausias kaltininkas. Prisijungė ir Vladimiras. Bet, garbė 
Dievui, Černigovo paimti neįstengė. 

— Ak šit kaip... — nutęsė Uvis. Kad rusų Žemės tarpusavyje 
kariavo, jo nestebino, tačiau dabar jam pradėjo aiškėti, kodėl Cer- 
nigovo kunigaikščiui teko nuotakos ieškoti Nalšioje. 

Jis pažvelgė į priekyje jojančius Rimgaudą ir Ruklį. Tie dairė- 
si, tačiau neatrodė nustebę. Žinios apie Rusios miestų vaidus pa- 
siekdavo Nalšią pirmiausia, o Mindaugas stengėsi visur turėti žmo- 
nių, pranešinėjančių, kas vyksta kaimynuose. Žemaičiai daugiau- 
Sia žinių sulaukdavo iš šiaurinių Rusios miestų, todėl išsirengę į 
Smolensko ar Naugardo žemes žinodavo, ko galima laukti. Apie 
pietines rusų žemes jie nutuokė nedaug. Mintis, kad ir pietiniai 
miestai pešasi, Uviui buvo maloni. Juo aršiau tarpusavyje vaidi- 
Josi rusų kunigaikščiai, juo parankiau rengti žygius. 

Vaišvilkas jojo įbedęs akis į žvilgančius cerkvių kupolus. To- 
kius aukštus ir nematytus statinius regėjo pirmą kartą ir jų didy- 
bė jį tiesiog pribloškė. Gabiją Daujotaitę ir jos palydą gąsdino 

aro pėdsakai. Išblyškusios ir susijaudinusios Gabijos Žvilgsnis 
Vis nukrypdavo į artėjančius didžiuosius miesto vartus. Ten, už tų 


51 


storų apdegusių svetimo miesto sienų jos laukė nežinia. Virpan- 
čiomis lūpomis šnibždėdama maldą, Gabija prašė dievaitę Lai- 
mą neapleisti jos. 

Prieš tai išskydusi vilkstinė dabar išsirikiavo. Visi jojo orūs, 
kad černigoviečiai matytų, jog atvyksta taikūs ir garbingi pasiun- 
tiniai. Juos pastebėjo ir prieš didžiuosius vartus jų pasitikti išėjo 
nemažas būrys žmonių. Spalvinga, puošni apranga liudijo, jog jie 
iš kunigaikščio Michailo dvaro. 


Paspoksoti į atvykėlius iš pagoniškos Lietuvos, apie kurią daž- 
nas buvo girdėjęs ir šio, ir ano, sulėkė visas Černigovas. Gatvėse 
grūdosi vaikigaliai ir palikusios prekystalius giros bei Žuvų parda- 
vėjos, prie durų spraudėsi gelumbės ir kailių prekeiviai, o kilmin- 
gos bojarinės smalsiai dirsčiojo pro namų langelius. 

— Šventoji dangaus karaliene!.. — suriko senutė su riestainių 
vėriniu rankose. Pamiršusi juos, pliaukštelėjo delnais, ir šie nusi- 
rito į dulkes. — Ar čia ta busurmonų karalaitė, kurią ves šviesusis 
kunigaikščio sūnus?! 

— Tylėk, moteriške, - sudraudė ją senas vienuolis, persijuosęs 
abitą prasta kanapine virve. - Ne busurmonų, o litvinų padermės 
jinai. 

— Ar tai ne tas pats!.. - atšovė senutė ir susizgribusi sušuko: — 
Vaje!.. Neliesk!. Ak tu, parše!.. - Tačiau nutvėręs grobį murzinas 
vaikigalis, nardydamas tarp žmonių, jau skuodė tolyn. 

Senutės balsas prapuolė minios šurmuly. Kur čia rūpinsies ries- 
tainiais, kai čia pat, vos už kelių sieksnių, galėjai pasižiūrėti į rūs- 
čius barzdotus pagonis ir jų lydimas moteris. Daugelis spėliojo, 
kuri gi yra kunigaikščio sūnaus nuotaka - ar toji su auksine kasa, 
ar toji sidabriniu galvos aptaisu pasipuošusi tamsiaplaukė, o gal 
viena iš tų raudonskruosčių jas lydinčių mergų — kas Žino tuos 
lietuvius, ką jie nori iškišti doram krikščioniui, šlovingo miesto 
sūnui!.. 

Keliauninkai smalsiai dairėsi į juos supančią margaspalvę mi- 

nią ir patį miestą. Už gynybinių sienų Černigovas atrodė kur kas 
įspūdingiau. Nors ir čia dar buvo matyti nesenos apgulties pėdsa- 
kų, bet jie buvo ne tokie ryškūs. Juodos kai kurių medinių namų 
gegnės priminė padegamąsias strėles, vietomis sienose žiojėjo ka- 
tapultų sviedinių išdaužytos angos. Jie prajojo sudegusią cerk- 
velę, prie kurios plušėję dailidės, šiuo metu atidėję į šalį kirvius 
bei kaltus, irgi spoksojo į prajojančius. Naujai išlieti varpai stovė- 
jo netoliese apkritę šviežiomis drožlėmis ir laukė, kol iškils bokš- 
tas. 

Tačiau daugelis pastatų išliko sveiki. Ypač akį traukė iš plytų 
sumūryta balta cerkvė. Jos smailėjantis bokštas šovė į patį dangų. 

— Tai ir yra Paraskeva-Piatnica, — aiškino keliauninkams Mi- 
kula, užvertęs galvą į debesis. - Lengva kaip kregždė, grakšti kaip 
balta gulbė!.. Pati gražiausia visoje Rusioje.. 

Jo veidas švytėjo. 

— O koks ten giedojimas!.. - su įkarščiu tęsė jis. - O su kokiu 
įkvėpimu tėvas Elisėjus sakydavo pamokslus!.. - Jis nutilo paste- 
bėjęs, jog šalia jojantieji nesiklausė ir dairėsi į visas šalis. Tik Vaiš- 
vilkas nuo baltosios cerkvės negalėjo atitraukti akių. 

— Sakei, giedojimas? — paklausė jis. — Ar jūsų Žyniai gieda? 

— Ne žyniai... Kokie žyniai! - pasibaisėjo Mikula. - Negalima 
jų taip vadinti. Tai popai ir šventieji vienuoliai. Ir jie gieda taip 
gražiai, kad išgirdęs gali pamanyti patekęs dangun... 

Vaišvilkas gūžtelėjo pečiais, tačiau jo veidas neslėpė susido- 
mėjimo. 

Kuo labiau palyda artinosi prie Černigovo kremliaus, tuo la- 
biau jaudinosi Gabija. Namų sangrūda, žmonių spūstis ir miesto 
kvapai ją tiesiog svaigino. Ji dar nesuvokė, jog prajojusi dar pro 
Vienerius vartus ji pagaliau pasieks savo naujuosius namus. 

— Atrodo, atvykom... - pirmoji suprato Gailė. Iš visų pusių su- 
bėgę tarnai šoko palaikyti arklius, o priekyje joję raiteliai jau sly- 
do iš balnų. - Gabija, vardan Laimos, atsipeikėk, - sušnibždėjo ji 
Daujotaitei į ausį. - Žiūrėk - ten, priekyje... Gal ten tavasis? 

Kunigaikščio rūmai negalėjo prilygti cerkvėms ir stebino dau- 
giau savo dydžiu bei storomis sienomis negu grožiu. Viena tri- 

bokštė cerkvė stovėjo prie pat rūmų, kad kunigaikštis su šeimyna 
į maldos namus galėtų patekti neišeidami į lietų ar šaltį. Tačiau 
Gabija tų privalumų dabar įvertinti negalėjo, jai svaigo galva ir 
teko laikytis už balno rago. 

— Kunigaikščio dukterie, dabar teks nulipti nuo žirgo, - pus- 
balsiu tarė Gabijai prisiartinęs Rimgaudas. - O tu, Gaile, jos vie- 
nos nepalik. Žiūrėk, kad ir jos padėtų savo poniai, - pridūrė me- 
tęs žvilgsnį į vis dar neatsitokėjusias tarnaites. 

Prie durų jau laukė išsirikiavę kunigaikščio dvariškiai su pačiu 
Michailu priekyje. Jis pasirodė esąs kresnas, neaukšto ūgio rus- 
vabarzdis ir išsiskyrė ne tiek rūbais, kiek išdidžia laikysena. Pati- 
kėtinis Glebas pribėgo prie jo ir kažką sušnibždėjo į ausį. 

Rimgaudas žengė kelis žingsnius ir saikingai nusilenkė. Už jo 
sustojo visiškai sutrikusi Gabija, ją už rankos prilaikė Gailė. Tru- 
putį atsilikę juos prisivijo Uvis su Udriu, černigovietis Mikula ir 
Mindaugo sūnus, kurį lydėjo niūrusis Ruklys. Vaišvilkas iš padil- 
bų dirsčiojo į šviesų Gailės apsiaustą, į storą auksinę kasą, pa- 
puoštą mėlyno stiklo karoliukais išsiuvinėta juosta. 

Kunigaikštis Michailas linktelėjo Rimgaudui ir tarytum klaus- 
damas pažvelgė į Glebą. Tas galvos mostelėjimu parodė, jog nuo- 
taka stovi dešinėje. Michailas, kaukšėdamas žalvario vinutėmis 
pakaltomis pušnimis, nusileido nuo laiptų, praėjo pro Rimgaudą 
ir nužingsniavo tiesiai prie merginų. Paėmė Gabiją už smakro, 
kilstelėjo ir pažvelgė jai į akis. Plačiai nusišypsojo. 

— Tak eto i jest neviesta majevo syna Simeona? Krasavica!* — 
tarė jis sodriu bosu, ne ką prastesniu už Ruklio. 

Po to nusišypsojo Gailei ir atsisuko į Rimgaudą. 

— Dabro pažalovat v Černigov! - tarė jis ir palaukė, kol jo žo- 
džiai bus išversti. 

Mikula laiku atsitokėjo ir išbėrė kaip Žirnius: 

— Sveiki atvykę į Černigovą.... 

Rimgaudas giliai atsikvėpė bandydamas susitvardyti. Su ru- 
sais jis buvo pratęs kalbėtis kaip karo vadas, o ne kaip pasiunti- 
nys. 


* Tai Čia ir yra mano sūnaus Simeono nuotaka?.. Gražuolė. (Rus.) 

— Kunigaikštis Daujotas siunčia jums savo dukrą į nuotakas. Ji 
— brangiausias jo turtas ir kilmingos giminės pasididžiavimas, — 
pradėjo Rimgaudas. Jis palaukė, kol jo žodžiai bus išversti, ir tę- 
sė: - Kunigaikštis tikisi, kad ji bus branginama ir tausojama. Jo 
palaiminimas ir tėviška apsauga ją lydi ir lydės. Jos kraitis - ne tik 
turtas. Jos kraitis Nalšios žemių narsa bei draugystė. 

Kunigaikštis, išklausęs Mikulos vertimą, kilstelėjo antakius. 

— Draugystę mes vertiname ir nuotaka išties tam geras pama- 
tas, - tarė jis. 

— Draugystė neapsieina be pagarbos. Pagarbos kunigaikščio 
dukrai ir Nalšiai. To patvirtinimą tikimės parvežti savo valdovui. 

Mikula pabėrė daugiau žodžių negu Rimgaudas, ir kunigaikš- 
tis Michailas jį nutraukė: 

— Taip, be abejo... Bet tiems klausimams dar turėsime laiko. — 
Kunigaikštis apsidairęs mostelėjo ranka ir sušuko: - Simeonai!.. 
kas pripaistė. 

Per dvariškių minią nuvilnijo šurmulys, pasigirdo tylus kikeni- 
mas. Mikula krenkštelėjo, bet nieko nevertė. Dvariškiai prasisky- 
rė. Toks pat kresnas, bet kiek aukštesnis už tėvą jaunuolis ant 
pečių krintančiais šviesiais plaukais nusileido laiptais, priėjo prie 
tėvo ir netardamas nė žodžio įsispoksojo į Gailę. Tėvas kumšte- 
lėjo į šoną, ir Simeonas kiek sutrikęs nusilenkė Gabijai. 

Pirmasis jaunųjų susitikimas įvyko, ir minią kausčiusi įtampa 
staiga atslūgo. Rimgaudas nusišluostė kaktą, niūrusis Ruklys pu- 
se lūpų šyptelėjo, o Gabijos tarnaitės, kurios stovėjo tarsi žado 
netekusios, vienu metu suklego mosikuodamos rankomis. 

Kunigaikščio šeimynos pusėje klegesys buvo dar garsesnis. Tie- 
sa, ne visi šiuo susitikimu buvo patenkinti, kai kas pašaipiai kike- 
no, pasigirdo ir gilus atodūsis. Dūsavo moteris — aukšta, stambi, 
Puošniai apsitaisiusi. Nuo brangakmenių linkstantis panašus į 
karūną antgalvis visai netiko apvaliam raudonam jos veidui. 

— Per vėlu dūsauti, Praskovja Iljinišna, — pažnibždėjo į ausį 
greta stovinti puošni moteris. - Atrodo, paskutinė viltis žlugo. Jei 
dar būtų bjauri, bandytume perkalbėti Simeoną. O dabar... 

Nors ji ir patarė kunigaikštienei nedūsauti, tačiau pati giliai 
atsiduso. 

— Tai baisu, - prikandusi lūpą sumurmėjo kunigaikštienė. - Tu 
vyrai iš proto kraustysis. Vargšas Simeonas! 

Abi žvelgė į šviesiaplaukę gražuolę. Tačiau Simeonas nusilen- 
kė ne jai, bet kiek žemesnei, tamsesnių plaukų merginai. 

— Matot, Praskovja Iljinišna. Ne ta, kur manėm... Nors ir ši 
nebjauri. 

— Dar blogiau, - nenusileido kunigaikštienė. — Plona kaip ša- 
kalys. Ar tokio stuomens žmonos reikia mano sūnui? Ar trūko 
dievobaimingų nuotakų iš kunigaikščių giminės?.. Bet ne!.. Pa- 
gonės įsigeidė. 

“ — Pakrikštysit, 1r neliks pagonės... 

Minia pradėjo skirstytis. Tarnai vedė žirgus į tvartus, palydos 
kariai patraukė į šeimininkų nurodytas patalpas šalia sargybos 
būsto, o Gabiją su tarnaitėmis Simeonas palydėjo į jai skirtas me- 
nes. Tik Gailė dairėsi nežinodama kur eiti. 

— Ar ta gražuolė nuotakos pamergė? - pusbalsiu paklausė ku- 
nigaikštis Glebo. 

— Ir taip, ir ne visai, — taip pat tyliai paaiškino Glebas. - Ji 
vieno Žemaitijos valdovo dukra. Yra palydoje ir jo sūnus. 

— Man buvo žadėta, kad ir Mindaugas sūnų pasiųs. 

— Yra. Va tas... - parodė Glebas į truputį sutrikusį Vaišvilką. 

- Šit kaip! - Kunigaikštis patenkintas palingavo galvą. - Net ir 
žemaičiai atvyko... Svarbiausia tinkamai jais pasirūpinti. Supra- 
tai? 

Glebas linktelėjo. Kunigaikščio norus jis perprasdavo iš kelių 
žodžių. Pats Michailas vėl atsigręžė į svečius. 

— Malonu žinoti, kad čia esama tokių garbingų svečių. Glebas 
išvers, ir linkterėjo Gailės pusėn. — Tikiuosi, Žemaičių kunigaikš- 
tytė ir valdovo Mindaugo sūnus neišpeiks mūsų rūmų. Jūsų me- 
nės bus tame pačiame aukšte, kaip ir mūsų taip karštai lauktos 
nuotakos. Tu, Terentijau, parodyk svečiams menes ir patikrink, 

kad nieko netrūktų, - įsakė kunigaikštis išvaizdžiam juodabarz- 
džiui, laukusiam netoliese. 

Terentijus linktelėjo kunigaikščiui ir žemiau nusilenkė Gailei. 
Michailas palaukė, kol svečių būrelis pajudėjo, ir atsisuko į liku- 
sius VYTrUS. 

— O mes, kuriems Dievas užkrovė vadovavimo naštą, turėtu- 
mėm pirma pasitarti. Nors žinau, kad po kelionės esate pavargę, 
bet kiečiau miegosite, kai būsime viską atlikę. Tikiuosi, kad teik- 
sis dalyvauti ir valdovo Mindaugo sūnus. 

Mikulai tai išvertus, Rimgaudas pritardamas linkterėjo. Pa- 
žvelgęs į Ruklį ir į Uvį, jis kilstelėjo antakius. Tai reiškė, kad ir jie 
privalo dalyvauti. Mieliau būtų apsiėjęs be Vaišvilko, bet kadangi 
jį kvietė pats kunigaikštis, nebuvo kaip prieštarauti. 


Kunigaikštis Michailas juos pasitiko ginklų menėje. Patalpa 
turėjo priblokšti pasiuntinius, parodydama Černigovo galią. Ant 
sienų, papuoštų laukinių žvėrių kailiais, kabėjo kelios eilės Žvil- 
gančio plieno kalavijų, sunkių kovos kirvių, lankų su strėlėmis, 
kuokų, arbaletų ir iečių. Vieną sieną dengė rytietiški skydai, lenkti 
kardai ir spalvingomis plunksnomis papuoštos ietys. 

Parodęs svečiams, kad sėstų ant lokenomis apdengtų suolų, 
kunigaikštis Michailas įsakė tarnams atnešti graikiško vyno. Tar- 
nai jo įpylė ir pusei tuzino kunigaikščio patarėjų, kurie susėdo 
ant tokių pat suolų kitoje menės pusėje. Glebas atsistojo kuni- 
gaikščio kairėje, kad pasilenkęs galėtų pasiekti jo ausį. 

Pats Michailas atrodė labiau pavargęs už beveik mėnesį kelio- 
nėje praleidusius svečius. Jis sudribo savo paaukštintame krėsle, 
Ir tik paskui, tarsi atsiminęs, jog prieš svečius privalo atrodyti ryž- 
tingas ir drąsus, atsisėdo tiesiau. Paragino kitus gerti ir pats siurb- 
telėjo vyno. 

— Viešpats Černigovui maloningas... - pradėjo Michailas. — 
Siunčia mano sūnui puikią nuotaką, o mūsų miestui garbingų 
draugų. Tai teikia viltį išsaugoti taiką. Pakeliui matėte, negalėjote 

nepastebėti... —- Michailas mostelėjo į tą pusę, kur buvo didieji 
vartai. - Matėte nuožmaus antpuolio pasekmes. Černigovas dar 
tik keliasi po Riurikovičiaus antpuolio, dar tik gydo Haličo Dani- 
los padarytas žaizdas. Bet nemanykite, kad aš trokštu keršto. 

Jis ryžtingai papurtė galvą. 

— Ne todėl, kad mums trūktų jėgų, - tęsė kunigaikštis. - Čer- 
nigovas galingas, tai parodė ir gėdingai žlugęs jungtinis antpuo- 
lis. Bet aš ginklais nežvanginu, karo nenoriu. Mūsų miestas - ne 
kreivanagių peslių, o taikių balandžių buveinė. Ir nors esu apsup- 
tas priešų bei išdavikų, tik ir tykančių mūsų galvų, mūsų turtų ir 
miesto, man ne kerštas galvoj. Štai pirmiausia apvesdinsiu sūnų. 
Tegu visi mato, kad tarp Černigovo ir Nalšios užmegzti glaudūs 
ryšiai. Ir ne tik tarp mūsų ir Nalšios. Man garbė priimti valdovo 
Mindaugo sūnų ir jo patarėją, suteikti viešnagę Žemaičių žemių 
kilmingajam kunigaikščiui. Kai daugiau draugų, ir taika tvirtes- 
nė. Už tą siūlau pakelti taures. 

Nereikėjo laukti, kol Mikula išvers, nes pats kunigaikštis ir visi 
jo dvariškiai savąsias iškėlė dar nebaigus kalbėti. Iškėlė jas ir lie- 
tuviai. Uvis ir Ruklys kalbą suprato be vertimo, šiek tiek graibėsi 
ir Rimgaudas, tik Vaišvilkas beveik nieko nesuvokė. Jis palaukė, 
kol bus išversta, ir suraukė kaktą. 

— Ko jis visą laiką apie taiką? — pusbalsiu paklausė Ruklio. — 
Arjis ko bijo??.. 

Ruklio niūrus veidas dar labiau apsiniaukė ir jis metė žvilgsnį 
į Mikulos pusę. Atrodo, tas neišgirdo. 

— Turime garbę perduoti kunigaikščio Mindaugo linkėjimus, — 
garsiai tarė Ruklys. — Jis pritaria jūsų taikos siekiui. 

Kunigaikštis Michailas, tėviškai nusišypsojęs, nužvelgė Vaiš- 
vilką. 

— Tai mus džiugina. Pasakysit šviesiajam valdovui, savo tėvui, 
kad mes Černigove jo draugystę labai vertiname. Vertinam ir tai, 
kad per šias vestuves turime garbę priimti jo sūnų. 

Vaišvilkui labai patiko toks dėmesys, tačiau diplomatijos srity- 
je jam trūko patirties. 

— O ar tie polovcai taip pat draugai? - išsprūdo jam. 

Net nereikėjo laukti, kol Mikula išvers, nes Michailas puikiai 
suprato žodį "polovcai". 

— Polovcai?.. - pakartojo jis ir Jo veidu perbėgo vos pastebimas 
šešėlis. Kunigaikštis atsiduso ir skėstelėjo rankomis. 

- Kai užpuolė Riurikovičius, polovcai padėjo apginti Černigo- 
vą, - paaiškino jis. - Černigovui jėgos pakanka, tačiau negi atsi- 
sakysi pagalbos bėdai prispyrus? - Jis palaukė, ar kas atsakys į tą 
klausimą, tačiau lietuviai tylėjo. Dar kartą atsidusęs, tęsė: - Taigi 
taiklios polovcų strėlės ir ietys pridarė nemažų nuostolių ir Riu- 
rikovičiaus pulkams, ir to niekšo Danilos kariuomenei. O dabar, 
kai artėja toks garbingas įvykis, kaip Simeono ir Daujotytės ves- 
tuvės, juk neprašysi jų išsidanginti kuo toliau iš miesto? Ne! To 
neleidžia mūsų svetingumas. Tad polovcai pabus, kol baigsis ves- 
tuvių puota. 

"Toks aiškinimas neįtikino nei Rimgaudo, nei Ruklio, tačiau jų 
veiduose nė vienas raumuo nekrustelėjo. Tuo tarpu Vaišvilkui pa- 
aiškinimas pasirodė visai priimtinas. 

— Vadinasi, jie dalyvaus vestuvėse, - tarė jis. - Įdomu. 

— Jie puikūs raiteliai, tie polovcai, - tęsė kunigaikštis. - Pama- 
tysite, ko nematę. Tačiau daug įdomaus galima išvysti ir prieš ves- 
tuves, Mindaugo sūnau. Glebas pasirūpins, kad galėtum aplan- 
kyti mūsų puikias cerkves, pamatyti vienuolynus, susipažinti su 
ikonų meistrais. Liepsiu visur tave įleisti. Pats įsitikinsi ir praneši 
savo tėvui, šviesiajam kunigaikščiui, kad Černigovas siekia tik ge- 
riausių santykių su stipriausiu Lietuvos valdovu. 

Rimgaudas suraukė antakius ir kostelėjo. Vis dėlto nuotaka 
buvo Nalšios kunigaikštytė ir jis, kaip pasiuntinybės vadovas, čia 
buvo svarbiausias asmuo. 

— Pasakykit garbiajam kunigaikščiui, kad mes vertinam jo dė- 
mesį jauniausiam pasiuntiniui, — tarė jis Mikulai. - Taip pat pasa- 
kykit, kad būtina susitarti dar dėl vieno dalyko. 

Mikula išvertė. Kunigaikštis atsisuko į Rimgaudą ir linktelėjo. 

— Tai klausimas, kurio nebaigėme per pirmąsias derybas, gar- 
busis Michailai, - oriai pradėjo Rimgaudas. - Būtent apie Černi- 
govo karius Pinske ir Turove. 

— Bet... Bet jie atitraukti... - nenoriai burbtelėjo kunigaikštis. 

— Tai mes žinome, - patvirtino Rimgaudas. - Atitraukti, nes jų 
reikėjo Černigovui ginti. Tačiau kunigaikštis Daujotas pageidavo 
pranešti, jog dabar, kai jo ir jūsų šeimas jungs giminystės saitai, 
jis nenorėtų matyti Nalšios kaimynystėje jūsų kariuomenės. 

Išklausęs vertimą Michailas apsiblausė. Rimgaudo žodžiai pa- 
kankamai tiesmukai teigė, kad už paramą Daujotas reikalauja 
sau laisvų rankų Pinsko ir Turovo žemėse. Jis patrynė kaktą, pasi- 
lenkė prie Glebo ir kažko jo paklausė. Šis nežymiai linktelėjo pa- 
tvirtindamas, kad iš tiesų šis stačiokas pagonis turi visus kuni- 
gaikščio Daujoto įgaliojimus. 

— Mes... Mes nežadame siųsti kariuomenės į Pinską ir Turo- 
vą... - atsargiai rinkdamas žodžius, pradėjo kunigaikštis. 

Rimgaudas ramiai laukė, kol jam išvers. 

— Jei supratau teisingai, šviesusis kunigaikšti, jūs nežadate jos 
siųsti nei dabar, nei ateityje? 

— Ateityje... - Michailas nekantriai mostelėjo ranka. - Kas iš 
mūsų gali matyti ateitį? 

— Tačiau jūs teigėte, kunigaikšti, kad Nalšios ir Černigovo drau- 
gystė tvers ir ateityje. 

— Taip. Be abejo, taip, - sutiko Michailas. - Dėl to negali būti 
jokių abejonių. 

— Vadinasi, aš galėsiu pranešti kunigaikščiui Daujotui, jog jūs 
sutinkate? Dabar ir ateityje! - neatlyžo Rimgaudas. 

Besiklausant vertimo, Michailo veidą užliejo raudonis. Jis ne- 
buvo pratęs, kad su juo būtų taip kalbama. Ypač jo dvariškiams 
girdint. Bojarinas Glebas pasilenkęs kažką karštai šnibždėjo į au- 
sį. Michailas prisimerkė ir pasistengė susitvardyti. 

— Ar galėsiu pranešti? — vėl pakartojo Rimgaudas. 

Įsivyravo tyla. Atrodė, jog Michailas ir visas jo dvaras užgniau- 
žė kvapą, kad neišsprūstų nereikalingas žodis. 

— Norėčiau, kad vestuvės įvyktų... tarsi pats sau sumurmėjo 
Rimgaudas. —- Tiek dienų juk keliauta... 

To Mikula nespėjo išversti, nes Černigovo valdovas staigiai pa- 
šoko iš krėslo. 

— Taip! Praneškite, po šimts... — Jis nurijo keiksmažodį ir pri- 
kandęs lūpą apžvelgė susirinkusiuosius, pabrėžtinai nekreipda- 
mas dėmesio į Rimgaudą ir sustodamas prie Vaišvilko. 

- Pranešk šviesiajam kunigaikščiui, savo tėvui, kad Černigovo 
bičiuliški jausmai patvarūs, - tarė jis, ir Mikula skubėjo versti. — 
Tikiuosi, mūsų svetingumas jums pravers, Mindaugo sūnau. Kaip 
tarėme, jums čia visos durys atviros... O dabar tikrai atėjo metas 
garbingiesiems svečiams ilsėtis. 

Kunigaikštis linktelėjęs skubiais žingsniais išėjo iš menės. Bo- 
jarinas Glebas neskubėdamas priėjo prie Rimgaudo. 

— Turiu garbę jus palydėti į paskirtas menes, - tarė jis oriai. — 
Be to, šviesiausiasis Michailas Vsevolodovičius įsakė parūpinti 
jums sargybą... 

— Sargybą? Kokią sargybą? 

— Jus saugoti,- tęsė Glebas, nepajėgdamas nuslėpti pašaipos. 

— Savo saugumu mes pasirūpinsime patys! 

— Be abejo, taip...- Glebas žvilgterėjo į duris, pro kurias ką tik 
išėjo Michailas, ir linktelėjo į tą pusę pabrėždamas, kad tai 
kunigaikščio įsakymas. - Matot, čia, deja, dar šmirinėja to niekšo 
Danilos papirkti išgamos... Ir jums, kaip svetimšaliams, sunku juos 
atpažinti... 

Glebas parodė ranka, jog metas skirstytis. 

— Prispaudžiau Michailą... - pusbalsiu tarė Rimgaudas šalia jo 
einančiam Rukliui. - Užtat dabar seklius mums prikabins. Vaiš- 
vilkas jiems rūpi. 

— Seklių ir taip nebūtum atsigynęs, - sumurmėjo Ruklys. - O 
apie Pinską ir Turovą tai jis nesitikėjo... Užtat ir niršta... 

— Kodėl nesitikėjo? Gi žinojo, kad vestuvės su sąlygom... 

- Žinojo. Bet manė, kad palauksit, kol susitiksite akis į akį. Jis 
Čia kalbėjo viešumai... 

— Kaip tai viešumai? Gi kviesti buvo tik jo patarėjai ir mes. 

— Ir tarnai buvo. O ir patarėjų per daug. - Besekdami Glebą 
Jie išėjo į kiemą. Kadangi kiemas buvo didelis, atsirado vietos at- 
silikti. Dabar galėjo būt tikresni, kad Mikula ar koks kitas lietu- 
Viškai suprantantis dvariokas jų neišgirs. 

— Aš pažįstu rusus, - pusbalsiu tęsė Ruklys. Lauke juos pasiti- 
ko prieblanda, kurios šešėliai paryškino randus Ruklio veide. — 
Gi Danilos dvare esu buvęs. Tai niekšas kaip reta. Čia jau Mi- 
chailo teisybė, nors ir pats Michailas įtartinas. Taigi Žinokite, jie 
niekuo nepasitiki. Ir teisingai daro. Greičiausiai tarp Michailo 
patarėjų ir tarnų yra papirktų, todėl jo kalbos apie amžiną drau- 
gystę skirtos jų ausims. 

— Šitaip? — sunerimo Rimgaudas. Jis buvo karys iki pat pana- 
gių ir dvaro pinklėse ne ką teišmanė. 

— Be abejo, taip. Užtat kalbant apie Pinską ir Turovą jis raudo- 
navo kaip vėžys. Labai jau nenorėjo, kad Žinia apie kariuomenės 
atitraukimą pasklistų už šių sienų. 

Rimgaudas atsiduso. Jis jautėsi per senas kapstytis tokiose ving- 
rybėse. 

— Tai būsiu negerai padaręs... 

— Anaiptol. Dabar žinia netruks pasiekti Pinską ir Turovą. Jie 
įsitikins, kad pagalbos iš Černigovo negaus. Ir tai parodo dar kai 
ką... 

— O ką? 

— Kad Michailas kažką rezga. Todėl ir nusileido. O dėl sargy- 
bos, tai taip gal net geriau - susipažinsime su dalimi šnipų. 

— Tai tu manai, kad jų yra daugiau? 

Ruklio veidu perbėgo niūrus šypsnys. 

- Be abejo.. Čia negalima niekuo pasitikėti. Niekuo. 

Jie priėjo dviaukštį namą, kuris jiems buvo skirtas įsikurti. Ša- 
lia vienintelių durų jau stovėjo du sargybiniai su skydais ir ieti- 
mis. Rimgaudas sustojo ir apsižvalgė. Danguje žiebėsi pirmosios 
žvaigždės. Dar bolavo trys prie rūmų prigludusios cerkvės bokš- 
tai. Tarp dviejų bokštų pasirodė Vakarinė žvaigždė. 

Mirkčiojanti, tarsi kokia juos stebinti akutė. 

T 
Archimandritas Elisėjus 


unigaikščio Michailo dvare visi su įkarščiu šoko ruoš- 
tis vestuvėms. Pačiame dvare virte virė darbai, 0 susi- 
domėjimas greitai apėmė visą Černigovo miestą ir net 
platesnes apylinkes. Kadangi po antpuolio gretimi kai- 
mai dar nebuvo atsigavę, iš tolimesnių Černigovo žemės sričių 
buvo varomi galvijai, vežamos kiaulės ir žąsys. Desna atkeliavo 
šviežia žuvis, Dnepru buvo atplukdyti vynai, vėsiuose rūsiuose rūgo 
gira, kurios saldžiarūgštis kvapas mušė į gatvę. Prie giros miestie- 
čiai jau buvo įpratę, juos labiau masino iš rūmų kepyklos sklin- 
dantis užjūrio prieskonių kvapas — imbiero, pipirų, cinamono... 
Tas ne kasdien užuodžiamas dvelksmas sutraukdavo prie kepyk- 
los langelių ne tik skarmaluotus vaikigalius, bet ir garbingus mies- 
telėnus, primindamas paslaptingąją jaunojo kunigaikščio nuota- 
ką pagonę. Miestiečių smalsumą dažniausiai tenkino dvariškiai 
ir šalia rūmų gyvenančios plepios bojarinų žmonos. Kalboms ne- 
buvo galo, gandai plito kaip gaisras išdžiūvusioje stepėje. 

— Argi ji tikrai meldžiasi girnapusei?! — atsirėmusi į palangę 
storomis alkūnėmis, klausinėjo puošniai apsirėdžiusi bojarinė. Jos 
pašnekovė, kunigaikštienės Praskovjos patikėtinė, kilstelėjo an- 
glimi paryškintus antakius. 

— Girnapusei? Kur tai girdėjai? 

— Visi žmonės taip kalba, balandėle Afanasija Nikitišna, - to- 
liau malė neatsitraukdama nuo lango viešnia. - Visas miestas Ži- 
no, kad ji meldžiasi akmeniui! Sako, kad mūsų šviesiausiasis ku- 
nigaikštis liepė jai girnapusę įritinti. Baisu! 

— Ką tie tavo Žmonės gali Žinoti, - numojo Afanasija Nikitišna, 
tuo parodydama, jog tik ji, kunigaikštienės patikėtinė, gali Žinoti 
teisybę. - Jie atkeliavo vakar, ir jokios girnapusės niekas neritino. 
Nors iš tiesų yra dar blogiau... 

— Dar blogiau ?!. — beveik netekusi žado sušnibždėjo kaimynė. 
— Kas gali būti dar blogiau? 

- Šviesiausioji kunigaikštienė akis išverkusi... Kaip ji kremtasi, 
vargšelė! Ji, šventojo Vladimiro vaikaitė, turi priimti pagonę mar- 
čią! Kažin ar ir tėvas Elisėjus čia galės padėti. 

— Tėvas Elisėjus? —- Kaimynės apskritos akys dar suapvalėjo. Ji 

sukryžiavo rankas po dosnia krūtine. - Oo... Tai buvo pamoksli- 
ninkas. Bet jis dabar gi vienuolyne. 

— Jo pareikalavo pati šviesiausioji, ir Michailui teko sutikti. Bent 
tiek išmaldavo vargšelė. Matai, tėvui Elisėjui pavesta parengti tą 
pagonę krikštui. 

— Ir jis atvyks? 

- Jau atvyko... 

— Ooo... - Kaimynės balsas skambėjo svajingai. - Tėvas Elisė- 
jus... Tokį balsą turi... Toks vyras... Kad nebūtų nuodėmė, ir aš 
norėčiau tapti pagone. 

— Ką čia šneki? 

— Oi, Afanasija Nikitišna... Prisipažink pati. Jei tave mokytų 
tėvas Elisėjus, ar nenorėtum būti pagone? Kokios jo akys! 

Ji taip išvertė akis, kad net kunigaikštienės patikėtinė neištvė- 
rė nenusišypsojusi. 

— Gėdos turėtumei, - numojo ji ranka. - Jis šventas žmogus. Ir 
apleido savo ramų vienuolyną pasiaukodamas. Vien todėl, kad 
šviesiausiasis kunigaikštis toks užsispyręs. Ir ką mūsų Michailui 
atneš draugystė su pagonimis?.. Nesuprantu!.. 

Kūmutes nutildė pasirodęs Afanasijos Nikitišnos vyras. 

— Ar neužteks malti liežuviais!.. - nepatenkintas tarė jis. - Vėl 
apie tą marčią. Tikros meletos!.. 

Šmėkštelėjo plačios rankovės, ir Afanasijos Nikitišnos bičiulė 
dingo lange. Tačiau kunigaikštienės patikėtinė nė nemanė nusi- 
leisti. Ji tik dėbtelėjo iš po nujuodintų antakių, išdidžiai atlošė 
galvą ir progiesmiu tarė: 

— Tik pamanyk, meletos!.. O ką gi jūs, sakalai narsieji, daro- 
te?.. Ką gi jūs, kariūnai bebaimiai, sumanėte?.. 

Afanasijos Nikitišnos vyras suglumo, o bojarinė nedavė jam 
nė išsižioti. 

— Visą ČCernigovą pagonimis užleidot, štai kas. Negana, kad 
polovcai už miesto sienos stovyklas įkūrė, dar ir pagonis čia sulei- 
dot. Ir dar jiems lankstotės. - Per šitiek bendro gyvenimo metų ji 
Jau buvo išmokusi pataikyt tiesiai į paširdžius. 

— Niekas jiems nesilanksto! —- sušnypštė jis. 

— Aš gi buvau! Aš gi vakar mačiau... Tik kunigaikštienė nesi- 
lankstė. Bet ji šventojo Vladimiro giminės, ne taip kaip tavo Mi- 
chailas... 

— Tylėk, moterie! - sugriaudėjo bojarinas, suraukdamas ant- 
akius. - Neminėk be reikalo šviesiausiojo vardo! Šviesiausiasis 
žino, ką daro, ir ne tau, moterie, spręsti. | 

— O taip... Jis žino, ką daro, - neatlyžo Afanasija Nikitišna. — 
Taip ir tauškė apie amžiną taiką... Su kuo? Su kuo, pasakyk? Su 
mūsų Viešpaties Jėzaus Kristaus priešais! Ir įsileidžia juos tiesiai 
į rūmus. Baltus patalus kloja! 

Bojarinas sugriežė dantimis. Jis suprato, kad įsiaudrinusios 
žmonos neperrėks. 

— Jūs malat liežuviais, ir nieko nenutuokiat, — tarė jis, nuleis- 
damas balsą. - Tai nejaugi manai, kad šviesiausiasis jiems tiesą 
sakė? Nejaugi taip Ir manai, moterie? 

Afanasija Nikitišna sumišusi sumirksėjo. Kadangi vyras beveik 
šnibždėjo, tai nuleido balsą ir ji. 

— Tai ką? Jis nori juos apgauti? 

— Apgauti Kristaus priešą nėra jokia nuodėmė... — jau visai 
tyliai šnibždėjo bojarinas. Jis apsižvalgė, norėdamas įsitikinti, ar 
joks tarnas netūno tamsioje kertėje. 

— Vadinasi, nebus vestuvių ? 

— Et, moterie... Vestuvės tai bus, - susiraukė bojarinas. - Ne 
tai svarbu. Kas po vestuvių bus, šit kas svarbiausia. 

— Po vestuvių?.. — nusivylusi atsiduso Afanasija Nikitišna. — 
Vargšė kunigaikštienė... Vis tiek neatsikratys marčios... O kas gi 
bus po tų vestuvių? 

— To tai negaliu sakyti, - tarė bojarinas ir pamatęs, jog žmona 
susitraukė, raminamai paspaudė alkūnę. - Jei atvirai, aš irgi neži- 
nau. Bet bus! Manai, tiems pagonims duos valią Černigove? 


Uvis miegojo prastai ir pabudo apsiblausęs. Taip dažniausiai 
atsitikdavo po žygio, per kurį įprasdavo miegoti tiesiai ant žemės 

patiestos gūnios. Todėl, grįžęs į Ventę, jis ir neguldavo į patalus. 
Pamiegodavo naktį kitą arklidėse pasiklojęs glėbį šieno, po to bū- 
davo galima atsigulti minkščiau. Tačiau Černigovo kunigaikščio 
dvare šitaip elgtis negalėjai. Lovos čia buvo minkštos - tiesiog 
prasmegt galėjai į pūkus. Visą naktį prasivartęs nuo šono ant šo- 
no, jis užmigo tik paryčiui. Pabudo, kai saulė jau žeme ritinėjosi. 
Uvis šoko iš lovos ir jau norėjo pulti į kiemą pasisemti šalto van- 
dens, bet šalia pamatė mėlyną molinį dubenį, prie kurio gulėjo 
keli rankšluosčiai. Tarnų atneštas vanduo buvo drungnas, bet mie- 
gą išblaškė. Bent truputį atsigaivinęs, jis skubiai apsirengė. Teko 
pagalvoti apie ginklus. Uvis nusprendė, jog atvykus į vestuves ka- 
lavijo rodyti nedera, tad pasirinko durklą. Apsijuosęs sidabru 
puoštu diržu, durklo makštį nusuko taip, kad ją slėptų dešinysis 
odinės striukės skvernas. Svetimoje vietoje be kalavijo jis pasiju- 
to it nuogas, ypač kai teko iš menės išeiti į plačią pastato prieme- 
nę. Prie durų stovėjo du sargybiniai, ginkluoti ne tik kalavijais, 
bet ir ttumpakotėmis ietimis. Abu jį atidžiai nužvelgė, vienas kažką 
burbtelėjo kitam ir tas pasitraukė į šoną. 

Lauke prie pat durų stovėjo dar vienas sargybinis. Šitas buvo 
apsivilkęs grandijų šarvus ir užsidėjęs šalmą su kunigaikščio Mi- 
chailo herbu. Jo ietis styrojo vos ne per sieksnį virš šalmuotos 
galvos. Uvis stengėsi nekreipti į sargybinį dėmesio ir pabrėžtinai 
abejingai apsižvalgė. Dabar jis galėjo atidžiau patyrinėti Černi- 
govo kremlių. Palyginus su prieš tai matytu Pskovo kremliumi, jis 
buvo kiek platesnis, tačiau įtvirtinimai nebuvo įspūdingi“. Psko- 
vo pagrindiniai vartai buvo kur kas tvirtesni. Užtat ir kunigaikš- 
čio rūmai, ir šalia jų prisišliejusi tribokštė cerkvė čia buvo gerokai 
didesni. Jis perbėgo Žvilgsniu per siauručius rūmų langus, bandy- 
damas atspėti, už kurio iš jų dabar yra nuotaka ir jo sesuo. Jis 
spėjo, kad tai turėtų būti dešinysis, toliau nuo cerkvės išsikišęs 
rūmų sparnas. Ten taip pat prie durų stovėjo du apsišarvavę sar- 
gybiniai su ilgakotėmis ietimis rankose. 


* Uvis kartu su savo broliais Daubaru ir Einiumi bei seserimi Junda buvo nukeliavę į Pskovą 
Išardyti sąmokslo prieš Lietuvą. Apic tai rašoma knygose “Polocko ranka" ir “Šarvai Naugardo 
kunigaikščiui". 

Erdviajame kremliaus kieme Žmonių netrūko. Prie pagrindi- 
nių rūmų durų stoviniavo keli dvariškai, apsivilkę ilgais iki žemės 
apsiaustais, kairiau, kur žemi vartai vedė į ūkinę kremliaus dalį, 
siuvo tarnaitės ir pilkom sermėgom apsitaisę tarnai. Uvis jau bu- 
vo beeinąs aplankyti Gailės, kai pamatė nuo rūmų pusės atžy- 
giuojantį Ruklį. Niūrusis Mindaugo patikėtinis per visą ilgą ke- 
lionę nė karto į jį nesikreipė, tad ir Uvis užmegzti pokalbio 
netroško. Buvo bepraeinąs, kai Ruklys staiga sugriebė jį už alkū- 
nės ir sustabdė. 

— Pas seserį nori eiti? - paklausė jis be įžangos. - Nėra ko. Ten 
dabar popų pilna. 

— Kokių popų? - kiek sutrikęs paklausė Uvis. - Ir ko jie ten? 

— Dėl Daujotaitės. Ją krikštui ruošia. O kokių? — Ruklys susi- 
raukė, tarsi būtų ką nors bjauraus užuodęs. — Na, pats esi jų ma- 
tęs. Nors vienas tarsi ir kitoks. Sako, kad jų vienuolyno viršinin- 
kas, bet ne tai svarbu. Gerai būtų, kad tu Vaišvilkui padėtum. 

Nei Ruklio, nei tuo labiau Vaišvilko Uvis per daug nemėgo. 
Pasipūtę, tarsi ne Mindaugas, o jie būtų Vilniaus kunigaikščiai. 
Be to, jis nesuprato, apie ką tas paniurėlis šneka. 

— Kokios pagalbos reikia? — paklausė jis. 

— Ir aš gerai nenumanau. Reikėtų Žinoti, kur jį ištempė. - Ruklys 
apsidairė po kiemą ir galvos krustelėjimu parodė į cerkvės pusę. 
Ten prie durų taip pat stovėjo du sargybiniai. Šitie buvo be šarvų 
ir tik vienas jų turėjo ietį. Abu įdėmiai žvelgė į jų pusę. - Tie du 
mane globoja. Velkasi iš paskos lyg lapės uodega, - iškošė Ruk- 
lys. — Todėl tavęs ir ieškau. Mat visai nesenai Glebas Vaišvilką į 
miestą išlydėjo. Vertėtų žinoti, kur ir kam. Pats eičiau, bet kad tie 
du pusgalviai nepaleidžia iš akių. O tau, atrodo, uodegų dar ne- 
prisiuvo. Galėtum sužinoti, ką tam vaikiščiui sumanė padaryti. 

Ruklys atsikvepė. Tokia ilga šneka jį aiškiai vargino. Be to, jis 
buvo susirūpinęs. 

Uvis trūktelėjo pečiais. 

— Išėjo į miestą, tai tegu sau ir eina. 

Ruklys papurtė galvą. 

— Čia ne šiaip sau pasivaikščiojimas. Tas Michailas kažką rez- 

ga. Kad tam vaikiščiui nebūtų protas susimaišęs, tai dar pakentė- 
čiau. O dėl tos jo sumaišties jūs ir kalti. 

Uvis suraukė kaktą. Jei čia nebūtų paniurėlis Ruklys, jis pa- 
galvotų, jog pašnekovas juokauja. 

— Pala... - tarė jis. - Negi tu manai, jog aš kaltas, kad Mindau- 
go sūnus toks karštakošis? 

Ruklys pažvelgė į Uvį ir pirštu pakasė neužgijusį randą. Jis 
buvo aiškiai nustebęs. 

— Ne apie tave kalbu, žmogau. Apie tavo seserį! 

— Kaip tai? Kuo čia dėta mano sesuo? 

Ruklio antakiai pakilo. 

— Baik! — metė jis nekantriai. - Negi nematai, kad tavo sesuo 
jam galvą apsuko? Jis pasimetęs. 

— Mano sesuo? - Iš Uvio balso buvo aišku, jog jam tai naujie- 
na.- Vaišvilkui? 

— Ne jam vienam... Ji ne vienam čia galvą suka. Bet Vaišvilkas 
dar tik penkiolikos ir jis... - Ruklys nekantriai mostelėjo ranka. — 
Na, jis juk Vaišvilkas. Ir... Ir todėl galas žino, ką jis gali padaryti. 
Ir tu atsakysi!.. 

— Aš? Už Gailę? - Uvis giliai atsikvėpė. Ši mintis jam buvo 
nauja ir nelabai suprantama. Na, taip. Gailė graži. Tai pripažino 
ir Uvis. Bet kad dėl jos kam suktųsi galva?.. Tai suprasti buvo 
sunkiau. - O iš kur tu Žinai? Tau Vaišvilkas pasakė? 

— Vaišvilkas? Tik ne jis! Bet aš akis turiu. Jis dabar kaip šlapias 
viščiukas. 

— Kad jis pasimetęs, ir aš pastebėjau. Nejau dėl Gailės? 

— Tu ne toks gudrus, kaip apie tave šnekama, - suniurzgė Ruk- 
lys. — Jis jaunas ir gali visai sukvailioti. Žinok, jei kas atsitiks, tai 
Mindaugui pats ir atsakysi. 

— Aš? 

— Visi atsakysim... Juokų jis nepažįsta. 

Uvis norėjo atšauti, jog Mindaugo jis nebijo, tačiau suvokė, 
Jog esmė buvo ne ginčas su Rukliu. Jie vis dėlto toli nuo savo 
namų ir kelias atgal vedė būtent per Mindaugo žemes. Jau vien 
to pakako, kad neduotum jausmams valios. 

— Man vis vien atrodo, jog tai kvaila, - jau ramiau tarė Uvis. — 
Bet dabar nesiginčysiu. Tai ką gi man daryti? 

Ruklys giliai atsikvėpė ir dirstelėjo per petį. Vienas iš jam pa- 
skirtų sargybinių stovėjo tingiai atsirėmęs į cerkvės sieną, kitas 
buvo pritūpęs ir ietį pasidėjęs šalia. 

— Pasek, kur jį nuvedė. Pats eičiau, bet ir tos uodegos vilksis iš 
paskos. 

— O kurjį galėjo nuvesti? 

— Kad žinočiau, negi tavęs klausčiau? — nekantriai burbtelėjo 
Ruklys. —- Pats Babilius kažin ar žino, ką tas Michailas sugalvojęs. 
Gal jį nori nugirdyti? Gal užburti kokiais rusiškais monais? Gal 
pagrobti? 

— Kažin... - suabejojo Uvis. — Prieš vestuves tikrai nieko neda- 
rys. 

— Prieš - greičiausiai ne. Tačiau tas Michailas kažką rezga.To- 
dėl man ir rūpi. Tai eisi, ar ne? 

— Kodėl gi ne... - nusprendė Uvis. - Ir taip po miestą pasižval- 
gyt ruošiausi... 


Kunigaikštienė Praskovja Iljinišna visas viltis sudėjo į archi- 
mandritą Elisėjų. Prieš kelerius metus jis garsėjo visame Cerni- 
gove ugningais pamokslais ir sodriu, cerkvių kupolus virpinančiu 
balsu. Garsėjo skvarbiomis juodomis akimis, kuriomis sugebėda- 
vo pažvelgti tiesiai į kiekvieno nuodėmingojo sielos gelmes, ku- 
rios taip karštai suliepsnodavo Dievo pykčiu, kad priekyje stovin- 
čios dvaro bojarinės per jo pamokslus net alpdavo. Kai tėvą Eli- 
sėjų pakėlė į archimandritus ir skyrė jam valdyti tolimą vienuoly- 
ną, daugelis tikinčiųjų nusivylė. Žmonės netgi šnekėjo apie kelias 
bojarines, kurios taip sielojosi dėl tėvo Elisėjaus išvykimo, kad 
pačios užsidarė vienuolynuose. Tačiau Praskovja Iljinišna gerai 
žinojo, jog apkalbos - našta, kurios neišvengia nė viena iškilesnė 
asmenybė, o ką ir kalbėti apie tokį dar jauną vienuolį kaip tėvas 
Elisėjus. Svarbiausia, kad dabar, išmušus sunkiai valandai, ji vėl 

galėjo juo pasikliauti. Tėvas Elisėjus neatrodė pasikeitęs. Toks pat 
išvaizdus, tankia, gražiai apkirpta barzda, stuomeningas, tamso- 
ko veido, išraiškingomis lūpomis ir tiesia nosimi vyras. Juodos 
veriančios akys per tuos metus nė per plauką neprarado skvarbu- 
mo. 

Linktelėjęs kunigaikštienei, tėvas Elisėjus užsikišo dešinės ran- 
kos pirštus už abito diržo. Ant bevardžio piršto blykstelėjo siau- 
ras sidabrinis žiedas. Jis ką tik grįžo, ilgokai pasikalbėjęs su būsi- 
maja krikščione, ir Praskovja Iljinišna pastebėjo, kad vienuolio 
skruostus buvo nudažęs raudonis. Taip būdavo, kai tėvas Elisėjus 
supykdavo. Žaibavo ir jo juodos akys. 

— Ji baisi, ar ne? - viltingai paklausė kunigaikštienė. - Turbūt 
jos negalima leisti prie krikšto! 

— Negalima... - patvirtino tėvas Elisėjus ir tuoj pat pakratė gal- 
vą. - Atleiskite, šviesiausioji. Tai ta jos palydovė netinka krikštui. 
Ji atkakliai tvirtina, jog to pati nenori. Išdidumas užvaldė jos sie- 
14... Seniai nesu matęs tiek nuodėmingos puikybės. 

— O ta?.. Kurią atsikvietė kunigaikštis mano vargšui sūnui? 

— Sofija... Manau, tas vardas jai tiktų. Ji nuolanki. - Tėvas Eli- 
sėjus nusišluostė aprasojusią kaktą. — Atleiskite, man nelengva, 
kai susiduriu su tokia pagoniška jėga. Ir kaip gali tokiame gražia- 
me Visagalio kūrinyje tūnoti toks atsidavimas šėtonui? Išties ne- 
suprantami Viešpaties keliai. Bet, dėkui Aukščiausiajam, tai ne- 
būdinga jūsų sūnaus nuotakai. Ne... Ji visai kitokia. Ir jau žino 
nemažai krikščioniškų tiesų. Jos motina vis dėlto krikščionė. 

— Ir... Ir leisite ją krikštyti? 

— Kadir rytoj, šviesiausioji. Krikštas reikalauja pirmiausia nuo- 
lankumo. Pasidavimo Šventosios dvasios globai. Ir būsimoji Sofi- 
Ja tai turi. Taip, ji turi tą dovaną... Tačiau ta antroji... Ją vadina 
Gaile... Tai kažkoks šėtoniškas vardas, nors ausiai ir gana malo- 
nus. Matyt, tai nelabojo pinklės. 

Praskovja Ilijnišna įnirtingai kramtė lūpas nekreipdama dė- 
mesio į tėvo Elisėjaus siautulį. Nors ji ir žinojo, kad negalima 
kaltinti tokio švento žmogaus kaip tėvas Elisėjus, dabar jautėsi 
nusivylusi. 

— Tai nieko kito nebelieka, - sumurmėjo ji. 

— Dėl tos pagonės tikrai nieko kito nelieka, - pritarė tėvas Eli- 
sėjus. 

— Ne ji man svarbi!.. Ta mergšė tik paikų vyrų galvoms tinka 
sukti. Pasistengsiu, kad po vestuvių jos čia nė kvapo neliktų... 

— Tikrai taip. Ji nuodėmės šaltinis, - vėl pritarė tėvas Elisėjus. 
— Skaudulys, kurį reikia pašalinti. 

— Tuoj pat po vestuvių, — užtikrino kunigaikštienė. 

Tėvas Elisėjus atsainiai nusilenkė ir išėjo, o kunigaikštienė dar 
ilgai negalėjo nusiraminti. Sunku buvo susitaikyti su mintimi, jog 
paskutinė viltis žlugo. 

— Sofija!.. - sušnypštė ji. - Angis ji, o ne Sofija. Tikra gyvatė, ir 
šventosios Sofijos vardo neverta!.. 


Černigovas Uviui buvo ne pirmas rusų miestas, tad jo nenu- 
stebino nei garsai, nei kvapai, nei žmonių apdarai. Dardėjo veži- 
mai, šūkavo prekijai, ant slenksčių plepėjo moterys, klykavo vai- 
kai, už tvorų amsėjo šunys, 0 gerai įsiklausęs galėjai išgirsti ir viš- 
tų kudakavimą. Kažkokia moteriškė, atlapojusi girgždančias lan- 
gines, tiesiai prieš nosį šliūkštelėjo kibirą paplavų. Uvis atšoko, ir 
visos pamazgos kliuvo jojančiam pro šalį gelumbės pirkliui. Tas 
trūktelėjo arklį ir paleido gerklę: 

— Ei tu, pasiutbobe! Ar apžlibai, ar proto trūksta!.. 

Moteris nusikvatojusi trenkė langinėmis. 

— Ar ne ragana.!.. - burnojo šluostydamas skvernus pirklys. — 
Tokiai tik šonus reikia išvanot! 

Uvis, atsargiai aplenkdamas negrįsta gatve srovelėmis tekan- 
čias pamazgas, pasiekė kažkokią cerkvę. Ten, nugara atsirėmęs į 
medinę tvorą, slepiančią nuo smalsių akių pasiturinčio miestelė- 
no kiemą, snūduriavo vienakojis elgeta. Veidą jis buvo prisiden- 
gęs nešvariu raudonu skuduru, šalia, uostinėdamas musių aptūp- 
tą arkliamėšlį, tupėjo lopais nuplikęs šuo. Uviui stabtelėjus, šuo 
atkuto ir kimiai amtelėjo. Luošys nutraukė nuo galvos skudurą 

ir, traiškanota akimi nužvelgęs į Uvį, atkišo pajuodusį delną. 

Uvis pasirausė kišenėje ir pirštais atrinko mažiausią. 

— Ar praėjo pro tave svetimšaliai, tėvuk? - paklausė, rodyda- 
mas pinigėlį. 

— Ee... Kada?.. Kokie?.. - Ilemeno elgeta. 

— Neseniai. Toks šviesus jaunuolis. Jį lydi bojarinas ir keli tar- 
nai. 

Elgeta įsistebeilijo į Uvį bandydamas atspėti, koks atsakymas 
labiausiai pageidaujamas. 

— Tik sakyk teisybę, - padrąsino Uvis. - Tada gausi. 

— Kadne... - numykė elgeta ir stipriai sugniaužė delnan įkritu- 
sį pinigą. - O ko jiems čia ieškoti? 

— Na, gal ieško, kur gražiai gieda. 

— Jei dėl giedojimo, tai šiuo dienos metu į Jelecko soborą rei- 
kia. Va, ton pusėn. 

Vargeta dar bandė aiškinti, kad tik, gink Dieve, jis neduotų 
tenykščiams elgetoms, nes tie bjaurybės jį pragina iš ten... Uvis, 
nesileisdamas daugiau į kalbas, pasuko Jelecko soboro link. 


Sobore vyko vidudienio mišios, tačiau diena buvo ne šventinė, 
tad žmonių susirinko negausiai. Daugiausia buvo skaromis apsi- 
gaubusių pagyvenusių moterų, nors matėsi ir amatininkų, ir tur- 
linga apranga išsiskiriančių pirklių, ir juodais iki žemės rūbais 
vilkinčių barzdotų vienuolių. Prie galinės sienos, nukabinėtos pa- 
auksuotais, tačiau jau apsmilkusiais ir nuo laiko pajuodusiais ru- 
Sų šventųjų paveikslais, vinguriavo salsvas dūmelis. Jis kartu su 
giedančiųjų balsais kilo aukštyn, atsimušė į aukštas apvalias lu- 
bas, kurių melsvai pilkame dugne, nukreipęs žvilgsnį į besimel- 
džiančius, rymojo nutapytas juodabarzdis krikščionių Viešpats. 

Uvis, nekreipdamas dėmesio į ištiestus delnus, prasibrovė pro 
prieangį aptūpusius elgetas ir įžengė į soborą. Pirmiausia jis pa- 
Stebėjo du sargybinius. Jie stovėjo atsirėmę į vieną iš skliautus 
remiančių mūrinių stulpų ir išsiskyrė iš besimeldžiančiųjų tuo, 

kad jų akys buvo nukreiptos ne į sodriu balsu prieš šventųjų pa- 
veikslus giedantį barzdotą dvasiškį, o kažkur į kairę. Uvis žengė 
dar kelis žingsnius ir išvydo iš spalvotų tviskančių akmenėlių 1š- 
dėliotą paveikslą, taip pat turbūt vaizduojantį kažkokį šventąjį. 
Tačiau sargybiniai Žiūrėjo ne į jį, 0 į vienuolių pulkelį, kurio vidu- 
ryje kyšojo rusvaplaukė paauglio galva. Vaišvilkas užvertęs galvą 
žvalgėsi į nutapytą ant lubų krikščionių Viešpatį, smalsiai tyrinė- 
jo akmenėlius, iš kurių buvo sudėliotas šventojo atvaizdas. Vie- 
nas iš vienuolių jam kažką aiškino, ir Vaišvilko berniokiškai užsi- 
spyręs veidas buvo labai susidomėjęs. 

“Būta ko tam Rukliui rūpintis, - pagalvojo Uvis. - Vaikiščias 
susižavėjo margai dažytomis lubomis ir tais spalvotais akmenu- 
kais...“ 

Jis apsidairė ir pamatė tolėliau žilstelėjusią Glebo galvą. Ku- 
nigaikščio patikėtinis tiesiog ryte rijo akimis Vaišvilką ir kartais 
kažką pasakydavo greta stovinčiam senyvam vienuoliui, iš po ku- 
rio žilos barzdos kyšojo sidabrinis kryžius. 

Apeigos jau artėjo į pabaigą. Stovintis prieš ikonostasą šventi- 
kas, apsirėdęs auksu siuvinėtais ilgais rūbais, plačiais rankų mos- 
tais laimino susirinkusiuosius. Jo sodrus balsas kartojo Žodžius 
apie tris krikščionių dievus, kurie iš tikrųjų buvo kaip vienas. Visi 
vienuoliai žegnodamiesi ėmė lankstytis prieš ikonostasą, tarsi 
rungtyniaudami, kuris palinks žemiau. Uvis nustebęs pamatė, kad 
nusižiūrėjęs į juos nusilenkė ir Vaišvilkas. Atrodė, jog jis net ban- 
dė persižegnoti. Šalia jo stovėjęs vienuolis besilankstydamas sten- 
gesi parodyti, kaip tai yra daroma. 

Uvis patraukė pečiais. Jis dar vaikystėje susidūrė su krikščio- 
nimis ir jų tikėjimu. Tiesa, tie krikščionys, pas kuriuos jis pateko 
kaip vergas, meldėsi kitaip. Žegnojosi pradėdami nuo kito pe- 
ties, nesilankstė prieš savo dievus, o tik dažnai klaupdavosi. Ta- 
čiau tie žodžiai ir ženklai, kuriuos jis pažino kur kas geriau už 
Vaišvilką, buvo dalis prievartos, užtemdžiusios jo dienas Rygoje. 
Vaišvilkui, be abejo, viskas atrodė kitaip. Jam pataikavo kunigaikš- 
čio Michailo dvariškiai ir stačiatikių vienuoliai. Uviui atrodė, jog 
tapyti ir iš spalvotų akmenėlių sudėlioti paveikslai, tas visą sobo- 

ro erdvę užpildantis giedojimas ėjo tiesiai į jaunojo kunigaikščio 
širdį. Nebuvo ko neigti — tie paveikslai atrodė dailiai, o cerkvė 
gaudė nuo darnių, galingai dudenančių vienuolių balsų. Tai pri- 
pažino ir Uvis, tik tas grožis nepriminė šventumo jausmo, kuris 
apsupdavo jį Ventės alkakalnyje. Nors ir nuostabiai gražiai buvo 
nupieštas medis, nors ir tviskėte tviskėjo nutapytas mėlynas dan- 
gus, visa tai buvo tik blankus atšvaitas žaliuojančio ąžuolo, tik 
plokščias šešėlis spindinčios dangaus gelmės. 

O kaip iš tikrųjų atrodė Vaišvilkui, nebuvo lengva nuspręsti. 
Žinoma, jam buvo nepaprastai įdomu. Dar keisčiau, kad jis klau- 
sėsi kažką jam aiškinančio vienuolio ir linksėjo tarsi suprastų, apie 
ką kalbama. Mikulos, kuris paprastai vertėjaudavo, arti nesima- 
tė. 

„ Susidomėjęs Uvis prasibrovė pro minią. Pasirodė, kad viskas 
buvo paprasčiau. Vaišvilkas iš tiesų dar nesuskubo išmokti rusų 
kalbos, tačiau rudabarzdis vienuolis, kuris dabar jam aiškino šven- 
tosios Fioklos kančias, kad ir klupinėdamas, bet visai pakenčia- 
mai kalbėjo lietuviškai. Uvis buvo pakankamai arti, kai Vaišvil- 
kas atsigrežė į jo pusę ir jį pastebėjo. Uviui pasirodė, kad Min- 
daugo sūnus truputėlį sutriko. 

— Aa... Sveikas, — tarstelėjo, ir nors paprastai berniokiškai 
stengdavosi vaizduoti viskam abejingą patyrusį vyrą, dabar net 
draugiškai nusišypsojo. - Čia brolis Gerasimas. Jis man pasakoja 
apie tuos paveikslus. Kokių stebuklų būna! 

— Aš iš Polockas... - prisistatė vienuolis ir išsišiepė, parodyda- 
mas kreivus dantis. - Atsiprašyti, bet aš blogai mokėti lietuviškai. 

Uvis santūriai linkterėjo. Prieš keletą dešimtmečių Polocko sri- 
tis buvo smarkiai puldinėjama, 0 šiuo metu jo galybė visiškai pa- 
laužta. Lietuvių ir žemaičių rikiai, prieš braudamiesi giliau į rusų 
žemes, Polocke sustodavo atsikvėpti. Todėl buvo aišku, iš kur brolis 
Gerasimas moka lietuviškai. 

— Jis šneka visai neprastai, - pagyrė Vaišvilkas. - Bet ar tu esi 
matęs tokių grožybių? Ką?.. Tik pažvelk, Uvi!.. 

— Tai šventasis Jonas... Jis - krikštija... Su Jordano vandeniu... 
— aiškino brolis Gerasimas, pagarbiai nusilenkdamas paveikslui, 

vaizduojančiam juodabarzdį vyrą, iki kelių įbridusį į melsvą, tai- 
syklingom bangelėm ribuliuojantį vandenį. Vyro akys buvo išraiš- 
kingos, atrodė, jog jos liepsnote liepsnojo. 

- Žmonės sakyti, kad jis kaip tėvas Elisėjus... - pridūrė brolis 
Gerasimas. 

— Čia Elisėjus? - paklausė Vaišvilkas. - Man Gabija pasakojo 
apie jį... 

— Ne... Ne... Jis šventasis Jonas Krikštytojas... - pataisė brolis 
Gerasimas. - Bet veidas... Vienas veidas kaip Elisėjus. 

Vaišvilkas įdėmiai patyrinėjo liepsnojančias šventojo akis. 

— Jis piktas. 

— One! Jis... Jis... - Broliui Gerasimui aiškiai trūko lietuviškų 
žodžių. - Jis daug šventas Žmogus. 

— Paklausk Mindaugo sūnaus, ar jis norėtų pamatyti bibliota- 
fą? - pasigirdo sodrus Glebo balsas. Kunigaikščio patikėtinis įta- 
riai nužvelgė Uvį ir kažką sumurmėjo ilgabarzdžiui vienuoliui. 

Brolis Gerasimas niekaip negalėjo išversti. Jis skėsčiojo ran- 
komis, paišydamas kažkokius ženklus ore, tačiau Vaišvilkas ne- 
susigaudė. 

— Paaiškink jam, kad ten vienuoliai perrašo knygas, - rusiškai 
pridūrė Glebas. 

— Taip, taip... O, daug daug knygų... Ir maldūs vienuoliai... 

Vaišvilkas pritardamas linktelėjo galvą. Atrodė, kad jam vis- 
kas čia įdomu. Bojarinas Glebas atsistojo tarp Uvio ir Vaišvilko. 

— "Tu, matyt, turi kokių reikalų mieste, - tarė jis Uviui. - Neno- 
rečiau tavęs trukdyti. 

— Joks čia trukdymas, — numojo ranka Uvis. — Aš pats norėjau 
viską pamatyti. 

Glebo veidu perbėgo šešėlis, tačiau jis buvo patyręs dvariškis, 
todėl tik giliai atsiduso ir kreivai šyptelėjo. 


Jelecko vienuolyno viršininkas buvo išvykęs rinkti aukų, tad 
atvykėlius pasitiko jo dešinioji ranka tėvas Nikiforas. Iš pradžių 

jis nepatikliai nudelbė svetimšalius, tačiau pusbalsiu pasikalbėjęs 
su bojarinų Glebu atlyžo. Girdas apie Simeono ir Nalšios kuni- 
gaikštytės vedybas prasismelkė ir pro storas vienuolyno sienas, 0 
kunigaikščio Michailo svečius privalėjo gerbti ir vienuoliai. Jo se- 
niokiškas veidas su pusapvale žila barzdele sutriko, nes tėvas Ni- 
kiforas nesugebėjo nuslėpti nuostabos, kad jo amžiui einant į ga- 
lą į šventą vietą tenka įsileisti pagonis, nuo kurių dar prieš porą 
metų buvo gintasi kalaviju. 

Giliai atsidusęs, garbusis tėvas Nikiforas ištraukė iš abito klos- 
čių varpelį ir keliskart patilindžiavo. 

Matyt, jo įsakymų buvo laukiama, nes tuojau atsivėrė durys ir 
vorele įžygiavo keli nuolankiai linksintys jauni vienuoliai. 

— Šiuos mūsų brolius Kristuje... - pradėjo tėvas Nikiforas ir 
nutilo, susizgribęs, jog pradėta ne visai tinkamai. — Šiems gar- 
biems svečiams parodykite tai, ką jie pageidaus matyti. 

— Pageidautumėm pamatyti ir bibliotafą,- įsiterpė bojarinas 
Glebas. 

Tėvas Nikiforas sumirksėjo ir dar giliau atsiduso. 

— Ten dirbama... Nežinau, ar vertėtų trukdyti. 

— Šviesiausiasis kniazius pats pasiūlė, - pertraukė jį Glebas. — 
Jaunajam Lietuvos kunigaikščiui verta pamatyti jūsų raštvedžius. 
Gal jis kada vieną ar kelis pasikvies... Gal ir iš jūsų vienuolyno. 

— Aa... Nors... Jei šviesiausiasis pageidauja, tebūnie, veskite 
juos ir į bibliotafą. 

Jis vėl skambtelėjo varpeliu, paragindamas vienuolius vykdyti 
įsakymą. Kai bojarinas Glebas dingo už durų, jis pasilenkė prie 
vieno iš jaunųjų vienuolių. 

— Vis dėlto į Šventosios Trejybės koplyčią jų neveskite, - pus- 
balsiu tarė tėvas Nikiforas. — Ir žiūrėkite, kad nečiupinėtų alto- 
rių. O ypač neprileiskite prie šventųjų relikvijų. Vis dėlto jie... — 
Tėvas Nikiforas dvejojo, kokį žodį pavartoti. - Tiek to, eikite jau, 
eikite su Dievo palaima, - mostelėjo plačiomis rankovėmis. 

— Supratau, supratau... - kartojo atatupstas traukdamasis prie 
durų vienuoliukas. 

— Dangaus Viešpatie, suteik man nuolankumo, - užsivėrus 

durims sumurmėjo tėvas Nikiforas ir įsikišo varpelį i plačias abi- 
to klostes. - Pagonių pasiuntinius priglaudžiame prie krūtinės lyg 
šventoji Teosofija nuodingą angį. 


Uvis stengėsi dėtis abejingu, tačiau kartais tai buvo nelengva. 
Teko pripažinti, jog Jelecko vienuolyne buvo ką parodyti ir ką 
pamatyti. Net trijose cerkvelėse jie žavėjosi vienas už kitą puoš- 
nesniais ikonostasais. Auksu žėrėjo šventųjų karūnos, ramybės 
nutvieksti jų veidai paslaptingai spindėjo žvakių šviesoje, oras buvo 
persunktas salsvais smilkalų dūmais. Septynis su puse aukšto jie 
kopė į šventos Eustafijos cerkvės bokštą, kur kabojo sunkūs vari- 
niai varpai. Ir kai prieš popietines pamaldas sugaudė didžiausias, 
atrodė, kad galingą skambesį jie ne tiek girdėjo kiek jauste jautė 
visu savo kūnu. Po to akmeniniais laiptais nusileido į gilius pože- 
mius, kuriuose deglai apšvietė pažaliavusias nuo drėgmės sienas. 
Vienose požeminėse patalpose buvo laikomos maisto atsargos, 
kitos buvo tuščios, ir brolis Gerasimas trumpai paaiškino, kad ne 
taip jau seniai, kai juos buvo užpuolę polovcai, čia slėpėsi vienuo- 
liai 1r buvo suneštas vienuolyno turtas. 

Siaura anga, prakirsta baltoje uolienoje, rodė kelią į kitas pa- 
talpas. Oras staiga pasikeitė, tapo sausesnis, jame tvyrojo savo- 
tiškas dūlėsių kvapas. Kai priekyje einantys vienuoliukai pakėlė 
deglus, palei abi sienas jie išvydo net trimis aukštais ant lentynų 
suguldytus į drobes suvystytus vienuolių kūnus. “Kai kurie bro- 
liai čia ilsisi daugiau nei du šimtus metų", - pašnibždomis pagar- 
biai paaiškino brolis Gerasimas. Ant papilkėjusios laidojimo dro- 
bės matėsi maldai sukryžiuotos mirusiųjų rankos - trapios, be- 
veik permatomos. Gerasimas ir kiti vienuoliai dar kartą persižeg- 
nojo, žiūrėdamas į juos, persižegnoti bandė ir Vaišvilkas. 

Tiesą sakant, Vaišvilkas domėjosi viskuo ir nesivaržė rodyti su- 
Ssižavėjimo. Vienuolyno iždo menėje jį stebino rubinais ir sma- 
ragdais puošti kielikai, auksu siuvinėti arnotai, juodu raižytu ba- 
Zaltu padabintas marmurinis krikšto vandeniui skirtas dubuo. 

Daug kas kėlė nuostabą ir susižavėjimą, tačiau įdomiausia pasi- 
rodė esanti menė, kurioje vienuoliai buvo palinkę prie perrašo- 
mų pergamentų. Bibliotafe buvo šviesiau negu kitose vienuolyno 
menėse. Storose sienose buvo iškirsti aukšti langai. Švino siūlė- 
mis sutvirtinto šviesaus stiklo lakšteliai gerai praleido saulės spin- 
dulius, kurie apšvietė laiko nugludintus ąžuolinius stalus ir lenty- 
nas. Vienose lentynose tvarkingai sudėti gulėjo pergamento riti- 
niai, kitose - tamsia oda aptrauktos storos knygos. Juos pasitiko 
neaukštas senas vienuolis. Jis priekaištingai nužvelgė įsibrovėlius 
ir jo žvilgsnis suminkštėjo tik broliui Gerasimui pašnibždėjus, kas 
siunčia nelauktus svečius. Tamsaus gymio veide blykstelėjo trum- 
pa, bet raiški šypsena. 

— Tai brolis Spiridonas, - pagarbiai paaiškino Gerasimas. - Jis 
iš Konstantinopolio! O, tai labai toli... Jis žinoti viską... Viską!.. — 
Gerasimas sumostagavo rankomis rodydamas sukrautus ritinius 
ir knygas. — Visas kalbas. Graikiškas, arabiškas, hebrajiškas... 

— Bet ne žemaitiškai... - burbtelėjo Uvis, ir brolis Gerasimas 
suraukė kaktą. 

— Visas kalbas, kur yra raštas... Kur yra knygos! - pakartojo jis 
tvirtai. 

Uviui jo pasipūtimas sukėlė norą prieštarauti, tačiau Vaišvil- 
kas, atrodo, buvo priblokštas. Vos ne išsižiojęs jis žvalgėsi po len- 
tynas. 

— Tiek daug... — tarė jis nustebusiu balsu. - Kam tiek reikia?.. 

— Čia sudėta išmintis! - paaiškino Gerasimas. - Viskas, ką žmo- 
nės žino. 

— Jei žino, kodėl nepasako? 

— Jie mirė! — Gerasimas kilstelėjo rankas ir išvertė Vaišvilko 
žodžius Spiridonui. Vėl blykstelėjo balti senio dantys. Atrodė, jog 
jį tie žodžiai prajuokino. - Jie seniai, seniai lavonas, - pakartojo 
Gerasimas ir bakstelėjo pirštu į ritinius lentynose. - Bet išmintis, 
ji pasilikti. Va, ten! 

Tai dar labiau nustebino Vaišvilką. Jis priėjo prie lentynos, kur 
gulėjo seniausiai atrodantys, pajuodusiais kraštais ritiniai. Vieną 
jis pagarbiai palietė. 

— Jie mirę, bet jų tiesa čia? 

— Taip. 

— Ar tai įmanoma? 

— Pasakyk jam, kad jų mintys pagautos rašto ženklais, - paalš- 
kino tėvas Spiridonas. - Ir jos tampa amžinos. Pergamentas gali 
sutrūnyti, bet mintys - ne, nes jos perrašomos daugelį kartų. 

— Pavyzdžiui, šitos mintys. Kieno jos? 

Spiridonas paėmė ritinį, ir atrišo juostą. Ploni įgudę pirštai 
atsargiai atlenkė pageltusį ir trapų pergamentą. Jis pažvelgė į pir- 
muosius pergamente įrašytus žodžius ir kažką pusbalsiu tarė Ge- 
rasimui. 

— Šitas rašyti Aristotelis... - išvertė Gerasimas. - Jis graikas. 
Kaip ir tėvas Spiridonas... Labai gudrus graikas. 

— Ir jis miręs? — paklausė Vaišvilkas. 

Kai tėvas Spiridonas išgirdo klausimo vertimą, jo dantys blyks- 
telėjo dar plačiau. 

— Jis miręs jau beveik tūkstantis penki šimtai metų... - išvertė 
Gerasimas. Vaišvilkas palingavo galvą, tačiau toks didelis skai- 
čius jam, matyt, nedaug ką tereiškė, tad šįkart labiau nustebo Uvis. 

— Tūkstantis penki šimtai? - Uvis išskėtė abiejų rankų pirštus, 
po to, laikydamas kairįjį kumštį suspaudęs, vėl atgniaužė dešinį 
delną. - Tiek šimtų?! 

— Taip. 

Uvis giliai įkvėpė. Ši žinia užgniaužė kvapą. 

— Aš netikiu! — tarė jis tvirtai ir atsigręžė į Vaišvilką. —- O tu 
neklausyk jų. Jie tau meluoja. 

— Tėvas Spiridonas nemeluoti!.. — pasibaisėjo brolis Gerasi- 
mas. - Jis niekada, niekada nemeluoti! 

Jo balsas užlūžo, ir bojarinas Glebas bei kiti vienuoliai, kurie 
taip pat smalsiai žvalgėsi po bibliotafą, sužiuro į juos. 

— Negali būti! - pakartojo Uvis. — Jie nori tau apsukti galvą, 
Mindaugo sūnau. Apgauti tave nori. 

Vos ne springdamas iš susijaudinimo Gerasimas vertė j0 Žo- 
džius ir visi, išskyrus tėvą Spiridoną, aiškiai įsižeidė. Vienuoliu- 
kai atsitraukė iki pat sienos ir žegnojosi plačiais rankų mostais. 

Glebas net graibėsi apie juosmenį, tarsi ieškodamas ginklo. 

— Kaip drįsti?.. - sušvokštė Glebas. - Kaip drįsti taip sakyti, tų 
žlibas pagoni! 

Tėvas Spiridonas pakėlė ranką ir nusišypsojo. 

— Jaunuolis stebisi.. - tarė jis. - Ir teisingai. Tai išties nuostabu. 

— Jis yra aklas ir kvailas pagonis! - įsiuto Glebas. 

— Ir Aristotelis buvo pagonis, - ramiai tęsė graikas vienuolis. 
Tai išgirdęs bojarinas Glebas žiobtelėjo tarsi ant kranto ištraukta 
žuvis. - Mūsų Išganytojas gimė prieš dvylika šimtų metų, - paaiš- 
kino tėvas Spiridonas. - O Aristotelis dar trim šimtais metų anks- 
čiau. Jis negalėjo pažinti tikrojo Dievo. 

— Bet kaip tas pagonis išdrįso... 

— Pasmerkti ne tie, kurie klysta, bet tie, kurie laikosi savo klai- 
dos, - nekantriai pertraukė bojariną graikas vienuolis. - O man 
atrodo, kad šie jaunuoliai ieško tiesos. Paklausk jų... 

Brolis Gerasimas išvertė, ir Vaišvilkas tvirtai linktelėjo galva. 

— Aš noriu... — tarė jis. - Noriu žinoti... 

Tėvo Spiridono akys nukrypo į Uvį ir šis giliai įkvėpė, prisimi- 
nęs, kad jam jau buvo tekę išgyventi kažką panašaus, kai jis buvo 
jaunesnis už Vaišvilką'. Šį kartą jam atsakyti buvo lengviau. 

— Mes turime dievus, kurie į paveikslus netelpa, - tarė jis tėvui 
Spiridonui. — Ir man sunku atskirti jūsų Dievą nuo tų, kurie ji 
skelbia. O skelbia jį netinkamai. 

— Tiesa nepriklauso nuo jos skelbėjų... — atsiduso graikas 
vienuolis. - Aš melsiu Viešpatį, kad tu tai suprastum. Dabar, ma- 
nau, pakaks. Šis jauniausias tiesos ieškotojas jau pradeda pavarg- 
ti... 

Teko pripažinti, jog tėvas Spiridonas iš tiesų buvo įžvalgus. Nuo 
įspūdžių gausos paraudonavo ne tik Vaišvilo skruostai, bet ir akys. 
Jis pats dar bandė prieštarauti, tačiau tėvo Spiridono padrąsintas 
bojarinas Glebas pareiškė, jog jau temsta ir metas grįžti į kuni- 
gaikščio Michailo rūmus. 


* Uvis ruošėsi krikštui kai buvo keturiolikos. Tai aprašyta “Pelkių vilkėje". 

Naktinis svečias 


4 ernigovo kremlių jie pasiekė jau sutemus. Grįžtant Uvis 
susikirto su Vaišvilku. Juodu skyrė ne tik amžius, bet ir 
būdas, tačiau lig šiol tai jiems netrukdė, nes Uviui ne- 
būdavo reikalo su juo ginčytis. Tačiau dabar padėtis 

keitėsi. Uvis aiškiai matė, jog rusai spendžia Vaišvilkui žabangus, 
į kuriuos šis puola stačia galva... Tai jį ne tik pykino, bet ir kėlė 
rimtą pavojų ateičiai. Nors Mindaugas stiprus, valdovų ateitis 
miglota. Vaišvilkas jo įpėdinis, o jei Vilnių perims kunigaikštis, 
pasiduodantis rusų įtakai, žemaičiams tai tikrai nebus į naudą. 
Ypač dabar, kai vidinių kovų išvargintos rusų žemės nusilpo, su- 
teikdamos neregėto patrauklumo norintiems pasipelnyti. Net iš 
to, ką Uvis matė keliaudamas, buvo aišku, jog Žemaičių jotys be 
ypatingo pasipriešinimo gali nusigauti iki pat Dnepro, o panorė- 
16 — Ir dar toliau. Masinanti galimybė, nes Dnepru plaukia di- 
džiuma pirklių iš Didžiojo Naugardo ir pietinių Rusios Žemių. 
Naugardo turtą čia galima paimti ir neišgriovus jo tvirtų sienų. 

Ir štai dabar šis paikas vaikiščias aikčioja vien pamatęs dailiai 
nutapytas lubas! Pikčiausia, kad Vaišvilkas jo perspėjimus pralei- 
džia pro ausis. “Ne tavo reikalas!" - atkirto Uviui, kai šis bandė 
jam paaiškinti, jog per daug žavėtis tuo, ką matė, nedera. Jis da- 
rysiąs kas jam patinka, be to, nors tie rusų dievai ir gražiai pavaiz- 
duoti, labiau jį domina tuose senuose pergamentuose sukaupta 
išmintis. “Tai irgi niekai, - tvirtino Uvis. - Kokia nauda iš tos 1š- 
minties? Pats girdėjai, kai polovcai užpuolė, jie sulindo į rūsius 
lyg išsigandusios žiurkės. Tai rūsiai juos išgelbėjo, o ne mirusiųjų 
išmintis". 

To ir Vaišvilkas nesugebėjo paneigti, todėl tik dar labiau supy- 
ko. “Jūs, žemaičiai, visi bukapročiai, 0 tavo sesuo ne ką geresnė, 
— įniršęs teškė jis. —- Ir nemanykit, kad jūsų kam reikia." 

Uvis, žinoma, pirma būtų nustebęs, kodėl Mindaugo sūnus stai- 
ga užsipuolė Gailę, bet po pokalbio su Rukliu suvokė, kas taip 
graužia Vaišvilką. Nors ir knietėjo atrėžti, jog Gailė į tokius ne- 
brendylas nekreipia dėmėsio, tačiau susivaldė. Reikalas buvo per- 
nelyg rimtas. Jis tik patraukė pečiais ir tarstelėjo, j0g nesupranta, 
kuo Vaišvilkui užkliuvo Gailė. Ji pati, pridūrė, apie Vaišvilką ki- 

taip kalbėjusi. Vaišvilko akys sužibo. “Tikrai? — įtariai paklausė 
jis. - Bet kad ji taip baisiai riečia nosį!.." Uvis papurtė galvą. “Tik 
ne Gailė, - paprieštaravo jis. - Iš tikrųjų ji labai nedrąsi. Matyt, 
čia šuo pakastas..." 

Vaišvilkas atkuto ir būtų dar mielai pakalbėjęs apie Gailę, ta- 
čiau jie pasiekė Černigovo kremliaus didžiuosius vartus. Bojari- 
nas Glebas, kuris visą kelią nerimaudamas klausėsi jų pokalbio ir 
suprato tik tiek, kad žemaitis bara Mindaugo sūnų, ryžtingai įsi- 
terpė, Ir jų pokalbis nutrūko. 


Vaišvilką Glebas nusivedė į dešinįjį kunigaikščio rūmų spar- 
ną, kur buvo apgyvendintos būsimoji nuotaka ir Gailė. Uvis pa- 
suko į priešingą pusę. Nors jau buvo sutemę, kremliaus kiemą 
apšvietė liepsnojantys deglai. Jų atšvaitai dar labiau pagilino prie 
durų laukiančio Ruklio randus. Toliau Uvis išvydo ir jam paskir- 
tus sargybinius. Tie buvo pritūpę prie sienos ir atrodė, jog vienas 
iš jų snaudžia, nes sunkiai laikė pusiausvyrą net atsirėmęs į ietį. 

— Matau, kad vis dėlto jį radai... - pusbalsiu tarė Ruklys. — 
Ilgai užtrukote. Kas nutiko? 

Uvis nenorėjo smulkiai pasakoti dienos nuotykių, tik burbte- 
lėjo, kad Mindaugo atžala, atrodo, pernelyg susižavėjo išmargin- 
tom sienom, ir pridūrė, jog tokius vaikiščius derėtų palikti namie 
su auklėmis. 

Ruklys pritariančiai suniurzgė. 

— Sakiau Mindaugui, kad anksti dar. Bet... - Jis atsiduso ir 
Uviui jau einant pro šalį timptelėjo už rankovės. - Palauk mažu- 
mėlę. Suspėsi į miegonis... 

— Ko dar? — nekantriai paklausė Uvis ir apsižvalgė. Į kiemą 
nusileidus tirštoms sutemoms, iš plyno tarsi stepė dangaus žvelgė 
vienišas mėnulis. Rūmai buvo nutilę, tik nuo Desnos atklysdavo 
naktinę velkę tempiančių žvejų šūkčiojimai. - Žinai, rusai man 
Šiandien įgriso iki gyvo kaulo. 

— Suprantu. Bet čia, manau, bus ne rusai... - Ruklys mostelėjo 

galva į didžiųjų rūmų pusę. Ten koks tuzinas deglų apšvietė pla- 
čius laiptus ir įmantriais raižiniais papuoštas rūmų duris. Prie du- 
rų išsirikiavę stovėjo šeši sargybiniai. Jie buvo išsitempę, ietis pri- 
glaudę prie šono. 

— Paprastai ten stovi dviese, - negarsiai tęsė Ruklys. - Tik prieš 
jums ateinant pasirodė dar keturi. Manau, netrukus turės išeiti... 

— Kas turės išeiti"? 

— Pamatysi... Va! Jau eina... 

Išties didžiosios durys jau prasivėrė. Pirma išėjo tarnas, susto- 
jęs Žemai nusilenkė durims, ir tada tarpduryje pasirodė tamsia- 
veidis polovcas. Deglo šviesoje mirgėjo auksiniais pinigėliais pa- 
puoštas šilko apsiaustas. Nors ir žemo ūgio, dėl išdidžios laikyse- 
nos atrodė gerokai aukštesnis. Polovcas apsidairė ir uždėjo ranką 
ant tviskančiais brangakmeniais papuoštos kreivo kalavijo ran- 
kenos. Paskui jį į kiemą išėjo dar trys jo gentainiai. Nors tie buvo 
ne mažiau išsipuošę, tačiau laikysena pirmajam neprilygo. 

— Kojjie čia?.. - sušnibždėjo Uvis. 

— Matyt, tarėsi su kunigaikščiu, - sumurmėjo Ruklys. - Dienai 
įpusėjus atvyko, tik dabar iškeliauja. Kunigaikštis kažką rezga, 
prisiekiu šerno iltimi!.. 

Nuo arklidžių tamsoje jau kaukšėjo Žirgų kanopos. Netrukus į 
deglų apšviestą plotą buvo įvesti puikūs ristūnai. Net prieblando- 
je buvo matyti, jog arkliai eiklūs kaip reta. Polovcai nulipo nuo 
laiptų, vienas iš trijų pabėgėjęs į priekį nusilenkė ir atkišo suner- 
tus delnus. Jų vadas pastatė ant delnų kairę koją ir atsipyręs grakš- 
čiai įšoko į balną. Kiti į balnus įsėdo patys. Atrodė, jog jie tiesiog 
prilipo prie savo Žirgų. Visi keturi pasuko didžiųjų vartų link, ir 
nors juos netrukus apgaubė tamsa, dar kurį laiką girdėjosi dar- 
nus žirgų kanopų kaukšėjimas. 

— Na ką gi, mes žinojom, kad čia laikosi polovcai... - nusižiova- 
vo Uvis. - Man mieste sakė, kad jų stovykla už trijų mylių. Bet 
dabar jau tikrai metas miegoti. 

— Metas, - sutiko Ruklys. — Nors man ir sunkiai seksis... 

— Ir man. Tos prakeiktos lovos per minkštos. 

— Ne dėl to. Aš į lovą ir nesigulu. Bet kad išjojo keturi... 

— Teisingai darai! Ir aš ant grindų pasiklosiu, - nudžiugo Uvis. 
— O kas, kad keturi? 

— Mat atijojo tai penki... — pasikasė randą Ruklys. — Tai štai 
kaip. Po kunigaikščio dvarą šlaistosi polovcai, o Mindaugiukas 
zylioja tarsi durnaropių užkrimtęs... Gerai bent, kad vestuvės už 
dviejų dienų. 

- Žinoma, - sutiko Uvis. Priešiškumas Rukliui jau buvo išblė- 
sęs. - Bet rytas protingesnis už vakarą. Gerai pats sakai... Reikė- 
jo ir man vakar naktį ant grindų pasikloti. 

Ne tik Uvį tą naktį kamavo nemiga. 

Dešiniajame, stropiai saugomame rūmų sparne įsikūrusią 
Gailę kankino pavojaus nuojauta. Ji atsisėdo, papurtė galvą ir 
išpinti plaukai nuvilnijo mėnulio šviesoj kaip sidabras. Blausi švie- 
sa skverbėsi pro lango angą į svetimą kambarį. Miegus išblaškęs 
sapnas dar šmėkšojo jai akyse. Ji regėjo motiną, stovinčią vilni- 
jančiuose rugiuose, prispaudusią rankas prie krūtinės. Prie jos 
kojų kartu su sidabriniais rugiais pasistiebę linguoja žalčiai. Ir 
kiek jų daug, tų žalčių!.. Jie šnypščia ir rangosi kartu su rugių 
stiebais, ir jau nebeatskirsi, kur rugienojas, kur baltas žalčio kū- 
nas... Tada kažkas dunkstelėjo, ir žalčių šnypštimas nuščiuvo... 

Gailė įsiklausė. Tvyrojo tyla. Nesigirdėjo nei sargybinio, kuris 
paprastai tai brazdindavo ietimi, tai kosčiodavo, o kartais ir už- 
knarkdavo. O visgi sapną nutraukė kažkoks garsas. Tarsi sunkus 
dunkstelėjimas. 

Nuleidusi basas kojas ant vėsių grindų, Gailė nejudėdama sė- 
dėjo lovoje. Pro stačiakampį langelį krintanti mėnesiena gaubė 
Ją tarytum spindintis šydas. Jos žvilgsnis buvo nukreiptas į duris, 
nes iš ten tikėjosi išgirsti bent menkiausią sargybinio krustelėji- 
mą, kuris būtų ją nuraminęs. Nesigirdėjo nieko. 

Nors... Kažkas lauke už lango tarsi klyktelėjo. Gal šikšnos- 
parnį pagavo pelėda?.. Gailei akimirką pasirodė, kad besiliejanti 
pro langą mėnesiena šnabžda rugių lauko balsu. Ji atsisuko į lan- 

gą, bet nepamatė nieko, tik plyno dangaus lopą. Užtat paskui, vėl 
atsigręžusi į duris, su siaubu išvydo, kad jos praviros. Pro juodą 
plyšį įlindo kažkieno ranka, ir durys tyliai vėrėsi vis plačiau!.. 

Laikas buvo sustojęs dar keletą akimirkų. Tarpdury pasirodė 
žmogaus šešėlis. Gailė prasižiojo, tačiau balsas sustingo gerklėje. 
Ji pašoko nuo lovos ir staigus judesys suteikė jai jėgų. 

— Mama!.. Mama!.. Gelbėk! - garsiai suriko Gailė, bet užpuo- 
likas jau buvo kambaryje... 

Jis skaudžiai griebė už plaukų, ir Gailės riksmas užgeso už- 
mestame ant galvos audekle. Nors Gailė ir spurdėjo, bandė dras- 
kyti nagais, net įkąsti, bet įsibrovėlis buvo stipresnis. Geležinės 
rankos sukaustė jos liemenį, spaudė krūtinę, o prie burnos pri- 
gludęs audeklas ją dusino. Ji pabandė įspirti ir, matyt, pataikė, 
nes gniaužtai trumpam atsileido. Ji suklykė. Pasigirdo bėgančių 
kojų trepsėjimas. Užpuolikas ją paleido taip pat staigiai, kaip bu- 
vo nutvėręs. Pirmasis su durklu rankose atskubėjo gretimame 
kambaryje miegojęs Vaišvilkas. Jis vos ne kaktomuša susidūrė su 
iš Gailės kambario sprunkančiu vyru. Šis jį taip pastūmė, kad Min- 
daugaitis atsitrenkė į priešingą sieną, tačiau kirsti suspėjo. 

Kur pataikė, jis nežinojo. Matyt, kliudė nesmarkiai, nes už- 
puoliko tai nesustabdė. Jis dideliais šuoliais nubėgo laiptais Že- 
myn, ir atskubėję prie laukujų durų stovėję sargybiniai jo neišvy- 
do nė ženklo. 

Sargybinis pažadino Uvį beveik ant jo užlipdamas. "Tačiau jo 
negalėjai kaltinti, nes kambaryje buvo tamsu, o Uvis gulėjo pasi- 
tiesęs antklodę prie pat durų. 

— Vaišvilką norėjo pagrobti... - lemeno susijaudinęs ir nuste- 
bęs sargybinis. - Vieną merginą sumušė. Mums liepė ieškoti už- 
puoliko. Visuose rūmuose. 

— Ieškoti čia? — sunkiai susigaudė iš miegų išplėštas Uvis. — 
Kas darosi? Kas sakė? 

— Tėvas Elisėjus.. - aiškino sargybinis. Už jo sužibo šviesa. Ant- 
rasis sargybinis nešėsi deglą. - Čia nėra... Eime greičiau. 

Jie nuskubėjo tolyn, o Uvis, stvėręs kalaviją, išpuolė iš kamba- 
rio Ir bėgte pasileido prie dešiniojo rūmų sparno. Ten mirgėjo 
deglų šviesos ir šurmuliavo žmonės. Nekreipdamas dėmesio į ban- 
dančius jį stabdyti sargybinius, Uvis puolė prie Gailės kambario 
durų. 

Gailė susigūžusi sėdėjo ant lovos krašto ir pamačius Uvį rau- 
dodama puolė į glėbį. 

— Mane norėjo pasmaugti! - kūkčiojo ji visa virpėdama. - Nu- 
žudyti... Bėgam iš čia... 

— Nusiramink... — Uvis apkabino seserį kairiąja ranka, nes de- 
šinėje vis dar laikė kalaviją. Jautė, kaip virpa jos kūnas. - Nusira- 
mink, gerai... Kas jis toks? 

— Aš nežinau... Nežinau... - purtė galvą Gailė. Brolio glėbyje 
ji aiškiai ėmė rimti. - Ar mes negalime iš čia išvykti? 

— Tuoj... - Uvis švelniai pastūmėjo ją lovos link ir pasodino. 
Kalaviją jis padėjo ant lovos ir dabar dar stipriau apkabino seserį. 
Jautė, kaip plaka jos širdis. - Nebijok. Aš tavęs nepaliksiu vie- 
nos... Kaip ten buvo? 

Gailė atbula ranka nusišluostė ašaras ir jau kiek aprimusi pra- 
dėjo pasakoti. Ji buvo įsitikinusi, kad ją išgelbėjo sapne pasiro- 
džiusi motina. Nes tada ji atsibudo ir išgirdo, kaip netoli durų 
nugriuvo užpuoliko apsvaigintas sargybinis. Jo galva sutrenkta, 
Jis dar neatsigavęs. Jei ne bildesys, tas šunsnukis būtų galėjęs ją 
užtikti miegančią... Oo... vien apie tai pagalvojus apima siaubas... 

Ji visu kūnu nusipurtė. 

— Bet sargybinis sakė, kad norėjo pagrobti Vaišvilką ? 

— Tai tas Elisėjus taip sako, - paaiškino Gailė. — Jis pasirodė 
po to, kai įpuolė Vaišvilkas ir subėgo sargybiniai. Visi buvo pasi- 
metę, nežinojo, nė ką daryti. Tada jis savo griausmingu balsu vi- 
Sus išvarė ieškoti užpuoliko. "Tai jis sakė, kad užpuolikas norėjo 
pagrobti Vaišvilką, bet supainiojo kambarius. Durys į jo kambarį 
Visai šalia. Tas Elisėjus baisus... 

— Kodėl jis baisus? — paklausė Uvis. Iš tiesų, ramiau pagalvo- 
jus, protingiau būtų grobti galingo krašto valdovo sūnų negu toli- 
mos Žemaitijos rikio dukterį. 

— Jis manęs nekenčia, - tvirtino Gailė. - Kai su Gabija kalba 
apie rusų dievus, tai mane išvaro iš kambario ir taip nužvelgia, 
tarsi aš būčiau kuo nusikaltusi. O tas niekšas norėjo pagrobti ma- 
ne... Nužudyti norėjo. 

Uvis paglostė jos pečius ir nesiginčijo, nors buvo labiau linkęs 
tikėti, jog tikrasis jaukas buvo Vaišvilkas. Naktį supainioti duris 
visai nesunku. 

— Kur dabar Vaišvilkas? Ar tu jam nors padėkojai? - paklausė 
Uvis. 

Gailė papurtė galvą. 

— Aš... Aš tikėjausi, kad būsi tu. O Vaišvilkas, jis toks... - Ji 
atsiduso. Atrodė, kad ji visai nusiramino. - Ar tikrai reikėjo jam 
padėkoti? 

+ - Būtų nepakenkę... - Uvis pasiėmė kalaviją ir tik dabar suvo- 
kė, jog jo makštį paliko savo kambaryje. - Viskas bus gerai... Tik 
nebijok, - tarė kiek įmanydamas ramiau ir pakštelėjo Gailei į kak- 
tą. 

Pats toli gražu tuo netikėjo. Tiesa, šiuo metu pavojus gal ir 
kiek atitolęs, tačiau jis visa savo esybe jautė, jog Michailo dvaras 
pritvinkęs grėsmės. 


Sargybiniai ieškojo užpuoliko, kol išaušo rytas. Po to kartu su 
tarnais buvo perkoštas visas dvaras. Tačiau paieškos liko bevai- 
sės, tas nevidonas dingo tarsi į vandenį. Vartų ir bokštų sargyba 
tvirtino, jog jie nieko nematė nei įeinant nei išeinant. Pritrenktas 
sargybinis dar vis nepajėgė atsipeikėti. Smūgis buvo toks stiprus, 
kad visa dešinioji galvos pusė ištino. Nieko naujo negalėjo prisi- 
minti ir Gailė su Vaišvilku. Buvo aišku, kad užpuolikas turėjo bū- 
ti stiprus ir reto vikrumo vyras. Pagaliau po vidudienio kunigaikš- 
tis Michailas pareiškė, jog daugiau laiko gaišti negalima, reikia 
baigti bergždžias paieškas ir ruoštis vestuvėms. Jis pats pritarė 
tėvo Elisėjaus nuomonei, jog bandyta pagrobti Vaišvilką, ir ne- 
abejojo, jog tai kokio papirkto niekšo darbas. Papirkėjai jam bu- 

vo aiškūs: Volynės kunigaikštis Danila arba Vladimiro Riurikovi- 
čiai. Žinoma, tą darė ne jo dvariškis, nes nebūtų supainiojęs du- 
rų. 
Ruklys su Rimgaudu buvo linkę sutikti, kad būta klaidos, ta- 
čiau, jų galva, įtariamųjų ratas galėjo būt daug platesnis. Galėjo 
kėsintis ir už miesto sienos įsikūrę polovcai, ir koks nors Michai- 
lo dvariškis arba, Ruklio nuomone, net pats Michailas. Su šia spė- 
lione nenorėjo sutikti nei Rimgaudas, nei Uvis, nes kaip tada pa- 
aiškinti, kad buvo supainiotos durys? Pagaliau Michailas galėtų 
rasti ir geresnę progą. 

— Anaiptol, - laikėsi savo nuomonės Ruklys. - Jam svarbu ne 
tik pagrobti, bet ir pagrobti taip, kad jo paties niekas neįtartų. O 
jei taip, galima paaiškinti ir kodėl nepavyko. Michailui teko pasi- 
naudoti ne dvaro žmonėmis, o tie galėjo apsirikti. 

— Bet, Rukly, nejaugi prieš pat vestuves? — paklausė Rimgau- 
das. - Jam tos vestuvės svarbios. 

Ruklio pasitikėjimas rusų kunigaikščiais buvo toks menkas, 
kad net šis teiginys jo neįtikino. Jei tik įmanoma apgauti, tai jie ir 
apgaus, tvirtino jis. 

— Bet kad Michailui nereikia to tavo Vaišvilko nei grobti, — 
karčiai tarė Rimgaudas. - Jis jau, atrodo, ir taip prie jų prilipęs... 

Ruklys giliai atsiduso, su priekaištu pažvelgė į Uvį ir nieko ne- 
atsakė. Kas tiesa, tai tiesa - po naktinio įvykio susikalbėti su Vaiš- 
vilku tapo dar sunkiau. Su Uviu jis visiškai atsisakė bendrauti, 
nenoriai kalbėjosi ir su Rukliu. Dabar, baigęs mokyti Daujotaitę, 
kartu su vertėju Mikula jo kambaryje sėdėjo Elisėjus. 

— Bet vaikiščias, atrodo, sužeidė tą įsibrovėlį, - bandė teisinti 
savo auklėtinį Ruklys. - Mačiau durklą. Yra kraujo žymių. 

— Et! - numojo ranka Rimgaudas. - Bet ar polovcą rado? 

— Kokį polovcą? - paklausė Uvis. 

— Na, tą, penktąjį, apie kurį kalbėjo Ruklys. Gal tai jis? 

Ruklys papurtė galvą. 

— Negirdėjau. Bet dvaras didelis. Jei Michailas panorėtų, visą 
tuntą polovcų paslėptų. 

Visi nutilo bandydami apmąstyti, ką daryti toliau. 

— O kas jei norėta pagrobti ne Vaišvilką, o Gailę? - paklausė 
Uvis. 

Abu vyresnieji klausiamai sužiuro. Kodėl ir kas kėsintųsi pa- 
grobti merginą iš tolimosios Žemaitijos? 

— Ji įsitikinusi, jog norėjo pagrobti ar net nužudyti būtent ją, — 
pridūrė Uvis. 

Rimgaudas atsiduso ir nudelbė akis į grindis. 

— Netelpa man tai galvon... - susimąstęs tarė jis. - Merga gra- 
ži, tas tiesa... Tačiau tai ir viskas. Tiek to, iki vestuvių šios mįslės 
neišspręsim, 0 po jų bus nesvarbu. 

Ne pirmą kartą teko Uviui suvaldyti norą garsiai atsikirsti. Su- 
sivaldė jis ir šįkart. 

Vestuvės Černinove 


šaušo vestuvių rytas, ir miestą užliejo varpų gaudesys. 
Dvaras šurmuliavo, visi skubėjo, kiekvienas turėjo savo 
pareigą bei vietą, o Uvis vis labiau juto, kad jis čia svetimas, 
Net Gailė, ir ta nebeturėjo jam laiko. Artėjančių vestuvių 
šurmuly ji pamiršo savo išgąstį ir didžiumą laiko praleisdavo sų 
Gabija. Miestą užplūdo iš apylinkių suplaukę svečiai, ir Uvis ne- 
truko įsitikinti, jog visi bojarinai atvyko su ginkluota palyda. Tiek 
svečių suplaukė, kad ne tik kunigaikščio dvaras, bet ir visos užei- 
gos bei didesni namai buvo perpildyti. Prieš miesto vartus per 
antpuolį sudegintų trobų vietoje išdygo palapinės, prie kurių bū- 
riavosi savo valdovus atlydėję ginkluoti vyrai. 

Varpų dūžiai aidėjo kaip vienas, jų gausmas apsėmė gatves bei 
aikštes, skverbėsi į tamsius kiemų užkaborius. Privertė suklusti 
visus — ne tik godžiai šios dienos laukiančias bojarines, bet ir pir- 
klius turguje, ir žvejus Desnos pakrantėje, ir elgetas cerkvių šven- 
toriuose. Subangavo kunigaikščio dvaro kieme susirinkę svečiai, 
sušurmuliavo nekantri minia, kuri jau nuo apyaušrio stumdėsi 
prie didžiųjų vartų. Jau senokai buvo paskelbta, jog vestuvės vyks 
ne mažoje kremliaus cerkvėje, bet didžiajame Jelecko sobore. 

Puošniai apsirengusi sargyba skynė kelią per minią, ir pirmieji 
pasirodė kunigaikštis Michailas su žmona Praskovja Iljinišna. Tuoj 
už jų ėjo jaunesnieji trys sūnus, o jaunikis Simeonas žengė atsili- 
kęs per kelis žingsnius, lydimas Černigovo vyskupo ir bojarinių 
mylimo archimandrito Elisėjaus. Giliai sukišęs rankas į plačias 
juodo abito rankoves, šis praėjo pro pat Uvį, kuriam pasirodė. 
j0g vienuolis pavargęs. Gal jį kamuoja liga? Nors jis ir laikė galva 
iškėlęs aukštai, skruostai atrodė įdubę, veidas pablyškęs. 

Tačiau nebuvo laiko stebėti vienuolį, nes lydima pamergių pa- 
sirodė Gabija ir visų žvilgsniai tuojau pat nukrypo į ją. 

Susižavėjusi minia negalėjo atitraukti akių. Palyginus su itin 
puošniai apsirengusia kunigaikštiene ir bojarinėmis, Gabijos ap- 
ranga atrodė santūriai kukli. Ilgas sijonas ir marškiniai buvo bal- 
tinto lino. Į akis krito sidabru siuvinėta juosta, persmaugusi laiba 
merginos liemenį, ir puošni sidabrinė antkaklė su gelsvo stiklo 
akelėmis. Gintarinė segė, vaizduojanti du susivijusius žalčius, pri- 

laikė balto šermuonėlio kailiuku apkraštuotą apsiaustą. Blyškia- 
me jaunosios veide spindėjo nuostaba, sumišusi su liūdesiu. Ji 
zvalgėsi lyg į narvą uždarytas paukštelis, supratęs, kad laisvės dau- 
giau nematys. Uvis ją nusekė akimis ir pirmą kartą pajuto jai gai- 
lestį: Gabija yra auka, paaukota ne dievams permaldauti, bet tam, 
kad Nalšios ir Černigovo valdovai įgyvendintų savo siekius. 

Jaunajai praėjus, prie didžiųjų vartų prasidėjo neapsakoma 
grūstis. Sargybiniai, spustelėję pečiais, padarė tarpą, pro kurį pra- 
sispraudė Gailė ir dar penkios pamergės. Joms praėjus, eisena 
pairo. Kieme dar buvo likę daug kilmingųjų, dvariškių, šiaip sve- 
čių, atvykusių iš toliau su savo ginkluotom palydom. Kunigaikš- 
čiui ir jauniesiems nutolus, jie susirūpino, jog gali atsilikti, ir pra- 
dėjo urmu brautis pro vartus. Tarp jų Uvis pamatė alkūnėmis be- 
sidarbuojantį Vaišvilką ir visada santūrų Rimgaudą, kuriam buvo 
pavesta prižiūrėti, kad Daujotaitės krikštas ir vestuvės vyktų pa- 
gal valdovų sutartį. Uvis tokių pareigų neturėjo, todėl nutarė iš- 
eiti pro šoninius vartus ir pabandyti aplenkti didžiąją spūstį. Čia 
jis suklydo - šalutinės gatvės buvo ne ką mažiau prigrūstos negu 
pagrindinė, kuria eisena traukė į Jelecko soborą. Užtat kulniuoti 
nereikėjo vienam, nes prasmukęs pro šoninius vartus sutiko Udrį 
ir dar tris nalšėnų karius. Visi triukšmingai pasisveikino, nes ke- 
letą dienų buvo nesimatę. Braudamiesi Jelecko soboro link galė- 
jo laisvai šnektelėti. Kariai nesiskundė, bet iš visa ko buvo aišku, 
Jogjie nepatenkinti. Geriau jau būtų miegoti laukuose, o ne tvan- 
kiame ir blakėmis aptekusiame pusrūsyje, į kurį jie buvo sukišti. 
Ypač paskutinėmis dienomis, kai ten įsikraustė dar pustuzinis gin- 
kluotų vyrų iš kažkurio bojarino palydos. Vietos teliko tiek, kad 
naktį vos ant kito šono apsiversti galėjai. O apie maistą geriau 
nekalbėti, dūsavo amžinai alkanas Udrys. Ką ten iš bendros vir- 
tuvės duoda, tai Žemaitijoje ir šunys neėstų. Laimė, dar turi savų 
atsargų, na ir turguje nusiperka. 

Uvis pasijuto kaltas. Šiomis dienomis jis buvo taip užsiėmęs, 
kad apie palydos vyrus nė nepagalvojo. 

— Nieko, pamatysit, kaip kitur žmonės gyvena, tai įvertinsit, ką 
turite namie, - padrąsino jis Udrį. 

— Toks mokslas nepakenks, - įsiterpė vienas iš Nalšios vyrų, — 
bet tavo Udrys valgomo beieškodamas į dar didesnę bėdą gali 
papulti. 

Tuo metu jie brovėsi siauru skersgatviu, tad apie Udrio bėdą 
Uvis tesužinojo prieš pat Jelecko soborą. Pasirodo, Ūdrys tą rytą 
atsikėlė ir alkio kamuojamas neiškentė nepasirausęs viename iš 
kieme pastatytų vežimų. Pasirinko tokį, kuris buvo sunkiai pa- 
krautas ir gerai uždengtas... 

— Mintijau, gal sūrius, ar net kumpius atvežė... — paaiškino 
Ūdrys. — Šiaip, kam anas vežimą aklinai būtų uždangstęs? O pa- 
sirodė, kad ne. Paaiškėjo, kad jis ne sūrių, o visą vežimą strėlių 
prisikrovęs. 

— Visą vežimą? —- paklausė Uvis. 

+ — Atrodo, jog taip, - numykė Udrys. Toliau pasakoti jis varžė- 
si, nes jam po to klojosi nekaip. Mat jį užpuolė to pirklio sargybi- 
niai, o kadangi užpuolė netikėtai, tai ir... 

— Tavo Udrį gerokai aptalžė, — įsiterpė vienas iš nalšiškių. — 
Gerai, kad mes tame pusrūsyje irgi nekaip temiegojom, labai jau 
tvanku buvo. Išgirdom ir išpuolėm jo gelbėti. Nežinia, kaip ten 
būtų pasibaigę... 

Jie tuo metu pasiekė soboro vartus ir teko vėl pasidarbuoti 
alkūnėmis. Černigoviečiai, pastebėję svetimšalius, patys stengėsi 
duoti jiems kelią. Soboras juos pasitiko galingu giedojimu ir smil- 
kalų kvapais. Apeigos buvo prasidėjusios, tačiau per žmonių spūsti 
neįmanoma buvo prasibrauti arčiau ikonostaso ir savo akimis pa- 
matyti, kaip tuokiamasi Rusioje. Teko tenkintis garsais ir kvapais. 
Smilkalai buvo tokie stiprūs, kad net nosis niežėjo, o choras gic- 
dojo taip garsiai, kad nebuvo įmanoma susišnekėti. Vienas iš bal- 
sų išsiskyrė jaunatvišku sodrumu. 

— O kodėl manai, kad tai pirklio vežimas? - giedojimui trum- 
pam nutilus, skubiai paklausė Uvis. Udrys nenoriai patraukė pc- 
čiais. Tą įvykį jis būtų mieliau pamiršęs. 

— O kam kitam tiek strėlių? - samprotavo jis. - Be to, nelabai 
kokios tos strėlės... 

— Kaip tai nekokios? - toliau teiravosi Uvis. 

— Na, tokios, greitomis padarytos, - numojo Ūdrys . - Dau- 

iau kaip kartą anomis kažin ar iššausi. 

— Ššš! Tyliau... Gėdos turėtumėt. Pats tėvas Elisėjus gieda, — 
sušnypštė minios prispausta prie jų moteris. Soboro skliautus vėl 
užliejo sodrus šventiko balsas. 

Nutilus skambiems Elisėjaus ir vienuolių choro balsams, gir- 
dėjosi prislopintų žodžių aidai, varpelių tilindžiavimas, mirgėjo 
tūkstančių žvakių šviesa, o kvapais prisotintą soboro erdvę daž- 
nai užliedavo dar stipresni smilkalų aromatai. Iš tos vietos, kur 
jiems pavyko prasibrauti, nedaug ką tegalėjai įžvelgti. Uvis kaž- 
kodėl nejautė ypatingo noro skverbtis arčiau, kad savo akimis pa- 
matytų tai, dėl ko jie sukorė tokį kelią. Tiesą sakant, dabar būtų 
reikėję tik džiaugtis. Tvirtais ryšiais bus sujungtos Nalšios ir Čer- 
nigovo valdovų giminės, o jis galės ramiai keliauti namo. Tarsi 
viskas jau buvo atlikta ir būtų galima atsipūsti, tačiau kartu su 
tvankiu soboro oru jį persekiojo slogi nuojauta. Udrio žinia apie 
pilną vežimą strėlių ją tik paakino. Vienkartinės strėlės skiriamos 
apgulčiai, ir pirkliai kažin ar sugebėtų jas brangiai parduoti. Ir 
kodėl į vestuves suplūdo tiek ginkluotų vyrų? Ir polovcai... Kuni- 
gaikštis Michailas sakė, jog jie pasilikę vestuvėms, bet čia jų be- 
veik nematyti. Ir suprantama kodėl. Černigoviečiai jų nekenčia... 
Kaip, beje, ir lietuvių. 

Uvis nusišluostė prakaitą nuo kaktos ir nusprendė, kad gali tų 
nesibaigiančių apeigų galo palaukti lauke, kur ne taip tvanku. Nal- 
Šėnai kariai irgi brovėsi didžiųjų durų link. Udrys timptelėjo jį už 
rankovės. Uvis apsidairė, pamatė į juos atkreiptus piktus veidus 
ir nusprendė sekti iš paskos. 

— Matai!..- nugirdo jis prislopintą, bet pakankamai aiškų kaž- 
kieno balsą. - Neapkenčia, nelabieji, krikščioniško kvapo!.. 

Ūdriui ūpą pataisė tik puota, prasidėjusi po jungtuvių ir užsi- 
tęsusi iki vėlyvos nakties. Maisto buvo prigaminta didžiulė gausy- 
bė ir jo su kaupu užteko net Ūdrio apetitui patenkinti. Stalai lin- 

ko nuo rūkytų kumpių, gruzdintų kepsnių, troškintos jautienos... 
Ant didelių padėklų puikavosi visaip sutaisyta paukštiena, ant ieš- 
mo spirginta žvėriena, sūdyta lašiša, nekalbant jau apie įvairiau- 
sius kepsnius. Vynas, alus ir midus liejosi tiesiog upėm. Kaip ir 
buvo žadėjęs, kunigaikštis Michailas vestuvėms išlaidų negailėjo. 
Udrys jautėsi kaip septintam danguje ir dar nesutemus susigrau- 
dinęs Uviui tvirtino, jog jis taip negražiai kalbėdamas apie rusus 
smarkiai klydo. Pasirodo, jie vis dėlto puikūs Žmonės, o kumpį 
iškepa taip, kad ir dora žemaitė šeimininkė jo nesigėdintų... O 
jei jau kalbėsime apie stirnieną, tai tiesiog skaudu pripažinti, bet 
stirnieną jie sutaiso geriau. 

— Neįsisiūbuok per daug.. - perspėjo Uvis. - Dar pradėsi po- 
rinti kaip Vaišvilkas... 

+ — Ką, ir Vaišvilkas mėgsta stirnieną? —-Žiaumodamas pilna bur- 
na klausė Udrys. - Ir teisingai daro... Pasirodo, jis ne toks paikas, 
kaip maniau. 

— Ne stirnieną... Nors gal ir stirnieną... —- Uvis apsidairė. Tik 
prasidėjus puotai Vaišvilkas sėdėjo kartu su jaunaisiais, bet da- 
bar jau buvo išėjęs į didįjį kiemą, kuriame trankiai dundėjo būg- 
nai, šaižiai spygavo dūdos ir žvangėjo cimbolai. 

— Ir žuvis tokia, kad pati skilvin prašosi... - gyrė Udrys. - O jei 
Žuvis, tai ir plaukti jai reikia.. Pakelkime taurę, rikuži! 

"Taures Uviui teko kilnoti dažnai. Pirmąją, suprantama, už jau- 
nųjų sveikatą, antrąją už Černigovo ir Nalšios draugystę, trečiąją 
už taiką, kuri, kunigaikščio tvirtinimu, dabar įsiviešpatausianti, 0 
kitas už aibę dalykų, už kuriuos tiesiog būtina buvo išgerti. Uvis 
visad stengdavosi neprarasti saiko, tačiau šį kartą šeimininkai kaip 
vanagai stebėjo, kad svečiai neapsimetinėtų. Ir jis jautė, kad gal- 
va truputį svaigsta, o ir kojos lyg šilto vandens pripiltos. 

— Kad jau kažin, Udry... - tarė jis ir pakilo nuo stalo. Po stalais 
mėtėsi krūvos apgraužtų kaulų, telkšojo balos palieto alaus. Puo- 
ta jau buvo taip įsisiūbavusi, kad šnekėjo visi ir niekas neklausė. 
Visos trys menės, kuriose buvo puotaujama, ūžė nuo kalbų ir gir- 
tų dainų. Apsidairęs Uvis išvydo Ruklį, kuris stovėjo prie durų ir 
stebėjo, kas vyksta kieme. 

— O tie lietuviai... — staiga išgirdo, kaip prikišęs barzdą prie 
sugėrovo ausies garsiai murmėjo storas kaip statinė bojarinas. — 
Tie lietuviai, žinoma, bjaurūs pagonys, bet tas ilgšis ten maukia 
taip, kad net saldu pažiūrėt. O tos jų mergos - tikra pražūtis! 

— Neprasta ta jaunoji kunigaikštienė... - sutiko kaimynas. 

— Ne kunigaikštienė! Bet ta kita... Oi... Ot... - Storulis giliai 
atsiduso ir siurbtelėjo iš didelio rago. - Žinai ką už ją atiduo- 
čiau?.. 

Uvis įtempė ausis. Pasirodė, jog storulis buvo pasiryžęs paau- 
koti net savo geriausią skaliką, o antrasis suabejojo, ar merga to 
verta. “Tu jos nematei, Fedia..." — šniurkštė siurbdamas vyną pir- 
masis. Uviui nusibodo klausytis girtų šnekų, tad jis atsargiai per- 
žengė ant grindų nugriuvusį svečią ir skindamasis kelią tarp svir- 
duliuojančių vestuvininkų prisiyrė prie Ruklio. Mindaugo pati- 
kėtinio visas šis šurmulys nejaudino. Jis atrodė toks pat niūrus, 
kaip visada. Pastebėjęs, jog Uvis truputėlį svyruoja, jis suraukė 
antakius. 

— Nenorėjau supykinti kunigaikščio, - bandė pasiteisinti Uvis. 
— Jie patys lyg kiauros statinės. 

— Ne visi gi rusai maukia, - nesutiko Ruklys. - Tėvas Elisėjus 
Iškeliavo kažin ar lašą paragavęs. Bent tokia paguoda. 

— Paguoda, kad nemaukia? —- nesusigaudė Uvis. - Užtat kuni- 
gaikštis laka už tris. 

— Paguoda, kad iškeliavo, - pataisė Ruklys. - Man su tuo Min- 
daugaičiu ir taip vargo per akis, o per paskutines dienas jis prie 
Elisėjaus kaip lapas prilipęs. Jau norėjau tavo sesers pagalbos 
prašyti. 

— Palik mano seserį ramybėj. Ji čia niekuo dėta. 

— Jai dievai grožio nepagailėjo. Tuo ji ir dėta, - burbtelėjo Ruk- 
lys. — Jos grožis padėtų tą vaikiščią namo sugrąžinti. Elisėjus jį 
užkerėjo! Kai prie vartų atsisveikino, rankom kryžmai mosikavo 
bent devynis kartus... 

— Laimino žegnodamas, - paaiškino Uvis. — Tai ne kerai. 

— Pats žinau, kaip jie vadina tą burtą! — suniurzgė Ruklys. — 
Volynėj ne vienerius metus esu praleidęs. Šventaragio žyniai taip 

pasidarbuos, kad tų kerų neliks nė kvapo. Bet pirma reikia jį svei. 
ką Vilniun sugrąžinti. 

— Sveikatos jam tarsi netrūksta. 

Ruklys atsisuko į duris ir pasistiebęs apsižvalgė. Kieme svečių 
šlaistėsi ne ką mažiau nei viduje. Pamatęs Vaišvilką margoje kic. 
mo minioje, Ruklys palingavo galvą: 

— Sveikatos tas vaikiščias turi, bet paikas ir užsispyręs ne- 
lyginant ožys. Vienuoliai ir Elisėjus jam galvą susuko. Gerai, kad 
jis pagaliau išsidangino į tą savo vienuolyną. Turbūt Žinai, kad 
tavo seserį prakeikė? 

— Ne prakeikė, o iš Daujotaitės kambario išvarė, - numojo Uvis. 
Jis krikščionių dvasiškius pažino dar nuo Rygos laikų ir nebuvo 
linkęs tikėti, jog jie turi kokių ypatingų galių. - Man ne kažkoks 
popas galvoje, o Michailas. Matai gi pats, kiek kariuomenės čia 
sutraukta. Pasirodo, prigabenta ir ginkluotės. Udrys aptiko visą 
vežimą strėlių. Ką tu galvoji? 

— Kad juos kur Pykolis nuneštų, - sumurmėjo Ruklys. - Tu tik 
pažvelk, jau vėl kažkoks vienuolis prie to vaikiščio prilipo! O dėl 
Michailo? Per daug jau jis apie taiką postringauja. Karui ruošia- 
si, ne kitaip! 

— Prieš ką? 

Ruklys pirštu palietė kairįjį randą. 

— Ne prieš Nalšią ar kitas lietuviškas žemes, - pamąstęs tarė 
jis. - Ir ne todėl, kad sūnų apvesdino, o todėl, kad tada Vladimi- 
ras jam į nugarą smogtų. Be to, jo bojarinai lietuviško plieno bijo 
ne mažiau kaip ugnies. 

Ruklio įsitikinimas Uvį nuramino - tapti belaisviu ir įkaitu jis 
nenorėjo. Jam dar knietėjo paklausti, kur dingo Ruklį sekioję sar- 
gybiniai, bet pokalbį nutraukė menėje įsisiūbavusi daina. Anks- 
čiau visi dainavo kas sau, tačiau dabar vestuvininkai staiga uŽ- 
traukė sutartinai, net pastūgaudami... Uvis atsigręžė į didįjį stalą. 
Kunigaikštis Michailas dar nebuvo pasišalinęs, greta sėdėjo ir bo- 
jarinas Glebas bei kiti patarėjai. Michailas kažką karštai, net ran- 
komis mostaguodamas aiškino prie jo prisėdusiam nematytam 
svečiui. Keista, bet atrodė, jog tas į vestuvių puotą atvyko su po 

apsiaustu paslėptais šarvais. Jaunųjų stalas buvo aptuštėjęs. Ne- 
pebuvo jaunųjų, nebuvo ir Gailės. “Viskas aišku, — patenkintas 
pagalvojo Uvis, - kaip ir dera padoriai merginai, visiems įsišėlus 
ji grįŽo į savo kambarį. O prie jos durų, kunigaikščiui paliepus, 
dabar stovi sustiprinta sargyba." 

— Žinai, ir aš norėčiau trauktis, - tarė Uvis Rukliui, tačiau atsi- 
gręžęs suvokė, jog tas išgaravęs. Panaršęs akimis po temstantį kie- 
mą, pamatė jį tolėliau, kur dudeno būgnai, virkavo dūdos ir bū- 
riavosi žmonės. Ruklys kalbėjosi su Vaišvilku, o tas stovėjo prieš 
jį ir purtė galvą taip smarkiai, kad net draikėsi jo ilgi plaukai. 
Mindaugo sūnaus veidas buvo raudonas iš įniršio. 

— Ne mano kiaulės, ne mano pupos, - sumurmėjo Uvis, nors ir 
pats suprato, jog taip sakydamas save apgaudinėja. Niekur ne- 
dingsi, Vaišvilkas buvo ir jo nelaimė. Tačiau dabar norėjosi kuo 
greičiau susirasti lovą. Nesvarbu, minkšta ji ar ne. 

Uvis pabudo sunkia, tarsi švino pripilta galva ir dar nespėjęs 
atsimerkti suvokė, jog saulė jau pakilusi aukštai. Jos spinduliai 
rytais nesiekdavo langelio, o dabar jie skaudžiai plieskė į akis. Jis 
atsimerkė. Prie lovos stovėjo Ruklys. Dar jam nepravėrus burnos 
Uvis suvokė, jog reikalas rimtas. 

— Ar Gailė? - išsprūdo jam, o ranka jau pati siekė prie lovos 
padėto kalavijo. - Kas jai nutiko? 

— Ne!.. Pagrobtas Vaišvilkas!.. 

— Kaip tai - pagrobtas? 

— Nėra... Kambaryje nėra. Gal net nebuvo... 

Uvis papurtė galvą, stengdamasis išblaškyti užgulusį slėgį. Bur- 
noje tarsi arklių stovėta, galvoje tuščia, lyg iššluota. 

— O Gailė? 

— Niekas nelietė tos tavo Gailės, - dusliai saumurmėjo Ruklys. 
— Pabusk pagaliau! Jau nuo aušros ieškome Vaišvilko. 

— O sargyba? Ką sargyba sako? 

— Sargyba... — Ruklys atsiduso. - Apsirenk greičiau. Reikia 

eiti pas Michailą. Geriau, kad būtumėm visi kartu. 

Nors rankos buvo tarsi nesavos ir zvimbė galva, Uvis puolė 
rengtis. Ruklys tuo tarpu trumpai išklojo viską, kas jau buvo ži- 
noma. Jis pas Vaišvilką nuėjęs saulei vos pakilus ir iš pradžių sar- 
gybiniai jo nenorėję įleisti. Tada liepė patiems pažadinti vaikiš- 
čią. Šoko belsti į duris, bet niekas neatsiliepė. Atidaryti nepavy- 
ko, nes pasirodė, jog durys užkabintos iš vidaus. Norėjo jas iš- 
laužti, bet sargybinis neleido. Sakė, jaunuolis po linksmybių įmi- 
g€ęs, 0 gal mergą kokią atsivedęs. Tada apėjo rūmus iš kitos pusės, 
kur langas. Jį pasiekti nebuvo sunku. Langelis pasirodė atkabin- 
tas, o kambaryje tuščia. Lovoje, atrodo, net nemiegota. Tad bent 
aišku, pro kur pagrobtas. 

Kai Uvis paklausė apie paliktus pėdsakus, atsakė, kad jų ne- 
matyti, bet ir neverta ieškoti, nes, matyt, kambaryje jo jau laukė 
dviese ar trise. O sargybiniai, be abejo, buvo girti kaip pėdai. Be- 
je, ir Gailė, kurios kambarys visai greta, sako, kad negirdėjo nic- 
ko. Matyt, kietai miegojo. 

— Gal jis kur nors čia pat vaikštinėja... Dvaras didelis. 

— Tu tą patį šneki, kaip ir Glebas su Mikula, - nekantriai metč 
Ruklys, kai jie žingsniavo Michailo menių link. - Lakstom po 
dvarą nuo pat ankstyvo ryto, ir nėra jo nė ženklo. Greičiausiai ir 
Michailas tą patį užgiedos. 

Taip ir buvo. Michailą jie rado pirmojoje menėje, kurioje jis 
paprastai priimdavo svečius. Sedėjo ten keli nuo vakarykštės puo- 
tos neatsigavę patarėjai, buvo Ir tvirčiau už kitus atrodantis Rim- 
gaudas. Pats kunigaikštis atrodė nekaip — paakiai pajuodę, akys 
įkritusios, barzda ir plaukai susitaršę. Pamatęs įeinantį Ruklį, sun- 
kiai pakilo nuo suolo. 

— Žinau, žinau! — net neleido pradėti. - Negrįžo į lovą Min- 
daugaitis... Bet ar dėl to reikia ant kojų kelti visą dvarą? Varginti 
svečius... Jaunuolis padaugino ir susirado tinkamesnį guolį. Negi 
merginų Černigove trūksta... 

— Jį pagrobė, - tvirtai tarė Ruklys. - Todėl laiko gaišti negalim. 

— Jūs tuoj savaip... Kokia merga paviliojo, 0 jūs tuoj - pagro- 
bė, pagrobė... - Kunigaikštis suleido pirštus į suveltus gaurus ir 

„magiai pasikasė, po to pazulino ir šoną. Matyt, kol drybsojo kie- 
rai įmigęs po puotos, jį žvėriškai kapojo blusos. — Aš nesakau, 
kad tai, ką pranešėt, man visiškai nerūpi. Aš tik siūlau truputį 
palūkėti. Va, jaunųjų irgi dar nėra... Turi geresnį užsiėmimą. Grei- 
čiausiai ir tas jaunasis Mindaugaitis lovoje dar drybso. Tik kad ne 
toje, kur tikėjotės rasti. 

Rimgaudui teko palaukti, kol Mikula greitakalbe išvertė, bet 
Ruklys jau purtė galvą: 

— Laukti negalime! Jis pagrobtas ir kiekviena akimirka svarbi. 

— Jei pats jau taip gerai Žinai, tai... - Michailas numojo ranka 
ir pasilenkęs kažką pašnibždėjo vienam iš patarėjų. Tas kiek galė- 
damas stengėsi išsiblaivyti ir tik linksėjo uoliai pritardamas. 

- Štai sargyba praneša, kad nieko įtartino nematė. Visą naktį 
buvo ramu. Turėkite kantrybės, ir jaunuolis pats pareis. 

— Jūsų sargyba buvo nusigėrusi iki žemės graibymo, kunigaikšti! 
— atšiauriai metė Ruklys. - Ir tai greičiausiai įvyko prieš vidur- 
naktį, kai dvare dar buvo šimtai pašalinių. Ką jūsų sargyba galėjo 
matyti? 

— Aš juos pakarsiu, jei nematė! Pakarsiu! - Michailas nušlep- 
sėjo prie savo krėslo su aukšta raižyta atkalte ir sunkiai sudribo. — 
Dievas mane regi... Aš trokštu tik vieno: kad visiems būtų geriau, 
kad būtų taika ir kad visi kaimynai sutartų... Todėl ir iškėliau to- 
kias vestuves. Todėl ir linksminomės visi ir dar linksmybėms ne 
galas. Šiandien tik antra vestuvių diena. O jūs tuoj - pagrobė! 
Kas galėjo pagrobti, sakykit? 

— Gal kas nors iš jūsų taikių kaimynų? 

— Tai aš taikus! O kaimynai... - Michailas atsiduso ir vėl aršiai 
kasydamasis bandė susikaupti. - Štai tas velnio išpera Danila... 
Tas tikrai sugeba bet kokią šunybę iškrėsti. Bet mes, atrodo, jo 
pakalikus iškorėm. Ar ne taip? 

Patarėjai pakinkavo galvomis. 

— Štai, matote. 

— Bet jau buvo kėsintasi. Antras kartas nemelavo. 

— Aa, deja, taip... Tą tikrai sunku suprasti! - Michailas prisi- 
merkė ir parėmė galvą ranka. Jis pasėdėjo, susiraukė, tarsi staiga 

būtų dantį susopę, ir pažvelgęs Į išsirikiavusius tarnus sušuko: 

— Ei!.. Taurę! Ir man, ir visiems svečiams!.. Antra vestuvių die. 
na, o gerklėje tarsi stepėje. 

Tarnai akimirksniu dingo, ir Michailas atsigręžė į lietuvius. Da. 
bar jo veidas atrodė rimtas, net liūdnas. 

— Vis tiek viliuosi, jog jis atsiras. O jei ne, jei jis iš tiesų pagrob- 
tas, tai Žinokit, kad mano rūstybė neturės ribų. Bus atkeršyta taip, 
kad tas gyvatės išnara Danila prakeiks dieną, kai tą sugalvojo! — 
Jis kumščiu taip tvojo į savo delną, kad patarėjai net krūptelėjo. - 
Aš esu taikus žmogus - tokia jau mano prigimtis. Bet jei kas su- 
manys piktnaudžiauti mano svetingumu, patikėkit, prakeiks savo 
motiną, kad jį į pasaulį paleido! 

— Mums svarbiau Vaišvilkas, — nesutiko Ruklys. - Reikia pa- 
galbos jam ieškoti. 

— Bus! Bus! Įsakysiu iššukuoti visą miestą. Išnarstyti kiekvieną 
užkaborį! Manot, man pačiam nerūpi? — Kunigaikštis apsidairė 
ir pamatęs, kad tarnai jau atskuba su taurėmis, ištiesė ranką. Pir- 
ma siurbtelėjo gurkšnį, po to užsivertė ir išgėrė iki dugno. Tuščią 
taurę atidavė ir pasiėmė kitą. Raudoni vyno lašai varvėjo nuo jo 
išsitaršusių ūsų. Truputį nusiraminęs, atsistojo. 

— Už mūsų priešų pražūtį! - tarė jis palaukęs, kol tarnai išdali- 
jo taures. — Tegu šėtonas pasiruošia pragare juos priimti, netru- 
kus visi ten prasmegs... 

Jis pats vėl išlenkė iki dugno, juo pasekė patarėjai. Lietuviai 
tik gurkštelėjo, o Ruklys vos lūpas suvilgė. Michailas pažvelgė I 
juos ir kreivai šyptelėjo. 

— Skaniai pasijuoktumėm, jei vaikinas už valandos parsirastų, 
ar ne?- Išgertas vynas kunigaikščiui pataisė ūpą - jis dabar atro- 
dė gerokai tvirtesnis. Padėjo išgertą taurę ant stalo ir mostelėjo 
ranka parodydamas, kad pokalbis baigtas. - Mane spaudžia rei- 
kalai. O jūs nelaukit... Ieškokit arba sėskit prie stalo. Kaip kam 
patinka... 

ki pat vakaro Černigove vieni ūžė ir linksminosi, o kiti ieš- 

kojo. Iš pradžių lietuviams teko naršyti miestą patiems, tą- 

čiau netrukus prisistatė bojarinas Glebas, atsivesdamas apie 

dvidešimt karių. Tada jau buvo galima pradėti krėsti na- 
mus, ypač tuos, kuriuose galėjo slapstytis Danilos šalininkai. Pa- 
ieškoms teko vadovauti Rimgaudui, nes būtent jam kunigaikš- 
tis atsiuntė būrį karių. Kurį laiką jam talkino ir Uvis, bet greitai 
numojo ranka, pamatęs, jog kariai tik naršė po rūsius ir podė- 
lius, gąsdino Žmones ir dairėsi ką nugvelbti. Be to, ir galimybė 
surasti Vaišvilką mieste jam atrodė itin maža. Labai abejotina, 
kad pagrobtą kaimyninės valstybės valdovo sūnų slėptų miesto 
užkaboryje. Jei pagrobėjai sugebėjo nepastebėti įsigauti į kam- 
barį, patyliukais sutramdyti stiprų jaunuolį ir išboginti jį pro lan- 
gą, tai išgabenti iš miesto pro vartus, kuriuos saugojo girta sar- 
gyba, buvo vieni juokai. Greičiausiai jis jau toli ir saugiai pa- 
slėptas. Nebent... 

Nebent čia įveltas pats Michailas... 

Jis grįžo į dvarą kamuojamos šios minties. Jei tai tiesa, tai ir 
ieškoti reikėtų kunigaikščio dvare. Naršydamas miestą drauge su 
Michailo kariais tikrai jo nerasi. O dvare gal būtų galima ką nors 
sužinoti. Nugirsti kokią užuominą arba patraukti ką nors už lic- 
žuvio... Išgėręs rusas kalbus, o tą dieną kitokių dvare ir nebuvo. 

Tačiau Uvio pastangos liko bevaisės. Tiesa, kalbų jis prisiklau- 
sė, ir net daugiau negu reikia. Užkalbintieji malė apie dvariškių 
pinkles, apie kunigaikščio ir kitų bojarinų meilužes, apie tai, kaip 
žemai puolė su polovcais susidėjęs Černigovas. Prisiklausė ir vi- 
sokių nuomonių apie nuotaką, o vienas nelabai blaivus pašneko- 
vas užsispyręs tvirtino, kad nors nuotaka ir nebloga, bet už tą skais- 
čiaveidę pagonę būtų galima ir galvą paguldyti. Uvis susivaldė ir 
nepasiūlė eiti ir pasikarti, nes vis laukė kokio ženklo, kuris ap- 
šviestų jam protą. Bet taip 1r nesulaukė. 

— Ašjau linkęs pasiduoti... —- tarstelėjo sutikęs Ruklį. Tas atro- 
dė lyg debesis. - Nieko nebus. 

— Tu negali pasiduoti, - tulžingai suniurzgė Ruklys. — Tu ne 
Rimgaudas. 

Uvis visai nenorėjo ginčytis, tačiau vis dėlto paklausė: 

— O kuo Rimgaudas geresnis? 

— Jam nereikia namo grįžti per Mindaugo žemes. 

Uvis būtų galėjęs atkirsti, jog gali grįžti ir per jotvingių kraštą, 
bet ne tai jam rūpėjo. 

— Kaip manai, ar čia neįveltas pats Michailas? 

— Su tais rusų kunigaikščiais niekad nieko nežinai. Kad jie kur 
prasmegtų! Tačiau šįkart abejoju. Daug kas man sako, kad čia 
polovcai kalti... 

— Ir man keli taip sakė. Bet, atrodo, niekas nieko nežino. 

— Taigi... Klausyk, Uvi, ar tau teko girdėti, kad krikščionys plak- 
tųsi iki kraujo? 

— Kaip tai - plaktųsi? Ar kad juos kas nuplaktų? 

— Ne to klausiu. Ar būna, kad jie patys plaktųsi iki kraujo? 
Matai, aš radau kraujo. Elisėjaus kambaryje. Visas rankšluostis 
kruvinas. Bet Mikula man aiškina, kad jis pats save plakė... Tą 
patį sakė ir tas popas iš cerkvės. 

— Gal sakė kodėl? 

— Visi atsakymai kvaili. Sakė, todėl, kad jis šventas žmogus. 
Todėl, kad stengiasi sutramdyti kūną, nugalėti pagundą... Ar esi 
tokių kvailysčių girdėjęs? 

— Esu. 

Ruklys suraukęs antakius nepatikliai pažvelgė į Uvį. 

— Elisėjus vienuolis, o vienuoliai laikosi savo taisyklių, - dėstė 
Uvis. - Privalo gyventi be moterų, turėti saiką, niekinti turtą... 

— Turto tiems, kuriuos čia mačiau, berods, netrūksta, - nesuti- 
ko Ruklys. 

— Sakoma, kad tas turtas ne jų. Pavyzdžiui, kai miršta Ordino 
brolis, tai jį palaidoja be šarvų, be ginklų, be nieko... Viskas mat 
ne jo. 

— Palaidoja nuogą? - pasibaisėjo Ruklys. Patyrusio kario nie- 
kas nestebino, tačiau kad būtų galima į kitą pasaulį išsiųsti savo 
bendražygį pliką, — tai sunkiai tilpo galvoje. Jis buvo įsitikinęs, 
Jog mirusiesiems jų daiktai praverčia dausose. 

— Beveik. Tik į drobulę suvyniotą. Savo akimis mačiau, - to- 

liau aiškino Uvis. - Ir girdėjau, jog kai kurie jų iš tikrųjų plakasi. 
Vieni atgailaudami, o kiti, kad nereikėtų atgailauti... 

— Keista... Sakyčiau, protas pasimaišęs. Bet kad apie Elisėjų to 
nepasakysi. Jam proto netrūksta. 

— Ir Gailė taip sakė. 

Abu tylėdami žvelgė į rūmų kiemą. Svečių gretos ėmė retėti. 
Menėje tarnai rinko nuo stalų indus, bet dirbo jie vangiai. Po sta- 
lais, nekreipdami dėmesio į primėtytus kaulus, gulėjo prisiriję šu- 
nys.. 

— O galvis dėlto vertėtų pas vienuolius nujoti, - tarsi sau, tarsi 
Rukliui tarė jis. - Baisiai noriu miego, bet iki Jelecko dar nusi- 
danginčiau. 

— Būtinai! — Ruklys, atrodo, truputį atsigavo. - Nemanau, kad 
ten rasi Mindaugą, bet gal jie ką nors girdėjo? Tas vaikiščias prie 
jų tiesiog prilipęs buvo. Be to, ir per vestuves, ir po to, kai išvyko 
Elisėjus, apie jį vis sukosi kažkoks vienuolis. 

— Iš Jelecko vienuolyno? 

— Gal... Nežinau. Metas eiti. 

Uvis pažvelgė į Ruklį. Jo randas atrodė paraudęs, o pats vei- 
das patamsėjęs. 

— Ir atsimink, mudu abu prapuolę, jei to vaikiščio nerasim!.. — 
jau prie vartų pasivijo Ruklio žodžiai. 


* 


"Tėvas Spiridonas buvo smulkaus kūno sudėjimo, beveik galva 
žemesnis už Uvį, tačiau jo skvarbios akys tamsaus gymio veide 1 
atėjusį žvelgė tarsi iš aukšto. 

— Tai tas imlus jaunuolis... - palingavo galvą jis. - Bet jums jau 
pasakyta, — jo čia nėra. 

— Jis valdovo sūnus. Ir jis pradingo... - Uvis apsidairė po švel- 
nios vakarinės saulės šviesos užlietą menę. Visur, kur tik nebuvo 
langų, pasieniais kilo lentynos ir eilėmis gulėjo pergamento riti- 
niai, stovėjo oda aptrauktos storiausios knygos. 

— Valdovo... - tarsi sau sumurmėjo tėvas Spiridonas. — Gerai 

būtų, jei daugiau valdovų domėtųsi išmintimi. Bet kodėl jo ieškot 
būtent čia? 

— Jis... —- Uvis jautėsi nejaukiai, be to, jam trūko rusiškų Žžo- 
džių. - Jis buvo susidomėjęs ir su juo buvo vienuolis, kuris mokė- 
jo lietuviškai. 

— Tai Gerasimas. Jis iš Polocko. Jo vienuolyną užpuolė lietu- 
viai, kaip mūsiškį polovcai. Du kartus nusiaubė. Nedaug ten bro- 
lių teliko, tai Gerasimas persikėlė čia. - Tėvas Spiridonas pažvel- 
gė į Uvį tarsi norėdamas įsitikinti, ar jis suprato pabrėžtinai lėtai 
tariamus žodžius. Uvis tuo metu dešine ranką glostė kalavijo ran- 
keną ir dabar ją atitraukė. - Kartais nelaimes Dievas sušvelnina. 
Jis pramoko lietuviškai, tai jam padės skleisti Viešpaties žodį. Ta- 
čiau tu klausei, kur jis. Jo čia nėra. Jis išvyko. 

— Kur? 

— Aš tau parodysiu. 

— Parodysit? — suraukė kaktą Uvis. - Kaip parodysit? Nebent 
pasakysit. 

— Ne. Parodysiu... - Tėvas Spiridonas patenkintas nusišypso- 
jo. Blykstelėjo jo akinamai balti dantys. - Gal ir tu suprasi, kad 
mūsų sukaupta išmintis gali būti naudinga. Štai, pažvelk... 

Jis priėjo prie sienos ir, nuėmęs nuo lentynos didelį perga- 
mento lakštą, patiesė jį ant viduryje kambario pastatyto stalo. Pri- 
spaudęs ritinį bronzine žvakide, dešinės rankos smiliumi perbrau- 
kė per pergamento apačią. 

— Štai čia. Pažvelk, brolis Gerasimas štai čia. Šventojo Jokūbo 
vienuolyne, nors jį visi vadina Ežerų vienuolynu. Išties ten ežerų 
netrūksta. Matai? 

Uvis nieko nesuprasdamas žvelgė į margą pergamento pavir- 
Šių. Rašyta, tiksliau, piešta, ten buvo kelių spalvų rašalu. Rangėsi 
mėlynos ir juodos linijos, bolavo žalios bei mėlynos dėmės. Kai 
kur juodu rašalu buvo įrašyti ir žodžiai. Tačiau rašyta buvo ne 
eilėmis, kaip anksčiau matytuose pergamentuose, bet tarsi padri- 
kai. Tai vienoje vietoje, tai kitoje. 

— Jau daug metų darbuojuosi prie šio žemėlapio... - paaiškino 
tėvas Spiridonas. - Kai pats taip retai keliauju, tenka pasikliauti 

kitų pasakojimais. Todėl ir darbas vos kruta. Tai bus pirmas Čer- 
nigovo kunigaikštystės žemėlapis... 

— Černigovo kunigaikštystės? - nesuprato Uvis.. - Ką ši veršio 
oda turi bendro su Černigovu? 

— Štai, pažvelk! Va čia Černigovas! - Tėvas Spiridonas dūrė 
pirštu į patį lakšto vidurį. Ten puikavosi didelė rausva dėmė, virš 
kurios buvo nupiešta karūna. Nuo dėmės driekėsi juodos kreivos 
linijos. - O čia - kelias į Kijevą. Dvi dienos kelio... Čia Desna, ten 
Dnepras:.. 

Pagaliau Uviui toptelėjo: juk irjis, kai reikėdavo paaiškinti ke- 
lią, žemėje pagaliu nubrėždavo ženklus, rodančius, kaip apeiti 
pelkę arba rasti kokį kaimą. Taigi čia buvo tas pat, tik brėžinys 
apėmė nepalyginamai didesnį plotą ir buvo kruopštesnis. Uvis 
dabar jau susidomėjęs pažvelgė į primargintą lakštą. 

— Čia Dnepras? - paklausė jis - Tas mėlynas brūkšnys? Į pie- 
tus nuo Černigovo?.. 

— Ne. Pietūs yra į šitą pusę... - Tėvas Spiridonas uždėjo kaulė- 
tą ranką ant kairiojo pergamento krašto". — O čia, į šiaurės rytus 
nuo Černigovo, yra keli ežerai. Va, šitie mėlyni Iopeliai.Tai ten, 
tarp ežerų, ir švento Jokūbo vienuolynas, kur dabar išvykęs brolis 
Gerasimas. - Tėvas Spiridonas savo tamsiomis akimis pažvelgė į 
Uvį. Jis bandė paslėpti savo pasididžiavimą. - Matai, aš gi sakiau, 
kad parodysiu... 

— Tikrai... - Uvis net nebandė slėpti nuostabos. Jis pažvelgė į 
tarpelį tarp kelių melsvų dėmių, į kurį dabar rodė tėvo Spiridono 
pirštas, po to į rausvą dėmę, vaizduojančią Černigovą. Rausvoji 
dėmė buvo tik už kokių trijų sprindžių nuo melsvųjų. - Vadinasi, 
visai netoli. 

— Gera diena kelionės... Jei kelią žinai. Šiaip, sako, paklysti 
lengva. 

— Tai šiame pergamente tolimos vietos pavaizduotos!.. - ste- 
bėjosi Uvis. - Bet kad Černigovas tik didelė dėmė. Kokia nauda 
iš to? 


* Dabar žemėlapiuose šiaurė turi būti viršuje, o pietūs - apačioje. Tačiau viduramžiais pasaulio 
šalių išdėstymas dažniausiai priklausė nuo žemėlapio autoriaus. 

— Negalima kitaip. Jei bandytum rodyti gatves, per daug išsi- 
plėstų, — ėmė ginti savo kūrinį tėvas Spiridonas. — Jam reikėtų 
atskiro žemėlapio. Tokio, kaip yra padarytas Konstantinopoliui. 
Deja, mūsų bibliotafe tokio neturime. O iš atminties nupiešti aš 
nedrįsčiau... 

- Jūs iš Konstanopolio?.. - pagarbiai ištarė miesto vardą Uvis. 

— Konstantinopolio... — pataisė jį tėvas Spiridonas. - Ten gi- 
miau. 

— Ar jis tikrai toks didelis? 

— Ar didelis?! - Tėvo Spiridono akys sužvilgo. - Kaip tau pa- 
aiškinti?.. Jis didesnis negu dešimt Černigovų. Ne, ką aš sakau, 
didesnis už dvidešimt Černigovų. O didžioji Hagia Sofia! Oo, jos 
nupasakoti visai neįmanoma... 

— Ir toli nuo čia? 

— Deja... Apie du mėnesiai kelio. Jei blogas oras, ir visi trys... 

— Tik du mėnesiai? - Uvis prikando lūpą ir giliai atsikvėpė. Ši 
aplinka jį keistai veikė ir jo galvoje pradėjo suktis įvairios mintys. 
— Ir turite, na... pribraižytą pergamentą, kaip ten patekti? 

— Žemėlapį? Turime... Tačiau galima apsieiti ir be jo. Tereikia 
plaukti Dnepru. Visą kelią iki Juodosios jūros. O kai pasieki jūrą, 
tai visi laivai plaukia į Konstantinopolį. Visi. Jis visų miestų tėvas. 
Jis miestų miestas! 

— Tai visą laiką Dnepru iki jūros?.. 

— Yra krioklių pakeliui... Reikia pervilkti laivus sausuma, ten 
gali būti pavojinga. Ypač, jei pasimaišo polovcai. 

— Aa, taip. Polovcai... - atsitokėjo Uvis. Polovcų buvo ir čia, 
prie Černigovo, o jo laukė tolimas kelias namo. Kelias, kertantis 
Dneprą, kuris savo vandenis plukdė į kažkokią tolių ūkanose pa- 
skendusią jūrą, kelias per Pripetės pelkes, per Nalšios kraštą ir 
Mindaugo žemes. O per jas tikrai neprasmuksi, jei nebus suras- 
tas Vaišvilkas. Uvis atsiduso ir pažvelgė į prieš jį stovintį smulkutį 
vienuolį. Tiesą sakant, dabar tėvas Spiridonas jam neatrodė nei 
smulkus, nei silpnas. - Norėčiau dar paklausti. Ar jie galėtų pa- 
grobti mūsų valdovo sūnų? 

Tėvas Spiridonas susimąstė. 

— Ne visai aiškus klausimas, — neskubėdamas tarė jis. - Ar ga- 
lėtų, ne man spręsti. Priklauso nuo sąlygų, kurių nežinau. Jei pa- 
klaustum, ar norėtų, į tai atsakyti sugebėčiau. 

— Tai ar jie norėtų? 

— Taip! Visagalio keliai nežinomi, 0 norai neįspėjami. Jis sukū- 
rė vilkus ir gyvates...-Stepėje leido gyventi polovcams... O tie už 
vilkus žiauresni. Jei yra kas grobtino, jie ir grobia. Tokia jų pri- 
gimtis. 


Grįžo Uvis jau temstant, tad teko aiškintis su sargyba iš pra- 
džių prie didžiųjų Černigovo vartų, o paskui ir prie vartų į krem- 
lių: Aiškintis sekėsi sunkiai, nes sargybiniai buvo visiškai blaivūs 
ir ypač įtarūs. Matyt, vakarykščius pakeitė, nes ir jų apranga buvo 
kitokia. Pagaliau, nusigavęs prie savo gulto, jis krito miegoti. Jis 
net nepastebėjo tamsiame kambaryje laukiančio Ruklio.Tik nu- 
virtęs ant lovos išgirdo kimų balsą, reikalaujantį papasakoti, ką 
sužinojo. 

— Pirma pats papasakok! - krūptelėjęs pareikalavo Uvis. 

Deja, pasirodė, jog nei vienas, nei kitas negalėjo pasidalyti 
džiugiomis naujienomis. Kaip jie ir tikėjosi, Michailo kariai jokių 
Vaišvilko pėdsakų neaptiko. Tiesa, vieno bojarino name netoli 
šiaurinių vartų jie rado du vyrus, kuriuos gerokai apkūlė ir nu- 
tempė į Michailo pilies požemius. Anot jų, tai buvo Volynės Da- 
nilos pakalikai. Tačiau jie, atrodo, net nenutuokė, jog Lietuvos 
valdovo sūnus atvykęs į miestą, nes visą tą laiką lindėjo rūsyje. 
Vadinasi, šias paieškas Michailas panaudojo savo tikslams, o Vaiš- 
vilkas taip ir liko nesurastas. Pats Michailas visą dieną tarėsi su 
atvykusiais bojarinais ir vakare atrodė visai blaivas. 

— Kadjis išsiblaivė, negeras ženklas, - samprotavo Ruklys. Jo 
veido negalėjai įžvelgti, tačiau balsas buvo neramus. - Tokiai pro- 
gai pasitaikius, jie paprastai maukia savaitę, kartais ir dvi... Da- 
bar jam kažkas knieti. Ir tie visi pasitarimai... 

Uvio akys merkėsi, galva sviro. Net ir ši nepatogi lova dabar 

jam atrodė tarsi didžiausia palaima. Neklusniais pirštais atraišio- 
jo batų raiščius ir juos nusispyręs išsitiesė ant lovos. 

— Rytoj iš pat ryto su Udriu josiu pas polovcus, - tarė jis. - Taip 
patarė Spiridonas. 

— Vertėtų... Bet būk atsargus. 

— Udrį paliksiu netoliese, o pats josiu į stovyklą, - sušnibždėjo 
Uvis. — Pasimatysim rytoj. 

Ruklio taip lengvai išprašyti nepavyko, tad dar teko papasako- 
ti, ką sužinojo Jelecko vienuolyne. Tačiau kai Uvis pradėjo pasa- 
koti apie pergamentą, ant kurio tėvas Spiridonas nubraižė visas 
Černigovo apylinkes, Ruklys pakilo nuo suolo ir nupėdino prie 
durų niurzgėdamas, kad jam visai neįdomu, kuo užsiima tie rusų 
vienuoliai. Jei nori plaktis, tegu sau plakasi, jei nori braižyti, tegu 
sau braižo. Tačiau kaip Vaišvilkas galėjo tokiais nevispročiais su- 
sidomėti? 

— Žinok, jei nerasim to vaikiščio, tai mums belieka arba pasi- 
karti, arba pereiti į tarnybą pas tokį kunigaikštį kaip Michailas, — 
priminė jis nuo slenksčio. - Nežinau, kaip tau, bet man geriau 
bus pasikarti. 

Jis dar palaukė, ką atsakys Uvis, tačiau tas jau miegojo. 

Uvis su Udriu išsiruošė į kelionę vos išaušus. Prajoję didžiuo- 
sius miesto vartus jie stabtelėjo ir apsikeitė žirgais. Trabantui tai 
nelabai patiko ir jis nusiramino tik po to, kai Uvis jam pakasė 
paausius ir paguodė, jog tai tik laikinai. Tarp Žirgų Trabantui ly- 
gių nebuvo, tad jei už stovyklos laukiantį Udrį polovcai bandytų 
pulti, vargu ar kuris galėtų pavyti. 

— Bet jei nepuls, tai grįžti neskubėk. Palauk, kol šešėlis pailgės 
bent per du sprindžius, ir tik tada šuoliuok atgal į miestą. 

Udrys palingavo galvą. Jo visada giedras veidas dabar atrodė 
susirūpinęs. 

— Lendi į širšių lizdą... O jei mane apsups? 

— Spiridonas sakė, kad ta jų stovykla atviroje stepėje. Toli ma- 

tyti. Bet per daug nesisielok. Atjosiu pas juos kaip svečias, 0 sve- 
čius, sako, jie gerbia. 

Nujoję mylią Kijevo keliu, jie rado plačią, arklių kanopų iš- 
tryptą brydę ir pasuko ja į pietus. Pakilus iš Desnos slėnio, me- 
džiai praretėjo ir juos vėl apsupo stepė. Dar po trijų mylių jie jau 
iš tolo pamatė stovyklą ir nustebo, kad ji tokia didelė. Atrodė, 
kad stepė iki pat akiračio užstatyta palapinėmis, 0 į kairę ir į de- 
šinę nuo jų ganėsi didžiulės kaimenės žirgų. Arklių buvo suvaryta 
tiek daug, kad jiems ganiavos ilgam užtekti negalėjo. Truputį pri- 
artėjus, jau buvo galima įžvelgti pavienes palapines ir tarp jų vaikš- 
čiojančius Žmones. Sargybiniai juos pastebėjo, tačiau nepasitiko. 
Kai iki stovyklos liko kokie trys šimtai sieksnių, Uvis sustabdė 
žirgą. Nulipęs įbedė ietį į žemę ir nubrėžė žemėje brūkšnį, iki 
kurio galėjo sutrumpėti šešėlis prieš Udriui pasukant atgal. Po to 
patapšnojo Trabantui per kaklą, padrąsinamai šyptėlėjo bendra- 
žygiui, įšoko į balną ir vienas patraukė tolyn. 

Jį pasitiko du ietimis ir dvigubo lenkimo lankais ginkluoti sar- 
gybiniai, vienas iš jų visai pakenčiamai kalbėjo rusiškai. Kai Uvis 
pasakė, jog nori pasikalbėti su visos stovyklos vadu, jo juodos akys 
Žybtelėjo ir jis nusispjovė į sutryptą žolę. 

— Chanas Ramega su bet kokiu atsibasčiusiu urusu nekalba, — 
pareiškė jis. 

— Tu prastai matai, jei tau atrodo, kad aš rusas, - atšovė Uvis. 
- Esu iš tolimo Žemaitijos krašto ir tiek pat kilmingas kaip ir jūsų 
chanas. Be to, reikalas labai svarbus. Černigove pagrobtas dide- 
lio lietuvių chano sūnus ir tuo apkaltinti būtent polovcai. Todėl 
svarbu tai išsiaiškinti. O kadangi bus kalbama apie valdovų gimi- 
nes, tai niekuo kitu pasitikėti negaliu. 

Uvio ūgis, išdidi laikysena ir griežtas balsas sargybiniui padarė 
įspūdį. Jis linktelėjo, atsiprašė, jog tokį garbingą svečią palaikė 
urusu, ir, įsakęs kažką savo bendrui bei dar keliems priėjusiems 
sargybiniams, nuskubėjo į stovyklos gilumą. Kiti sargybiniai arba 
rusiškai nekalbėjo, arba to nenorėjo parodyti. Jie stovėjo atsirė- 
mę į sakalų plunksnomis papuoštas ietis ir juodomis it anglys aki- 
mis sekė šviesiaplaukį ateivį. Uviui teliko laukti ir dairytis. Jis jau 

kelis kartus buvo dalyvavęs tolimuose žygiuose, tad žinojo, kaip 
įrengiamos karinės stovyklos. Žemaičiai žygius dažniausiai reng: 
davo žiemą ir, be jojamų bei nešulinių arklių, naudodavo ir tvir- 
tas žemas roges. Tokių didelių palapinių, kurias Uvis matė ap- 
link, jie neturėjo. Tiesa, jų puldinėjamuose kraštuose niekad ne- 
trūkdavo miško, kuris suteikdavo priedangą ne tik jems, bet ir 
priešui. Jei jie, kaip Daubaras vylėsi, grobio ieškoti pasuks į pie- 
tus, teks keisti ir Žygių pobūdį. O iš polovcų galėjai pasimokyti. 
Uvis įdėmiai apžvelgė jį supančių karių ginklus. Jie buvo lengves- 
ni. Susidūrus dviem vyrams, žemaičių kalavijai ir ypač kovos kir- 
viai turėtų pranokti plonus lenktus polovcų kalavijus, užtat po- 
lovcų lankai atrodė stipresni ir geriau pagaminti. Jų strėlinėse 
buvo ne mažiau kaip po šimtą strėlių, o Žemaičiai retai nešdavosi 
virš dešimties. Tiek pakakdavo, nes miškuose retai pasitaikydavo 
proga daugiau jų iššauti. Polovcai kur kas daugiau pasikliovė lan- 
kais, ir atviroje stepėje tai pasiteisino. Uvis pabandė sumesti, kiek 
čia galėtų būti karių. Aplink pūpsojo apie du šimtus nemažų pa- 
lapinių. Jei į vieną palapinę tilpo iki dešimties vyrų, vadinasi, jų 
čia galėjo būti apie du tūkstančius. Maždaug tiek pat jau ganomose 
kaimenėse galėjo būti ir Žirgų. 

Kaip beskaičiuosi, neregėtai gausus svečių būrys... 

Jo apmąstymus nutraukė grįžęs rusiškai kalbantis sargybinis ir 
kartu su juo atėjęs puošniau apsirengęs karys. Tas rusiškai kalbė- 
Jo prasčiau, tačiau iš jo žodžių buvo galima suprasti, kad chanas 
Ramega siunčia sveikinimus ir tikisi, kad svečias iš tolimosios Že- 
maitijos teiksis jį aplankyti jo kuklioje laikinoje buveinėje. Uvis 
atsakė, jog mielai teiksis, 1r nužygiavo kartu su jau gana gausia 
palyda. Eiti teko ne taip toli. Jie stabtelėjo prie dvigubai didesnės 
už kitas palapinės, kurios stiebų viršūnės buvo papuoštos 1lgo- 
mis, besidraikančiomis vėjyje tamsių plaukų sruogomis. Jos buvo 
per aukštai, kad pasiektum ir patikrintum, tačiau Uvis Žinojo, jog 
tai žmonių plaukai. Prie palapinės teko trumpai luktelti, kol jį 
atlydėjęs karys įėjo į vidų pranešti. Netrukus jis vėl pasirodė, link- 
telėjo ir pakėlė palapinės angos uždangą. Uvis giliai įtraukė oro, 
nutaisė kuo išdidesnį veidą ir nusilenkęs tik tiek, kad praeitų ne- 

užkliūdamas, pateko į vidų. Jis buvo beveik galva aukštesnis už jį 
supančius karius. 

Chanas Ramega jį pasitiko sėdėdamas ant neaukštos, iš kaž- 
kokio gyvulio ragų sumeistrautos kėdės. Šalia jo, parietę kojas po 
savimi, ant įmantriais raštais išausto kilimo sėdėjo du patarėjai. 
Ramega siauromis kaip plyšeliai akimis smalsiai nužvelgė. Uvį. 
Tą žvilgsnį Uvis jau buvo įsidėmėjęs Černigovo rūmų kieme. Kartu 
su Uviu įėjęs vertėjas žemai nusilenkė ir pradėjo kažką aiškinti 
polovcų kalba, tačiau chanas pakėlęs ranką jį nutraukė. 

— Neturime daug laiko... — tarė jis laužyta rusų kalba. - Leisi- 
me šiam ateiviui iš tolimo krašto kalbėti pirma. Kalbėk!.. 

Uvis pradėjo. Pirmiausia perdavė sveikinimus ir linkėjimus nuo 
Lietuvos, Nalšios ir Žemaitijos žemių valdovų, po to ėjo tiesiai 
prie reikalo — paaiškino, jog Nalšios kunigaikštytės palydoje at- 
keliavo ir jaunas Lietuvos valdovo sūnus. Čia jam teko stabtelėti, 
nes chanas davė ženklą vertėjui. Teko kalbėti lėčiau, ir Uvis pa- 
pasakojo, kad vestuvių naktį tas itin kilmingas jaunuolis dingo ir 
jau antra diena jo ieškoma. Černigovo dvare kalbama, jog tai po- 
lovcų darbas, tačiau jis pats tuo nenorįs tikėti ir todėl atjojo tie- 
siai į aukščiausiojo chano stovyklą. Atjojo norėdamas viską išsi- 
aiškinti ir paprašyti didžiojo chano bei polovcų pagalbos. 

Visi įdėmiai klausėsi. Chanas kiek pasilenkęs kažką sušnibž- 
dėjo savo patarėjams, tie pritardami palingavo galvas. 

— O kodėl mes turėtumėm jums padėti? - ramiai paklausė cha- 
nas Ramega ir jo balse suskambo pašaipos gaidelė. 

— Lietuvos valdovas jums bus dėkingas. 

— Lietuvos valdovas mums ne brolis, - tęsė chanas. - Jo kraš- 
tas tolimas. 

Vertėjas tai išvertė ir abu patarėjai galvos krestelėjimu paro- 
dė, kad pritaria. Jie įbedė akis į Uvį laukdami, ką jis dar pasakys. 

— Todėl, kad mes nekrikščionys... - staiga tarė Uvis. 

Chanas Ramega suraukė antakius. 

— Jūs turite kitus dievus negu rusai? — pasitikrino jis. 

— Taip! - tvirtai atsakė Uvis. - Kitus. Mes ir jūs esame svetima- 
me krašte ir privalome padėti vieni kitiems. 

Chano lūpų kampučiai nejučia kilstelėjo. Jis pažvelgė į savo 
patarėjus tikrindamas, ar jie tai suprato. Tie Uvio kalbos neper- 
kando, tad chanas linktelėjo, kad vertėjas išverstų. Išklausę verti- 
mą, abu patarėjai plačiai nusišypsojo. 

— Matai, mano vyrams tavo atsakymas patinka, - aiškia rusų 
kalba tęsė chanas. — Kas tiesa tai tiesa, - su krikščionimis dažnai 
būna sunku. Vieni tokie užsispyrę, kad ir užmauti ant mieto tyli, 
o kiti... kiti tokie, kaip mano dabartinis draugas Michailas. Ar tas 
valdovas, kurio sūnaus nerandat, galingas chanas? 

— Taip, Mindaugas vienas iš galingiausių. 

— Vadinasi, jo sūnų pagrobti vertėtų. Bet kodėl tu manai, kad 
mes tai padarėm? Mes laikomės savo stovyklos... Rusai labai 
nerimauja mus mieste pamatę. 

— Bet prieš tris dienas kartu su jumis atvyko vienas iš jūsų vadų 
ir pasiliko Michailo dvare. Mes matėme. 

— Aa... Kubčakas! - suvokė chanas. Nelaukdamas, kol vertė- 
jas išvers, jis pats pakartojo saviškiams Uvio žodžius, ir abiejų 
patarėjų veidai surimtėjo. Vienas, tiesa, šyptelėjo, bet niūriai. 

— Nežinojome, kad toks jo vardas. Kur jis dabar? - tęsė Uvis. 

— Kur? — Chanas trūktelėjo pečiais. - Gal Desnoje, o gal po 
žeme kokiame nors šiukšlyne. Mes nesidomim, ką krikščionys da- 
ro su išdavikais. — Jis tvirčiau suspaudė kalavijo rankeną. - Ka- 
dangi jis aukštos kilmės, man pačiam teko su juo susidoroti. To- 
dėl galiu užtikrinti, kad jis jūsų chano sūnaus tikrai negrobė. 

Uvis giliai atsikvėpė. Kalba apie vieno iš vadų pašalinimą tik 
dar labiau sutvirtino jo nuojautą, jog čia vyksta kažkokie itin svar- 
būs dalykai. 

— Jei ne jis, ar galėjo kas kitas iš jūsų Žmonių? 

— Ne, - sausai tarė chanas. - Tikrai ne. Ir ne todėl, kad mums 
nepraverstų gera išpirka, bet todėl, kad tokiems dalykams dabar 
neturime laiko. Yra svarbesnių reikalų. 

Jis staiga nutilo taip ir nepaaiškinęs, kas tie svarbesnieji daly- 
kai. 

— Garsas apie polovcus toli pasklidęs... - lėtai tęsė Uvis. - Jūs 
daug jodinėjate, daug matote. Net ir tolimoje Žemaitijoje esame 

girdėję, kokie akylūs ir viską Žinantys tie polovcai. Patarkite - kur 
to chano sūnaus mums ieškoti? 

Ramegos tamsių akių išraiška nepasikeitė, bet iš patarėjų vei- 
dų Uvis suprato, kad paklausta buvo tinkamai. Vienas iš patarėjų 
kažką pasakė, ir chanas pritardamas palingavo galvą. 

— Ir aš taip manau, - tarė jis. - Kufakas tvirtina, kad šįkart 
kunigaikštis Michailas nekaltas. Jums nuo to tik geriaa, nes jei 
būtų pagrobęs Michailas, padėtis būtų beviltiška. Vadinasi, tai 
arba Michailo priešai, arba koks savarankiškai veikiantis godus ir 
kvailas bojarinas. 

— O kodėl negali būti Michailas? Jis galėtų tai daryti ir sveti- 
momis rankomis. 

— Sutinku. Galėtų, bet jam dabar ne tas rūpi. 

„— Kas jam gali rūpėti? 

Klausta buvo tiesiai, 1r siauros chano akys akimirkai dar la- 
biau susiaurėjo. Jis žvilgtelėjo į savo patarėjus ir tiems pritarus, 
pasilenkė į Uvio pusę. 

— Gerai, pasakysiu, — tarė jis. - Dabar tai paslaptis, bet jau 
nebeilgam. Michailui dabar rūpi tik Kijevas. 

Uvis suraukė kaktą, nes atsakymo nesuprato. 

— Visiems rusų kunigaikščiams rūpi Kijevas, - tarė jis. 

— Bet ne visi ji puls. 

Uvis sumirksėjo iš nustebimo. Šito jis tikrai nesitikėjo. 

— Michailas puls Kijevą? 

— Tai mes pulsime Kijevą, - pataisė jį chanas. Kartą atskleidęs 
šią paslaptį, jis, atrodo, norėjo ja pasimėgauti. - Aš ir mano da- 
bartinis draugas Michailas. Pulsime, kai tik jo kariai išsipagirios. 
Sakau tau, kad Žinotum, jog tokiems niekams kaip įkaitų grobi- 
mas dabar Michailas neturi laiko. Todėl ir savo chano sūnaus ieš- 
kokite kitur. 

— Kijevą!.. - pakartojo dar neatsitokėjęs Uvis. Apie šį miestą ir 
jo stiprius mūrus jis buvo daug girdėjęs. Žinojo, jog valdovas, ku- 
ris valdo Kijevą, rusų vis dar buvo laikomas svarbiausiu. 

— Tai jis nori tapti didžiuoju kunigaikščiu? 

Chanas palingavo galvą. 

— Labai jau nori... O kodėl mes jam padėsim? Mūsų gražiau- 
sios vergės kilusios iš Kijevo. Ir nors Danila jį gerokai nuniokojo, 
turto ten dar liko. Taigi dabar Žinote, kur to jaunuolio ieškoti ne- 
verta. Tikiuosi, kad esate savo liežuvio šeimininkai? 

— Tikrai taip, - patikino Uvis. 

— Tai tiek... - tarė chanas Ramega. - Daugiau patarti negaliu, 
o mums liko daug darbų prieš išjojant. 

Jis rankos mostu parodė, kad pokalbis baigtas, ir vertėjas pa- 
lydėjo svečią prie išėjimo. 


Grįždami į miestą jie pastebėjo, kad priemiesčiuose stovėju- 
sios palapinės, kuriose buvo apgyvendinta svečių palyda, jau bu- 
vo išardytos. Vyrai triūsė kraudami mantą į vežimus ir, nors dau- 
guma jų nežinojo, Uviui jau buvo aišku, kuria kryptimi bus įsaky- 
ta pajudėti. Iš chano Ramegos išgirsta Žinia daug ką paaiškino. 
Pirmiausia — tirštą polovcų susibūrimą, ginkluotos vestuvininkų 
palydos gausą ir net Michailo išsiblaivymą. Vestuvės buvo tik prie- 
danga suburti pulkus, kurie netrukus pajudės į žygį. 

Tačiau kaip tai susiję su Vaišvilko pagrobimu? 

Nors Uvis ir suko galvą, tačiau atsakymo nerado. Ko gero, cha- 
nas teisus: ir kunigaikštis Michailas, ir polovcai atpuola. Vaišvil- 
ko pagrobimas ne tik laiko gaišinimas, jis galėjo Michailui pa- 
kenkti. Prieš ryždamasis pulti Kijevą, Michailas siekė užsitikrinti 
saugų užnugarį iš Nalšios ir Lietuvos pusės. Tam jis ir apvesdino 
sūnų. Ko gero, ir kunigaikštis viliasi, jog Vaišvilkas bus surastas, 
ir yra užsirūstinęs ant jo pagrobėjų. Kad tai tiesa, Uvis su Udriu 
netruko įsitikinti. 

Prie didžiųjų vartų sargyba jų šįkart nestabdė, nes pro juos 
dabar be perstojo ėjo ir jojo ginkluoti vyrai, dardėjo sunkiai pa- 
krauti vežimai. Jiems teko palaukti, kol pasitaikė proga prieš šią 
nenutrūkstamą žmonių srovę pralįsti į vidų. Mieste šventinės nuo- 
taikos jau nebuvo likę nė ženklo. Miestiečiai atrodė sunerimę. 
Nors jie ir nežinojo tikrosios šio sujudimo priežasties, tačiau jau- 

tė, jog kažkas vyksta. O artėjant prie Černigovo kremliaus, lietuviai 
pamatė vaizdą, kuris privertė sunerimti ir juos. Aikštėje prieš 
kremlių šurmuliavo nemaža, bet paniurusi minia. Daugiausia Čia 
buvo vargetų, apskurusių vaikėzų ir elgetų, bet sušmėžuodavo ir 
puošnus bojarino apsiaustas ar blyksteldavo grandijų šarvai. 

Prisiartinus lietuviams, žmonės baugiai atšlijo. Iš minios vidu- 
rio pasigirdo pilnas įsiūčio ir skausmo moters riksmas. 

— Kas atsitiko? —- nesusigaudydamas apsidairė Uvis. 

— Ak, po Patrimpais! - aiktelėjo Udrys. Jis jojo pirmas, todėl! 
pirmas ir pamatė. - Kartuvės!.. 

Iš tiesų — aikštės viduryje, saugomos kelių ginkluotų vyrų, sto- 
vėjo naujai sukaltos kartuvės. Kilpose nejudėdami kybojo du su- 
stingę kūnai. Drabužiai liudijo, jog jų būta karių. 

Moters riksmas minioje slopo. Jį keitė garsi rauda. 

Joti per minią buvo sunku, tad Uvis nusliuogė nuo arklio. Jis 
paklausinėjo arčiausiai stovinčių miestelėnų, susirūpinęs palin- 
gavo galvą ir priėjo prie Udrio. 

— Michailas pakorė sargybinius, kurie saugojo Vaišvilką, - pa- 
aiškino jam. 

Nusliuogė nuo žirgo ir Ūdrys. Jis buvo daug matęs ir patyręs 
karys, tačiau reginys jį vis dėlto sukrėtė. 

— O kokiaiš to nauda? - burbtelėjo jis. - Dabar jie nieko nebe- 
pasakys... 

Uvis irgi atrodė pablyškęs. 

— Ašjuk sujais kalbėjau. Atrodo, jie išties nieko nežinojo. Nors 
tie rusai meluoti sugeba kaip reta... Reikalas rimtėja, Udry. 
liaus kieme jis padavė pavadį Udriui, kad tas nuvestų žirgą į ar- 
klides. Apsižvalgęs, ar nepamatys kur Ruklio arba Rimgaudo, pri- 
ėjo prie rūmų sargybinių ir iš jų sužinojo, jog jie neseniai nuėjo 
pas kunigaikštį. Paknopstomis užbėgęs laiptais, per dar nesutvar- 
kytą didžiąją menę nuėjo tiesiai į Michailo pasitarimų kambarį. 

Kunigaikštis sėdėjo savo aukštajame krėsle, šalia jo - du pata- 
rėjai, o priešais - Ruklys su Rimgaudu. Uviui įėjus, jis staigiai 
pakėlė akis. Jo paraudęs veidas atrodė nekantrus ir supykęs. 

— Tai kaip? — paklausė jis ir, Uviui dar nespėjus išsižioti, mos- 
telėjo ranka. - Net neaiškink! Man štai sako, kad jojai pas polov- 
cus, 0 aš sakau, kad be reikalo. Ten to Mindaugaičio nė su žiburiu 
nerasi... Ar ne tiesą sakiau? 

— Tiesą, kunigaikšti, - sutiko Uvis. 

Michailas vėl pasisuko į Ruklį: 

— Sakiau juk! Bet jūs manimi netikit! Darau, ką galiu. Visai 
neturiu laiko, bet tiesiog iš kailio neriuosi. Sakiau, kad pakarsiu 
tuos žioplius sargybinius, ir pakoriau. 

— To mes nereikalavom... — Ruklys pažvelgęs į Uvį suprato, 
jog svarbių Žinių iš polovcų stovyklos jis neparnešė. - O gal ką 
sužinojot iš tų dviejų, kur rūsyje sugavot? 

Kunigaikštis dėbtelėjo iš padilbų ir nejaukiai nusijuokė. 

— Galėsi pats paklausti, jei pageidauji.... Sargyba! - suriko at- 
sisukęs į duris. 

Įbėgo du pečiuiti durklais ginkluoti vyrai. 

— Atvilkit čia tą Danilos pakaliką! - sugriaudėjo Michailas. — 
Deja, tik vienas beliko, - paaiškino jis Rukliui, kai abu plačiape- 
čiai dingo už durų. - Antrojo net karti nereikės. Nudvėsė pats... 

Netrukus sargyba pro duris įvilko ir ant grindų nubloškė žmo- 
gų, kurio apdaras dar ne taip senai buvo ne tik padorus, bet ir 
puošnus. Dabar gi skylės, suodžiai ir purvas buvo neatpažįstamai 
sudarkę tiek drabužį, tiek žmogaus veidą. Matėsi tik reta, pasi- 
šiaušusi, krauju apkepusi barzda ir akių baltymai. Jis bandė pasi- 
kelti nuo grindų, bet kimiai sudejavęs vėl susmuko. 

— Tai klauskite... Prašom. 

Ruklys lėtai papurtė galvą. 

— Klausiau jo, kai tik suėmėte. Jis net nežinojo, apie ką kalbu. 
O dabar jau per vėlu... 

— Ne nežinojo, o melavo! - suriko Michailas. — Tai Danilos 
sėbras! Jie visi burnos nepražioja, jei neturi ko sumeluoti. Bet 
prisipažino šunsnukis, a?.. - kreipėsi jis į sargybinius. 

— Prisipažino, valdove, - pagarbiai atsakė jų vyresnysis. 

— Ką? Prisipažino, kad pagrobė jaunąjį kunigaikštį?! - net pats 
nustebo Michailas. - Kodėl man nepranešėt?! 

— Ne... Nuolankiai atsiprašau, šviesiausiasis, — sunerimo sar- 
gybinis. — Prisipažino, kad jis Danilos pakalikas. 

— O apie Mindaugaitį? Gi liepiau klausti apie Mindaugaičio 
pagrobimą... 

— Deja... 

Michailas sušnopavo kaip įerzintas bulius. Jis pašoko, taikėsi 
spirti gulinčiajam, bet tik spjovė jo pusėn ir vėl sudribo į krėslą. 

— Išvilkit jį! Ir pasistenkit, kad pasakytų! Et!.. Man kraujas už- 
verda pagalvojus, kiek per tą Danilą prisikentėjau, - niurnėjo Mi- 
chailas stebėdamas, kaip sargybiniai, nutvėrę leisgyvį kūną už pa- 
žastų, išvilko jį pro duris. - Patys matot... Darome, ką galim. 

Jis atsisuko į lietuvius ir kilstelėjo abi rankas, tuo tarsi parody- 
damas savo pastangų dydį. 

— Viską darau... Ir prašau apie tai pranešti mano taip gerbia- 
mam Mindaugui. Ir mano giminei garbingajam Daujotui. Pra- 
neškite ir pabrėžkite, jog stengiuosi iš paskutiniųjų. Kalti mano 
priešai - Volynė ir Riurikovičiai. Ar pranešite? 

Klausta buvo tiesiai ir kadangi Rimgaudas laukė, kol vertėjas 
išvers, Rukliui teko linktelti galvą. 

— Jūsų žodžiai bus perduoti. Bet dabar norėtume pagalbos. 

— Jūs ją turite. Taigi, atleiskite, skubu... Itin svarbus reikalas... 
Laiko daugiau neturiu. 

Patarėjai jau buvo pakilę, atsistojo ir kunigaikštis. Neliko nie- 
ko kito kaip išeiti. 

— Tik trečia vestuvių diena, ir kažkoks nesuprantamas skubėji- 
mas!.. - tarė Ruklys, kai jie pasiekė didžiąsias duris ir išėjo į lau- 
ką. - Kuris taip skuba?.. 

— Į Kijevą. - tarė Uvis. —- Taip man sakė polovcai... 

Ruklys stabtelėjo. Jis atidžiai pažvelgė į Uvį ir lėtai pačiupinė- 
jo randą. 

— Aha... - sušnibždėjo jis. - Aha! - pakartojo jau garsiau. Jis 
akimoju suprato, kad jų rūpesčiai kunigaikštį tik erzina, ir pagal- 
bos nėra ko tikėtis. 

g 
Sunki išpirkia 


ytojaus dienai krypstant vakarop Kijevo puolimas ta- 
po vieša paslaptimi. Didžiuma Černigove susitelkusių 
karių išžygiavo dar prieš pietus, ir nors beveik visi ju- 
dėjo vakarų kryptimi, miestiečiai vis dar manė, jog val- 
dovų palyda po vestuvių grįžta namo. Tačiau kai tuoj po vidudie- 
nio varpų pro didžiuosius vartus su savo kariauna išjojęs kuni- 
gaikštis Michailas taip pat pasuko keliu į vakarus, nuovokesni gar- 
siai prašneko, kad, ko gero, žygiuojama į Kijevą. Spėliojimai su- 
tvirtėjo, kai atvykę miestan pirkliai pranešė, jog polovcai jau susi- 
krovė savo didžiosios stovyklos palapines, subūrė milžinišką Žir- 
gų kaimenę ir, plačiai pasklidę po stepę, traukia vakarų link. Pa- 
galiau leidžiantis saulei žodis tapo kūnu. Simeonas savo jaunajai 
žmonai pasigyrė, jog tėvui užėmus Kijevą jis liks jo vietininku Cer- 
nigove. Tai tuojau pat išnešė iš dvaro jauniesiems vertėjavęs Mi- 
kula, ir gandas žaibo greitumu pasklido po miestą. Didžiumą gy- 
ventojų ši Žinia tiesiog pribloškė. Kijevo galia jau senokai buvo 
sumenkusi, tačiau šlovė neblėso. Cerkvėse kaip mat pagausėjo 
besimeldžiančių, ir prie visų ikonų sužibo žvakutės. Motinos jau 
apraudojo į žygį išėjusius sūnus, o patyrę vyrai tikrino maisto at- 
sargas. Jei Kijevo apgultis nueitų niekais, prie Černigovo sienų 
vėl atžygiuos svetimi pulkai... 

Lietuviams visa tai buvo žinoma ir juos daugiau jaudino tai, 
jog Vaišvilko paieškos dar labiau pasunkėjo. Michailui išvykus, 
teko pasikliauti savo jėgomis. Rimgaudas su keliais nalšėnais ka- 
riais, pasiėmę vertėją, visą dieną šukavo abu Desnos krantus klau- 
sinėdami valtininkus bei žvejus, ar jiems neteko kokių įtartinų 
žmonių kelti per upę. Jie grįžo purvini, pavargę ir nieko nepešę. 
Ruklys su Uviu nusiplūkė jodinėdami po visus artimiausius kai- 
mus. Kadangi už žinias jiedu žadėjo dosniai atsilyginti, teko 1š- 
klausyti daugybę pasakojimų, visiškai nesusijusių su Vaišvilko pa- 
grobimu. 

Kitą rytą Uvis nutarė nesikelti iš lovos. Jis visai nenorėjo klau- 
sytis Ruklio niurzgėjimų ir pradėti visas tas beviltiškas paieškas Iš 
naujo. Ilgai galvojo, ką gi daryti toliau. Jei Vaišvilkas neatsiras, 
tai išties teks grįžti per jotvingių žemę. Ruklys buvo teisus - kartu 

su Gaile keliauti per Mindaugo valdas bus per daug pavojinga. 
Beje, iš jotvingių irgi visko galima laukti. Tiesa, šiuo metu žemai- 
čiai sutarė su svarbiausiais jų rikiais, tačiau jotvingiai turėjo aibę 
vadų, kurių kiekvienas jautėsi savo kaimo karaliumi. Panorėjęs 
galėjo ir apiplėšti, ir į nelaisvę paimti. Be to, kaip dabar įsitikino 
Uvis, Gailė visur pageidaujamas grobis. 

Jei karių būtų daugiau arba jei juos lydėtų bent Daubaras... 

Šiuos apmąstymus pertraukė beldimas į duris. Atšovęs sklen- 
dę Uvis išvydo Mikulą. Šis kramsnojo džiovintas moliūgo sėklas 
ir pamatęs apsiblaususį Uvį apgailestaudamas palingavo galvą. 

— Al, ai, ai, kaip negerai išėjo su tuo jaunuoju kunigaikščiu, — 
progiesmiu tarė jis. — Ir jaunoji kunigaikštienė dėl to labai siel- 
vartauja... Tokia nelaimė... Ir Simeonas susikrimtęs. 

Uvis rūsčiai dėbtelėjo į jį, ir plepusis Mikula prikando liežuvį. 
Lietuvių nelaisvėje jis spėjo pažinti jų būdą —- pagonys nemėgo 
būti nei guodžiami, nei gailimi. 

— Bet yra vilties... - tęsė Mikula, išspjovęs į delną moliūgo sėk- 
lą. — Grįžo tėvas Elisėjus. Atrodo, jis turi svarbią Žinią... 

— Žinią? Apie Vaišvilką? — Uvis stvėrė Mikulai už atlapų. — 
Sakyk, žmogau! 

— Kad tiksliai nežinau... - Uvio supurtytas Mikula netyčia pra- 
rijo moliūgo sėklą, kurią vėl buvo spėjęs įmesti į burną, ir užsiko- 
sėjo. - Kad nesakė... Tik liepė pakviesti Ruklį su Rimgaudu. 

— Ir pakvietei? 

— Nagi taip, - atsikrenkštęs vos išstenėjo Mikula. - Ruklys man 
liepė ir jums pasakyti... Jie dabar pas jaunają kunigaikštienę. 

Kai Uvis atvėrė Gabijos kambario duris, visų akys sutartinai 
pakrypo jo pusėn. Pačiame viduryje dideliame krėsle sėdėjo jau- 
nasis Simeonas. Į akis krito išdidi jo laikysena — buvo aišku, jOg jis 
jaučiasi padėties viešpats. Šalia jo sėdėjo Gabija, aprengta pagal 
rusų papročius mėlynu šilkiniu sarafanu - atrodė, jog ji jau pri- 
prato prie tų keistų rūbų... Išvydę Uvį, Simeonas su Žmona tarsi 

kažko nusivylė, Ruklys su Rimgaudu, stovėję kambario kampe, 
pažvelgė į jį abejingai, tik Gailės akyse sužibo palengvėjimas. 

— Manėm, kad jau ateina tas vienuolis, kuris plakasi... - paaiš- 
kino Ruklys lietuviškai, tačiau pastebėjęs, jog Simeonas susirau- 
kė, pridūrė rusiškai: — Mes laukėm tėvo Elisėjaus... 

Laimei, laukti teko neilgai. Netrukus, pastūmęs Uvio neužda- 
rytas duris, į kambarį, susikišęs rankas į plačias juodo abito ran- 
koves, neskubėdamas įžengė tėvas Elisėjus. Jis atrodė nekaip: akys 
įdubę, kakta suraukta, o skruostai tvoskia raudoniu tarsi karš- 
čiuotų. Nors veide ir spindėjo liūdesys, jo tamsios skvarbios akys 
atidžiai pergręžė kiekvieną, tarsi skaitydamos slapčiausias min- 
tis. Jis nepažvelgė tik į sėdinčią Gailę. Dar kartą linktelėjęs Sime- 
onui, tėvas Elisėjus sustojo viduryje menės. Statmena raukšlė, įsi- 
kirtusi tarpuakyje, jo veidui suteikė rūstaus kilnumo. 

Stojo trumpa tyla. Lietuviai, degdami nekantrumu, žiūrėjo į 
vienuolį ir laukė, kol šis prabils. 

— Tai kokios žinios, sakyk? — pagaliau neiškentė Simeonas. 

— Blogos žinios, jaunasis valdove,- pradėjo tėvas Elisėjus. Bet 
jo balsas neskambėjo taip tvirtai kaip anksčiau. - Jos slegia mane 
lyg dešimt girnakmenių. 

— Bet juk mums perdavė, jog kažką žinai! - supyko Simeonas. 

— Taip. Galiu pranešti, kad pagonių valdovo sūnus gyvas, - lė- 
tai tarė Elisėjus. Ši žinia buvo sutikta su palengvėjimo atodūsiu. 
Mikula, įėjęs paskui Elisėjų, jau vertė naujienas Rimgaudui. — 
Deja, jis nelaisvėje. 

— Kur? Sakyk, kur! - tuojau pat pareikalavo Simeonas. - Ko- 
kie niekšai jį pagrobė? 

— Atleiskite, šviesiausiasis. Aš negaliu... - Elisėjus, tarytum ap- 
imtas nevilties papurtė galvą ir nusilenkė Simeonui. - Aš negaliu 
pasakyti. Daviau žodį. 

Simeonas susiraukė, palaukė, kol Mikula išvers, ir vėl atsigrę- 
Žė į Elisėjų. 

— Jie tave privertė? 

— Neprivertė, šviesiausiasis. Mane tik Dievas gali priversti. — 
tęsė Elisėjus. - Tokia buvo sąlyga, ir aš tą naštą priėmiau žinoda- 

mas, kaip jums svarbu, kad jaunasis pagonis saugiai sugrįžtų savo 
kraštan. 

Simeonas jau nuo vaikystės pažinojo tėvą Elisėjų, tad susimąs- 
tęs patrynė smakrą. 

— Bet dabar tie niekšai tavęs nemato... - įsiterpė Ruklys. - Kas 
jie? Kur jie?!. 

Elisėjus su gailesčiu pažvelgė į į Ruklį. 

— Mano žodis jau duotas, - tarė jis pusbalsiu, tačiau visi išgir- 
do. - Viešpats savo įrankiu pasirinko mane. "Tėsu jo valios vykdy- 
tojas. 

— Tai ką tada gali pasakyti?.. - užsiplieskė Uvis. - Jei negali 
sakyti nei kur, nei kas, tai kokia išvis nauda?!. 

— Man pavesta tartis dėl sąlygų, - atsidusęs tęsė tėvas Elisėjus. 
— Naudos vis dėlto atnešiau. Jūs dabar žinote, jog Mindaugo sū- 
nus sveikas ir jo gyvybei pavojus negresia. Už jį reikalaujama iš- 
pirkos. Tačiau yra viena sąlyga... 

— Na štai, pagaliau ledai pajudėjo, - vėl perėmė kalbą Simeo- 
nas. — Tie šunsnukiai neilgai džiaugsis, bet kol kas tebūnie. Kiek 
tos išpirkos? 

— Daug. Vis dėlto valdovo sūnus. Bet sakiau, kad yra dar ir 
sąlyga. Išpirka negali būti iš jūsų rankų, jaunasis valdove. Ji net 
negali būti iš Černigovo. 

— Negali? Tai iš kur tada? 

— Ne iš Černigovo. Jie sakė, kad siekia atgauti bent dalį to 
turto, kurį prarado per lietuvių puolimus. Išpirka turi būti iš pa- 
gonių krašto. 

— Aa... - Simeono veide įtampa atslūgo ir jis beveik šyptelėjo, 
tačiau tuojau pat suvokė, jog taip daryti nedera. - Tegul jie nesi- 
tiki, kad dėl to bus lengviau! 

— Kaip tai — iš pagonių krašto? —- pašoko Ruklys. - Mes tiek 
turto nepasiėmėm. Manėm, kad vykstam į vestuves, 0 ne į plėši- 
kų lizdą. 

— Pagrobėjai tai supranta. Supranta, kad neturite šešiasdešim- 
ties grivinų sidabru po ranka. Sakė, jums teks tuo pasirūpinti. 

— Tai neįmanoma! - nukirto Ruklys. Dėl kainos jis nesiginčijo: 

nors kaina buvo didelė, ji atitiko Vaišvilko kilmę bei svarbą. - Be 
Vaišvilko mes negalime grįžti. 

— Ir tai jie numatė... - Tėvas Elisėjus giliai atsiduso ir, liūdnai 
nuleidęs akis, tarė: - Dabar aš turiu perduoti žinią, kuri mane 
labiausiai slegia. Jie pasiruošę paleisti jaunąjį valdovo sūnų. Už 
naują įkaitą. 

— Ar pasakė, kokį? 

— Taip. Įkaitu turi būti jaunosios kunigaikštienės palydovė iš 
Žemaitijos. Ji kilminga, be to, mergina taip lengvai nepabėgs... — 
Tėvas Elisėjus atsiduso trečią kartą. - Mano kančios taurė dar 
neišgerta. Vaišvilkas bus paleistas tada, kai aš jiems pristatysiu 
merginą. 


Mikula išvertė Elisėjaus žodžius net du kartus, tačiau Gailė 
vis tiek negalėjo suprasti. Uvis suprasti suprato, bet jo protas to- 
kio keisto reikalavimo nesuvokė. “Kodėl ne mane? Kodėl ne Ruk- 
I?“ - klausė jis, ir Elisėjus kantriai aiškino, kad pagrobėjai neno- 
ri kilmingo įkaito laikyti sukaustę grandinėmis, o tektų, nes vyrai 
būtinai bandytų bėgti. 

— Jie - kalės vaikai, ir sulauks išmuilintos kilpos, - išreiškė sa- 
vo nuomonę Simeonas. - Tačiau apsvarstyti šį pasiūlymą vis dėlto 
vertėtų. 

— Man pažadėta, kad mergina bus saugi, - tarė tėvas Elisėjus. 
Jis pirmą kartą atidžiai pažvelgė į apsiašarojusią Gailę. Vienuolis 
atrodė susijaudinęs, jo apatinė lūpa virpėjo. - Jai nėra ko bijoti. 
Pasakykit jai... Man krikščionys iškilmingai pažadėjo. 

— Pažadėjo pagrobėjai, - sušvokštė Uvis. Daugiau nieko pri- 
durti nereikėjo, nes balsas bylojo, kiek jis pasitiki krikščionimis. — 
Aš savo sesers dėl jokio Mindaugaičio neaukosiu. Tegu pats išsi- 
kapsto!.. 

Tėvas Elisėjus gūžtelėjo pečiais. 

— Nuo manęs nukristų didelė našta, - atsidusęs tarė. - Tačiau 
privalau jus perspėti - tokiu atveju pagonių valdovo sūnus grei- 

čiausiai bus nužudytas. Jie bijo jį laikyti. Ką padarysi, tokia, ma- 
tyt, Viešpaties valia. 

— Ne!.. - sugriaudėjo Ruklys. - Jokiu būdu! Galvok, ką sakai, 
Uvi. Tai juk tik laikinai, kol grįšiu su išpirka. 

— Ne mano seserį... - pakartojo Uvis. 

Elisėjus beviltiškai skėstelėjo rankomis ir atsigrežęs į Gabiją 
žemai nusilenkė jaunajai kunigaikštienei. 

— Aukščiausiasis teikėsi parodyti jums kelią... Patarkite savo 
draugei. Tai jos rankose dabar to jaunuolio gyvybė. 

Gabijai sunku buvo sekti pokalbio vingius. Mikulai išvertus, ji 
pažvelgė į Simeoną. Šis palingavo galvą ir ištiesęs ranką paspau- 
dė žmonos alkūnę. 

— Mums svarbu dabar laimėti laiko, - samprotavo jis. - Mergi- 
na turėtų būti saugi, nes jie gi nenorės prarasti šešiasdešimt si- 
dabro lydinių. Už tokią vergę gautum dešimt grivinų. Penkiolika 
daugiausia... 

Gabija atsistojo, pataisė galvos apdangalą ir priėjusi prie Gai- 
lės paėmė ją už rankų. Ji pasilenkė ir pabučiavo Žybartaitę į kak- 
tą. Dar prieš keletą dienų jos galėjo jaustis lygios, tačiau dabar 
tos lygybės neliko. 

— Tu pagalvok apie tai, mieloji, - švelniai pasakė ji. - Tik laiki- 
nai... Ir mudu su Simeonu tavęs neapleisim. 

Uvis norėjo vėl garsiai prieštarauti, tačiau jautė, jog su savo 
griežtu priešiškumu lieka vienas. Gailė nusišluostė ašaras ir apri- 
mo. 

— Iš tiesų jums kito kelio nėra, - grėsmingai tarė Ruklys. - Jei 
per judu žus Vaišvilkas, nuo Mindaugo ir Žemaitijoje nepasislėp- 
Sit... 

— Ne tokius pasirinkai gąsdinti, - burbtelėjo Uvis. - Neišdegs. 

— Bet, Uvi... Jei Vaišvilkas žūtų... - Gailė atsiduso. - Jis iš tiesų 
neblogas vaikinas. Mane puolė gelbėti, o dabar aš jam padėti ga- 
lėčiau. 

— Galėtum... Ir net turėtum, - pridūrė Gabija. Ji motiniškai 
paglostė Gailės galvą. - O tave lydės tėvas Elisėjus. Šis šventas 
žmogus saugos tave kaip savo akį. 

Tėvas Elisėjus atidžiai klausėsi kalbų, kurias jam spėriai vertė 
Mikula. Pro jo skvarbias akis neprasprūdo nei Ruklio savanau- 
diškumas, nei Gailės abejonės, nei Uvio blėstantis priešinimasis. 

— Ji bus saugi... Pažadu, — tarė jis balsu, kuriame skambėjo 
įtampa ir susijaudinimas. - Nugabensiu ją su Timofėjumi. Valdo- 
vo sūnaus pagrobėjai siekia atgauti dalį prarasto turto, ir tai jiems 
svarbiausia. Ji bus saugi, jei laikysimės jų sąlygų. 

Gailė, prisiglaudusi prie Gabijos, išklausė vertimo ir pažvelgė 
į Uvį. Dabar jos akys buvo ramios ir ji vos pastebimai linktelėjo 
galvą. 

— Gerai, aš sutinku, - tarė ji tyliai. 

Visų žvilgsniai nukrypo į Gailę. Simeono veidas jau visiškai 
išsigiedrijo. 

-— Bet sąlygos? Apie kokias sąlygas dar kalbate? — aštriai pa- 
klausė Uvis. Buvo akivaizdu, jog jam sunku tvardytis. 

Tėvas Elisėjus delnu perbraukė aprasojusią kaktą. 

— Jos paprastos.. — tarė jis, kreipdamasis tiesiai į Simeoną. — 
Prieš iškeliaudamas turiu gauti Černigovo valdovo pažadą, kad 
nebūsime sekami. Mes su broliu Timofėjumi lydėsime įkaitę. Ke- 
lionė truks visą dieną, tiek tegaliu pasakyti. Daugiau ne, nes no- 
rėdamas išgelbėti jaunuolį daviau žodį. Toks kryžius man skirtas 
tr nuolankiai prašau valdovo neapsunkinti mano naštos. 

Dar niekas nebuvo taip kreipęsis į Simeoną, tad jį užliejo pasi- 
tenkinimas. Jis atsilošė krėsle ir suraukė antakius rodydamas, kad 
nuodugniai svarsto Elisėjaus žodžius. 

— Mes įvertinome jūsų pasiaukojimą, - tarė jis su valdovui tin- 
kamu orumu. - Ir nutarėme jus paremti. Todėl žodį duosime visų 
akivaizdoje. Mikula! Pranešk sargybai, kad tėvui Elisėjui nebūtų 
trukdoma ir kad jie nebūtų sekami. 

Mikula išdidžiai išsitempė. Šis įsakymas paaukštino jo padėtį. 

— Bus įsakyta, - šūktelėjo jis. — Visiems sargybiniams. 

Uvis pajuto, lyg jam ant krūtinės kažkas būtų užritinęs girna- 
pusę, ir giliai įtraukė oro. 

— Atsimink, jei kas jai nutiks, atsakai savo galva!.. - sušnibždė- 
j0 šalia stovinčiam Rukliui. 

— Tai tas kunigaikštukas prižada nesekti, ne mes,- atsakė šis 
taip pat tyliai, nepasukdamas galvos. - Mes jos neatiduosim. 

— Ir linkime sėkmingai atlikti šią sunkią užduotį, - tęsė paten- 
kintas savimi Simeonas. - Kada jūs žadate iškeliauti? 

— Kai tik šviesiausiosios kunigaikštienės palydovė pasiruoš ke- 
lionei... - Tėvo Elisėjaus balsas skambėjo kimiai. — Mes kuklūs 
vienuoliai ir galime iškeliauti bet kada. 

Žvilgsniai vėl nukrypo į Gailę ir, kai šie žodžiai buvo išversti, ji 
nejučiomis suvirpėjo. Nesitikėjo, jog viskas įvyks taip greitai. 

— Manęs ilgai laukti nereikės, - tarė Gailė sutramdžiusi jaudu- 
lį. - Liepkit pabalnoti Sartę. 

Sartę ji užaugino pati ir ją labiausiai mėgo. 

— Geriau pabalnosime Kuosą, - staiga tarė Uvis. Gailė klau- 
siamai pažvelgė į brolį. Kuosa buvo nešulinė ir gana rambi kume- 
lė. Ja jodavo retai. 

— Ji ištvermingesnė... — pridūrė Uvis, kai jų akys susitiko. Gai- 
lė, jau pasiruošusi prieštarauti, klusniai linktelėjo galvą. 

— Gerai. Pabalnokite Kuosą... Aš tuoj... - liūdnai tarė ji. 

Tėvas Elisėjus, užsimetęs ant abito pilką kelionės apsiaustą, 
neramiai apžvelgė didįjį pilies kiemą. Jo žvilgsnis nuslydo per sto- 
vinčius pasienyje lietuvius, palietė Simeoną, kuris ant laiptų lau- 
kė jų išjojant, ir sustojo ties Gaile. Mergina, nors ir išblyškusi, 
atrodė rami. Rankose ji laikė ryšulėlį su kelionei būtinais daik- 
tais. 

Elisėjus nudelbė akis. 

— Galime joti, - tarė dusliai ir atsigręžė į vienuolį, laikantį už 
pavadžio Gailės kumelę. - Timofėjau, padėk merginai užlipti ant 
arklio. 

Stambus, apskrito tarsi keptuvė veido palydovas sutriko. At- 
rodė, kad jis pasiruošęs uoliai vykdyti visus viršininko įsakymus, 
tačiau šįkart nežinojo, kaip tai padaryti. Sumišęs jis pažvelgė į 
savo į meškos letenas. 

— Lik sveikas, Uvi, - pusbalsiu tarė Gailė ir, priėjus prie ramiai 
stovinčios kumelės, pati įsėdo į balną. - Tegu Negeroji pameta, o 
Laima randa mano pėdsakus... 

Elisėjus paragino savo arklį, o brolis Timofėjus pagaliau suvo- 
kė, ką jam reikia daryti. Timptelėjo už pavadžio, ir rambioji ku- 
melė, pamuisčiusi galvą, nusekė paskui plačiais žingsniais žen- 
giantį vienuolį. Jos kanopos garsiai kaukšėjo pilies kiemo grindi- 
niu. 

— Prieš pat kelionę Krėvon viena Kuosos pasaga skilo, - paaiš- 
kino Uvis Rukliui, kai abu arkliai ir stambusis vienuolis dingo už 
vartų.. 

— Ko tu dabar apie tas pasagas? — dėbtelėjo į jį Ruklys. 

— Kernius tą skilusią greitosiomis sukalė. Bet liko žymė. Gir- 
dėjai, ką sakė Gailė? 

— Aa! - kilstelėjo antakius Ruklys. - Pėdsakai. Bet negi tu lauksi, 
kol jie dings iš akių? 

— Simeonas uždraudė sekti. 

Ruklys paniekinamai sušnarpštė ir delnu patrynė kalavijo ran- 
keną. 

— Tas snarglys man ne viršininkas. Rimgaudas duoda tris nal- 
šėnus. Ir dar tavo Udrys... Negaiškim laiko. 

Uvis tvirtai papurtė galvą. 

— Turim palaukti. Ir ne dėl sargybos, kurią mes nušluotumėm. 
Mes turim sekti juos taip, kad mūsų nematytų Elisėjus. 

— Nejaugi leisi jam pabėgti? Paimkim jį į nagą. Iš karto pamirš 
visus duotus žodžius, ims plepėti lyg virtuvės merga. 

— Ne Elisėjus,- pakratė galvą Uvis. - Jį gali užmušti, tylės kaip 
žemė. O tas jo drimba greičiausiai pats nieko nežino. 

Ruklys tramdydamas nekantrumą giliai atsikvėpė. Suraukė ant- 
akius ir jo niūrus veidas dar labiau apsiniaukė. Jis nebuvo pratęs 
klausyti jaunesnio, ir dar žemaičio, tačiau pats suprato, kad Uvio 
žodžiuose daug teisybės. 

„- O kas, jei nesuseksi? Man Vaišvilkas per daug svarbus. 

— Man mano sesuo dar svarbesnė. Jei matys, kad neseka, tai 

nemėtys pėdų. Atseksiu. Palūkėkim dar ir išjosim pro kitus var- 

tus. Kuosa nemėgsta skubėti, o jo pagalbininkas eina pėsčias. 
Jiems reikia leisti truputį nutolti. 


7 

Skilusi Kuosos pasaga vis dėlto pravertė. Pasirodė, jog išjojęs 
iš miesto Elisėjus pasuko tolyn tuo pačiu keliu, kuriuo tik vakar 
visa kariuomenė išjudėjo Kijevo link. Kelią išmalė arklių kano- 
pos, suplūkė sunkūs vežimų ratai, tad Uviui teko gerokai paplu- 
šėti, kol pagaliau šioj maišalynėj aptiko žymėtą atspaudą. 

— Negi tik to tavo kuino kanopa su žyme? - sunerimęs paklau- 
sė Ruklys. — Tiek arklių prajota... 

— Čia Kuosos, - nedvejodamas atsakė Uvis ir atsitiesęs nusi- 
purtė nuo kelnių dulkes. — Atskiriu ir Timofėjaus plačias pėdas. 

Visi pažvelgė į vakarus - krūmai, neaukštos kalvos, pievos... 
"Toliau į šiaurės vakarus kalvos tamsėjo, ten prasidėjo miškai. 

— Į Kijevą... - pasikasė pakaušį Ruklys. —- O gal ir taip. Tiek 
vežimų iš miesto tenlink išvažiavo. 

— Manai, kad Vaišvilką išvežė viename tų vežimų? Galėtų būti. 

— Galėtų... - sutiko Udrys. - Mes tikrinom raitelius, bet veži- 
mų apžiūrėti negalėjom. Daug jų buvo dengtų. 

Ruklys nusispjovė į išmaltą kelią ir paragino savo žirgą. 

— Tai jojam! Ko smaksot? 

— Josim. Bet reikia neskubant. Tikrinant pėdas. Kol kas žinom 
tik kryptį, reikia leisti Elisėjui mus nuvesti į vietą. 

Elisėjus, iš pradžių ginęs savo arklį taip, kad vargšui Timofėjui 
teko pabėgėti, sustojo ties krūminga raguva ir metė neramų žvilgs- 
nį atgal. Šioje vietoje vešlią stepės žolę pakeitė gana platus smė- 
lio ruožas, kuriame visi jų pėdsakai buvo kaip ant delno. Pagaliau 
atpūškavo ir Timotėjus, tempdamas už pavadžio kojas velkančią 
kumelę. 

— Jie gali mus vytis, - tarė jis Timofėjui, kuris, atsukęs į archi- 

mandritą savo apvalų, ne itin gudrų veidą, bandė atgauti kvapą. 

— Kodėl gi, tėve Elisėjau?.. Mes nieko blogo nedarome. Gelbs- 
time jų Žmones. 

Elisėjus pažvelgė į patiklias Timofėjaus akis ir atsiduso. 

— Nepažįsti pagonių. Jie apsėsti šėtono, — pasakė ir atsisegė 
apsiaustą, nes karštis mušė jam į veidą. - Jei trokštame išgelbėti 
jų gentainės sielą, jie priešinsis iš paskutiniujų. Šėtonas nenori 
savųjų iš nagų paleisti. 

Brolis Timofėjus krūptelėjo, nes šis vardas jam visada kėlė bai- 
mę. Jis nusišluostė sukaitusį veidą dulkina abito rankove - ant jo 
įraudusių skruostų liko purvini ruožai. 

— O mes stengiamės, kad jų vargšės sielos amžinai nedegtų 
sieros ežere!.. 

— Jokio dėkingumo iš jų nelauk! - nekantriai burbtelėjo Elisė- 
jus apsidairydamas. — Pagonys gali mus sekti. Dabar teks mėtyti 
pėdas. 

— Nejaugi šėtonas su ja? — Timofėjus iš padilbų dėbtelėjo į 
Gailę ir tuojau pat nusuko akis. Jis jau anksčiau pastebėjo, jog jo 
taip gerbiamas tėvas Elisėjus buvo tarsi nesavas. Gal šėtono 
kaimynystė trikdė ramybę? — Reikėtų pasimelsti, kad išardytume 
j0 pinkles... 

— Spėsim tai padaryti. - Tėvas Elisėjus apžvelgė raguvą. - Pir- 
miausia turime prilaužyti šakų. Kuo lapuotesnių, kuo plačiau 1š- 
sišakojusių. Ar virvę turime?.. 

— Turime, garbusis tėve... - Brolis Timofėjus patapšnojo per 
balnakrepšį. Jo apvalus kaip mėnulis veidas staiga 1štįsO ir jis nu- 
sigandęs tarė: — Nejaugi jūs ruošite tai eretikei laužą? 

Per tėvo Elisėjaus veidą perbėgo keistas šypsnys. 

— Liaukis, broli!.. - sušnypštė jis, piktai sužaibuodamas aki- 
mis. - Mes paskirti gelbėti ne tik jos sielą, bet ir kūną. Liaukis 
kvailai spėliojęs ir imkis darbo. 

Timofėjus gūžčiodamas pečiais nužingsianvo į raguvą Ir ne- 
trukus pasigirdo laužomų šakų traškesys. Tėvas Elisėjus išsliuo- 
gė iš balno ir pajuto, kad jam sukasi galva ir po kojom siūbuoja 
žemė. Jis nusitvėrė balno rago, prisispaudė prie arklio šono 1r 

giliai įkvėpė aitraus prakaito kvapo. Galvoje lyg palengvėjo. Už 
nugaros sušnarpštė Gailės kumelė. Atsisukęs jis susidūrė su pa- 
gonės žvilgsniu, kuris staiga nusmelkė visą jo kūną. Tose dangaus 
mėlynumo akyse spindėjo baimė ir atkaklumas. Elisėjas taip 
stipriai grikštelėjo dantimis, kad skausmas kietai surakino abu jo 
žandus. 

— Šėtonas... - sušnibždėjo jis. - Net pats šėtonas tavęs neišgel- 
bės... 

Elisėjus skubiai persižegnojo ir pasijuto stiprenis. Neklusniais 
pirštais atrišo balnakrepšį veržiančius saitus ir įgrūdo ranką į vi- 
dų. Pirštais užčiuopė virvę, bet ištraukęs pamatė, jog tai iš šuns 
odos skiaučių susukto rimbo kotas. Rimbo virvučių galuose bu- 
vo įvyta po geležies gabaliuką, 0 jų įvijose matėsi juodai suke- 
pusio kraujo. 

— Matai... Nepadėjo šitas... — Elisėjus kilstelėjo rimbą mergi- 
nos link. Ji krūptelėjo, jos mėlynos akys susiaurėjo. - Nepadėjo, 
ir daugiau nereikia, - pakartojo Elisėjus kimiu, tačiau pakanka- 
mai stipriu balsu. Jis paėjėjo kelis žingsnius į šalį ir atsivėdėjęs 
sviedė rimbą tolyn į krūmus. Iš jų kaip tik pasirodė brolis Timofė- 
jus. Jis krypavo tempdamas visą glėbį šakų, ir atrodė, kad ne žmo- 
gus juda, o koks girių monas. 

Elisėjus akimis nusekė skriejantį rimbą ir atsigręžė į Timofė- 
jų. 

— Užteks su kaupu, - tarė jis. — Surišk jas ir pritvirtink tai tingi- 
nei prie balno. Tegul tempia, kad pėdas nušluotų. 

— Oo, dabar suprantu, - apsidžiaugė Timofėjus. — O aš sau 
laužau galvą, kam gi tos šakos, jei ne ugnelei? Taigi šėtono akims 
apdumti! 

— Pagonims, tikiuosi, taip pat... - pusbalsiu tarė Elisėjus. Į Gailę 
jis daugiau nežiūrėjo, tik padėjo Timofėjui raišioti šakas. 

— Na va, tikros akėčios, - baigęs tarė. - Dabar pirmyn! 

— Ar nemanytumėt, garbusis tėve, kad prieš tai vertėtų... Na, 
žinote... - Timofėjus ėmė mikčioti, nes nebuvo pratęs prieštarau- 
ti archimandritui net smulkiausiuose dalykuose. - Grobas grobą 
ryja... 

— Užkąsime pasiekę upelį. O toliau upeliu į Desną. Jei dar 
neatsikratėm pagonių, tai upelis tikrai nuplaus pėdas... 

— Upeliu į Desną?.. - numykė Timofėjus susitaikydamas sų 
mintimi, jog dar teks pakentėti. - Bet juk grįžtame atgal! 

— Kartais tenka grįžti atgal, kad pasiektum tikslą... - pamo- 
kančiai tarė Elisėjus kopdamas į balną. Timofėjus tokio mgslingo 
posakio neperkando, o Elisėjų jis, nors ir trumpam, padrąsino. 

Ištrinti pėdsakai 


aulė jau buvo persiritusi į antrąją dienos pusę, kai Uvio 
būrys prijojo smėlingąjį stepės ruožą. Išgirdęs atjojan- 
čius raitelius, į savo urvą šmurkštelėjo baikštus staras. 
Netoliese esančioje krūmingoje raguvoje sukliegė ste- 
pių paukštis: neaišku, ar didesnį nerimą jam sukėlė aukštybėse 
sklandantis vanagas, ar pasigirdęs arklių kanopų dundesys. Prie- 
kyje jojęs Ruklys sustabdė savo žirgą, pasilenkė per jo sprandą ir 
kurį laiką atidžiai tyrinėjo pageltusią žolę. 

— Prapuolė pėdsakai! - šūktelėjo jis. - Gal jie nuo raguvos pa- 
suko į dešinę? 

Dešinėje pusėje jojo Udrys. Jis nušoko nuo arklio ir pritūpęs 
apžvelgė žemę. 

— Ne. Čia neprajota, - pranešė jis atsitiesdamas. 

*“— Et, neturit akių... - pradėjo Uvis, bet prikando liežuvį - nc- 
vertėjo vėl veltis į ginčus. Jis buvo įsitikinęs, kad pėdsakus ras, 
tad nulipo nuo Trabanto ir tylėdamas atidžiai pažvelgė po kojom. 
Aiškiai matė, kur Elisėjaus ir Gailės arkliai buvo sustoję, matė, 
kad jie vėl tarsi pajudėjo, tačiau beveik iš karto pėdsakai dingo. 
Žemė atrodė keistai sujudinta, tačiau kanopų atspaudų nebesi- 
matė. Apėjęs didelį lanką, atsigręžė į laukiančius vyrus. Visi pri- 
pažino, jog jis geriausias pėdsekys, todėl norėjo išgirsti jo žodži. 
Tačiau Uvis tik patrūkčiojo pečiais. 

— Nejaugi nėra? - pasitikrino Udrys. 

— Kad nematau... Tarsi skradžiai žemę prasmego. - Uvis pri- 
ėjo prie raguvos šlaito ir apžvelgė tankius krūmus. - Nejaugi ten 
sulindo? Matau, kad kopta skardžiu. 

— Negali būti, - paprieštaravo vienas iš nalšėnų. - Arklių ten 
nepaslėpsi. 

Udrys vis tiek nusikabarojo skardžiu iki krūmų. 

— Čia kažkas šakas laužė! — šūktelėjo jis. — Visai neseniai. O 
kas gi čia? 

Jis pasilenkė, kažką sugriebė ir skubiai užkopė ant kranto. Ran- 
koje nešėsi rimbą. 

— Nejaugi juo arklį plakė? - stebėjosi jis. - Žiūrėkit, čia net 
geležėlių į galus įvyta. Ir kraujo būta. Nudėt tokį per maža! 

Visi pasipiktinę apžiūrinėjo atneštą rimbą. Žmonėmis, kurie 
kankindavo arklius, lietuviai nuo seno bjaurėjosi. 

— Kad nežinia, ar arklius, - tarstelėjo Uvis. - Gal save patį? 

Pasigirdo murmesys. Tai vyrams atrodė dar keisčiau. 

— Gal ir taip. Man sakė, kad kai kurie jų plakasi. - Ruklys pa- 
krapštė prie virvutės prikepusį kraują. - Jei būtų čaižyti arkliai, 
liktų plaukų. Bet nėra. Gal ir save... 

— Bet kodėl tas rimbas išmestas? — susimąstė Uvis. 

— Po Pykoliais su tuo rimbu! — suniurzgė Ruklys. — Tegu jie 
plakasi, jei galvoj negerai. Bet kurgi jie prasmego? 

Visi nutilo ir apsižvalgė, tarsi tikėdamiesi kur nors už akmens 
ar sausų stepės stagarų pamatyti besislepiančius vienuolius. 

— Ei, žiūrėkit!.. — šūktelėjo vienas karys, rodydamas į gelsvų 
viksvų plotelį. - Kodėl ta išdžiūvusi žolė su žaliu lapu? 

Iš tiesų — tarp pilkų, vėjo sausai šiugždenamų viksvų matėsi 
žalias lapelis. Atidžiau pažvelgus, radosi ir antras. 

— Viskas aišku... — palingavo galva Uvis. — Sakai, galvoj nege- 
rai, bet proto jam netrūksta. 

— Nekalbėk mįslėm, - susiraukė Ruklys. - Apie ką tu? 

— Galiu prisiekti Pokliaus barzda, - tęsė Uvis, - kad jie, prisi- 
laužę šakų, užtrynė pėdsakus. Taigi jie žino, kad lipam ant kulnų. 
Bet kodėl išmetė rimbą? 

— Ne rimbas man rūpi, o Vaišvilkas, - pertraukė jį Ruklys. Jis 
stvėrė rimbą už koto ir atsivėdėjęs nusviedė atgal į krūmus. - Toks 
daiktas tik nelaimę nešti gali, - pridūrė jis, kai skriejantis rimbas 
dingo iš akių. - Dabar žinom kryptį. Jokim ir žiūrėkim, kur plaz- 
da pakibęs ant viksvos koks žalias lapelis. Tai 17 bus mūsų kelro- 
dis. 


Kadangi pėdsakus sekti buvo nelengva, joti teko lėčiau. Saulė 
jau leidosi, kai jie pasiekė nedidelį žvyringą upelį. Čia pat buvo 
numestos ir nuplikusios šakos. O jei kam dar trūko įrodymų, jog 
čia būta Elisėjaus su įkaite, tai galėjo paliudyti ir drėgnoje žemė- 

je įminta Kuosos kanopa. Uvis pasilenkęs pirštu perbraukė per 
pasagos atspaudą, iš apdžiūvusių kraštų bandydamas spręsti, ka. 
da Kuosa čia jį paliko. 

— Prajojo iškart po vidudienio... Gal truputį vėliau, — tarė jis 
atsitiesdamas. — Ir buvo čia sustoję. Zinia, reikėjo atrišti šakas. 

— Ei, žiūrėkit! Jie čia žuvį šlamštė... - Udrys iš pakrūmės pakė- 
lė nemažos žuvies nugarkaulį, prikišo prie nosies ir pauostęs atsi- 
duso. - Kepta! Ir kokia didžiulė! 

— Et tu, apsirijėli... - numojo ranka Ruklys. Ūdrio rajumas vi- 
siems buvo žinomas. - Verčiau žiūrėtum, kurlink jų jota. 

— Kad nėra žymės, - apvaikščiojęs abu krantus pasakė Uvis. — 
Matyt, tas Elisėjus vis dar įsitikinęs, kad mes jį sekam. Nuo čia 
jota upelio dugnu. 

* — Tai ir mes josim krantu iki ten, kur jie išlips iš vandens! 

— Jei Žinotumėm, į kurią pusę... 

— Juk aišku! — Ruklys pažvelgė į rytus, kurlink tekėjo upelis, 
po to atsigręžė į vakarus. - Pasroviui būtų atgal į Černigovą. Su- 
prantama, jog į Kijevo pusę. 

Uvis gūžtelėjo pečiais ir atsiduso. 

— Jei būtų taip aišku, tai kam mėtyti pėdas? 

— Jis mano, jog mus apgaus! - tvirtai tarė Ruklys. - Bet ir mes 
nepėsti. Kol jie maknos upeliu, tai mes, gerai paspaudę, juos dar 
prieš temstant pasivysim. 

Ruklio tvirtas įsitikinimas nugalėjo ir Udrio aimanavimus, jog 
pats metas užkrimsti, ir Uvio abejones dėl krypties. Kadangi upelio 
kryptis buvo aiški, tai sekliai paspaudę arklius ir sukorę apie pen- 
kias mylias, dar nesutemus pasiekė jo aukštupį. Čia tėkmė su- 
siaurėjo, baigėsi žvyringas dugnas ir prasidėjo klampios, alksniais 
apaugusios pievos. Uvis tylėjo, tačiau vienas iš nalšėnų tarė, jog 
tokiu upeliu ir ožka neprabėgtų nepalikdama žymės, o ką jau kal- 
bėti apie raitelį nešantį arklį. 

— Jie negalėjo čia prajoti, - samprotavo karys. 

— Išlipo kur nors pasroviui, o jūs pražiopsojot... - niūriai burb- 
telėjo Ruklys. - Reikia joti atgal, - suniurzgė. - Bet teks žiūrėti I 
abu krantus, o ne į arklio uodegą. 

Uvio veidas buvo apsiniaukęs. Jis patrynė kaktą ir, nekreipda- 
mas dėmesio į Ruklio priekaištus, giliai atsiduso. 

— Teks. Bet, deja, tą darysime rytoj, - tarė jis, apsidairęs ap- 
link. — Šešėliai jau užklojo visus pėdsakus. 

— Ojei jie jos iki išnaktų? 

— Aš numanau, kodėl Elisėjus išmetė tą rimbą... - tarė Uvis, 
tarsi neišgirdęs klausimo. - Tačiau ta niekšybė jam nepavyks, mo- 
tina būtų perspėjusi!.. O ji išbūrė, kad grįš. 

— Kad grįš Vaišvilkas? -— viltingai paklausė Ruklys. Garsas apie 
Uvio motinos gebėjimus burti ateitį buvo pasiekęs ir Vilnių. 

Uvis papurtė galvą. 

— Kad Gailė grįš. Ne Vaišvilkas jai rūpėjo. 

— Tavo sesuo negrįš be Vaišvilko! 

— Gal ir taip, - nusileido Uvis. - Bet aš abejoju, ar mes supran- 
tam, kas čia dedasi. Nes jei Vaišvilkas čia svarbiausias, kodėl Eli- 
sėjus išmetė rimbą? 

Ruklio akys susiaurėjo, jis patyrinėjo Uvio veidą tarsi tikrin- 
damas, ar tas nejuokauja. 

— Ar tau saulė kartais neperkepino smegenų? - paklausė jis. — 
Vis tas rimbas vaidenasi. Bet kas tiesa, tai tiesa: pėdsakų jau ne- 
matyti. Vyrai, - atsigręžė jis į toliau stovinčius nalšėnus. — Čia 
rengsim stovyklą, 0 rytoj su aušra trauksim tolyn. 

Visi įsitaisė nedidelėje dauboje. Kariai iš netoliese ošiančio 
šilo privilko sausuolių. Kai Uvis grįžo su pagirdytu žirgu, jau traš- 
kėjo laužas. Liepsna, pagavusi šakas, ugniniu liežuviu šoko aukš- 
tyn. Udrys nekantriai stebėjo, kaip vienas iš nalšėnų traukė iš bal- 
nakrepšių šiam vakarui skirtą davinį. Kietai išdžiovintą mėsą dar 
reikėjo atšutinti karštame vandenyje. 

— O tas juodskvernis sužiaumojo tokią didelę žuvį... - laižyda- 
mas kelionėje perdžiūvusias lūpas atsiduso Udrys. - Gero ežero 
reikia, kad tokią sugautum. 

— Ežero? - pakėlė galvą prie ugnies pritūpęs Uvis. 

— Aa... Toks karšis! — užsisvajojo Udrys. - Kūdroj tokie neuž- 
auga. | 

— Teisingai sakai! Reikia ežero! - Uvis pašoko ir priėjęs prie 
Udrio paplojo per petį. Jo apsiblaususios akys sušvito. - Ir kaip 
aš nepagalvojau? Būtent - gero ežero reikia! 

Ūdrys kiek nustebęs palingavo galvą. Jam, kaip ir kitiems vy- 
rams, ši pastaba neatrodė verta ypatingo dėmesio. 

— Mus suklaidino! Mes jojam ne į tą pusę! - karštai tęsė Uvis. 
— Kad tik suspėtumėm!.. To dabar labiausiai bijau. 

Stojo trumpa tyla. Traškėjo lauže įsidegusios šakos, prunkš- 
čiojo pririšti arkliai. Visi vyrai sužiuro į Uvį. 

— Matot, man ežerus rodė vienuolis, - pradėjo aiškinti Uvis, o 
kadangi buvo iš tikrųjų susijaudinęs, tai pradėjo ne iš to galo. — 
Ne, ne! Ne Elisėjus, o senukas vienuolis iš Jelecko vienuolyno. 
Jis braižo šio krašto atvaizdą ant didelio pergamento. Upes, ke- 
lius ir visa kita. Ir ežerus, žinoma. Bet visai ne toje pusėje, kur 
mes keliaujam, o į šiaurės rytus nuo Černigovo! Sakė, maždaug 
diena kelio, bet, manau, kad jis skaičiavo kelionę pėsčiomis. Die- 
vai, kad tik suspėtumėm! 

— Palauk!.. — įsiterpė jam stabtelėjus Ruklys. - Nieko nesu- 
prantu. Kokius jis ežerus tau rodė? 

— Ežerai nupiešti ant pergamento, kuriame jis visą Černigovo 
kunigaikštystę vaizduoja. Prie tų ežerų yra vienuolynas. Jei gerai 
atsimenu, tai kažkokio Jokūbo. - Uvis apsidairė ir suvokė, kad 
vyrai nieko nesupranta. Nusišluostė aprasojusią kaktą, koja pa- 
trynė sumindytą žolę, kad susidarytų lygesnis plotelis, ir pasiėmęs 
sausą šaką įbedė į žemę. - Žiūrėkite... Va, jei čia Černigovas, tai 
ten, į šiaurės rytus, ežerai ir vienuolynas. O mes per savo žioplu- 
mą atsidūrėm maždaug čia... Toli į Kijevo pusę. 

— Kokį žioplumą? Pėdas gi sekėm... - nesutiko Ruklys. - Pats 
Elisėjus į tą pusę keliavo. 

— Kad mus apmautų! 

Ruklys paniekinamai sušnarpštė. Kiti vyrai, vis dar nieko ne- 
suprasdami, susižvalgė. 

— Jojom ir toliau josim į Kijevo pusę, - nukirto Ruklys. — Tai 

ton pusėn išdardėjo vežimai, ten kariuomenė, ir Vaišvilkas ten. 
Pradėjai apie rimbus, o dabar mali apie kažkokio puspročio vie- 
nuolio nubraižytus ežerus... Ką tai turi bendro su Vaišvilku? 

— Būtent ten jį nugabeno... Dabar esu tikras. 

— Iš žuvies ašakos išbūrei'? 

— Ne tik iš jos. Ten buvo išsiųstas ir brolis Gerasimas. 

— Ką? Dar vienas vienuolis?! 

— Bet šitas moka lietuviškai! Vienuoliai tam ir yra vienuoliai, 
kad sėdėtų savo vienuolynuose. O šitą išsiuntė praėjus dienai po 
to, kai pagrobė Vaišvilką. 

Ruklys suraukė kaktą. Tai buvo pirma Žinia, nuo kurios susvy- 
ravo jo įsitikinimas. 

— Iš kur Žinai? 

— Tėvas Spiridonas, kuris nubraižė tuos ežerus, sakė. Ne tik 
sakė — rodė. Rodė pirštu į pergamentą ir sakė: štai ten vakar iške- 
liavo brolis Gerasimas. 

— Pats Elisėjus pagrobė Vaišvilką?! Ir taip sprendi vien iš to, 
kad kažkoks vienuolis užsimanė keliauti? Netikiu! 

— Sprendžiu ne tik iš to. Pagalvok - tik toks žmogus kaip Elisė- 
jus galėjo išsiųsti brolį Gerasimą į kitą vienuolyną. Jis archiman- 
dritas, vadinasi, visų vienuolių vadas. Be to, jam ir kunigaikščio 
dvaras atviras, jam neprieštarauja nei sargyba, nei tarnai. Kas ki- 
tiems neįmanoma - jam lengva. 

— Bet jei jis toks visagalis, negi pats atvyktų reikalauti įkaito? — 
suraukęs kaktą bandė susigaudyti Ruklys. - Taip nebūna. Pasiųs- 
tų kokį pavaldinį. O kaip jis pirmąkart galėjo sumaišyti duris? 
Elisėjus gi puikiai žinojo, kur Vaišvilko kambarys... 

- Žinojo... - sumurmėjo Uvis. - Todėl aš ir bijau. 

Ruklys patraukė pečiais. Jis atsiduso ir pamojo vyrams, kad 
grįžtų prie savo darbų. 


Vakaro prieblanda netrukus virto naktimi. Kai tik saulė pra- 
dingo už tolimo akiračio, išblėso ir jos žara. Mėnulis dar nebuvo 

patekėjęs, ir nors danguje švytėjo spiečius žvaigždžių, ką nors įžiū- 
rėti buvo nelengva. Uvis sėdėjo toliau nuo kitų, atsukęs nugarą į 
ugnį, tad jo akys apsiprato su tamsa. Kai pro šalį ėjo Ruklys, kuris 
prieš guldamas visada dar pasišnekėdavo su savo žirgu, Uvis atsi- 
stojo ir tyliai nusekė iš paskos. 

Drėgnose pievose-kurkė varlės, virš galvų šmėžavo šikšnos- 
parniai, iš tolimų stepių atsklido pratisas vilko kaukimas. 

— Nenorėjau prie visų vyrų kalbėti, - prisivijęs ištarė Uvis. 

— Mmm... - numykė Ruklys, bet neatsisuko. 

— Jį mano sesuo vis dėlto. Ir... Pasirodo, tu buvai teisus. 

Ruklys pritūpė ir ėmė trinti priekines žirgo kojas. 

— Kur teisus? 

— Kad Gailė vyrams gali galvą apsukti... 

— Aa... Vaišvilko... 

— Ne tik. Jau sakiau, kad pirmajam užpuolikui ne Vaišvilko 
reikėjo... 

— Sakei. Bet kaip gali Žinoti? 

— Ji man pati sakė, tik maldavo, kad niekam neišplepėčiau. 
Supranti... Jauna mergina. Jai nelengva buvo net man papasako- 
ti... - Uvis atsiduso. - Tas užpuolikas tikrai žinojo, kad ji ne Vaiš- 
vilkas. Ją griebė... už krūtinės. 

— Na, gal tik taip pasitaikė? Sugriebė ir nustebęs paleido. Tada 
aišku, kodėl jis pabėgo. 

— Ne! Visai ne taip... Sugriebė ir... maigė... nenorėjo paleisti. 
Vertė ją ant lovos. Nepaleido, kol nejįpuolė Vaišvilkas. 

Ruklys atsistojo ir giliai įkvėpė. 

— Manai, kad ten buvo Elisėjus? 

— Jis! Dabar aišku, kodėl negalėjom rasti užpuoliko. Kai tik 
pagalvoju... - Uvis, nors buvo jau vėsu, nusišluostė prakaitą. — 
Kai pagalvoju, kieno rankose ji yra... 

— Palauk... Palauk... - Ruklys apsisuko ir apgraibom suradęs 
Uvį tvirtai paspaudė jo petį. - Dabar suprantu, ką sakai. Tačiau 
kad ir kaip būtų, jiems svarbiausias Vaišvilkas, ir kol taip yra, tavo 
Sesuo saugi. 

— Ne! Deja, ne! Vaišvilkas šiuo atveju tik masalas... 

Net ir tamsoje Uvis jautė, kad Ruklys purto galvą. 

— Negali būti. Nejaugi dėl jos pagrobė Vaišvilką?! 

— Esu tikras, kad taip. Ir negaliu sau atleisti. Maniau, kad ji 
per jauna, kad vaikas... Ji man pasakojo, kaip jis į ją Žiūri, kaip 
dega jo akys, kaip jis jos nekenčia... Kai mokė Gabiją, liepdavo 
Gailei išeiti iš kambario. 

— Prieštarauji pats sau. Jei jau taip geidė, nebūtų išvijęs. 

— Anaiptol... Ji tapo jam nepakeliama pagunda. Nepamiršk, 
jog tai Žmogus, kuris plakė save iki kraujo. Kad numalšintų savo 
aistras, kad jas nugalėtų. 

Abu kurį laiką tylėjo. Suprunkštė arklys, ir Ruklys raminda- 
mas paglostė jo prusnas. 

— Ir sakai, kad nenugalėjo. 

— Jis nusviedė rimbą... Tada, kai ji pateko į jo rankas. Su dievų 
pagalba dar galiu suspėti. Štai ką norėjau tau pasakyti. 

Abu nutilo. Juos supo žvaigždėtos nakties garsai, tačiau abu 
galvojo taip įtemptai, kad nė vienas jų negirdėjo nei pelėdos ūba- 
vimo, nei tolimo vilko staugimo. 

Iki išnaktų Gailė tąsė 1r brūžino diržus, tačiau paaiškėjo, jog 
tai bergždžias darbas, nes Elisėjus buvo tvirtai ją surišęs. Nugrimz- 
dusi į neviltį, ji staiga prisiminė, kad ją paguldė ant tako, priaugu- 
sio gysločių. Ji nusiskynė keliolika sultingų lapų, kuriuos vargais 
negalais sugrūdo už riešus veržiančių diržų. Nuo vėsaus žolės pri- 
silietimo atlėgo perštėjimas, ir Gailė užmerkė akis. Ties galva 
prunkščiojo trumpais pavadžiais pririšti arkliai, paupiu nubėgo 
kažkoks žvėrelis - tik žolė sušnarėjo - nakties vėjas glostė viršuti- 
nes šermukšnių šakas. Tačiau ji buvo įsitempusi tarsi styga. Ar 
galėjo būti kitaip, kai visai netoli, prie gretimo medžio, susisupęs 
į savo juodą abitą gulėjo tas ją akimis varstantis juodabarzdis vy- 
ras? Tas pats, prieš kurį kunigaikščio dvare visi lankstėsi ir kurio 
klausė... Tas pats, kuris ją užpuolė siaubingąją naktį! 

Tai ji galutinai suvokė, kai jis ją surišo. Sustojus nakčiai, ją nuo 

arklio nukėlė Timotėjus, kurio platus veidas buvo panašus į mė- 
nulio pilnatį. Kai Timofėjus savo nerangiais pirštais apsuko iš odi- 
nių dirželių suvytą virvę apie jos kojas, priėjo juodabarzdis. Jis 
taip ją pervėrė savo juodomis akimis, kad ji nejučia suvirpėjo. 
Elisėjus kažką įsakmiai paliepė, ir Timofėjus tuojau pat nuėjo 
kurti laužo. Kai Elisėjus pasilenkė, nuo jo padvelkė išdvisusiais 
smilkalais, senu vašku bei vyrišku prakaitu. Ji iškart prisiminė, 
kur pirmą kartą tai užuodė. Kai pajuto jo kibias rankas, išgaravo 
paskutinės abejonės. Tai buvo tos pačios rankos, kurios taip tvirtai 
tr godžiai laikė sugriebę tą naktį. Ji susigūžė ir garsiai aiktelėjo. 
Išgirdęs aiktelėjimą, atsitiesė prie laužo pritūpęs Timofėjus. Eli- 
sėjus ją paleido ir piktai šūktelėjo, kad tas toliau skeltų ugnį. Jis 
Ją stropiai surišo ir tik kartą gal netyčia palietė krūtinę. 

Gailė vis giliau grimzdo į snaudulį. Sutraiškyti gysločio lapai 
numalšino skausmą, jų kvapas ramino. Panašus kvapas ją lydėda- 
vo, kai juodvi su motina grįždavo prisirinkusios žolių Ventės pa- 
krantėse. Nakties garsai blėso, ir ji išgirdo ramų motinos balsą. 
Aiškinantį, kad nors plačialapė sukatžolė ir panaši į kūpolį, jos 
dėti ant Žaizdų negalima. Ją reikia išdžiovinti, po to sumaišyti su 
kmynais ir apynių spurgais. Tą mišinį telieka užplikyti karštu mė- 
tų nuoviru ir gerti, jei kankina nemiga ar nerimas. 

“Tereikia pažinti, ką Žemyna užaugino pievose, ką laumės ap- 
ravėjo pabalėse, — kalbėjo jai motina, - ir jų valdose rasi vaistų 
nuo visokių ligų. Štai įsidėmėk šitą aukštą augalą su panašiais Į 
delnus lapais, tuščiaviduriu stiebu ir baltais į skėčius susimetu- 
siais žiedais - tai nuokana. Keli jos lapeliai padeda nuo akių perš- 
tėjimo, sutrinta su bebro taukais ji gydo sąnarių skausmus, bet su 
ja reikia elgtis atsargiai. Žydinti ji pavojinga ne tik žmogui, bet ir 
gyvuliams, kurie neatrajoja..." 

Juodvi su motina skirsto parsineštas žoles Ventės pilies jaujo- 
je. Šviesos pluoštas krinta pro pravertas duris ir susigeria į tam- 
sias jaujos sienas, ant kurių kabo surištų žolių šluotelės. Nuo ug- 
niakuro jas įdėmiai stebi dviejų žalčių akys. Žalčiai visada išlenda 
Iš savo urvų, kai ateina motina. Vienas jų baltas tarsi pienas, 0 jo 
akys tamsesnės už odą. Plonas liežuvis lyžteli jaujos orą, gaudy- 

damas Medeinos dėliojamų žolių kvapą. Kvapus jie jaučia savo 
judriu liežuviu, tai Gailė žinojo nuo mažens, ir Žinojo, jog nerei- 
kia bijoti, kai žaltys lyžteli ranką. Taip jis geriau užuodžia žmo- 
gaus kvapą, o kartą įsidėmėjęs - atsimins visada. 

“Nereikia bijoti... - ramiai kartoja jai Medeina. — Ventę sergs- 
ti namų dvasios, o žalčiai jas jaučia... Kai jie mūsų namuose, Slo- 
gutė nejlįs į vidų..." — “Taip, - pritaria Gailė ir jai išties visai ne- 
baisu. — O kai būsiu toli nuo namų?“ - paklausia ji. Motinos vei- 
du perbėga trumpas šešėlis. “Nebūsi viena ir kelionėje, - sako ji. 
- Jei tinkamai paprašysi, tai viena ar net kelios dvasios seks paskui 
tave. O aš paaukosiu dievams, kad tavęs nepaliktų. Be to, yra 
Uvis. Jis tavęs niekada neapleis." 

Kai ją pažadino netoliese suubavęs apuokas, mėnulis jau buvo 
nusileidęs taip žemai, kad beveik lietė krūmų šakas, o iš paukščių 
čirpsėjimo galėjai spręsti, jog netrukus ims aušti. Gailė išniro iš 
savo gražaus sapno ir suvokė, jog jos padėtis nepasikeitė. Kaip 
buvo, taip ir liko odiniais saitais surišta kalinė... Netoliese ne- 
kantriai prunkščiojo arkliai. Jai suraišioti prireikė daug virvių, tad 
gyvuliai buvo pririšti už trumpų pavadžių ir jau iki juodos žemės 
ištrypė žolę ir apskabė krūmus. Kairėje, kur augo storoka liepa, ji 
girdėjo neramų vyrišką alsavimą. Ten, pasitiesęs balno gūnią, mie- 
gojo Elisėjus. Prie išblėsusio laužo knarkė ir antrasis. 

O kur buvo motinos pasiųstos namų dvasios? Turbūt ne už 
kalnų, nes greičiausiai tai jos padovanojo tą gražų sapną. 

Ji visa savo esybe jautė, kad ir Uvis kažkur netoliese. Iš pra- 
džių ji pyko už tą vos kojas velkančią kumelę, tačiau kai Elisėjus 
prie balnų pririšo šakas, viską suprato. Uvis ruošėsi ją sekti! 

Ši mintis jai suteikė drąsos ir ji vėl pabandė išsivaduoti. “Gy- 
vate šaltauodege, atleisk tynį..." — kartojo ji žodžius, kuriuos kaž- 
kada girdėjo sakant motiną. Nuo gysločio syvų ne tik atslūgo pa- 
tinimas, bet ir suminkštėjo kieti odiniai diržai. Ji sukando dantis 
ir įtempusi visas jėgas stengėsi ištraukti rankas. Skaudėjo, atro- 
dė, jog nusismauks net oda. Ji nepasidavė, ir dešinioji ranka pa- 
mažu išniro iš varžtų. Dabar ji jau galėjo viena ranka atleisti kie- 
tai užveržtus mazgus tiek, kad išslystų ir antroji. Atrišti kojas tru- 

ko ilgiau, nes ten mazgai buvo suveržti itin kietai. Narpliodama 
diržus ji karštligiškai galvojo, ką daryti toliau. Bandyti bėgti, kai 
jos persekiotojai turėjo arklius, buvo beprasmiška. Ji nepažinojo 
krašto, ir rytas buvo čia pat. Tai rodė raustantis dangaus pakraš- 
tys ir vis garsesni paukščių balsai. Kur tik ji bėgtų, ryto rasoje 
paliktų brydę ir ją netrukus sugautų... 

Kad ji galėtų priversti Elisėjų judėti lėčiau!.. 

Atrišusi kojas veržusius diržus, ji atsitūpė ir atsargiai apsižval- 
gė. Šviesos jau užteko, kad atskirtum ne tik arklius, bet ir atskirus 
krūmus. Prie pat upelio, juodalksnių pavėsio prieblandoje, subo- 
lavo išstypusių augalų žiedai. Net ir blausioje šviesoje ji atpažino 
plačialapę nuokaną, kurios lapai ir sutelkti į skėčius Žiedai buvo 
nuodingesni net už durnaropes. Vienas nuokanos lapelis galėjo 
sunkiai susargdinti arba ir visai nunuodyti gyvulį. 

Gailė tyliai atsistojo ir nusėlinusi iki upelio pakriaušės prisi- 
skynė nuokanos lapų ir žiedų, po to netoliese aptiko vešlų stumb- 
ražolių kupstą. Tas ilgas aitriai kvepiančias žoles mėgo ne tik 
stumbrai, bet ir arkliai. Elisėjaus arklys atrodė gerokai išbadėjęs, 
todėl Gailė tikėjosi, kad jis sušlamš viską, ką tik jam paduos. 

Medyje šaižiai suklikęs paukštis pažadino Elisėjų. Praplėšęs 
sunkius akių vokus, vienuolis dėbtelėjo į priešais augantį šer- 
mukšnį, prie kurio odiniais diržais buvo pririšęs savo belaisvę. 
Pats nepajuto, kaip iš lūpų ištrūko keiksmai: merginos nebu- 
vo!.. Po šermukšniu gulėjo tik jo taip stropiai vakar suveržti odi- 
niai diržai. 

Netoliese knarkęs brolis Timofėjus atsisėdo ir apsidairė blau- 
siomis akimis. 

— Ak, tu balų ragana! - pašoko Elisėjus, pamatęs Gailę prie 
savo žirgo. - Arklį pavogt taikosi! 

Nuo riksmo brolis Timofėjus susigūžė ir nerangiai atsistojo. O 
mergina, atrodo, to tik ir telaukė. Ji kažkuo brūkštelėjo godžiai 
kramtančiam arkliui per šnerves ir žengė į priekį. 

— Aš nebandau bėgti, — tarė ji lietuviškai. — Vis tiek jus su- 
gaus... 

— Ką? Kąji sako? - pradėjo Timofėjus, tačiau nebaigė, pama- 
tęs įtūžusį archimandrito veidą. 

— Ką sako! Savo pagoniškus prakeiksmus vapalioja... - iškošė 
pro dantis Elisėjus. —- Ar nematai, kad šita nekrikštyta siela pa- 
bėgti taikosi, o tu drybsai lyg maišas. Saugok! 

Timofėjus pažvelgė į Gailę, po to į savo dideles it ližės rankas, 
neapsispęsdamas - griebti ją, ar tik pastoti kelią. O mergina ra- 
miai apsisuko ir priėjusi prie savo kumelės jai patapšnojo per kak- 
lą. 

— Kad ji... Na, kad ji... - sumurmėjo Timofėjus. - Tarsi nieko ir 
nedaro. 

— Tiek tu išmanai. Ji pačio velnio apsėsta! - Elisėjus nusišluos- 
tė staiga jį išmušusį prakaitą. Jis buvo pratęs jaustis stiprus, nes 
jo pusėje buvo Dievas su visa savo galybe, tačiau dabar suvokė, 
kad liko vienas. Jis juk pats pasidavė šėtono gundymams, ir Die- 
vas jį apleido. Jį apėmė silpnumas, ir jis pirmąkart su siaubu pa- 
galvojo, kad, pagrobdamas pagonę, pražudė savo sielą. Pakirto 
kojas, ir teko atsisėsti į rasotą žolę. 

— Ar duoti jai žuvies, tėve? — išgirdo lyg per miglą. Prie vėl 
įsiliepsnojusio laužo Timofėjus atseginėjo balnamaišį, kuriame 
buvo sudėtas maistas. Pirmąkart pasiūlius Gailei keptos Žuvies, ji 
atsisakė. 

— Ne taip daug ir liko... - samprotavo Timotfėjus, ištraukęs į 
drobę suvyniotą žuvį. Jis padėjo ją ant balnamaišio, pagarbiai per- 
sižegnojo ir pažvelgė į Elisėjų. - Gerai, kad jau nebetoli iki na- 
mų. Ar jūs, tėve, padalysit'?.. 

— Ne, aš nepasiduosiu, - sumurmėjo Elisėjus, atsikeldamas nuo 
šlapios žolės. - Jei ir pats šėtonas su ja, nepasiduosiu!.. 

Jis lėtai priėjo prie ugnies ir paėmė didelį karšį. Perlaužė jį į 
tris dalis ir, vieną padavęs Timofėjui, atsisuko į merginą. Ta vis 
dar stovėjo prie savo kumelės ir Žiūrėjo tiesiai į jį. Jos akys buvo 
kaip rytmečio dangus, tačiau jose spindėjo baimė ir neapykanta. 
Suprato, jog iš jo rankų žuvies ji neims. 

— Štai... Tu jai nunešk, - tarė Elisėjus ir pritūpęs prie ugnies 
atkišo vieną dalį žuvies Timofėjui. 

Timofėjus nuo burnos nusišluostė trupinius. Iš gabalo, kuris 
jam teko, nedaug tebuvo likę. 

— Kad sakėt, ji apsėsta, tėve... 

— Nešk, jei sakau... - pakartojo pavargusiu balsu Elisėjus. — 
Kai nuneši, galėsi pasiimti ir mano. Aš valgyti nenoriu. 

Timofėjus buvo pratęs klausyti, - jis vikriai pašoko, paėmė iš 
Elisėjaus Žuvį ir priėjęs ištiesė merginai. Ta papurtė galvą ir atsi- 
traukė per žingsnį. 

— Imk, kad duodu, - geraširdiškai tarė Timofėjus. — Tai gardu- 
mynas... Liežuvį nuryti gali... 

Gailė žodžių nesuprato, tačiau ir balsas, ir Timofėjaus šypsena 
liudijo, jog siūloma nuoširdžiai. Ji paėmė žuvį ir užuodusi jos 
kvapą negalėjo atsispirti - jau daugiau kaip parą buvo nevalgiusi. 
Atsikando nedidelį kąsnį, paskui neištvėrusi jau ir didesnį. 

— Matai... Sakiau, kad skani, - pritarė Timofėjus. 

Jis pasuko atgal, nes nenorėjo, kad tėvas Elisėjus apsigalvotų. 
Skubiai paėmė ant balnamaišio padėtą Žuvį ir žiaumodamas pil- 
na burna tarė: 

— Kad ir apsėsta, bet valgo. O gal ji ne ragana? 

Elisėjaus veidas atrodė papilkėjęs. 

— Ji apkerėjo mano arklį... - kimiai sumurmėjo jis. - Tik dabar 
pamačiau, bet tai jai nepadės. 

— Ką sakot? — Timofėjus atsigręžė į Elisėjaus juodbėrį. Arklys 
stovėjo nuleidęs galvą ir visas tirtėjo. Putos dribo iš nasrų, akis 
traukė valktis. Iš nustebimo Timofėjus net žuvį pamiršo. Jis per- 
sižegnojo tris kartus ir baugiai pažvelgė į Gailę. 

— Nejaugi ji? — sušnibždėjo jis. — Šventoji Sofija! Kaip dabar 
Jjosite, tėve? 

- Josiu, - sukandęs dantis sušnibždėjo Elisėjus. - Tai ji eis... O 
Jei neis, vilkte vilksim. 

11 
Ežerų vienuolynas 


abar jie ginė žirgus be gailesčio. Išvakarėse Ruklys rą. 

gino skubėti, o Uvis delsė, nes strimgalviais lėkdamas 

negalėjai sekti pėdų. Dabar abu be atodairos veržėsi 

pirmyn, o kadangi jų žirgai buvo geriausi, tai kitiems 
spėti iš paskos buvo nelengva. Kryptis šįkart jiems buvo žinoma — 
jojo į šiaurės rytus, rinkdamiesi kuo tiesiausią kelią. Brido per 
pasitaikančius upelius, brovėsi per šabakštynus, apjodami tik ne- 
perbrendamas pelkes. Apie pusiaudienį jie pasiekė kaimą, kurio 
cerkvelės popas žinojo, kur yra švento Jokūbo vienuolynas. Jo 
nuomone, iki vienuolyno buvo pusantros, gal dviejų dienų kelias. 
Kiti palydos vyrai rusiškai nemokėjo, tad aiškinimą tesuprato tik 
Uvis ir Ruklys. 

— Galim pasiekti iki vakaro, - paaiškino jau pavargusiais Žir- 
gais jojantiems kariams Ruklys. - Tik reikia šuoliuoti nesusto- 
jant. 

Toliau jie laikėsi kelio, tik vietomis nukirsdami jo vingius ar 
aplenkdami kaimelius. Deja, neilgai trukus teko vis dėlto spartą 
sulėtinti. Į tolimesnius žygius lietuviai paprastai išsirengdavo su 
bent dviem, 0 neretai ir trimis žirgais. Vienam pailsus, persėsda- 
vo ant kito. Šį kartą jie teturėjo tik po vieną ir nors Uvio bei Ruk- 
lio Žirgai dar laikėsi ant kojų, kiti pavargę šnopavo. Jiems bejo- 
jant išsiskleidusia vora pro krūmais apžėlusią lomą, Udrys gar- 
siai sušuko, jog jei nesulėtins eigos, tai ir jo žirgui tuoj bus taip, 
kaip antai ten drybsančiam. Uvis dabar jojo sekdamas kelio vin- 
gius ir neturėjo laiko žvalgytis. Jis pristabdė Trabantą ir atsigrę- 
Žęs pamatė tarp neaukštų krūmokšnių tysantį padvėsusį arkli. 
Būtų jojęs Ir prajojęs, tačiau kritusio arklio plaukas jam kažką 
priminė. Jis apgręžė Trabantą ir nusliuogė nuo balno. 

— Jokim! - skubino jį Ruklys. - Negi dvėsenos nematęs?.. 

— Labai jau panašus į Elisėjaus arklį... - murmėjo prisimerkęs 
Uvis. Jis pasilenkęs ėjo ratu ieškodamas pėdsakų. Vienoje vieto- 
je priklaupė, praskleidė rankomis žolę ir ilgai Žiūrėjo į pėdos įspau- 
dimą. 

— Tai jie! - tarė atsistodamas. - Ten Kuosos pasaga. Vadinasi. 
jiems telikęs tik vienas arklys. 

— Kad ir mums jų neliks, jei šitaip varysim... — Udrys nušoko 
nuo žirgo, norėdamas jam duoti bent truputį atvangos. Žirgo šo- 
nai kilnojosi tarsi dumplės, iš nasrų dribo putos. Kitų arkliai ne- 
atrodė geriau. 

— Kadajie čia buvo? - paklausė Ruklys. - Seniai? 

Priėjęs prie kritusio arklio, Uvis prispaudė ranką prie jo papil- 
vės. 

— Dar truputį šiltas. Diena dabar nešalta — tai gal vidurdienį... 
Iš pėdsakų matyti, jog bandė arklį tempti, bet tas krito ir neatsi- 
kėlė. 

— O kodėl krito? 

— Atrodo, kažko apsirijęs... Matyt ganiavoj, naktį. 

"To Rukliui pakako, jis apgręžė savo žirgą ir grįžo prie kelio. 

— Jojam! — sušuko jis. - Netrukus juos pavysime. 

Udrys skausmingai susiraukė, patapšnojo savo pavargusiam 
žirgui per kaktą ir vėl įšoko į balną. 

Saulei leidžiantis jie pasiekė lapuočių mišką. Netrukus miškas 
ėmė retėti, ir pro šakas sublizgo mėlynas vanduo. 

— Praamžiau galingasis, ežeras!.. - sušuko Ruklys. 

Kariai buvo gerokai atsilikę, tad abu rikiai sustabdė savo žir- 
gus ant lėkšto kranto. Trabantas, išvydęs taip netoli telkšantį van- 
denį, ketino sužvengti, bet Uvis trūktelėjo žąslus. Tai buvo žen- 
klas, kad reikia elgtis tyliai, ir Žirgas nekantriai prunkščiodamas 
emė trypčioti vietoje. 

— Grįšiu ir pristabdysiu kitus, - tarė Ruklys. — O tu apsižval- 
gyk. 

Uvis linktelėjo galvą. Jei čia išties tas ežeras, reikėjo nekelti 
triukšmo. Kadangi perkaitusių arklių vis tiek negalėjai girdyti, 
geriau jiems vandens nerodyti. Uvis pavedėjo Trabantą atokiau į 
mišką ir pririšęs prie berželio nusileido prie pat vandens. Eiti toli 
neteko. Prasibrovęs pro krantą užgožusius krūmus, jis jau galėjo 
apžvelgti didžiumą ežero ir kairėje pamatė tai, ko ieškojo. Už 

kelių šimtų žingsnių stūksojo tamsių rąstų gynybinė siena, pric 
vartų į ežero pusę kėpsojo kresnas bokštelis, virš sienos kyšojo 
trys neaukšti medinės cerkvės kryžiai. Aplink buvo ramu. Nesi- 
girdėjo nei žmogaus balso, nei varnų, tik pakrantės melduose 
kvaksėjo antys, paaugę jų jaunikliai turškėsi vandeny, ir Žaiža- 
ruodami mėlynai žaliais sparnais šen bei ten siuvo laumžirgiai. 

Ežero dugnas buvo durpingas, brendant per nusistovėjusį šva- 
rų vandenį kilo tamsūs nuosėdų sūkuriai. Uvis Žiūrėjo į pilkas 
vienuolyno sienas ir jautė besitvenkiančią įtampą. Gailė greičiau- 
siai visai netoli ir gal jai kaip tik dabar reikalinga pagalba. Išgir- 
dęs šakos trakštelėjimą, jis prasibrovė per meldų sąžalyną ir už 
pakrantės krūmų rado savo vyrus. 

— Vienuolynas visai netoli... — tyliai tarė priėjęs. - Dievai padė- 
j0... Dabar veikti reikės mums patiems. 

Einant vienuolyno link miškas retėjo, o netrukus nebeliko ir 
krūmų. Čia buvo ganoma, gretomis augo javai. Pasirinkę vieną iš 
takų, jie netrukus pasiekė pievą, už kurios kilo vienuolyno sie- 
nos. Žmogaus dar vis nesimatė, niekas nejudėjo ir už vartų bokš- 
telio angų. Nors sienos ir buvo skirtos gynybai, dabar jos atrodė 
apleistos — kadaise stori ir tvirti rąstai buvo apkerpėję, iš plyšių 
augo reti žolės kuokštai, viršutinė rąstų eilė gerokai sutrešusi. Vie- 
noje vietoje ant sienos net raizgėsi gebenė, kurios ankstyvo ru- 
dens nurausvinti lapai degė rudens saulėje. 

Vyrai susižvalgė. Nors siena buvo kokių keturių sieksnių aukš- 
čio, patyrusiems kariams ją įveikti nebuvo sunku. Vienas iš nalšė- 
nų praskleidė savo apsiausto skverną ir parodė šalia kalavijo ka- 
bantį virve apvyniotą kablį. Ruklio niūrus veidas akimirkai pra- 
skaidrėjo. 

— Po tris, - įsakė jis. — Jūs su virve ten toliau, prie kampo, 0 
mes bandysime per tą vietą, kur gebenė... 

— Bet yra vartai, - pasiūlė Uvis. - Dar mūsų niekas nemate. 
Tegu vyrai lipa per sieną, o mudu prie vartų pabandysime ati- 
traukti dėmesį. 

Ruklys susiraukė. Jis nebuvo pratęs, kad kas keistų jo įsaky- 
mus, tačiau šįkart teko pripažinti, jog pasiūlymas geras. Sieną per- 

lipti įmanoma, tačiau tai užims laiko. Be to, jie buvo be šarvų. 

— Gal ir taip... - nenoriai sutiko Ruklys. - Bet eiti teks tau. 

Uvis patraukė pečiais. Jis nusisegė savo platų diržą su perpete 
ir kalavijo makštimi ir padavė Rukliui. Durklą užsikišo už kelnių 
prie nugaros. Pasilenkęs pasisėmė žemės ir perbraukė savo pa- 
laidinės sagtis, brūkštelėjo ir per prakaituotą kaktą. Nusimovė 
plaukus veržusią sidabru ataustą juostą, kurią įgrūdo kišenėn. 
Dar ištaršė plaukus, kad labiau panėšėtų į pavargėlį. 

— Bandysim... - tarė jis. — Bet tu būk ten pat už kampo. Man to 
kalavijo gali labai prireikti... 


Kai ankstyvo rudens diena jau baigė blėsti, prie vienuolyno 
vartų sustojo gana vargingas, ilgos kelionės nukamuotas jaunas 
vyras. Jis pasibeldė į užsklęstus vartus ir atsitraukė per du žings- 
nius, kad jį būtų galima geriau apžiūrėti. Jo apsiaustas buvo at- 
segtas, skvernai atlapoti, taigi buvo aišku, kad jis beginklis. Vyras 
truputį palaukė, tada prtėjęs vėl pasibeldė, šį kartą smarkiau. Iš- 
girdęs už vartų bruzdesį, jis pakėlė ranką ir perbraukė sutaršytus 
plaukus. Šis visai nekaltas mostas buvo ženklas vyrams, laukian- 
tiems miško pakraštyje, ir jie pajudėjo iš priedangos. Garsiai 
žvangtelėjęs sucypė atitraukiamas skląstis. Vartai vėrėsi girgždė- 
dami ir itin lėtai. Plyšyje pasimatė žila vienuolio barzda. 

— Ko nori?.. — pasigirdo gergždžiantis balsas. 

Vietoj atsakymo Uvis puolė į priekį ir, pastūmęs vienuolį, 
įspraudė petį į tarpuvartį. Iš už kampo tekinas atbėgo Ruklys. Jis 
padavė Uviui kalaviją ir įrėmę pečius bendrom jėgom jiedu at- 
stūmė pirmuosius vartus. Pastangos pasirodė kiek perdėtos, nes 
už vartų testovėjo į kuprą susimetęs vienuolis. Antrųjų vartų į 
vienuolyną jis net nebuvo užsklendęs, tad abu vyrai su kalavijais 
rankose įsiveržė vidun. Dirstelėjęs į kairę Uvis pamatė, kad vie- 
nuolyno siena jau kopia nalšėnai su Udriu ir kad ten nėra nė vie- 
no gynėjo. Buvo galima apsižvalgyti nuodugniau. Nedidelio kie- 
mo viduryje stovėjo tokia pat pilka, kaip ir vienuolyno pastatas, 

tribokštė medinė cerkvė. Virš jos durų kabojo nuo lietaus pažą- 
liavęs varpas. Už cerkvės, palei pietinę sieną, įsaulyje žaliavo į 
žirnius panašūs augalai. Netoli jų matėsi šulinys aukštu akmeni- 
niu rentiniu. Akmenimis grįstas kiemas buvo tuščias, tik arčiau 
vartų, dengtoje meldais pašiūrėje gailiai subliovė avis, pasigirdo 
negarsus ožkos mekenimas. 

Uvis sutrikęs sustojo. Už jo, vilkdamas už pakarpos iš baimės 
nustėrusį vienuolį, ėjo Ruklys. Udrys jau perlipo sieną ir dabar 
padėjo nusileisti nalšėnams. 

— Kur Vaišvilkas? Kur lietuvių kunigaikščio sūnus?- purtyda- 
mas vienuolį paklausė Ruklys. Šis kažką gailiai sugargaliavo, 
graibstydamas orą rankomis. 

— Nekratyk jo. Nusibaigs dar... - Uvis pasijuto nejaukiai. Ran- 
koje laikomas kalavijas pasirodė esąs nereikalingas. Ko gero, jei 
būtų turėjęs jo makštį, jau būtų įsikišęs... 

— Kur tėvas Elisėjus? - paklausė jis vienuolio, bet tas tylėjo. 

Ruklys, dar kartą papurtęs, stumtelėjo vienuolį pašiūrės link. 
Parkritęs ant šiaudų, šis užsidengė akis vaško spalvos rankomis ir 
nelauktai garsiai sukliko. Veriantis klyksmas pagaliau išjudino vie- 
nuolyną. Atsivėrė durys, atsidarė langinės. Iš pilkojo pastato, ku- 
riame, matyt, buvo celės, pro duris išbėgo keli vienuoliai. Visi jie 
buvo jaunesni už Ruklio pačiuptąjį karšinčių, - bent jau nė vienas 
negalėjo pasigirti tokia netvarkinga, Žila ir į visas puses styrančia 
barzda. 

— Dieve mano, dieve mano!.. — suriko kresnas rusvabarzdis. 
Jis norėjo pulti prie pasliko senio, bet, išvydęs plikus kalavijus, 
atšlijo. 

— Ką šitie žmonės čia daro?.. — sušnibždėjo jis, akimis laksty- 
damas nuo vieno kario prie kito. - Ką jie jums padarė, tėve Visa- 
rionai?.. 

Žilabarzdis dejuodamas kėlėsi nuo šiaudų, kiti vienuoliai susi- 
gūžė prie sienos ir suklego tarpusavyje. Rusvabarzdis, įsakmiai 
riktelėjęs, juos nutildė. 

— Ko jums reikia? - rūsčiai paklausė jis menkai tesusigaudantį 
Udrį. - Kodėl trikdote mūsų ramybę?.. 

Udrys nelabai suprato, kas sakoma, tačiau suvokė, jog sako- 
ma piktai. Kadangi jo rankoje buvo kalavijas, jis atkišo smaigalį 
tiesiai į rusvabarzdžio ne tokį jau menką pilvą ir žengė kelis žings- 
nius į priekį. 

— Kur padėjote Gailę? Aa? Kur Vaišvilkas? 

Šįkart kalbos nesuprato rusvabarzdis, tačiau pavojų užuodė 
kaipmat. Vienuolis greit atšoko ir įsmeigė akis į blizgančius kala- 
vijo ašmenis. 

— Kojjis nori? — sudejavo jis gailiai. - Ko nori? 

— Kur Vaišvilkas? Aa? 

— Vaišvilkas?.. On u nas!* - tarsi išganymą pagavo žodžio pras- 
mę rusvabarzdis. - O Dieve mano! Atstokit! 

— Palik jį.. - sudraudė Udrį priėjęs prie jų Uvis. - Jau pakan- 
kamai prigąsdintas... Ką reiškia, “ Vaišvilkas pas mus''? 

Udrys nuleido kalaviją, ir rusvabarzdis suglebo. 

— Jis ten, — sulemeno jis virpančia ranka rodydamas cerkvės 
pusėn. — Kodėl įsiveržėt čia kaip laukiniai? Argi ramiai negali- 
ma?.. 

Ruklys rusiškai suprato neblogai, tačiau vienuolio ranka taip 
tirtėjo, kad sunku buvo suprasti kryptį. 

— Kur? - suriaumojo puldamas prie vienuolyno durų. Kaip tik 
tuo metu laukan išėjo pavėlavęs vienuolis, ir Ruklys kairės ran- 
kos kumščiu nubloškė į jį šalį. - Sakyk greičiau! 

— Sustokite!.. Sustokite!.. Vardan šventosios Mergelės!.. Mes 
jums parodysim, kur Vaišvilkas!.. Cerkvėje! Va ten... — vaitojo 
rausvabarzdis. 

Ruklys dabar jau suvokė, jog vienuolis rodo į cerkvę. Iškart 
jam šmėkštelėjo klaiki mintis, jog Vaišvilkas negyvas ir ten guli 
pašarvotas. 

— Žarnas visiems paleisiu, - sudejavo jis, gniauždamas kalavijo 
rankeną. - Po kiemą ištąsysiu... 

Pripuolęs trenkė petimi į duris taip, kad jos šokte atšoko. Tai, 
ką jis išvydo, tiesiog apstulbino visko mačiusį rikį. 

Cerkvė nebuvo didelė, tačiau spalvoto stiklo langelių ir mirk- 


* Vaišvilkas?.. Jis pas mus! (Rus. ) 

sinčių laibų žvakių liepsnelėmis apšviesti paveikslai, kuriais buvo 
ištapytos sienos ir lubos, tarytum lėtai judėjo, keisdami savo vie- 
tą, ir atrodė, kad šventykla tarsi plečiasi į šalis. Nuo paauksuoto 
ikonostaso sklido salsvas smilkalų kvapas. O prieš ikonostasą 
kniūbsti, ištiesę kryžiumi rankas gulėjo du žmonės. Vienas iš jų 
atsistojo ir piktai pažvelgė į įsibrovėlį. 

— Ką tai reiškia? — iš susijaudinimo virpančiu balsu paklausė 
Mindaugo sūnus Vaišvilkas. - Nemoki durų tinkamai atverti, Ruk- 
ly? Ir kam tas kalavijas? Čia šventa vieta... Tuojau pat jį padėk ir 
nusivožk kepurę! 


Ruklys buvo taip apstulbęs, jog iš tiesų nusiėmė kepurę. 

— Jis čia... - sulemeno pamatęs įėjusį ir nustebusiom akim be- 
sižvalgantį Uvį. - Jis čia, Ir gyvas... 

— Aš čia! - patvirtino ir Vaišvilkas. Jo jaunas veidas atrodė iš- 
blyškęs. — Aš čia, nes noriu būti čia. O ko jūs įsibrovėte lyg kokie 
galvijai? 

Kartu su juo prie ikonostaso kryžiumi gulėjęs vienuolis taip 
pat atsistojo. 

— Kas tie žmonės?.. Kojie norėti?.. - paklausė jis laužyta lietuvių 
kalba, baikščiai traukdamasis į šalį. Barzdotas jo veidas atrodė 
išsigandęs. 

— Jie jums nieko nedarys, broli Gerasimai, - padrąsino jį Vaiš- 
vilkas ir vėl atsigręžė į Ruklį. — Tai tau teks pasiaiškinti. 

— Nekalbėk niekų, Mindaugo sūnau! - Ruklys jau spėjo atsito- 
kėti. - Pradingai, o man pavesta tave prižiūrėti. Su tavo pagrobė- 
jais dar atsiskaitysiu. 

— Kvailystė! Manęs niekas negrobė. Aš atvykau pats. 

— Savo noru? 

- Žinoma! Manęs niekas negali priversti. 

— Tai ko? Tai ko, po šimts Pykolių, nepasakei? Ko nepalikai 
žinios? 

Vaišvilko išblyškę skruostai paraudo. 

— Aš ne vaikas, kad aiškinčiausi... — tarė jis, tačiau jo balse 
suskambėjo užsispyrusio vaiko gaida. — Man niekas neuždraus. 
O tu- tuo labiau... 

Ruklys atsiduso ir nubraukęs ranka šlapius nuo prakaito plau- 
kus vėl tvirtai užsivožė kepurę. Jo papilkėjusiame veide tvenkėsi 
pyktis. 

— Bet Elisėjus? - įsiterpė Uvis. - Sakyk, kur tas niekšas Elisė- 
jus“? 

— Valdyk liežuvį, Žybarto sūnau... - sušvokštė Vaišvilkas. - Tai 
tėvas Elisėjus man parodė tikrąjį kelią. Tai jis man patarė atvykt į 
vienuolyną. 

— Tėvas Elisėjus labai šventas vyras! - pridūrė brolis Gerasi- 
mas. - Man įsakyti jaunąjį kniazių maldos mokyti... 

— Bet kur jis, klausiu? 

Vaišvilkas pažvelgė į brolį Gerasimą, tas nežymiai gūžtelėjo 
pečiais. 

— Išjoti... — tarė jis. — Gal į kitas vienuolynas. Prieš dvi dienos, 
su brolis Timotfėjus... 

— Ir dar negrįžo? Nematei jo šiandien? Sakyk, jei klausiu! 

Uvio balsas buvo kimus ir jame tvyranti įtampa persidavė ir 
Vaišvilkui. Jis papurtė galvą ir atsakė pats: 

— Ne. Šiandien nemačiau. Ko jums reikia iš tėvo Elisėjaus? 

— Tėvas Elisėjus šventas vyras, — vis kartojo brolis Gerasimas. 

Uvis keliais žingsniais prišoko prie Gerasimo. Sugriebė jį kai- 
re ranka už peties, pasuko durų link ir pastūmė. 

— Nešdinkis, - ištarė pro sukąstus dantis ir kilstelėjo jo pusėn 
kalaviją. - Nešdinkis, arba dienos šviesos nebematysi. 

Gerasimo barzdotą veidą vėl sukaustė baimė. Jis atatupstas 
traukėsi iki durų, o pasiekęs tarpdurį strimgalviais puolė lauk. 

— Ar Iš proto išsikraustei?! - įsiuto Vaišvilkas. Jo akys liepsno- 
te liepsnojo. — Jei nebūčiau celėje palikęs kalavijo, man atsaky- 
tum. Kuo tau kliūva brolis Gerasimas?! 

— Nurimk! Jis jo bendras! To niekšo... - Uvis pažvelgė į pravi- 
ras cerkvės duris, pro kurias painiodamasis savo abite išrūko bro- 
lis Gerasimas. - Nejaugi nesupranti? Elisėjus jį pakvietė čia, kad 


159 


tau miglas pūstų... Kad niekieno netrukdomas Gailę galėtų pa- 
grobti. 

Vaišvilkas nustebęs sumirksėjo. 

— Ką svaičioji? 

— Sakau, kas atsitiko. Jis pagrobė mano seserį. 

— Nesąmonė! Melas! Ką dar išgalvosi'? 

— Ne melas, Mindaugo sūnau, - tvirtai tarė Ruklys. - Gali pa- 
klausti kitų vyrų. Todėl Žybartaitis čia. Dėl tavęs jis nebūtų jojęs. 

— Nebūčiau! - patvirtino Uvis. - Ne tavęs man reikia, 0 sesers. 

Vaišvilkas išplėstomis iš nuostabos akimis žvelgė į abu vyrus. 
Patikėti jų žodžiais jis negalėjo, tačiau pagaliau jį apniko abejo- 
nės. 

— Kaip tai - pagrobė? Ką jūs šnekat? Kaip jis galėjo pagrobti iš 
dvaro? 

— Pareikalavo jos kaip įkaito. 

— Įkaito už ką? 

— Už tave! Nejaugi nesupranti? Apdūmė tau ir mums akis. 
Tau dingus jis pasirodė Černigove ir pasakė, jog jį siunčia tavo 
pagrobėjai. O kaip įkaitą, kad tu būtum paleistas, pareikalavo 
Gailės. Sakė, kad tu pražuvęs, jei jos nepristatys. 

Vaišvilkas atsisuko į auksu žvilgantį ikonostasą ir tarsi norėda- 
mas pabėgti nuo išgirstų žodžių abiem rankom uždengė ausis. 

— Jis užsidegė nenumaldoma aistra, - tęsė Uvis, nenuleisda- 
mas akių nuo Vaišvilko. - Ir pasinaudojo tavimi kaip masalu. 

— Nutilk!.. - sušuko Vaišvilkas ir su panieka nužvelgė Uvį. — 
Niekad negalvojau, Žybarto sūnau, kad gali taip šlykščiai meluo- 
ti. Tėvas Elisėjus niekada taip nepadarytų. Niekada! Jis... - Vaiš- 
vilkas ieškojo reikalingų žodžių. - Jis mokė mane... 

— Prisiekiu Praamžiumi... - atsiduso Uvis. - Tu gali Gailei pa- 
dėti arba gali toliau tikėti tuo niekšu ir prisidėti prie jos pražū- 
ties. Aš daugiau su tavim gaišti laiko negaliu. 

Jis apsisuko eiti. Kiek padvejojęs, juo pasekė ir Ruklys. 

— Aš netikiu! Girdit! Aš netikiu... - šaukė jiems įkandin Vaiš- 
vilkas. Jo balsas springo nuo ašarų. 

Kieme gaudė cerkvės varpas — jį iš visų jėgų tampė žilasis tėvas 
Visarionas. Varpas buvo pažaliavęs nuo lietaus ir senumo, jo šer- 
dis apdilusi, tad ir garsas sklido dusliai, tačiau vis tiek užpildė visą 
nedidelį vienuolyno kiemą ir nuo jo net zvimbė ausyse. 

Įsibrovėliai stengėsi nekreipti į tai dėmesio. Vyrai buvo pa- 
siųsti apieškoti vienuolyną ir dabar vienas po kito grįžo atgal. Net 
nereikėjo klausti, ar jie ką rado, užteko pažvelgti į jų apsiblausu- 
sius veidus. 

— Išgriozdėm visus rūsius, - pranešė Udrys. - Bet, be žiurkių, 
nieko neaptikom. 

Kažką jis vis dėlto rado, nes Žiaumojo pilna burna ir rankoje 
laikė nemažą balkšvą sūrį. 

Iš kito rūsio išsiropštęs nalšėnas iš karto užsiėmė ausis: 

— Ar nesiliaus tas nukriošęs senis? Tvokit jam taip, kad nuvirs- 
tų į šiaudus! 

— Palik jį ramybėje. Jis gi pusprotis... - perspėjo Ruklys. - Pa- 
kankamai savų bėdų. Tai kur, po Pykoliais, pradingo Elisėjus? 

— Sakiau... Aš gi sakiau, kad čia nėra tėvo Elisėjaus, - aikčiojo 
rusvabarzdis ir jam pritarė brolis Gerasimas. - Ir Dieve mus gel- 
bėk, jokios merginos nėra. 

— Atrodo, iš tikrųjų nėra, - sutiko Ruklys. - Vienuolynas nedi- 
dutis. 

Tai teko pripažinti ir Uviui. Jo galvoje siautė sumaištis. Nejau- 
gi dar neatvyko? Nuo tos lomos, kur jie rado kritusį arklį, per 
pusdienį nesunkiai ateitum ir pėsčias. Vadinasi, pasuko kur ki- 
tur. Bet kur? 

— Kokia kvailystė... - toliau vaitojo rusvabarzdis. - Juk moters 
koja negali peržengti mūsų slenksčio... 

Uvis, nekreipęs dėmesio nei į varpų skambėjimą, nei į vienuo- 
lio dejones, dabar staigiai pasisuko jo pusėn. 

— Negali? - paklausė. — Tai kur tada jos gali lankytis? 

— Kokios čia būti moterys? —verksmingai paklausė Gerasimas. 
— Mes būti vienuoliai... 

— Palik juos ramybėje! - šiurkščiai įsiterpė iš cerkvės išėjęs Vaiš- 
vilkas. Jo akys atrodė paraudusios. Jis pažvelgė į virvės nepalei- 
džiantį tėvą Visarioną, po to - į Uvį. - Išgąsdinot geruosius vie- 
nuolius. Gėdos turėtumėt. 

Nors Uvis jau buvo nusprendęs, kad su Vaišvilku nėra ko to- 
liau leistis į kalbas, šito jam buvo per daug. 

— Tu esi apžlibęs ir kvailas... - pradėjo jis, tačiau tuo metu tė- 
vas Visarionas liovėsi skambinęs varpu. Nelauktai įsivyravusi tyla 
erzino jį net labiau negu prieš tai be paliovos trukęs varpų gaudi- 
mas. Toje tyloje visi aiškiai išgirdo, jog kažkas kumščiu daužo var- 
tus. 

Uvis vėl išsitraukė įkištą į makštį kalaviją ir dviejų nalšėnų ly- 
dimas priėjo prie vartų. 

—.Aš turėčiau atidaryti, - murmėjo tėvas Visarionas, tačiau nal- 
šėnai, nekreipdami į senį dėmesio, jau atstūmė vartus. Uvis atsi- 
traukė per žingsnį ir užsimojo kalaviju. Pro vartus įžengė suplu- 
kęs brolis Timofėjus. Atrodė jis nežmoniškai pavargęs - apvaliu, 
papilkėjusiu nuo dulkių vienuolio veidu sruvo prakaitas. Pama- 
tęs ginkluotus vyrus, jis atšlijo ir buvo besprunkąs atgal, bet vie- 
nas iš nalšėnų užstojo jam kelią. 

— Gailestingoji Sofija!.. - sušuko traukdamasis brolis Timofė- 
jus. - Gailestingasis Jokūbai! Gelbėk nuodėmingąjį!.. 

— Kur Elisėjus?.. - prikišęs kalavijo ašmenis jam prie gerklės, 
rusiškai paklausė Uvis. — Kur tas niekšas nugabeno mano sese- 
rį?!. Kur mano sesuo? 

— Tavo sesuo?.. —- žioptelėjo Timotėjus. - Oo!.. Tai ta nekrikš- 
tyta siela? 

Pamatęs šalia Gerasimą ir tėvą Visarioną, o toliau - kitus vie- 
nuolius, susispietusius į būrelį, Timofėjus truputį atsigavo. 

— Atitrauk tą velnio geležį, - tarė Uviui, stumdamas šalin kala- 
viją. — Tada pasakysiu. 

— Nejaugi tikrai čia yra Gailė? — Dar vis nenorėdamas tikėti 
purtė galvą Vaišvilkas, kuriam Gerasimas vos spėjo versti. - Ne- 
jaugi?.. 

— Kalbėk!- nuleido kalaviją Uvis. — Ir nedelsk. 

— Jie salos cerkvelėje... Ją apsėdo šėtonas, o tėvas Elisėjus ren- 
giasi jį išvaryti. 

— Koks šėtonas? Ką svaičioji? 

— Pats nelabasis... Ji apkerėjo archimandrito arklį, - patikliai 
dėstė Timofėjus. - O šėtonas ją iš pančių ištraukė. Jos sielai gre- 
sia didelis pavojus. Gerai, kad tėvas Elisėjus ryžosi jį išvaryti. Ir, 
dėkui Dievui ir visiems šventiesiems, man liepė eit į vienuolyną. 

Uvis ir Ruklys abu tuo pat metu pažvelgė miško link. Ten, kur 
buvo palikti jų Žirgai. Kiti vyrai dar nesuprato, kas sakoma, nes 
Timofėjaus žodžius Gerasimas vertė labai jau tyliai. 

— Sakyk! Sakyk tiesiai! - sušuko Vaišvilkas ir, griebęs Timofė- 
jui už atlapų, ėmė jį purtyti. - Ar Gailė ten? Salos cerkvelėje? 

Nors Timofėjus buvo bent dvigubai stambesnis už Vaišvilką, 
tačiau leidosi purtomas: kretėjo jo galva, vartaliojosi pabalusios 
akys. 

— Tavęs klausia, ar ta mergina tikrai salos cerkvelėje? — skubė- 
jo versti Gerasimas. 

— Nagi taip! Sakiau jau, - lemeno Timofėjus. - Ar aš kada 
meluoju? Tėvas Elisėjus sakė, reikia būtinai išvaryti šėtoną. O jei 
nepavyktų... 

— Kas — jei nepavyktų? 

— Kas belieka? Akmenį ant kaklo ir į vandenį... - nenoriai pa- 
aiškino Timofėjus. — Su šėtonu negalima kitaip. 

— Paskandinti?! — nustėro ir pats brolis Gerasimas. 

— Vanduo šventas! Tėvas Elisėjus sakė, tik taip dar galima iš- 
gelbėti jos sielą. 

Išklausęs vertimą, Vaišvilkas taip stipriai pastūmė Timotfėjų, 
kad tas atsitrenkė galva į sieną ir suglebo. Vaišvilkas apsisuko, 
nubloškė bandantį jį sulaikyti brolį Gerasimą ir kiek tik įkerta 
pasileido į arklides. Ruklys jau išbėgo pro vartus ir dabar šno- 
puodamas skuodė miško link. 

— Klok, kur ta cerkvelė!.. Tuojau pat! - sušvokštė Uvis Gerasi- 
mui. 

— Netoli, toje pusėje būti maža sala, - rodė sudžiūvusiu pirštu 
Gerasimas. — Ten maža cerkvė, ten melstis kaimiečiai... - Ir susi- 

jaudinęs užbaigė rusiškai: — Ežeras gilus, bet yra brasta, praside- 
da prie dvikamienio beržo... 


Dar niekad gyvenime Vaišvilkas taip greitai nebuvo pabalno- 
jęs savo žirgo. Svieste užsviedė balną, vienu stipriu patraukimu 
suveržė papilvės diržą ir dar neišvedęs iš tvarto įšoko į balną. Žir- 
gas buvo pailsėjęs, tad pajutęs stiprų kojų smūgį šovė iš tvarto. 
Vaišvilkas vos spėjo pasilenkti, kad netrenktų kakta į žemą durų 
staktą. Ištrūkęs iš tvarto arklys it strėlė pasileido per kiemą. Vie- 
nuoliai išsibėgiojo į šalis tarsi vanago pabaidyti viščiukai, o Gera- 
simas vos spėjo plačiau atverti vienuolyno vartus. 

Pradundėjęs pro vartus Vaišvilkas pasuko žirgą dešinėn ir pa- 
sileido ežero pakrante. Baisus Timofėjaus pasakojimas jį pribloš- 
kė, tačiau jis vis dar norėjo tikėti, kad tai kažkoks pramanas. Ne- 
jaugi Gailė, taip netikėtai kritusi į širdį, pateko į pavojų? Vien ta 
mintis jam stingdė kraują. 

Dar gerokai prieš dvikamienį beržą Vaišvilkas pasuko tiesiai 
salos pusėn. Po arklio kanopom tiško vanduo, pulkai išbaidytų 
ešeriukų pasklido į visas puses, arklys nugrimzdo beveik iki pilvo. 
Kadangi pasuko į salą dar nepasiekęs tikrosios brastos, dugnas 
buvo dumblinas, už tankių švendrų prasidėjo karklų sąžalynas. 
Su žirgu toliau brautis buvo neįmanoma, tad Vaišvilkas nušoko 
nuojo ir iki kelių prasmego dumble. Jis ištraukė iš makštų kalavi- 
ją tr kapodamas susivijusias karklų šakas atkakliai brovėsi pir- 
myn. Sala buvo nedidelė, tačiau šioje pusėje augo vešlūs krūmai 
ir brautis buvo sunku. Jis taip įnirtingai kapojo šakas, kad nutir- 
po ranka, o prakaitas upeliais žliaugė į akis. 

Netoliese virš kuplių liepaičių kyšojo nedidelės medinės cerk- 
vės bokštelis. Vaišvilkas peršoko apsamanojusį akmenį, prasibrovė 
per kibų avietyną ir akimirkai suakmenėjo. 

Už nedidelės žydinčių kraujažolių pievelės jis išvydo vėjo ir 
lietaus išblukintas cerkvelės sienas. Durys buvo praviros, 0 prie 
laiptų atramos pusiau klūpojo surišta mergina. Veido nesimatė, 

tačiau 1š išsidraikiusių šviesių plaukų Vaišvilkas iš karto atpažino 
Gailę. Nuo viršutinės kūno dalies drabužiai buvo nuplėšti, ran- 
kos pririštos prie laiptų turėklų. Sniego baltumo pečiai tarsi švy- 
tėjo prieš tamsų sienų medį, ant jų aiškiai matėsi raudonos kirčių 
žymės. 

Tas reginys taip prikaustė Vaišvilko žvilgsnį, kad jis ne iš karto 
suvokė, jog Elisėjus jį jau pastebėjo. Vienuolis buvo nusimetęs 
savo abitą, jis mūvėjo žemiau kelių siekiančiomis kelnėmis ir vil- 
kėjo marškiniais trumpomis rankovėmis. Šita apranga pabrėžė, 
J0g jis stiprus ir raumeningas vyras. Nusviedęs ilgą šmaikščią Žil- 
vičio vytį, jis pasilenkęs vikriai sugriebė šalia numestą abitą. 

— Čia tu... Jaunasis kunigaikšti... - tarė jis skvarbiu balsu, ku- 
riame skambėjo greičiau nusivylimas negu nuostaba. Tarsi pasi- 
aiškindamas jis mostelėjo į susigūžusią Gailę. - Pats matai... Šė- 
tono puikybę išvaryti reikia. 

"Tačiau jis suvokė, jog tie žodžiai neturi prasmės. Ir ne tik to- 
dėl, kad Vaišvilkas jų nesupranta. Mindaugo sūnus, nubraukęs 
atbula ranka akis graužiantį prakaitą ir pakėlęs kalaviją, jau įžen- 
gė į pievą. Elisėjus ėmė trauktis, tuo pat metu vyniodamas abitą 
apie kairiąją ranką. 

— Nedaryk kvailysčių!.. —- šaukė jis Vaišvilkui. —- Aš gi Elisėjus... 

Jau šešeri metai tėvo nurodymu Vaišvilką kas dieną Ruklys ir 
kiti patyrę kariai mokė kovos meno. Jis buvo neblogas mokinys 
ir, nepaisant jo jaunų metų, Elisėjus būtų pražuvęs. Šis tai nujau- 
tė, todėl, kai Vaišvilkas iškėlęs kalaviją puolė į priekį, Elisėjus 
suriko skardžiu veriančiu balsu, loštelėjo į šalį ir trenkė abitu ap- 
muturiuota kairiąja ranka. 

Pataikė. Kadangi Vaišvilko ranka dar buvo pavargusi nuo krū- 
mų kapojimo, smūgis išmušė kalaviją iš jo prakaituoto gniaužto. 
Abu puolė prie ginklo. Elisėjus petim pastūmė Vaišvilką ir pir- 
mas pagriebė kalaviją. Jis buvo stiprus ir vikrus vyras, tačiau ginklą 
rankoje laikė pirmą kartą. 

— Tu užsinorėjai mirti, kunigaikštuk... -sumurmėjo jis sunkiai 
alsuodamas. Kalavijas siūbavo jo rankose ir jis jį nuleido. - Čia gi 
ne mano kaltė... Ne mano! Tai jos!.. Šėtonas ją atsiuntė! 

Jis atsigręžė į Gailę. Kol jie kovėsi, mergina sugebėjo savo kai- 
rę ranką ištraukti iš varžtų, o dabar iš paskutiniųjų stengėsi at- 
narplioti mazgus, kurie veržė dešiniąją. 

— Šėtono giminė!.. Nepabėgsi! - subliuvo Elisėjus, dideliais 
žingsniais bėgdamas artyn. Gailės akys iš išgąsčio susiaurėjo, 1š- 
laisvinta ranka ieškojo,-kuo pridengti krūtinę. 

— Palik ją! Palik! - ne ką tyliau, bet jau lietuviškai sušuko Vaiš- 
vilkas, puldamas jam iš paskos. Jis bandė sulaikyti jį, tačiau Elisė- 
jus staiga pasisuko ir kalaviju kirto Vaišvilko pusėn. Laimei, tas 
jau buvo per arti, tad pataikė ne ašmenimis, o kumščiu ir kalavijo 
rankena. Vaišvilkas susverdėjo ir be sąmonės susmuko netoli laip- 
tų. 

— Et... Užsigeidei mirti, kunigaikštuk... - kartojo nusivylusiu 
balsu Elisėjus. Jis žengė žingsnį atgal, kad galėtų geriau užsimoti 
ir kirsti, bet jo ausys pagavo kanopų dundesį... Arkliai bėgo ežero 
pakrante ir netrukus pateškėjo vanduo... Nebuvo abejonės - rai- 
teliai pasuko į brastą. 

Elisėjus sudejavo. 

Jis apsižvalgė skvarbiom, tačiau siaubo kupinom akim, ir žvilgs- 
nis vėl grįžo prie Gailės. Kimiai kažką sušvokštė, pakėlė kalaviją, 
dviem smūgiais perkirto veržiančius Gailės ranką raiščius ir įsi- 
tempė ją į cerkvelę. 


Uvis su Rukliu žirgus į brastą įginė prie pat dvikamienio ber- 
žo. Šioje ežero vietoje krantas buvo nuolaidus, dugnas lygus, be 
didesnių akmenų. Tiško į šalis vanduo, sugurgždėjo kranto žvy- 
ras ir šuoliuodami taku per krūmus jie išniro prieš pat cerkvę. 
Atsigavęs Vaišvilkas jau bandė atsisėsti. Jo kakta buvo pasruvusi 
krauju, tačiau žaizda atrodė nepavojinga. 

— Kurji? - šaukė Uvis šokdamas nuo šuoliuojančio Trabanto. 
Laikydamas kalaviją rankoje, jis akimis naršė po cerkvelės kiemą. 
Jo žvilgsnis sustojo ties durimis, kur kyšojo priverta lininio au- 
deklo skiautė. 

—Ten!..- patvirtino Vaišvilkas, rodydamas į duris. Jis jau įstengė 
atsistoti ir rankove bandė nusišluostyti akis užliejus; kraują. - Jis 
turi mano kalaviją. 

Uvis su Rukliu susižvalgė. Ruklys pritardamas linktelėjo gal- 
vą, ir daugiau žodžių jiems neprireikė. Cerkvelės priekyje tebuvo 
durys ir du maži aukštai įstatyti langiukai, tačiau iš šonų buvo po 
langą, pro kurį galėjo pralįsti žmogus. Ruklys nubėgo į dešinę, ir 
kai tik Uvis išgirdo dūžtantį stiklą, pripuolė ir atplėšė duris. 

Jis tikėjosi visko, tačiau tai, ką išvydo, jį vis dėlto sutrikdė. Prie 
ikonostaso stovėjo Elisėjus. Bet ne tas, kurį neseniai buvo matęs, 
o visai kitas. Anksčiau jį gaubusį orumą jis buvo praradęs kartu 
su abitu. Akys, prieš tai galėjusios žvelgti kiaurai, dabar buvo iš- 
sigandusios. Kaire ranka jis laikė prispaudęs prie savęs suglebu- 
sią pusnuogę Gailę, o dešine gniaužė kalaviją, kurio ašmenys bu- 
vo pasukti taip, kad akimirksniu galėtų perrėžti jos krūtinę. Se- 
suo buvo užsimerkusi - atrodė, kad ji praradusi sąmonę. 

— Atstok! Atstok! - sukliko archimandritas spiegiančiu balsu. 
— Atstok, arba šita šėtono sėkla keliaus į pragarus! 

Uvis metė žvilgsnį į dešinę, kur persisvėręs per langą sustingo 
Ruklys. Elisėjus šaukė abiem, ir abu, išvydę jo paklaikusias akis, 
suvokė, jog grasinimas bus įvykdytas. 

— Atsitrauk!.. - šūktelėjo Rukliui Uvis ir tas klusniai nušoko 
nuo palangės laukan. Uvis permetė kalaviją į kairę ranką ir jį nu- 
leido, paliesdamas smaigaliu grindis. - Ramiai... — tarė jis kiek 
galėdamas švelniau. - Ramiai, ir viskas bus gerai... 

Elisėjus atsitraukė dar per žingsnį, - tik tiek jam ir tebuvo likę 
iki sienos. 

— Padėk kalaviją, - pareikalavo jis. - Ir tą kitą... Arba ši šėtono 
išpera nudvės. 

Uvis dešine ranka lėtai nušluostė prakaitu aprasojusią kaktą. 
Nuo vienuolio jį skyrė du geri šuoliai, tad Elisėjui pakaktų laiko 
savo įkaitę nužudyti. Jis jau lenkėsi padėti kalaviją ant grindų, kai 
pamatė, jog Gailės kairysis užmerktų akių vokas pakilo. Sesuo 
žvelgė tiesiai į jį tarsi norėdama perspėti. Jos raumenys įsitempė. 

Staiga Gailė iš visų jėgų atstūmė Elisėjaus dešinę alkūnę ir 

pasukusi galvą suleido dantis į ją prispaudusią kairiąją ranką. Eli- 
sėjus suriaumojo iš skausmo, ir Uvis tuo pat metu šoko pirmyn. 
Jis kalaviją valdė vienodai gerai ir dešine, ir kaire ranka, tad ne- 
reikėjo jo perimti. Ašmenys susikirto, ir vienuolio ginklas, išsprū- 
dęs iš jo rankos ir atsitrenkęs į ikonostasą, džingtelėjo ant grindų. 
"Tuo pat metu Gailė išsprūdo iš Elisėjaus glėbio ir prisiglaudė prie 
sienos. Elisėjų tarsi stabas ištiko. 

— Pribaik jį! - spiegė iš tarpdurio Vaišvilkas. - Pribaik tą šunį! 

Šauksmas baimės sukaustytą Elisėjų išjudino. Jis puolė į deši- 
nę prie jau išdaužto lango ir atsirėmęs į palangę šoko laukan. 
Uvis metėsi iš paskos ir kirto, tačiau truputį pavėlavo. Kalavijo 
ašmenys dusliai atsitrenkė į palangę, ir trys dešinės rankos pirštai 
žnegtelėjo ant molinės aslos. 


— Ko jį paleidai? Ko paleidai tą niekšą? — šaukė Vaišvilkas. 
Uvis laikė apglėbęs savo kūkčiojančią seserį ir net nesiteikė atsa- 
kyti. Ruklys jau buvo Elisėjaus abitu apgaubęs jos pečius. Nors 
ašaros dar ritosi Gailės skruostais, tačiau su kiekvienu atodūsiu ji 
po truputį rimo. 

— Tu išsilaisvinai... - šnibždėjo Uvis. - Tu pati... Aš tik padėjau. 

— Ko paleidai tą niekšą? - negalėjo nurimti Vaišvilkas. Jis pa- 
kėlė nuo žemės savo kalaviją ir mostelėjo į langą, pro kurį iššoko 
Elisėjus. — Jei būčiau turėjęs ginklą... 

— Berods, turėjai... - niūriai tarstelėjo Ruklys. 

Vaišvilkas dėbtelėjo į jį iš padilbų. Atrodė jis baisiai: kraujas 
nuo perkirstos kaktos sruveno per visą jo veidą ir lašėjo nuo smak- 
ro. Ilgi plaukai buvo juodi nuo sukepusio kraujo ir dulkių. 

— Jojam, - dusliai tarė jis. - Išskersim juos visus. 

— Ką išskersim? — paklausė Ruklys. 

— Tą angių veislę... Tuos veidmainius! Visus juos! 

— Aa! Vienuolius... — suvokė Ruklys. - Geriau palikim juos 
ramybėje. 

Vaišvilkas nusišluostė kruviną smakrą. Kaktos žaizda nebuvo 
gili, ji jau prarado šviežio kraujo blizgesį ir patamsėjo. Cerkvės 
prieblandoje jis atrodė kaip subrendęs vyras. Akyse spindėjo ryž- 
tas. 

— Jei atsisakot, praleiskit mane!.. Aš pats! 

Ruklys užstojo duris'ir ranka atsirėmė į kitą staktą, kad nebū- 
tų vietos praeiti. 

— Negaliu. 

— Jūs visi bijot! Bijot! 

— Nusiramink! Mums reikia grįžti Vilniun. O grįžti bus leng- 
viau, jei nepaliksime lavonų. 

— O šventas kerštas? Ar atleis dievai, jei neatkeršysim? Jis ma- 
ne pažemino... Jis g1 tavo seserį norėjo nužudyti... O tu bijai! 

— Tau metas užaugti... - kimiai tarė Uvis. Jis dar kartą paglostė 
Gailės pečius ir paleido iš glėbio. — Klausyk, ką Ruklys sako. 

— Viskam sava vieta ir laikas, - svariai pridūrė Ruklys. - Dabar 
metas grįžti. Todėl Uvis Elisėjaus ir nenukirto. O kerštui ateis 
savas metas... Dievai tai supranta. 

Vaišvilkas sutrikęs apsidairė. Gailė, jau kiek aprimusi, pasitai- 
sė ant pečių užmestą juodąjį abitą. Net ir taip apsirengusi, parau- 
dusiomis nuo ašarų akimis ji atrodė gluminančiai graži. Uvis lėtai 
priėjo prie palangės. Jis pakėlė vieną iš nukirstų pirštų, pasižiūrėjo 
į kyšantį baltą kaulą ir išsviedė jį pro langą. 

— Aš Žinau, su kuo kovosiu būdamas valdovas, — tarė Vaišvil- 
kas. 

Jis sukando dantis taip, kad tie net grikštelėjo. Tačiau siutas 
pamažėle slūgo, ir jis pradėjo suvokti, jog per šią valandą jis ge- 
rokai paseno. 

